
Summary 


Martin Luther (1483-1546) was responsible for starting the 
reformation of the sixteenth century in Europe. It is important 
that South Africans get acquainted with the man, his thoughts 
and his writings. We can no longer rely on a few remarks from 
secondary works on this important theologian. 


This is the first academic work on the life, thoughts and 
writings of Martin Luther in Afrikaans. For the first time, the 
primary sources of Luther’s works were used in writing the book. 
Important enunciations of Luther were translated from late- 
medieval German and Latin into Afrikaans, whilst the original 
wordings are presented in footnotes. 


One of the aims of this book is to show the relevance of Luther 
for the South African context. The themes were chosen and 
constructed in a way that demonstrates the relevance for present- 
day southern African debates. In spite of the historic and cultural 
distance between Luther and us, there are still many similarities 
in terms of questions and challenges. 


One unique aspect of the book is that themes that are not 
normally considered together are discussed together here, to 
enhance the present-day relevance of Luther’s thoughts for our 
African context. 


Chapter one deals with Luther’s family life, his education and 
his writings on the school-system and education of children. The 
quality of education for children remains one of southern Africa’s 
biggest challenges. Luther’s vision for a new school-system is 
worth reconsidering. The theme of infant baptism is discussed in 
this chapter, because it helps to understand his vision for 
education for all. 


Chapter two deals with Luther’s academic education and his 
understanding of the task of the university. The various academic 


XV 


Summary 


influences on his theological thinking are explained. Special 
attention is given to the disputation-system of that time. Without 
this academic mechanism, it would not have been possible to 
criticise the indulgences of that time. 


Chapter three deals with the question ‘who is God?’, with 
Luther’s change of career and his religious conflicts receive 
attention. Many pages are devoted to his fear of God’s wrath and 
the unknown outcome of God’s predestination. His discovery of 
God’s righteousness in Christ is explained. Three of Luther’s 
publications on his new understanding of God are presented. 


The fourth chapter deals with question ‘what is theology?’ 
Information on his change in name is provided. His new name 
‘Luther’ was an indication of his new direction in theology, namely, 
a critical approach to medieval theology. This ‘new theology’ is 
discussed by concentration on his ‘Heidelberg disputation’, his 
‘Freedom of a Christian’, and a preface to a group of sermons. 
Two short systematic orientations give clarity on his exclusivity 
particles and his understanding of theology as ‘wisdom’. 


Chapter five deals with the Bible. Translation, understanding 
and the use of the Bible receive attention. After a short systematic 
overview on his understanding of the Bible, some of his writing 
concerning the themes mentioned are discussed. 


Chapter six deals with the question of justification and good 
deeds. Hence, this is one of the main themes of his theology, and 
a careful account is given of his arguments. The aesthetic 
dimensions of his teachings on justification are also explained. 


Chapter seven deals with justification and justice in the 
economy. This chapter is of special importance to the African 
situation and is recommended for careful consideration. The role 
of his wife, Katharina von Bora, as an entrepreneur should receive 
curious readers. The economic background to the 95 Theses is 
also discussed. 


Chapter eight deals with the relationship between church and 
politics. The duty of the state and the question of violent 

Summary 


resistance are discussed. Literature, such as his exposition of the 
‘magnificat, is used in order to give a more balanced view of 
Luther’s stance on these matters. 


Chapter nine deals with the problems of aging, sickness and 
death. In this chapter, the ‘human heart’ of the reformer is 
discovered. The way he dealt with the death of his daughters and 
parents gives us an entirely different - more humane - picture of 
this man. The way he and his colleagues dealt with death and 
buried people conveys important lessons to communities where 
respect for the dead has disappeared. 


The book ends with a chronological overview of Luther’s life 
and important events during his lifetime. 

Voorwoord 


Daar kan tereg gevra word waarom ’n boek in Afrikaans oor Martin 
Luther geskryf word so kort na die 500-jarige viering van die 
Reformasie in 2017. Is daar in 2017 nie genoeg oor hierdie man en sy 
teologie geskryf nie? My betrokkenheid by die viering van die 
Reformasie in 2017 het my bewus gemaak van die gebrek aan kennis 
oor Luther en sy teologie onder Afrikaanssprekendes en gevolglik 
die nodigheid van ’n publikasie soos hierdie een. Selfs predikante 
met 'n universiteitsopleiding weet bitter min van die eerste en 
belangrikste reformator. By nadere ondersoek het dit geblyk dat 
daar betreklik min oor Luther in die loop van jare in Afrikaans geskryf 
is. Daar bestaan in elk geval nie 'n omvattende wetenskaplike 
biografie en/of teologie van Luther wat in Afrikaans gepubliseer is 
nie. Die jubileum van 2017 kan beslis nie die laaste woord in Afrikaans 
oor Luther wees nie. Hopelik sal dié jubileum wel die beginpunt van 
'n grondige Afrikaanse Luther-resepsie aandui. 


Resente biografieë oor Luther beslaan almal 300 bladsye of 
meer. Aangesien hierdie publikasie méér as ’n biografie wil wees, 
kan daar slegs aan sekere biografiese inligting aandag geskenk 
word. Slegs historiese gegewens wat met die teologiese tekste 
verband hou en/of die agtergrond skets, geniet aandag. Die 
historiese inligting word aan die begin van elke hoofstuk en in 
langer voetnote aangebring. Die voetnote van hierdie publikasie 
is daarom van besondere belang en behoort noukeurig gelees te 
word. Die ontstaanshorison van Luther se uitsprake is van groot 
belang vir die historiese teologie. Om hierdie rede word daar 


1. Klaus Nürnberger se Sistematiese teologie (1975) is oorwegend Luthers van aard, maar 
is nie suiwer Lutherse dogmatiek nie. Sy Luther-boek (2005) is slegs in Engels beskikbaar. 
Kleiner, populêre en/of populêr wetenskaplike publikasies word nie hier verreken nie. 

Voorwoord 


plek-plek kontekstuele inligting aangebied. Ons volstaan egter 
nie met die kontekstualiteit van sy teologie nie, aangesien Luther 
veel meer is as sy historiese konteks. Hy bly rigtinggewend in ’n 
konteks baie ver verwyderd van die Europese Laat Middeleeue. 
Kontekstualisering en herkontekstualisering is een van die 
doelwitte van hierdie publikasie (net soos dit tans in die Duitse 
Luther-navorsing die geval is - vgl. Leppin [2010] 2017:314-316). 


In die boek word daar breedvoerig op sekere geskrifte van 
Luther of op groot gedeeltes uit ander geskrifte gekonsentreer. 
Een van die gebreke van die Afrikaanse teologiese tradisie is dat 
die inhoud van Luther se geskrifte nie verreken word nie. Die 
beskrywing van Luther se teologie steun meestal op ’n paar 
geykte aanhalings komende uit hoofsaaklik Nederlandse 
sekondére literatuur oor Luther. Die bestudering van die primére 
bronne was vir die meeste Afrikaanse teoloë nog nooit 'n prioriteit 
nie. Een rede kan wees dat Afrikaanssprekende mense nog nooit 
kans gesien het om Luther se Latynse en Laat-Middeleeuse 
Duitse tekste te lees nie. Die teologiese gedeeltes in hierdie boek 
maak onder meer gebruik van uitvoerige daarstellings van sekere 
geskrifte met die bedoeling om die leser op hierdie wyse in te lyf 
in Luther se styl en die inhoud van sy denke. Al die aanhalings 
word in idiomatiese Afrikaans aangebied en is die pennevrug van 
die outeur. Daar word dus afgesien van ’n letterlike, woord vir 
woord vertaling van tekste. Waar daar na belangrike of unieke 
uitsprake verwys word, word die oorspronklike woorde van 
Luther in die voetnote aangebring - vir kontrole deur die leser. 


Martin Luther se geskrifte geniet nie normatiwiteit binne die 
Afrikaanssprekende gemeenskappe, wat oorwegend nie aan een 
van die Lutherse kerke gekoppel is nie. Nogtans word daar 
dikwels verwysings na Luther en die Lutherse tradisie gemaak - 
klaarblyklik omdat hy tog 'n verskuilde gesagsfiguur in die 
kollektiewe gedagtenis van die Afrikaanssprekende is. Daar word 
binne die Afrikaanssprekende teologiese gemeenskappe (al is dit 
net vaagweg) vermoed dat ons in Luther met 'n geloofwaardige 
verklaarder van die Skrif te make het. Dit blyk verder dat 
belangstellendes tog graag breedvoeriger met Luther se eie 

woorde, uitdrukkings en argumente kennis wil maak, en om 
hierdie rede word sekere van Luther se belangrike of omvangryke 
relevante gedeeltes uit geskrifte daargestel. In plaas daarvan om 
'n paragraaf of twee oor sy verstaan van die huwelik aan te bied, 
word die leser eerder aan een of twee van sy geskrifte oor die 
huwelik voorgestel. Hierdie strategie kan moontlik net groter 
begrip vir sy standpunte wek. 'n Kolleksie van losstaande 
aanhalings uit Luther se werk wat sekondêr aaneengeryg word, 
skep dikwels 'n verwronge beeld van sy denke. 


Die verband tussen Luther se biografie en teologie is `n 
komplekse aangeleentheid. Onlangse kongresse in Duitsland 
(vgl. Korsch & Leppin [2010] 2017) het hierdie kompleksiteit 
indringend bespreek en tot die gevolgtrekking gekom dat die 
problematiek nie bevredigend uitgepluis kan word nie (Leppin 
[2010] 2017). Daar word daarom in hierdie boek afgesien van 'n 
teoretiese standpuntinname oor die verhoudingsproblematiek. 
Vir ’n ‘inleiding’ is dit ook nie gebiedend noodsaaklik nie. 
Biografiese inligting word ’n bietjie anders as gewoonlik 
aangebied. Die uniekheid van die aanbieding van die biografiese 
inligting hang saam met en vloei voort uit die tematiese ordening 
van die stof. Luther se biografie word dus nie konsekwent 
chronologies gevolg nie, aangesien 'n tematiese ordening soms 
'n vooruitgryp en soms ’n teruggryp op sy lewe vereis. 


Daar het die afgelope dekade internasionaal honderde boeke 
oor Luther se lewe en werk verskyn. Hier kan nie werklik iets 
nuuts gesê word deur ’n Suid-Afrikaner wat nie gereeld direkte 
toegang tot die Duitse argiewe en biblioteke het nie. Nogtans 
word ’n Afrikaanse bydrae tot die Luther-resepsie aangebied. 
Binne ons konteks in Suider-Afrika hoop ons om uit Luther se 
werk impulse tot antwoorde te kry op die godsdienstige en 
sosiaal-politieke vraagstukke waarmee ons gekonfronteer word. 
Ons unieke invalshoek en eie vraagstellings verskil van bydraes 
uit ander lande en kontekste. Ons unieke vraagstellings kan dalk 
help om die diepte en rykdom van Luther se teologie net nog 
duideliker aan te dui. Met dié boek wil ek 'n bydrae lewer tot die 
vestiging van ’n outentieke Afrikaanse Luther-resepsie. 

Nog 'n onderskeidende kenmerk van die boek is die teologiese 
verbande wat tussen bepaalde temas gelê word. Die doop kom 
byvoorbeeld ter sprake binne die konteks van die gesinslewe en 
nie as 'n aparte tema nie, dikwels aan die einde van ’n boek. Die 
verbandlegging (wat soms dalk vreemd kan voorkom) is ’n 
metodologiese benadering met die potensiaal om die relevansie 
van Luther se teologie vir Afrikaanssprekendes aan te dui. Sy 
hantering van sondevergewing kry byvoorbeeld aandag in die 
hoofstuk oor die politiek - juis omdat skuld en vergewing ons 
volg waar ons ook in die wêreld is. 


In die boek word daar afgesien van polemiek en kritiese 
gesprekvoering. Waar daar krities ingespeel word (ter wille van 
aktualisering) op hedendaagse tendense en neigings, word daar 
geen literatuur aangegee nie. Die rede: Die beperkte ruimte laat 
nie verwysings na sekondêre gespreksliteratuur toe nie. In debatte 
wat uit hierdie publikasie voortspruit, kan sekondêre Afrikaanse 
literatuur betrek word. 

Gesinslewe, opvoeding 
en onderwys 


E 1.1. Inleiding 


Afrikaanssprekende gemeenskappe in suidelike Afrika en elders 
in die wêreld, word deur twee groot krisisse gekonfronteer, 
naamlik'n gesins- en'n onderwyskrisis. Huwelike verbrokkel 
teen 'n vinnige tempo met die gevolg dat meer en meer kinders 
in onstabiele omstandighede grootword. Hand aan hand met 
die gesinskrisis, gaan die onderwyskrisis. Ondanks uitstaande 
skoolonderrig in sekere gebiede en in sekere gemeenskappe, 
beleef talle gemeenskappe skoolonderrig as'n ramp. Elke leser 
van hierdie boek weet van die groot getal leerlinge wat nooit by 
matriek uitkom nie, en van die skokkende statistieke wat aantoon 
dat talle laerskoolkinders nie met begrip kan lees nie. 


Die vraag is: Kan ons uit Martin Luther se lewe en werk positiewe 
idees kry vir die taak wat voorlê? Ek meen dit is wel die geval. 
Nieteenstaande die groot historiese afstand tussen ons en Luther, 
bly die basiese uitdagings dieselfde. By Luther leer ons wat nodig 
is vir'n gelukkige gesinslewe en suksesvolle skoolonderrig. 

E 1.2. Biografie 
1.2.1. Die kind Luther en sy gesin 


Dit is onseker wanneer Martin Luther gebore is. Daar word in 
die navorsing aanvaar dat hy op 10 November 1483 in Mansfeld 
gebore is, maar dit kon net sowel 1484 gewees het. Volgens 
sy eerste biograaf, Philipp Melanchthon? ([1546] 2011:180), 
is hy in 1483 gebore. Die teologiese tradisie volg die 
Melanchthon-weergawe (Dietrich [2008] 2013:15-19; Leppin 
[2006] 2010:16; Schilling 2014:24). Hy is op 11 November in 
die Petrus Paulus-kerk in Eisleben as Martin Luder? gedoop. 


2. Melanchthon het ook’n inskrywing in die Wittenbergse Dekaansboek gemaak waarin hy 
die geboortejaar as 1483 vasgestel het. Melanchthon het dit gedoen op grond van die mening 
van Luther se jonger broer Jacob. Hy het die mening van die familie verwoord. Daar moet 
egter onthou word dat tot en met 1900 daar geen sekere datum was nie. Die menings het 
gewissel tussen 1482 en 1484. In 1883 het die Duitse keiser’n jubileumjaar uitgeroep wat die 
mening rondom 1483 versterk het. Die jubileum van 1983 het die jaartal weer onder debat 
gestel. Die volgende inligting is in die debat ingetrek. Ten gunste van 1482 geld die volgende 
argumente: Volgens Melanchthon was Luther in Oktober 1508, 26 jaar oud. In 1542 het Luther 
self gemeen dat hy 60 jaar oud was - (WA TR 5, 138-139. Nr. 5428; WA TR 5 [1531-46] 
1919:138-139). Volgens Melanchthon se latere inskrywing by die Luther-skildery van Hans 
Reifenstein, het Luther op 64-jarige ouderdom gesterwe. Die plaat op Luther se graf in die 
stadskerk van Jena, wat in die kasteelkerk in Wittenberg gedupliseer is, stel dat Luther op 
07 Desember (!) 1482 in die ouderdom van 63 jaar, 2 maande en 10 dae gesterwe het. Ten 
gunste van 1484 geld die volgende argumente: Volgens Melanchthon is Luther se mening 
in bogenoemde tafelgesprek dat hy 60 jaar oud in 1542 sou wees, nie korrek nie. Hiervoor 
beroep hy hom op Luther se moeder wat beweer het dat hy slegs 58 jaar oud sou wees. In 
1545 sou Melanchthon blykbaar iewers geskryf het dat Luther 62 jaar oud sou wees. Op 10 
November 1558 het die Senaat van die Universiteit van Wittenberg die man gedenk wat toe 
74 jaar tevore gebore is. Die eerste kort biografie van Luther dui die geboortejaar as 1484 aan. 
Luther het eenkeer (WA 47, 581, 26; [1537-1540] 1912:581) aangedui dat hy in die jaar gebore 
is toe die pous gesterf het. Sixtus IV het in 1484 gesterf. Luther het in Julie 1498 (WA 47, 383, 
24; [1537-1540] 1912:383) gereken dat hy 15 jaar oud was. Volgens legendes het sy moeder, 
Margarethe, vertel dat sy toevallig in Eisleben was en deur die geboorte van Martin verras is. 
Dit moes dan in 1484 gewees het. Volgens die huidige stand van die navorsing is daar dus’n 
groter waarskynlikheid dat hy in 1484 gebore is. Daar word egter volhard met die tradisie van 
1483 (vgl. Staats 2015:237-238). 


3. Martin heet eers sedert 1517 Luther. Die verandering aan die spelling van sy van geniet 
aandag in Hoofstuk 4. 


Hoofstuk 1 


Die naam Martin is ontleen aan die heilige Martin wat op 
11 November herdenk is. 


Martin Luder was die oudste seun van Hans en Margarethe 
Luder van Eisleben, Duitsland. Sy moeder was’n nooi 
Lindemann uit Eisenach. Volgens sy eie weergawe was hulle 
gewone, arm boere.* Hy (WA TR 5, 51, 8-13. Nr. 2888a; Dithmar 
2010) het by tafelgesprekke die volgende van hulle vertel: 
‘My vader was in sy jeug’n arm boerseun. My moeder het al 
haar hout op die rug gedra. Net sö het sy ons ook [gedra] en 
grootgemaak ...’. 


En verder (WA TR 5, 558, 13-22, Nr. 6250; Dithmar 2010): 


Ek is’n plaaskind. My voorouers, my Oupa en my pa was werklike 
boere gewees. My vader het [/ater] na Mansfeld getrek en daar op 
die myn gaan werk. Dit is wie ek is! Ek het egter’n Baccalaureaat, 
is’n [man met]’n Magister en het’n monnik geword. Ek het die pous 
in die hare gevlieg, en hy vir my. Ek het’n weggeloopte non as vrou 
geneem. Sou die sterre dit ooit kon voorspel? Wie sou dit vir my kon 
beloof het? (p. 19) 


In 1484 verhuis die familie na Mansfeld waar Hans op’n klein 
skaal met koperontginning begin. Hieruit sou hy 'n klein fortuintjie 
gemaak het. Hier het Martin sy kinderjare deurgebring terwyl die 


4. Die Luther-argeologie van die laaste dekades het Luther se bewering oor sy ouers se 
armoede onder verdenking gebring. Daar is met redelike sekerheid vasgestel dat sy pa 
uit die elite van die boeregemeenskap van Möhra gekom het. Hy het op'n jong ouderdom 
kennis van die mynbou en koperverwerking opgedoen en saam met sy vrou 'n winsgewende 
bedryf opgebou. Hy het'n aandeel in minstens vyf ontginningsgebiede gehad. Dit was egter 
harde handearbeid. Hans het ander arbeiders in 'hofsake' teen die adel verteenwoordig. Hy 
was dus in vandag se taal 'n 'vakbondleier', met 'n jaarlikse inkomste van 80 Gulde. Hy was 
self 'n grondbesitter en het geld teen rente uitgeleen. Die feit dat sy moeder hout op haar 
rug gedra het, is ook nie vreemd vir vroue uit die middelstand van daardie tyd nie. Weens 
die agteruitgang van die mynbouwese en die hoë inflasie het die gesin wel later finansiële 
probleme ontwikkel. Hy het egter met 'n batige saldo van 1250 gulde gesterwe. Dit is duidelik 
dat Hans sy seun se studieskuld in Erfurt kon betaal. Die feit dat Martin priester geword het, 
het die verhouding met sy vader vertroebel. Sy huwelik in 1525 het die wonde genees. Hy het 
voor hulle dood troosbriewe aan sy ouers geskryf, wat bewys dat hy 'n goeie verhouding met 
hulle gehad het (vgl. Treu 2015a:189-190). 

gesin al groter? geword het. Hy beskryf sy eie opvoeding as 
streng, maar liefdevol.é Hy is opgevoed in die tradisionele kerklike 
vroomheid. 


1.2.2. Luther se skoolopleiding 


Op 12 Maart 1491 is Martin as sewe-jarige kind in die 'openbare 
skool’ ('Trivialschule”) in Mansfeld opgeneem. Hier word hy 
geleer om te lees, te skryf en te bereken. Die onderrig was 
van 'n baie hoë standaard, aangesien dit ’n inleidende kursus 
was tot die trivium - die drie basiese vakke van die 
universiteitswese, naamlik grammatika, logika en retoriek. 
Aangesien universiteitsonderrig in Latyn geskied het, het hy van 
‘laerskooldae’ af intensiewe Latynonderrig ontvang. Sy goeie 
kennis van Latyn sou dit vir hom moontlik maak om met gemak 
teologiese en filosofiese werke te bestudeer wat slegs in Latyn 
beskikbaar was. Martin het hierdie skool egter as'n 'eselstal en 


5. Dit is onseker hoeveel broers en susters Luther gehad het. Die vermoede is dat daar 
sewe was. Dit is ook onseker wie die oudste was. Een broer (Jacob) en vier susters het 


volwassenheid bereik. Twee susters het getrou en het kinders gehad. Die oudste suster 
se vier kinders is by haar dood deur Luther aangeneem. Die broers en susters het in die 
graafskap Mansfeld gebly en met mynwerkers en/of kinders van mynwerkers getrou. Luther 
was bewus van die finansiële agteruitgang van die graafskap, en sê ook van sy eie familie. 
Die hoë insetkoste het die mynbou-industrie benadeel en grootliks geruineer. Jacob en sy 
seun Fabian moes in 1550 ander werk gaan soek. Luther het'n noue verbintenis met Jacob 
gehad. Hy was die enigste persoon wat Martin met ‘jy’ du’) aangespreek het. Selfs sy vrou, 
Katharina, het hom as ‘u’ aangespreek (vgl. Treu 2015b:723-724). 


6. Die teorie dat Luther’n swak verhouding met sy ouers, maar veral sy pa gehad het, is 
bedenklik. Dat hy hard grootgemaak is, en selfs by tye onredelik geslaan is, is nie te betwyfel 
nie. In daardie tyd was dit nie vreemd nie. Die poging van die moderne psigoanalise 
om’n lynregte verband tussen sy vrees vir sy pa en sy angs vir die toornige God in die 
klooster te trek, is nie geloofwaardig nie, gewoon omdat daar té min historiese gegewens 
vir hierdie teorie bestaan. Luther se vrees vir die God van die oordeel het eerder met die 
vroomheidsteologie van daardie tyd te make gehad. Dit is wel waar dat sy pa ongelukkig was 
oor sy intrek in die klooster, maar hy het met beide sy ouers’n hartlike verhouding tot en met 
hulle dood gehandhaaf. Hy was veral dankbaar dat sy pa aan hom’n goeie skoolopleiding 
verskaf het. Wat wel uit die bronne begrond kan word, is Luther se beheptheid met die duiwel 
en hekse. Selfs sy humanistiese opleiding kon hom nie bevry van die vrese waaraan hy as kind 
voortdurend blootgestel is nie (vgl. Lohse 1995:41-42). 

duiwelskool’ (Eselstall und Teufelschule’) (Schwilk 2017:23) 
beskryf. Hy moes dinge soos ’n papegaai uit sy kop leer en is 
brutaal met ’n rottang gestraf deur dronk, inkompetente 
onderwysers. Sy pa, Hans Luder, het gelukkig die insig gehad 
om sy begaafde kind na ’n behoorlike ‘Latynskool’ te stuur. Hy 
en een van die buurkinders is in Februarie 1497 tot die 
‘katedraalskool’ (‘Domschule’) van Magdeburg toegelaat. In 
hierdie kerklike skool word hy blootgestel aan ’n godsdienstige 
rigting bekend as die via moderna. In die katedraal sien hy hoe 
die monnike in afsondering van die wêreld en in totale toewyding 
aan Christus lewe. Om geld te verdien, dupliseer hulle teologiese 
boeke. Die monastieke lewenswyse en die ywer vir teologiese 
literatuur beindruk Martin geweldig. Sy latere besluit om priester 
te word, kan ook na dié positiewe ervarings in Magdeburg 
teruggevoer word (Schwilk 2017:24). Vroeg in 1498 verwissel 
Martin weer van skool. Hy gaan na sy moeder se geboortedorp, 
Eisenach, waar hy eers by 'n familie met die van Cottas, en later 
by vriende met die van Schalbe, tuisgaan. Sy verblyf by die 
Schalbes, asook die onderrig aan die 'Predikanteskool van St. 
Georges’, was'n belangrike fase in sy ontwikkeling. Sy 
musiektalent is daar ontdek en ontwikkel. Verder is hy blootgestel 
aan die humanisme en die disputasiekultuur. Sy blootstelling 
aan die bronne van die Westerse kultuur, gepaardgaande met 
intensiewe studie van Latyn, het hom verder voorberei vir sy 
latere hantering van die filosofie. Martin het as 15-jarige Cicero, 
Vergilius, Seneca en Hores as ontspanningsliteratuur gelees 
(Schwilk 2017:25-26). 


1.2.3. Luther as gesinsman 


Danksy die Reformasie het die huwelik as'n God-gewilde 
instelling nuwe betekenis gekry. In Januarie 1519 het Luther nog 
asketiese en skeptiese uitsprake oor die huwelik gemaak. Teen 
Mei 1519 korrigeer hy homself en begin om in sy Prediking oor die 
huwelik totaal ander menings te uiter. Ondanks die feit dat hy 
(WA 2, 168; [1519] 1884:168) in daardie stadium nog steeds aan 

die huwelik as sakrament vashou, sien hy die huwelik as `n edel, 
groot en salige verband wat in die besonder bedoel is om kinders 
in die geloof op te voed’ (WA 2, 170, 35; [1519] 1884:170). 
Kinderopvoeding was dus vir Luther in daardie stadium’n veel 
belangriker tema as seksualiteit. Die gesin was vir hom dus die 
plek van gestaltegewing van die lewe en primére ruimte van 
sosialisering. Hierdie perspektiewe sou hy in 1522 in sy geskrif 
Oor die huwelikslewe (WA 10(11), 267-304; [1522] 2016f) vollediger 
uitwerk. Dié insig van Luther is onmiddellik deur die Protestantse 
tradisie opgeneem en uitgebou. As bewys hiervoor kan verwys 
word na die Huishouding van Christene (Oeconomia christiana) 
van Justus Menitus (1499-1558) (Gause 2015:181), wat die eerste 
keer in 1529 gepubliseer is, en waarvan Luther die voorwoord 
geskryf het. Hierdie ‘reformator van Thüringen’ het in die 
publikasie breedvoerig verduidelik dat kinderopvoeding die 
primêre opdrag aan ouers is. Hy beskryf kinderopvoeding as “n 
Kosbare goeie werk en heilige godsdiens’ (Gause 2015:181). Dit is 
hierdie punt wat tans aan verskeie Afrikaanse gemeenskappe 
voorgehou moet word. 


Luther se begrip van die huwelik moet verstaan word teen die 
agtergrond van die godsdienstige en sosiaal-politieke realiteite 
van daardie tyd. Sy huweliksbegrip is daarom nie in die eerste 
instansie 'n abstrak teoretiese aangeleentheid nie, maar getuig 
van'n voortgaande gesprek oor die herstrukturering van die kerk 
en die samelewing. In sy Adelgeskrif van 1520 (Luther [1520] 
2016a) kla hy die wêreldlike en kerklike maghebbers aan dat hulle 
bygedra het tot die verval van die huwelik as instelling. Die punt 
wat hy uitlig, is dat daar toegelaat is dat honderde jong mans 
monnike en priesters geword het in'n poging om uit armoede en 
verhongering te ontvlug. Hulle primêre doelwit was dus nie om 
die Here en sy kerk te dien nie, maar om ekonomies te oorleef. 
Luther beveel aan dat die kloosters leeggemaak moet word, en 
dat die jong mense aangemoedig moet word om te gaan boer. 
Terselfdertyd moet hulle geleer word om vir hulle daaglikse brood 
op die Here te vertrou. Met harde werk en die vertroue in die Here 
Christus se voorsienigheid, kan jong mense trou en as huwelikspare 

op die plase gaan werk - sonder vrees vir armoede en honger 
(vgl. WA 6, 468; [1520] 2016a:132). 


Luther se huwelik met Katharina von Bora is’n baie belangrike 
moment in die Reformasiegeskiedenis. Katharina se lewensgang, 
die huwelik en die gevolge van hierdie huwelik verdien daarom 
nadere aandag. 


Katharina is vermoedelik op 29 Januarie 1499 as dogter van 
Hans von Bora in Lippendorf, suid van Leipzig, Sakse gebore. Haar 
moeder sterf tydens haar geboorte. Haar vader kon die dogtertjie 
en haar drie boeties nie alleen versorg nie, en in 1505 laat hy 
Katharina vir versorging in die kloosterskool van die Benediktynse 
orde naby Brehna opneem. Sy sou hom nooit weer sien nie. In 
1509 word Katharina oorgeplaas na die klooster Mariathron van 
die Sistynse orde in Nimbschen naby Grimma. Twee verlangse 
familielede in diens van die klooster ontferm hulle oor haar. 
Aangesien daar vir haar geen ander oorlewingsmoontlikhede was 
nie, lê sy haar nonne-geloftes in 1515 af. Talle van die jong nonne 
het gesmag na'n lewe buite die kloostermure. Een van hulle was 
die suster van Johannes von Staupitz. Hulle het briewe uitgesmokkel 
waarin hulle die families versoek om hulle uit hierdie gevangenis 
te bevry. Die familiehoofde het Luther se hulp ingeroep. Hy was 
gewillig om te help, wel wetende dat'n ontvoering uit die klooster 
die doodstraf sou beteken. Op Paasnag, O4 tot O5 April 1523, 
word Katharina saam met 11 ander nonne deur die koopman en 
voerverskaffer Leonhard Koppe na Torgau na veiligheid gebring. 
Hulle is in leë visbakke op'n afleweringswa vervoer. Vandaar is 
nege van hulle na Wittenberg gestuur waar hulle in gevestigde 
huishoudings opgeneem is. Tussen 1523 en 1525 is Katharina 
bevoorreg om in die huise van die stadsekretaris Reichenbach en 
die skilder Lucas Cranach te woon. In hierdie tyd kry sy 
huweliksaanbiedinge van Hieronymus Baumgärtneren en Caspar 
Glatz. Sy gee egter te kenne dat sy eerder belangstel om 
met Luther te trou. Sy en die 41-jarige Martin word op 13 Junie 
1525 voor enkele getuies deur Johannes Bugenhagen in die eg 
verbind. Op 27 Junie 1525 vind die openbare huweliksfees 
plaas. Die egpaar het ses kinders gehad: Johannes (O7 Junie 

1526 - 27 Oktober 1575), Elisabeth (10 Desember 1527 - 03 
Augustus 1528), Magdalena (04 Mei 1529 - 20 September 1542), 
Martin (09 November 1531 - 04 Maart 1565), Paul (28 Januarie 
1533 - 08 Maart 1593) en Margarethe (17 Desember 1534-1570). In 
1539 breek'n nuwe pesepidemie uit en neem die Luther- 
huishouding vier weeskinders aan. In Januarie 1540 het Katharina’n 
miskraam en word sy ernstig siek. In Mei 1540 koop Luther vir haar 
die familie-landgoed Zülsdorf waar sy op groot skaal begin boer 
het. Sy het in 1541 maande lank op Zülsdorf gebly (Katharina se 
entrepeneurskap kry in Hoofstuk 7 verder aandag). Martin Luther 
sterf op 18 Februarie 1546 in Eisleben. Sy testament, waarin hy vra 
dat sy die enigste erfgenaam moet wees, word aanvanklik nie 
deur die owerhede erken nie. In November 1546 moet sy vir die 
keiserlike troepe na Magdeburg, en in April 1547 na Braunschweig 
vlug. In September 1552 breek die pes weer uit, en word die 
universiteit na Torgau verskuif. Sy verlaat Wittenberg met haar 
kinders Paul en Margarethe. Op pad na Torgau stort die koets in’n 
sloot en word sy ernstig beseer. Katharina sterf op 20 Desember 
1552 in Torgau. Sy is in die stadskerk begrawe, waar Melanchthon 
die begrafnisdiens gelei het. 


Luther se huwelik het heftige kritiek uit talle oorde ontlok. Sy 
kollega, vriend en buurman, Melanchthon, was geskok en kwaad 
oor sy halsoorkop trouery. Die Wittenbergse juris Hieronymus 
Schurf het gewaarsku dat hy die bespotting van die wéreld gaan 
word. Die Roomse teolo& het heftige kritiek gelewer - onder 
meer dat hy en Katharina, hulle klooster-geloftes verbreek het. 
As Protestantse teenmaatreël het Lucas Cranach tussen 1525 en 
1528 talle sketse en skilderye van die egpaar gemaak wat wyd 
versprei is - alles met die bedoeling om die mooiheid van die 
huwelik, ook van predikante, uit te beeld. Luther self moes ook 
apologie aanteken vir sy rewolusionére optrede. Naas sy positiewe 
ervarings met’n vrou se skoonheid, wat hy sy kollegas wat nog 
aan die selibaat vasgeklou het, nie wou ontsé nie, het hy eerder 
op die vrou as beeld van God gekonsentreer. Nieteenstaande die 
feit dat Luther die rol van die vrou tot die huishouding beperk 
het, en dat hy haar nie in die rol van predikant kon indink nie, het 

hy haar as gelyke voor God, op grond van die priesterskap van 
alle gedooptes, gesien. Volgens Luther móét vroue ook deelneem 
aan die algemene verkondiging van die Woord. Die adellike 
Argula von Grumbach het op grond van hierdie argument ander 
vroue geinspireer om Christelike lektuur vir vroue te skep. Die 
priesterskap van die gelowige impliseer verder dat man en vrou 
liefde moet beoefen. Naasteliefde begin in die huis, en die 
implikasie is dat man en vrou mekaar wedersyds tot hulp moet 
wees. Die gedagte dat die vrou die man se bediende is, kan nie 
by Luther gevind word nie. Luther se oortuiging dat Katharina sy 
erfgenaam moet wees, spruit voort uit die verstaan van die liefde. 
Luther het verder voorspraak gemaak vir die algemene skoolplig 
van dogters. Hy het die owerhede aangemoedig om meisieskole 
op te rig, en om die kurrikulum aan te pas vir hulle behoeftes (vgl. 
Bärenfänger 2015; Kohnle 2015:140-153; Köpf 2015:154-162; 
Leppin [2006] 2010:236-246; Schwilk 2017:283-286; Spehr 
2017:179-181; Strohl 2015:470-471). 


1.2.4. Opvoeding en onderrig in die 
Luther-huishouding 


Martin en Katharina het aan hulle kinders 'n goeie opvoeding en 
skoolopleiding gegee. Hulle huishouding word tot vandag toe as 
die ideale voorbeeld voorgehou. Dit was veral in die 19de eeu dat 
die pastoriegesin voorgehou is as die ideaal wat nagestreef 
moet word. Dit geld nie net predikante-huishoudings nie, maar al 
die gesinne van die kerk. Volgens Luther is die belangrikste taak 
van ouers om hulle kinders goed op te voed - opvoeding wat 
begin en eindig by die Christelike geloof. Die egpaar het veral 
maaltye beskou as geleentheid om die kinders godsdienstig op 
te voed. Martin het uit die Bybel en die Klein kategismus 
voorgelees, en Katharina het die kinders kerklike liedere leer 
sing onder begeleiding van Martin se spel op die luit. Beide ouers 
het die kinders geleer om vöör en na maaltye, asook soggens 
en saans te bid. Naas die godsdienstige opvoeding het die 
egpaar gesorg dat al die kinders goeie skoolonderrig ontvang. 

Hieronymus Weller is heeltyds aangestel om die kinders van 
kleins af tuisonderrig te gee. Minstens Johannes het ook sedert 
1542 skoolonderrig aan die Latynskool in Torgau ontvang. Na sy 
pa se dood, het hy’n advokaat geword (iets wat Luther sy kinders 
verbied het). Dit was ook nie net Luther se biologiese kinders 
wat aan goeie godsdiensonderrig en deeglike sekulêre 
onderwys blootgestel is nie. Die twaalf aangenome kinders is 
ook hieraan blootgestel. Die 30-50 loseerders en gaste kon ook 
na Luther se tafelgesprekke luister. Naas die tafelgesprekke het 
Luther dikwels aan huis gepreek. Die Huispostille van 1544 
(wat tussen 1531 en 1534 gepreek is), het in die loop van die 
geskiedenis duisende herdrukke ondergaan, en op dié manier is 
miljoene mense reg oor die aarde aan sy godsdiensonderrig 
blootgestel (vgl. Spehr 2017:180-181). 


Dit is nodig om kortliks nog iets oor die musiekonderrig te sê, 
aangesien musiek, en veral godsdienstige musiek, vir Luther van 
uiterste belang was. In'n tafelgesprek het hy (WA TR 5, 557, Nr. 
6248; [1531-46] 1919:557) gesê ‘dat hy die musiek nog altyd 
liefgehad het’ (musicam semper amavi”). In sy kort Skets oor die 
musiek van 1530 (WA 30(ID, 696, 2-8) verklaar hy sy liefde vir 
musiek ‘omdat dit (1) 'n gawe van God en nie'n menslike geskenk 
is nie, (2) die siel vrolik maak, (3) die duiwel verdrywe en (4) 
onskuldige vreugde bevorder’.” Op grond hiervan kom hy (WA 
S3O(ID, 696, 12; [1530] 1909:696) tot die volgende gevolgtrekking: 
‘Die belangrikste plek naas die teologie, gee ek aan musiek’ 
(Proximum locum Musicae post Theologiam’). Luther het daarna, 
in die loop van die jare, talle terloopse opmerkings oor musiek 
gemaak, soos dat dit die ‘grootste kuns’ (‘optima ars’) en die 
‘hoogste wetenskap’ (‘optima scientia’) is. Die mees veelseggende 
uitspraak is ‘dat daar naas die teologie geen ander wetenskap is 
wat aan musiek gelykgestel kan word nie’ (‘post theologiam 


7. Luther se redes vir sy liefde vir die musiek: 'Eciam damnantes non placent Schwermerii, 
Quia 1. Dei donum non hominum est, 2. Quia facit letos animos 3. Quia fugat diabolum 4. Quia 
innocens gaudium facit.’ 

nullam esse artem, quae musicae possit aequari’). Naas hierdie 
vergelykende uitsprake, is daar ook gedagtes soos: ‘Musiek is die 
beste geneesmiddel vir’n swaarmoedige mens’, ‘musiek is God 
se beste gawe - en word deur die Satan gehaat’, ‘musiek is’n 
gawe en geskenk van God wat die duiwel verdrywe en mense 
vrolik maak’, ‘net die teologie en musiek skep 'n rustige en vrolike 
hart’, ‘die wonders van die oor (wat God se Woord deur musiek 
hoor) is belangriker as die wonders van die oog' en “n mens 
herken die heilige, Christelike volk aan openbare gebede, lof en 
dank; daar waar daar Psalms en geestelike liedere gesing word’ 
(vgl. Anttila 2017; Schilling 2012, 2017 vir talle verwysings uit 
briewe en tafelgesprekke). 


Luther was'n musikaal begaafde mens. Sy moeder kon sing, 
en hy het waarskynlik by haar dié kuns geleer. Luther kon later in 
sy lewe nog liedere uit sy kinderdae onthou. Hy het as kind in 
verskeie kore gesing en in die skoolkore van Mansfeld, Magdeburg 
en Eisenach gesing. Dit is bekend dat hy in Eisenach, as skoolkind, 
geld as straatmusikant verdien het. As koorsanger moes hy 
musiekonderrig ontvang het. Dit word ook aanvaar dat hy tydens 
sy voorgraadse studie in Erfurt musiekonderrig moes ontvang 
het, aangesien musiek deel van die kurrikulum uitgemaak het. 
Luther en sy gesin moes gereeld saamgesing het. Tien teen een 
het die gesin saam met die Melanchthon-huishouding musiek 
gemaak. Melanchthon was nie net 'n voortreflike digter nie, maar 
ook'n goeie sanger en'n uitnemende kenner van musiekteorie.’ n 
Paar vertellings het in bewaring gebly van hoe Luther en 
Melanchthon tydens reistogte saam met Justus Jonas gesing het. 


In 1527-28 het Luther en Melanchthon begin om visitasie by 
die Protestantse gemeentes te doen. Een van hulle belangrikste 
doelwitte was om gemeentesang te bevorder. Hulle het daarom 
toegesien dat al die gemeentes die Geystliches Gesank Buchleyn 
van Johann Walters (Schilling 2012) aanskaf en gebruik vir die 
liturgiese gestaltegewing van die erediens. Luther het in 1524 'n 
lang voorwoord vir dié gesangeboek geskryf, wat as teologiese 
oriëntering kon dien. Die eerste gesangeboeke was daarom véél 

meer as net gebruiksinstrumente vir gemeentesang. Dit was 
godsdienstig teologiese dokumente en het daarom deel gevorm 
van die kategetiese onderrig. Luther se kinders het daarom hulle 
pa se voorwoord, sowel as die inhoud van die gesangeboek by 
huisgodsdiens geleer (vgl. Schilling 2012). 


1.2.5. Luther se sukses in opvoeding en 
onderwys 


Die bydrae van die Reformasie tot die geletterdheid van die 
bevolking in die Heilige Romeinse Ryk van die Duitse Nasie was 
geweldig groot. Die eerste geslag reformatore het die 
geletterdheidsyfer tot 30 persent laat styg (Hamman 2017:182). 
Aanvanklike weerstand deur die charismatiese vleuel van die 
Reformasie (Karlstadt en Müntzer) desnieteenstaande, het 
Luther en Melanchthon voortgegaan met die hervorming van die 
skoolsisteem. Alreeds so vroeg as 1524 het radikale hervormings 
in Wittenberg, Gotha, Halberstadt en Nordhausen plaasgevind. 
In dieselfde jaar het die Melanchthon-student Caspar Cruciger 
die rektoraat van’n nuwe Latynskool in Magdeburg oorgeneem 
en is’n akademiese gimnasium in Nurnberg opgerig met die 
bedoeling om dit eventueel in’n universiteit te omskep (dieselfde 
het in 1622 in Strasbourg gebeur). In 1525 het die graaf van 
Mansfeld in Luther se geboortestad, Eisleben,’n Latynskool 
gestig met ’n leerling van Luther ene Johannes Agricola as eerste 
rektor. Kenmerkend van hierdie skole (onder invloed van 
Melanchthon) was dat Latyn die onderrigtaal was, dat die getal 
van voorgeskrewe boeke beperk is (goeie literatuur moes deeglik 
bestudeer word) en dat die kinders in klasse ingedeel is volgens 
hulle vermoëns en kennisvlakke. Vanselfsprekend het die 
reformatore die finansiële ondersteuning van die adellikes 
gesoek, aangesien goeie skoolonderrig in hulle direkte belang 
was. Hulle kon nie funksioneer sonder geskoolde administratiewe 
klerke, asook kulturele, politieke en militêre leiers nie. Sekere 
adellikes het dit begryp en groot bydraes in hierdie verband 
gelewer. In 1543 het hertog Moritz van Sakse openbare skole op 

grond van die sekularisering van die kloosters in Naumburg, 
Meissen en Grimma gestig. Philip die Groothartige het weer in 
1527 skole in Marburg en Kassel opgerig, wat as voorbereiding 
tot die teologiese studie kon dien. In 1556 het hertog Christoph 
in Württemberg dertien van die veertien manlike kloosters in sy 
gebied in kloosterskole omskep. Van hierdie skole het gedien as 
voorbereiding vir teologiese studie, terwyl bekostigbare verblyf 
aan studente verskaf is - die bekendste die beroemde Tübinger 
Stift (‘n kerklike koshuis tot vandag toe vir teologiestudente). 
Die konsolidering van die kerklike skole was uiteindelik ook die 
basis vir die vorming van Landeskirchen (provinsiale kerke). 
Die latere Duitse kultuur- en geestesgeskiedenis is radikaal deur 
die nuwe Protestantse skoolsisteem beinvloed (vgl. Hamman 
2017:182-184). 


E 1.3. Geskrifte oor huwelik, gesin en 
die onderwys 


1.3.1. Huwelik en gesin 


Einde September 1522 publiseer Luther (WA TOCID, 275-304; 
[1522] 2016f) sy eerste omvangryke en selfstandige publikasie 
oor die huwelik onder die titel Oor die huwelikslewe (Vom 
ehelichen Leben). Om begrip te hê vir die inhoud van hierdie 
geskrif, moet die historiese konteks in gedagte gehou word -’n 
tyd toe die huwelik as instelling nie geag is nie, aangesien die 
asketiese leefwyse as hoogste ideaal voorgehou is. Aangesien 
talle priesters wat na die Reformasie oorgeloop het, met gewese 
nonne getrou het, moes Luther leiding gee in'n nuwe situasie in 
die Duitse gemeenskap. Die leiding was daarom grootliks van'n 
praktiese aard, en eintlik was daar min sprake van'n teologiese 
besinning oor die huwelik. 


Die publikasie is in drie dele ingedeel. Die eerste deel 
handel oor die vraag wie met wie mag trou. Die tweede deel 
handel oor die vraag wie, en onder watter omstandighede 
iemand mag skei. Die derde deel handel oor die Christelike 


Gesinslewe, opvoeding en onderwys 


gestaltegewing van die huwelik. Daar word slegs aandag 
gegee aan uitsprake en gedeeltes wat binne die doelstelling 
van hierdie hoofstuk relevant is. 


In Deel I gee Luther’n Bybelse begronding van die huwelik, 
as'n goeie instelling, wat binne die wil van God val. Hy verwys 
na Genesis 1 waarin God die bestaan van man en vrou as ‘goed’ 
beskryf. Sy wil is verder dat man en vrou nie alleen sal wees nie. 
Hy wil hé dat hulle saam moet wees, en dat hulle kinders sal 
voortbring. In die o& van God is dit alles’n goeie ding. Luther 
onderstreep die goedheidsgedagte, aangesien min mense die 
huwelik en gesin in daardie tyd as goeie idees beskou het (WA 
10(ID, 276; [1522] 2016f:168-170). Luther bespreek dan’n hele 
reeks van gevalle hoekom mense hulle nie in die huwelik kan en 
moet begewe nie. Volgens hom moet impotente mans, en mans 
wat gekastreer is, nie probeer om’n huwelik aan te gaan nie 
(WA 10CID, 279-280; [1522] 2016f:174-176). Hy hou’n lang lys 
van gevalle voor van mense wat nie met mekaar behoort te trou 
nie. Dit sluit in: Mense wat bloedverwant is, aangetroude 
familielede, voogde en die voog-kinders, ouers en aangenome 
kinders, kerkmense met mense uit ander godsdienste en mense 
met kriminele rekords, asook kerklidmate met prostitute (WA 
10(ID, 279-287; [1522] 2016f:176-186). Deel Il handel oor die 
vraag wanneer’n egskeiding moontlik duldbaar of noodwendig 
kan wees. Aangesien Luther nie met nuwe, insiggewende 
gedagtes na vore kom, word daar nie aandag aan hierdie 
gedeelte gegee nie. 


Deel Ill is van belang vir die argument van hierdie hoofstuk. In 
dié gedeelte maak Luther belangrike uitsprake oor die samehang 
tussen die huwelik en kinderopvoeding. Hy begin egter met 
kritiek op die huwelik as instelling van God. In sy tyd is die huwelik 
as instelling nie met agting bejeén nie. Op grond van die invloed 
van die Romeinse filosofie is daar geargumenteer dat dit vir’n 
man beter is om sonder’n vrou te lewe. Ongelukkig het mans 
egter vroue ook nodig. Vroue is dus hoogstens gesien as’n 
‘noodwendige euwel’. Die feit dat sy ook God se skepsel is, is nie 

erken nie. Die saamwoonverskynsel beskou hy daarom as een of 
ander vorm van prostitusie wat niks met die Bybelse gedagte van 
huwelik te make het nie (WA 10(ID, 293; [1522] 2016f:196, Il. 20-33).® 
Volgens Luther is beide man en vrou beelddraers van God, en is 
dit goed dat hulle saam kan wees. Teenoor die kritici van die 
huwelik stel hy dat dit’n goeie reéling is, aangesien dit liefde en 
vreugde meebring, en om hierdie rede glo hy dat die huwelik’n 
instelling van God is. Weereens: Luther beskou die huwelik as’n 
instelling van God omdat hy die vrou ook as God se skepsel 
beskou wat liefde en vreugde in’n man se lewe bring. Die vrou 
is dus God se goeie gawe aan die man en daarom is die 
huwelik tussen’n man en'n vrou God se goeie wil (WA 10(II), 
294-295; [1522] 2016f:198-200). Vrouwees en mawees dra God 
se goedkeuring weg. Dit is nie dinge waarop neergesien moet 
word nie, aangesien die waardevolle bydrae tot menswees die 
vreugde van die lewe verdiep. In die lig van hierdie argument 
moet sy kritiek teen die kloosterwese verstaan word (WA 10(II), 
297-298; [1522] 2016f:202-204). Luther argumenteer ten slotte 
dat die huwelik’n God-gewilde instelling is omdat kinders nie net 
binne dié lewensverband gebore moet word nie, maar ook 
opgevoed moet word. Die huwelik is dus nie deur God ingestel vir 
blote voortplanting nie, maar ook vir onderwys en opvoeding. 
Luther (WA 1O(D, 301; [1522] 2016f) sê die volgende mooi ding 
oor die huwelik: 


Die allerbeste aan die huwelikslewe - waarvoor’n mens alles sal doen 
en verdra - is dat God die vrug van die liggaam gee [kinders gee], en 
beveel om hulle tot diens van God op te voed. Dit is op aarde die edelste, 
waardevolste werk, aangesien God niks beter kan laat geskied as om 
siele te red nie [...] Vader en moeder is inderdaad vir die kinders apostel, 
biskop en predikant deurdat hulle aan hulle die evangelie verkondig. 
Kortliks gestel, is daar nie op aarde’n groter, edeler mag as dié van 
ouers oor hulle kinders nie, aangesien hulle geestelike en wéreldlike 
mag oor hulle het. Wie ander [dit is die kinders] die evangelie leer, 


8. In gevalle waar tekste uit die Duits-Duitse en of Latyn-Duitse studie-uitgawes gebruik 
word, kom die reél-aanduidings uit hierdie weergawes en nie die WA nie. Die reél-aanduidings 
gebruik die tellings van die oorspronklike teks en nie die vertaling nie. 

is waarlik hulle apostel en biskop [...] Hieruit sien’n mens raak hoe 
goed en ryk God se werk en instelling is.” (p. 210, Il. 19-34) 


In 1523 skryf Luther (WA 11, 394-400; [1523] 2016d)’n openbare 
brief in die vorm van’n kort geskriffie aan Leonhard Koppe met 
die titel Grond en regverdiging dat nonne volgens God se wil 
hulle kloosters mag verlaat.”’n Mens kan sonder vrees vir 
teéspraak beweer dat hierdie werkie een van die is wat die wéreld 
verander het. Luther gee redes hoekom nonne hulle geloftes mag 
verbreek, die kloosters mag verlaat en in die huwelik tree. Die 
begronding van die huwelik as’n goeie instelling van God sou die 
kultuurlandskap van Middel-Europa dramaties verander. 


Luther begin sy brief deur Koppe die versekering te gee dat 
hy’n goeie daad gedoen het toe hy die nonne uit die klooster by 
Nimbschen bevry het. Dat hy dit op Paassondag gedoen het, het 
groot simboliese waarde -'n nuwe lewe is aan hulle geskenk. Sy 
daad laat die evangelie weer lewe, en was 'n bydrae in die stryd 
teen die Antichris. Hy is ook dankbaar dat Koppe bygedra het tot 


9. Luther stel: ‘Das aller best aber ym ehlichen leben / vmb wilchs willen auch alles tzu leyden 
vnnd tzu were / ist / das gott frucht gibt vnnd befilht auff tzutzihen tzu gottis dienst / das 
ist auff erden das aller edlist theurist werck / weyll gott nicht liebers geschehen mag / denn 
seelen erlloeszenn [...] Denn gewiszlich ist vater vnd mutter / der kinder Apostel / Bischoff / 
pfarrer /ynn dem sie das Euangelion yhn kundt machen / Vnd kurtzlich / keyn grosser edler 
gewalt auff erden ist / denn der elltern vber yhre kinder / Syntemal sie geystlich vnnd welltlich 
gewallt vber sie haben. Wer den andern das Euangelion leret / der ist warlich seyn Apostel 
vnd bischoff ... Darumb sihe / wie gutt vnd reych es sey was gottis werck vnd ordnung ist.’ 


10. Op Palmsondag 04 April 1523 het Leonhard Koppe en sy neef Wolf Dommitzsch, met 
Luther se medewete, twaalf nonne uit die Sistynse klooster Marienthron naby Grimma 
ontvoer. Nege van hulle is op O7 April na die ‘Swart Klooster’ in Wittenberg gebring. Op 
Goeie Vrydag 9 April skryf Luther’n ope brief aan Koppe waarin hy erken dat hy, Luther, 
die plan uitgewerk het. Op hierdie wyse beskerm hy Koppe teen vervolging. Die eerste druk 
moes in Mei al beskikbaar gewees het, aangesien Nikolaus Gerbel in Strasbourg al op O3 Junie 
1523 van die brief geweet het. Die eerste uitgawe is deur Cranach en Döring in Wittenberg 
behartig. Die oorspronklike titel was: Oorsaak (of eerder vraag) en antwoord hoekom 
Jongvroue kloosters([volgens) God mag verlaat (Vrsach. vnd anttwortt. das iungkfrawen. 
kloster. gotlich. verlassen mugen). Ses ander uitgawes volg in Erfurt, Augsburg en Basel.’n 
Nederduitse uitgawe verskyn ook later by Melchior Lotter in Wittenberg. In September 1523 
het Johannes Dietenberger die eerste Roomse verweerskrif opgestel waarin Luther skerp 
veroordeel word (vgl. inleiding van Zschoch by [1523] 2016d:341). 

die herstel van die dogters se familiebande. Hierdie ontvoering 
sal ook meehelp dat families sal begin insien dat meisies met 
talente en vaardighede nie in kloosters gevange gehou moet 
word nie. Hy verseker Koppe dat hy Christelik opgetree het - sy 
daad was tot eer van God en tot voordeel van sy naaste (WA 11, 
394-396; [1523] 2016d:342-346). Luther gaan dan dieper in op 
wat alles in die klooster afgespeel het sodat Koppe nie 
gewetenswroegings moet ontwikkel nie. Hy wys eerstens daarop 
dat talle kinders hulle families versoek het om hulle te bevry, maar 
dat die ouers te bang vir die Roomse owerhede was. In dietweede 
instansie is die meisies selde aan die evangelieverkondiging 
blootgestel, en moes hulle alleen worstel met hulle maagdelikheid 
en liggaamlike begeertes. Die rituele nakoming van kerklike wette 
en regulasies het die meisies nie met hulle persoonlike probleme 
gehelp nie. Luther se derde argument het met godsdienstige 
dwang te make. Volgens hom kom die kloosterlewe op 
godsdienstige dwang neer en neem dit die lus en vreugde uit die 
godsdiens. Die dwang om slegs geloftes na te kom, veroorsaak’n 
vreugdelose godsdiens en’n geesgebrekkige lewe. In die vierde 
instansie is’n vrou nie geskape om’n maagd te bly nie, maar om 
te trou en kinders te baar. God se wil is nie dat almal in onthouding 
moet lewe nie, maar dat mense sy gawe van die huwelik sal 
aanneem en benut. God wil hê dat vroue gelukkig en vol vreugde 
deel van gesinne sal wees, en nie in eensaamheid in kloosters 
sal woon nie" (WA 11, 397-400; [1523] 2016d:346-354). 


1.3.2. Opvoeding en onderwys 


In Januarie - Februarie 1524 skryf Luther’n lang brief? 
(wat eintlik’n traktaat is) Aan die stadsraadslede van al die 


11. Die kloosterbestaan, of die ‘huweliklose stand’, was vir Luther sö’n ernstige saak dat hy 
in 1530 gevra het dat die geestelikes wat in Augsburg vir die Ryksdag byeen was hierdie 
onaanvaarbare lewenswyse krities moes bespreek (vgl. WA 30 (Il), 324-345; [1530] 
2016c:680-700). 


12. Hierdie brief is deur Lucas Cranach in Wittenberg gedruk. Daar was spoedig talle 
nadrukke en selfs vertalings in ander stede gewees. Die agtergrond van die brief of 

stede in Duitsland dat hulle Christelike skole moet oprig en in 
stand hou (An die Ratsherren aller Städte im deutschen Land, 
dass sie christliche Schulen errichten und unterhalten sollen). 
Hierdie geskrif (WA 15, 27-53; [1524] 2016b) sou een van 
die basiese dokumente wees vir die vernuwing en hervorming 
van die skoolsisteem en die universiteitswese wat hy en Phillip 
Melanchthon deurgevoer het. Die brief handel oor’n hele aantal 
sake, wat grootliks nog steeds vir ons in suidelike Afrika van 
belang is. 


Luther wys die maghebbers daarop dat die hele 
onderwyssisteem in Duitsland geweldig agteruitgegaan het. Die 
eerste kommerwekkende saak is dat die skoolsisteem slegs 
begaan is oor die tydelike, aardse behoeftes. Kinders word 
onderrig sodat hulle een of ander werk kan verrig ten einde kos 
op dietafelte plaas. Luther (WA 15, 29; [1524] 2016b:362, Il. 15-22) 
maak hierteen beswaar, aangesien daar nie net na die tydelike 
behoeftes van mense omgesien moet word nie, maar ook na 
hulle ewige behoeftes. Kinders kan daarom nie slegs’n suiwer 
sekul&re opvoeding ontvang nie; hulle moet ook Christelik 
opgevoed word. Om hierdie rede vra Luther dat die politieke 
maghebbers die ideaal moet ondersteun om Christelike skole 
op te rig en in stand te hou. Merkwaardig genoeg, vermaan hy 
(WA 15, 30; [1524] 2016b:364, Il. 21-40) hulle om finansiële 
bystand te verleen aan die ‘behoeftige en arm kinders’ wat nie 
goeie skole sal kan bekostig nie. Nie alleen die adel moet 
finansieel bydra nie, maar ook gewone burgers. Hulle moet nie 
geld verkwis op aflate, testamente, bedelmonnike en 
pelgrimstogte nie, maar eerder die geld spandeer om'n goeie 
opvoeding vir al die kinders - die armes ingesluit - te verseker. 


(voetnota 12 gaan voort...) 

traktaat is die agteruitgang van die Duitse skoolsisteem aan die begin van die twintigerjare 
van die sestiende eeu.'n Verdere rede is dat die radikale hervormers (die charismatiese 
groepering), 'n kans gesien het om hulle eie saak deur die onderwys te bevorder. Hulle 
simpatiseerder Andreas Bodenstein von Karlstadt was hulle woordvoerder in hierdie verband. 
Luther het besef dat die hoofstroom in die Reformasie nie die inisiatief aan hierdie groepering 
kan oorlaat nie (vgl. inleidende opmerkings van H. Zschoch by Luther ([1524] 2016b:359). 

Die tweede saak wat Luther aanraak, het met die Paulus se 
uitspraak in 2 Korintiérs 6 te make waar die apostel die gemeente 
vermaan dat hulle die evangelie nie tevergeefs moet ontvang nie. 
Paulus se bedoeling is dat die gemeente met die Woord moet 
woeker. Hy (WA 15, 31-32; [1524] 2016b:366-368) wys daarop dat 
Duitsland’n geseénde paar jaar agter die rug het waarin 
predikante Hebreeus en Grieks geleer is en dat hulle preke van 
hoé kwaliteit kon lewer. Hierdie goed geleerde predikante moet 
nou meehelp om die swak skole, die ‘eselstalle en duiwelskole’ 
(‘Eselstalle und Teufelschulen’), te omvorm tot skole waar kinders 
geleer sal word om op 'n hoë akademiese vlak met die Bybel om 
te gaan. 


Die derde saak wat Luther (WA 15, 32-34; [1524] 
2016b:368-372) aanraak, het met ouers te make. Hy herinner 
daaraan dat die Woord (die Vierde Gebod, Deut 32 en Ps 78) 
ouers vermaan om hulle kinders goed op te voed. Hy (WA 15, 33; 
[1524] 2016b:370, Il. 4-5) sê ‘dat dit net so verkeerd is om'n 
skoolkind te verwaarloos as wat dit is om'n maagd te verkrag' 
(non minus est negligere scholarem / quam corrumpere 
virginem’). Die harde werklikheid is egter dat talle ouers die wet 
nie gehoorsaam nie. Daarvoor is talle redes: ongelowigheid, 
liefdeloosheid, onbevoegdheid, 'n gebrek aan tyd, kinderloosheid 
en die dood. Om hierdie rede wend hy hom tot die leiers van die 
stede. Hulle moet help om toe te sien dat die kinders goeie 
skoolopleiding ontvang. Hy probeer hulle oortuig dat dit in hulle 
beste belang is om dit te doen. Dit is nie in hulle stede se belang 
om slegs paaie en huise te bou, wapens aan te skaf en rykdom te 
vergader nie. Hulle beste belang bestaan veel eerder daarin dat 
die stede sal beskik oor 'goeie, geleerde, denkende, eerbare en 
goed opgevoede burgers’ (WA 15, 35; [1524] 2016b: 372, Il. 31-32). 
Hy herinner hulle dat kinders in die gloriedae van die Romeinse 
Ryk naas Latyn, Grieks en Hebreeus, digkuns, verhaalkuns en 
wiskunde geleer het. En die owerhede het toegesien dat die hoë 
vlak van onderrig gehandhaaf is! Hy noem dit “n onmenslike 
boosheid’ dat regeerders net aan hulle onmiddellike voordeel 
dink en nie aan diegene wat na hulle kom nie. Regeerders wat nie 

oor die belange van die volgende geslagte dink nie, 'moet eerder 
oor varke en honde regeer’. Ware menslike leiers bekommer 
hulle oor die jeug en hulle toekoms. Belangrik vir Luther is dat 
die Duitse volk van sy ‘dierlikheid’ bevry moet word - en dit kan 
slegs gebeur wanneer hulle in’n kultuurvolk verander wat hulle 
skoolkinders Hebreeus, Grieks en die kunste leer. Luther meen 
dat die Duitse volk die geleentheid het om bé ander volke uit te 
styg deur beter kenners van die Bybel te word. Taalvaardigheid 
en begrip van die Woord is die Duitsers se kans om deur ander 
gerespekteer te word. Die politici behoort hulle daarom te 
beywer vir die taalkundige ontwikkeling van kinders en ernstige 
Bybelstudie op skool. Sonder die taalkundige ontwikkeling van 
mense kan hulle nie net die evangelie nie, maar ook hulle 
natuurlike rede verloor, en sê verdierlik (WA 15, 38; [1524] 
2016b:378, Il. 21-36). Vir Luther is die lees van die Bybel in eie 
taal baie belangrik, maar vir dieper insig, vir die prediking, die 
apologetiek en die kategese, is kennis van die vreemde tale 
onontbeerlik. Weereens: Die saaklike uitleg van die Skrif is vir 
Luther die geleentheid wat die Duitsers het om vir ander volke 
iets van waarde te lewer. Wat hulle die wêreld kan bied, is goeie, 
Bybel-gefundeerde teologie - en hiertoe moet die politici 
meewerk (WA 15, 43; [1524] 2016b:386-388). 


Aangesien Luther die stadsadministrasie aanspreek wat'n 
instelling van God’ is, konsentreer hy verder op die wêreldlike 
belang van'n goeie skoolopleiding. Hy wys die burgermeesters 
en stadsraadslede daarop dat ook hulle goed opgeleide, 
ontwikkelde, gelowige mense nodig het vir die bestuur en 
administrasie van die stede. Merkwaardig in daardie tyd, versoek 
hy die politici om goeie skole te bou vir seuns en meisies. Hy het 
nog nie aan vroue in regeerposisies kon dink nie, maar het wel 
besef dat huisvroue en kinderversorgers ook goeie skoolopleiding 
nodig het. Hulle, as die primêre versorgers en opvoeders van 
Kinders, moet ook geleerd en ontwikkeld wees (WA 15, 44; [1524] 
2016b:389-390). In hierdie opsig was Luther sy eie tyd ver vooruit 
en kan hy as een van die baanbrekers van vroulike emansipasie 
en algemene skoolplig vir meisies gesien word. 

Luther (WA 15, 46-49; [1524] 2016b:392-396) bewys hom in 
hierdie brief ook as’n denkende pedagoog. Hy vermaan die 
ontvangers van sy brief dat hulle moet toesien dat skool vir 
die kinders lekker moet wees. Hulle moet nie opgesaal word 
met te veel donkiewerk nie. Te veel memoriseringswerk is 
demoverend en die eindelose herhaling van rympies neem die 
vreugde uit skoolwerk. Daar moet ook genoeg tyd wees vir 
speel (ook iets unieks in daardie tyd). Laastens meen hy dat 
kinders ook die geleentheid moet kry om vir kort tydperke in 
kerke, besighede en huishoudings te werk om praktiese 
ondervinding op te doen. 


Laastens vermaan Luther (WA 15, 49-53; [1524] 2016b:396- 
404) die verteenwoordigers van die wéreldlike stand om toe te 
sien dat daar biblioteke en boekerye opgerig word wat vrylik 
toeganklik vir almal sal wees. Skole kan nie sonder biblioteke 
wees nie! Hy verwys na die Jode wat reuseversamelings van 
boeke gehad het waaruit kinders onderrig is. Die kinders van 
Christene verdien dieselfde. In die eerste plek behoort daar alle 
moontlike soorte Bybels te wees: Hebreeus, Grieks, Latyn en 
Duits. Goeie, beskikbare kommentare behoort ook deel van die 
versameling te wees - en nie net kommentare van Bybelboeke 
nie, maar ook van klassieke werke. Daar behoort ook 
handleidings te wees oor leermetodes en -tegnieke, aangesien 
selfs magisterstudente nie’n idee het hoe om te leer nie. 
Grammatikahandboeke is vanselfsprekend. Verder behoort 
daar geskiedenisboeke te wees. Kinders behoort uit die 
geskiedenis te leer wat dom en fataal is sodat dieselfde foute 
nie herhaal word nie. Net so behoort daar boeke oor die 
‘wetenskappe’ te wees wat kinders onder meer kan leer hoe om 
te boer. 


Luther (WA 15, 53; [1524] 2016b) sluit sy brief met hierdie 
treffende en veelseggende woorde af: 


Hiermee beveel ek u almal God se genade aan. Mag Hy u harte 
verruim en u entoesiasties maak om die arm, versukkelde en 
verworpe jeug van harte aan te neem, en hulle met God se hulp tot’n 
salige en Christelike bestaanswyse in Duitsland te help, waar daar in 

volledigheid en oorvloed omgesien sal word na liggaam en siel - tot 
lof en eer van God die Vader, deur Jesus Christus ons heiland. Amen. 
(p. 404, Il. 11-16) 


Ses jaar later,* publiseer Luther (WA 30(ID, 517-588; [1530] 
2016e) sy Preek dat'n mens kinders na die skool moet stuur 
(Predigt, dass man Kinder zur Schule schicken soll). Hierdie 
‘preek’ is op verskeie plekke gepreek en uiteindelik in boekvorm 
opgeneem. Luther het dit gedoen met die hoop dat soveel mense 
moontlik hiervan kennis sou neem. Luther se bedoeling is om die 
adel, die politieke amptenary en die bre& publiek te motiveer om 
hulle kinders skool toe te stuur. Die gedagtes van geleerdheid, 
opvoeding en kulturele vorming (Bildung) moet positief bevorder 
word, aangesien almal, die kerk, die staat en die burgerlike 
samelewing daarby sal baat. Trouens - die kerk kan nie in stand 
gehou word en die staat kan nie funksioneer sonder'n goeie 
skoolstelsel nie. Luther gee eers aandag aan die belang wat die 
kerk by goeie skoolopleiding het en dan konsentreer hy op 
die belangrikheid van uitnemende onderwys vir die staat en die 
gemeenskap. Hier word slegs op argumente gekonsentreer wat 
nie, of nie duidelik genoeg, in sy brief van 1524 oor die onderwys 
na vore kom nie. 


13. Luther se eie woorde: ‘Hie mit befilf ich euch alle Gottis gnaden / der woellt ewr hertzen 
erweychen vnd anzuenden / das sie sich der armen / elenden / verlassenen / iugent mit ernst 
annemen / vnd durch Goettliche hilfe / yhn radten vnd helfen / zu seligem vnd Christlichem 
regiment Deutsches lands an leyb vnd seel mit aller fuelle / vnd vberflus zu lob vnd ehren 
Gott dem vater durch lesum Christum vnsern heyland. Amen.’ 


14. In 1530 bevind Luther hom vier maande lank op die vesting Coburg aan die verste punt 
van die vorstedom Sakse en die naaste wat hy aan Worms kon kom sonder om in hegtenis 
geneem te word. Hierdie ‘preek’ van 15 Augustus 1530, is gerig aan sy bondgenoot sedert 1519, 
Lazarus Spengler (1479-1534) in Nürnberg. Die struktuur van die argument stem ooreen met 
die argument van sy brief van 1524. Inhoudelik is daar egter’n klemverskuiwing. Hier gaan dit 
hoofsaaklik oor die belangrikheid van ‘Bildung’ (dit is die omvattende kulturele vorming) vir 
die opgevoede, burgerlike elite. ‘Bildung’ behoort volgens Luther nie slegs beskore te wees 
vir die kerklike elite nie, maar vir die hele burgerlike samelewing. Die noodsaaklikheid van 
omvattende intellektuele en kulturele vorming vir die bevolking het duidelik na vore gekom 
tydens die visitasies van 1526-1527. Die praktiese gevolge van hierdie visitasies was’n skool 
wat Melanchthon op 23 Mei 1526 in Nürnberg geopen het, en die Klein en Groot kategismusse 
van Luther in 1529. Hierdie ‘preek’ wou heerser en onderdane motiveer om voort te gaan met 
hierdie kulturele hervorming (vgl. inleiding van H. Zschoch tot Luther 2016e:717, asook Van 
Dülmen [1983] 2017:186-187). 

Inleidend merk Luther (WA 30O(D, 519-521; 2016e:720-722) op 
dat die Duitsers oor die algemeen sku vir geleerdheid is. Talle 
mense meen dat dit goed genoeg is dat kinders Duits kan lees 
en basiese berekeninge kan maak. Die waarde van die antieke 
tale en die wetenskappe vir kerk en samelewing besef hulle 
ongelukkig nie. Die probleem is dat talle burgers slegs aan 
hulle onmiddellike belange soos kos dink. Luther se bedoeling 
is om die leser en toehoorder te oortuig dat die mens vir hoér 
dinge bestem is. Die meerdere kennis van die Woord en die 
bevordering van die welstand van die samelewing is vir hom’n 
prioriteit. Luther (WA 30(ID, 522; [1530] 2016e:724) is oortuig dat 
die kloosterwese in’n groot mate vir hierdie ellendige situasie 
verantwoordelik is. Daar is nie belangstelling vir deeglike teologie 
of die welwese van die samelewing nie. Hierdie situasie moet 
omgekeer word, aangesien’n land verdierlik wanneer die Skrif en 
die wetenskappe nie geag word nie. 


In die eerste gedeelte van sy betoog gaan dit oor die belang 
wat die kerk by goeie skoolonderrig het. Om dit te begrond, 
konsentreer hy op die belangrikheid van die amp van dienaar van 
die Woord. Hy (WA 30(ID, 528; [1530] 2016e:728, Il. 30-31) 
verstaan die amp egter baie wyd. Naas predikante vir gemeentes 
is dosente, onderwysers en kapelane deel daarvan. Almal wat die 
Woord op een of ander wyse leer, verkondig en verduidelik, val 
hieronder. Die amp is die wil van God, en daar is duur betaal 
hiervoor - en wel deur die bloed van Christus. Dit moet te alle tye 
in stand gehou word en die enigste manier om dit te doen is om 
kinders aan te moedig om hulle hiervoor te laat oplei. Die 
aanmoediging moet in die eerste instansie van die ouers kom. 
Tweedens is onderwysers en predikante ook verantwoordelik om 
talentvolle kinders te motiveer om hulle vir die amp voor te berei. 
Luther (WA 30(D, 533; [1530] 2016e:734, Il. 8-19) motiveer sy 
versoek deur die ‘nuttigheid’ van die amp te beklemtoon. Nie net 
het die dienaars van die Woord’n belangrike pastorale funksie 
nie, maar hulle speel ook'n belangrike maatskaplike rol. Hulle sé 
wat reg en verkeerd, goed of sleg is vir die samelewing. Die 
predikante ondersteun en versterk die wêreldlike owerhede en 
help om hulle in stand te hou deurdat hulle meewerk aan die 

aardse vrede, oproer keer, oorlog afkeur en kinders vermaan om 
aan meerderes gehoorsaam te wees. Dit is die ‘goeie werke’ wat 
die verkondigers van die Woord doen (WA 30(ID, 537-541; [1530] 
2016e:738-740). Luther betoog dat geen kind weerhou moet 
word om 'n dienaar van die Woord te word nie. Nie diegene wat 
groot eiendomme kan erf, nie dié uit arm huishoudings, en ook 
nie die minder begaafdes nie. Almal wat wil, moet die voorreg hê 
om teologie te studeer. Dit gaan ook nie net om predikante met 
magisters nie, maar om jeugwerkers, kategete en kosters - almal 
wat op een of ander wyse die Woord verkondig. Almal moet so 
goed moontlik opgelei word (WA 30(ID, 545-547; [1530] 
2016e:746-748). Luther besef dat die amp van dienaar van die 
Woord nie noodwendig finansieel lonend is nie. Trouens, sommige 
kan dalk selfs broodgebrek ly. Dit is egter dikwels onder sulke 
omstandighede dat daar buitengewone seën op die arbeid rus. 
Ondanks 'n beskeie inkomste kan dienaars van die Woord net so 
goed lewe as'n handwerker of'n handelaar. Dis belangrik dat 
daar nie na rykdom gestreef moet word nie (WA 30(ID, 552-553; 
[1530] 2016e:750-752). 


In die tweede gedeelte van sy ‘preek’ behandel Luther die 
wéreldlike nut van goeie opleiding en opvoeding. Om dit 
te verduidelik, konsentreer hy op die ‘amp van die owerheid’. 
Hierdie amp is nou nie só belangrik soos die amp van dienaar van 
die Woord nie, maar is ook van uiterste belang, aangesien die 
wêreld nie daarsonder kan funksioneer nie. Die wêreldlike amp is 
die skaduwee van die geestelike amp en ook “n teken van 
Christus se heerskappy'. Luther noem dit ook “n heerlike 
verordening en'n voortreflike gawe van God' waarsonder die 
samelewing nie kan funksioneer nie (WA 30(ID 554; [1530] 
2016e:754, Il. 4-12). Lank voor Thomas Hobbes het Luther (WA 
S3O(D, 555; [1530] 2016e:754, Il. 17-19) al gesê dat die regering daar 
is ‘om van wilde diere mense te maak en die mense daarvan te 
bewaar om weer soos wilde diere te word’. Die vraag is egter wie 
die ampte in die staatsdiens en regering moet beklee? Beslis nie 
mense wat net met die vuis wil regeer nie. Dit moet mense van 
wysheid wees. Kortom (WA 30(11), 557; [1530] 2016e:756, Il. 25-27): 

‘Nie vuisreg, maar kopreg, nie geweld nie, maar wysheid of 
intelligensie moet regeer onder die booswilliges en die goeies’ 
(‘Nicht faust recht / sondern kopff recht / nicht gewalt / sondern 
Weisheit odder vernunfft mus regieren / vnter den boesen so 
wol/als vnter den guten’).Oms6tekanregeer, is daar regsgeleerdes 
en goed geskoolde mense nodig wat in diens van die regerings is. 
Deur die handhawing van reg en wysheid kan verseker word dat 
daar orde en vrede in’n land sal wees. Jong mense moet 
vanselfsprekend opgelei word om hierdie take uit te voer. Om dié 
rede moedig Luther die bevolking aan om toe te sien dat die jeug 
die gepaste opleiding ontvang. Weereens vermaan hy (WA 30(ID, 
561-563; [1530] 2016e:760-762) ouers om geleerdheid nie ter wille 
van geld van hulle kinders te weerhou nie. Alle ouers moet besef 
dat hulle 'n verantwoordelikheid het jeens die hele samelewing, en 
daarom moet hulle toesien dat daar goed opgeleide persone sal 
wees wat positief kan bydra tot die goeie, ordelike en vreedsame 
funksionering van die samelewing. Hierdie 'goeie werke' mag nie 
deur ouers se selfsug verhinder word nie. Geleerdheid en wetenskap 
mag ook nie weens ouers se armoede agterweë gelaat word nie. 
Armoede kan en mag nie'n rede vir die gebrek aan geleerdheid 
wees nie. Almal moet finansieel bydra tot studente se studie, 
aangesien geen enkele adellike in stand kan hou wat hy het sonder 
regsgeleerdes, sekretarisse en skrynwerkers nie - trouens niks in 
die samelewing kan bly staan as'n klomp beroepe nie 
komplementerend funksioneer nie. ‘Diens aan die gemeenskap’ is 
vir Luther ‘godsdiens’ en behoort daarom deur eer en aansien 
beloon te word (WA 30(Il), 567-569; [1530] 2016e:766-768). 
Luther sluit met 'n laaste gedagte af wat baie relevant in die huidige 
Suid-Afrikaanse konteks is, en dit handel oor die bekostigbaarheid 
van onderrig. Hy verwyt die Roomse kerklike sisteem van ‘geldroof’. 
Baie geld is ingesamel vir die oprigting en instandhouding van 
geboue. Die nuwe regte kerklike praktyk moet toesien dat geld nie 
op geboue verkwis word nie, maar in onderwys geinvesteer word. 
Beurse moet beskikbaar gestel word aan arm studente sodat almal 
wat wil die geleentheid kan kry om hulleself te bekwaam. Wanneer 
hierdie 'bekering' plaasvind, word daar van die owerhede verwag 
om 'verpligte skoolonderrig' in te stel en toe te sien dat kinders uit 

alle sosiale stande opgelei word as juriste, skrywers, dokters en 
onderwysers (WA 30(ID, 585-588; [1530] 2016e:782-786). 


1.3.3. Opvoeding tuis 


Huisgodsdiens was’n belangrike aspek van die Luther se 
huishouding. Tydens huisgodsdiens het Luther sy Klein 
kategismus” gebruik om sy kinders die inhoud van die evangelie 
te leer. In die Voorwoord tot die Duitse mis (1526) het hy (WA 19, 
76, 2-5; [1526] 1897) sy begrip van’n kategismus soos volg 
uiteengesit: 


[n Kategismus] is'n [plan] van onderrig waarmee’n mens heidene 
help om’n Christene te word, en hulle leer en wys wat hulle moet glo, 
doen en moet laat sodat hulle kan weet waaroor die Christendom 
gaan. (p. 76) 


Volgens Luther is kinders ook ‘klein heidene’, aangesien hulle die 
dinge van die geloof nog moet leer. Vir hom en Katharina was 
onderrig oor die gebed baie belangrik. Die laaste gedeelte van 
die kategismus (WA 30(I), 320-326; [1529] 2012) wat oor 
gebedsonderrig handel, word hier vir kennisname aangebied: 


Hoe die huisvader sy mense moet leer om soggens en saans te bid. 


Soggens, wanneer jy uit die bed opstaan, moet jy die kruis maak 
[of 'n kruis om jou nek hang], en sê: God, Vader Seun en Heilige Gees 
het oor my die wag gehou. Daarna moet jy gekniel of staande die 
Geloofsbelydenis opsé en die Onse Vader bid. 


15. Luther het sedert 1520 aan kort verklarings van die Credo, die Tien Gebooie en die Onse 
Vader gewerk. Hy het verder gereeld in preke aan aspekte van die kategismus aandag gegee. 
Dieselfde geld sy Bedeboekie (Betbüchlein) wat sedert 1522 in talle uitgawes verskyn het. 
Die visitasiebesoeke van 1528 in Sakse het hom oortuig om’n kort kategismus saam te stel vir 
predikante en familiehoofde. Die eerste eksemplare was eenblad-drukke waarvan slegs een 
fragment behoue gebly het. Die eerste boekuitgawe (1529) het in Hamburg in Nederduits 
verskyn.’n Wittenbergse uitgawe van 1529 het ongelukkig nie in bewaring gebly nie. Wat wel 
behoue gebly het, is’n druk van die uitgewer Konrad Treffer in Erfurt en’n eksemplaar van die 
uitgewer Benzing-Claus in Marburg. Die Klein kategismus is deel van die wéreld-literatuurskat 
en in feitlik elke land en elke taal beskikbaar (vgl. inleiding van D. Korsch tot [1529] 2012:573). 

As jy wil, kan jy ook hierdie gebed byvoeg: 


Ek dank U, my hemelse Vader, deur Jesus Christus, u geliefde Seun, 
dat U my deur hierdie nag van alle skade en gevaar bewaar het, en 
bid U, dat U my ook deur die loop van hierdie dag sal bewaar van 
sonde en allerhande euwels, sodat al my doen en late, ja my hele lewe 
U sal geval. Ek gee my lewe en my siel en alles [wat ek het en besit] 
oor in u hande. U heilige engel is met my, en daarmee het die bose 
vyand geen houvas op my nie. Amen. 


Dan spring jy met vreugde aan die werk en sing miskien’n lied soos 
die Tien Gebooie, of wat ook al in jou gedagtes opkom. 


Saans, wanneer jy bed toe gaan, moet jy weer die kruis maak en sé: 
Mag God, Vader, Seun en Heilige Gees oor my die wag hou. Amen. 
Daarna moet jy gekniel of staande die Geloofsbelydenis en die Onse 
Vader opsé. 


As jy wil, kan jy hierdie gebed ook bid: 


Ek dank U, my hemelse Vader, deur Jesus Christus, u geliefde Seun, 
dat U my hierdie dag deur u genade beskerm het, en bid U dat U al 
my sondes sal vergewe, [ora/] waar ek onreg gepleeg het, en dat U 
my genadiglik deur die nag sal bewaar. Ek gee my liggaam en siel en 
alles [wat ek is en besit] oor in u hande. Mag u heilige engel met my 
wees, sodat die bose vyand geen houvas op my kan kry nie. Amen. 


En dan val jy om, om vrolik te slaap. 


Hoe’n huisvader sy mense moet leer om tafel- en dankgebede te 
doen. 


Tafelgebed: 


Die kinders en die res van die huishouding moet met gevoude hande 
en met volle eerbied voor die tafel gaan staan en sé: Alle oë wag op 
U, Here, en U gee u kinders voedsel op die regte tyd. U maak u hand 
oop en versadig alles wat lewe in welgevalligheid. Welgevalligheid 
beteken hier: Alle diere ontvang soveel kos dat hulle opgeruimd en 
vrolik sal word, want besorgdheid en gierigheid verhinder sodanige 
welgevalligheid. 


Hierna volg die Onse Vader en die volgende gebed: Here God, hemelse 
Vader, seén ons en hierdie gawes van U, wat ons uit u empatiese 
goedheid aanneem. Deur Jesus Christus onse Heer. Amen. 

Die dankgebed: 


Net só moet u na die ete eerbiedig en met gevoude hande sê: Ons 
dank die Here, want Hy is vriendelik en sy goedheid duur tot in 
ewigheid. U gee aan alles wat lewe voedsel, U gee die vee voer, en 
aan die jong rawe wat daarna roep. U verlustig U nie in die krag van 'n 
perd, of die mag van'n mens nie. Die Here het'n welbehae in diegene 
wat Hom vrees en diegene wat op sy goedheid wag. 


Hierna volg die Onse Vader en die volgende gebed: Ons dank U, Here 
God, Vader deur Jesus Christus, ons Here, vir al u weldade. U leef en 
regeer tot in ewigheid. Amen. (pp. 594-596) 


E 1.4. Teologiese verband: Die 
kinderdoop 


Luther is, soos die gebruik in daardie tyd, 'n dag nä sy geboorte 
op 11 November 1483 gedoop. Die doop sou later in sy lewe en 
as ouer en predikant'n baie belangrike rol speel. Alreeds op 
O9 November 1519 het hy (WA 2, 727-737; [1519] 2015) 'n publikasie 
oor die doop, met die titel 'n Preek oor die heilige, hoogwaardige 
sakrament van die doop (Sermon vom heiligen hochwürdigen 
Sakrament der Taufe) die lig laat sien. Vir die Christelike opvoeding 
en lewe is die kinderdoop 'n saak van groot erns en betekenis. 


16. Hierdie publikasie was een van drie vroeë Hoogduitse stigtingsliteratuur oor die 
sakramente wat hy in Oktober en November 1519 geskryf het. Al drie geskrifte is opgedra aan 
hertogin Margarethe von Braunschweig-LUneburg, wat'n belangrike rol in die vestiging van 
die Reformasie gespeel het. Luther en sy gesin kon ook later op haar finansiële en militêre 
invloed steun. Hierdie drie geskrifte oor die boetedoening, nagmaal en doop was die eerste 
Duitstalige geskrifte oor die Protestantse verstaan van die sakramente. In hierdie geskrifte het 
hy die praktiese konsekwensies van die regverdigingsboodskap vir die kerklike en Christelike 
lewe begin uitspel onder drie temas, naamlik die teken, die betekenis en die geloof - met 
ander woorde: wat tydens die gebruik van die sakrament gebeur, is'n beskrywing van die 
geestelike dimense van diepte in die sakrament en die manier waarop daar met die sakrament 
omgegaan moet word. Luther beskryf die doop as die eerste teken van God se genade. 
Dit is die aanvang van die Christelike lewe en bestem hierdie lewe tot en met die dood. 
Aangesien die doop lewenslange betekenis het, is dit belangrik dat die kinders gedoop sal 
word en tot en met die dood hieroor onderrig sal word (vgl. inleiding van Korsch en Schilling 
tot Luther ([1519] 2015:3). 

Luther begin sy uiteensetting oor die doop met die 
verduideliking dat doop in Grieks met baptismos en Latyn met 
mersio weergegee word. Die Duitse woord doop (Taufe) hou 
daarom verband met diepte (Tiefe). Aanvanklik was die 
doophandeling totale onderdompeling, met die bedoeling dat 
die simboliek van die doop hierdeur duidelik na vore sal kom. In 
Luther se tyd was dit egter nie meer die gebruik nie. Die kind se 
voorkop is simbolies afgewas. Volgens Luther is die doop’n 
uiterlike teken of herkenningsmerk wat die volk van God van 
ander volke onderskei. Om hierdie rede is daar drie sake wat’n 
mens rakende die doop in gedagte moet hou, naamlik (1) die 
teken, (2) die betekenis en (3) die geloof. 


1. Die teken: Die doop simboliseer die afsterwe van die ou, 
sondige mens en die opstanding van die nuwe mens wie se 
sonde vergewe is en wat onder die belofte van’n nuwe lewe 
leef. 

2. Die betekenis wys heen na die feit dat die mens wat 
ondergedompel word, werklik van dag tot dag sterf. Die 
eerste handeling van die doop herinner alle toeskouers aan 
die verganklikheid van die lewe. Die uittel uit die water 
simboliseer die nuwe geestelike geboorte - dit beteken die 
vermeerdering van die genade en geregtigheid tot en met 
die eindoordeel. Met die uittel uit die water word die dopeling 
beklee met die regte doopkleed van die onsterflike lewe in 
die hemel. Luther wys ook daarop dat daar’n lang tradisie 
bestaan waar die doop aan hand van die sondvloed verduidelik 
word. Noag is die simbool van die redding te midde van die 
ondergang van die mensdom. Luther (WA 2, 729; [1519] 
2015:6, |. 39-8, |. 13) maak egter die volgende unieke 
opmerking: Inderdaad het duisende mense in die sondvloed 
gesterf, maar veel meer mense is sedert die geboorte van 
Christus gedoop. Die doop is daarom vir hom ‘die sondvloed 
van genade’. God is geen wraaksugtige nie, maar die genadige 
en barmhartige Heer wat wil red. Luther wys verder daarop 
dat die dopeling inderdaad met die nuwe sondelose liggaam 
beklee word. Solank ons egter deel het aan die aardse 

bestaan, bly ons onderworpe aan die sonde en die bose. 
Luther los die dialektiek van ‘alreeds’ - ‘nog nie’ op die 
volgende wyse op: Die hernuwingsproses begin by die doop 
en dit duur voort tot aan die einde van die lewe. Die doop is 
die versekering dat ons by die eindoordeel as totaal nuwe 
mense sal staan. Intussen is die lewe’n proses waartydens 
vernuwing daagliks plaasvind. Daar is dus nie sprake van nou 
in die sonde lewe en later verlos word nie. Dat die 
vernuwingsproses nie tydens hierdie lewe afgehandel kan 
word nie, is vanselfsorekend, maar dit beteken nie dat niks 
van die vernuwingsproses raakgesien kan word nie. Nogtans 
is die sondige begeertes sê onlosmaaklik deel van die 
menslike lewe dat toorn, haat en hooghartigheid deel van ons 
aardse lewe gaan bly. Hierdie toestand is geen rede vir 
troosteloosheid nie. Die doop is’n heenwysing na die ewige 
verbond van genade wat ons met God het (WA 2, 730, 20-24; 
[1519] 2015:10). Die trooskarakter van die doop belig hy 
(WA 2, 731; [1519] 2015) soos volg: 


Sou hierdie verbond nie bestaan het en sou God nie barmhartigheid 
bewys het nie, sou geen sonde so klein gewees het dat dit ons 
tog nie uiteindelik sou kon verdoem nie. Want God se oordeel kan 
geen sonde verdra nie. Daarom is daar geen groter troos op die 
aarde nie as die doop, waarmee ons onder die oordeel van die 
genade en barmhartigheid te staan kom, die sonde nie oordeel 
nie, maar met daadkragtigheid uitdryf. So sé Augustinus heel 
mooi: Die sonde word in die doop geheel en al vergewe, maar nie 
sö dat dit nie meer bestaan, maar so dat dit nie meer toegereken 
word nie.” (p. 12, Il. 14-22) 


3. Die derde belangrike aspek van die doop het met die 
geloofslewe te make. Die gedoopte lewe met die troosryke 


17. Luther se eie woorde: ‘Wan nu diszer bund nit were / vnd gott nit barmhertziglich / durch 
die finger sehe / szo were kein sund szo kleyn / sie vordammet vnsz / dan gottis gericht mag 
kein sund leyden. Drumb ist kein grösser trost auff erden / dan die tauf / durch wilch wir yn 
der gnaden vnd barmhertzigkeit vrteyll treten / die / die sund nit richtet / sondern mit vielen 
vbungen ausz treybt. Alszo spricht san. Augustinus eynen feynen spruch / Die sund wirt 
yn der tauf / gantz vorgeben / nit alszo / das sie nit mehr da sey / sondern / das sie nit zu 
gerechnet wirdt.” 

wete dat God genadig met ons omgaan en ons nie in alle 
strengheid wil straf nie. Nieteenstaande ons voortslepende 
sondige bestaan, is die doop die troosvolle teken van die 
genadeverbond wat ons met God het. Gedoopte mense is 
‘kinders van barmhartigheid, die volk van genade en mense 
van die goeie wil van God’ (WA 2, 732; [1519] 2015:14, Il. 28-30). 
Die implikasie is dat gedoopte mense niks verder hoef te doen 
om sekerheid oor hulle verlossing te kry nie. Pelgrimstogte en 
godsdienstige rituele is nie nodig nie. Die vertroue dat die 
barmhartige God sondes vergewe, is genoeg. Volgens Luther 
is die vergewing van sondes een saak.’n Ander belangrike 
saak is die ‘aflegging van die sondes’ of die ‘bevegting van die 
sondes’ (WA 2, 734; [1519] 2015:18, Il. 7-8). Regverdigverklaring 
en regverdigwording is twee kante van dieselfde muntstuk. 
Die gedoopte moet lewenslank teen die sonde stry en daar 
kan nie slegs op God se wil tot vergewing van sondes gesteun 
word nie. Alle Christene moet dit met dieselfde intensiteit 
doen, aangesien daar slegs één belangrike gelofte is, naamlik 
die doopgelofte. Die geloftes van priesters, biskoppe of keisers 
is nie belangriker as die doopgelofte nie. Alle persone moet 
binne hulle eie 'stand' of beroepsveld die sonde beveg - en die 
een geveg is nie belangriker as die ander een nie (WA 2, 736; 
[1519] 2015:22-24). Luther sluit sy geskriffie af met woorde 
wat verdien om aangehaal te word. Die ondankbaarheid 
oor die doop is volgens hom die rede vir ongeloof, wat dan 
versteek word onder dinge soos die aflaatstelsel. Hy sê (WA 
2, 736-737; [1519] 2015): 


Wanneer die heilige sakrament van die doop egter so’n groot, 
genaderyke en troosvolle ding is, dan moet’n mens met erns daarop 
let dat jy God daarvoor sonder oponthoud van harte en vrolik moet 
dank, loof en eer. Ek is bevrees dat die ondankbaarheid ons daartoe 
gebring het om blind te word en die genade nie te herken nie. Die 
ganse wêreld was vol van die doop en die genade; en is dit nog 
steeds. Ons is egter mislei deur ons eie angsvallige werke [soos] 
die aflaat en soortgelyke valse troos. Ons het geoordeel dat God 
nie vertrou kan word voordat ons self nie regverdig geword het en 
nie deur genoegdoening vir die [eie] sonde betaal het nie; so asof 

ons sy genade wou koop of betaal. Waarlik, wie God se genade nie 
sö verstaan nie, naamlik dat dit die sondaar duld en salig wil maak 
nie, [om sodoende] sy oordeel [in vertroue] tegemoet te tree nie, 
sal hom nooit oor God kan verheug nie, en hom ook nie kan liefh& 
of loof nie. Maar wanneer ons hoor dat Hy ons sondaars in die 
verbond van die doop aanneem, verskoon en algaande rein maak, 
en ons dit met beslistheid glo, dan moet die hart vrolik word, God 
liefhê en loof. (p. 24, Il. 4-16) 


E 1.5. Impulse vir die gesins- en 
onderwyskrisis vandag 


By die noukeurige bestudering van Luther se tekste word dit 
duidelik dat daar nog steeds op sy insigte gesteun kan word. 
Sy verdediging van die ‘instelling van die huwelik’ is van blywende 
betekenis - ook vir die moderne samelewing. Die dialektiek van 
vryheid en aangewese wees op outonomie en diensbaarheid 
wat Luther bepleit, is nog net so aktueel soos 500 jaar gelede 
(vgl. Gräb-Schmidt 2017:345-350). 


Sy klem op die samehang tussen huwelik, opvoeding en 
onderwys is vandag uiters aktueel. Kinders uit gebroke en 
disfunksionele gesinne het in die meeste gevalle’n agterstand in 
terme van onderwys. Die talle afwesige vaders in ons 
gemeenskappe skep vir talle kinders’n skolastiese agterstand. 
Wie ernstig is oor opvoeding en onderwys sal alles moontlik 
moet doen om stabiele en liefdevolle tuistes vir kinders te skep. 


18. Luther se eie woorde: ‘Szo aber das heylig sacrament der tauff szo eyn grosz gnedigs vnd 
trostlichs dingk ist / ist mit ernst darauff zu sehen / das man gott yhe hertzlich vnd frolich 
dafur an vnterlasz danck / lob vnd eere sag / dann ich besorg der vndanck vordient hatt / das 
wyr blind worden / nit wirdig geweszen seyn solch gnad zu erkennen / vnd die gantz wellt voll 
tauff vnf gnad gottis geweszen vnd noch ist / wir aber / ynn die engstlichen eygene werck / 
dar / nach ynsz ablasz vnnd der gleychen falsche troste vorfuret seyn / vormeynt gott nit 
eerzutrawen / wyr weren dann frum vnd gnug gescheen fur die sund / alszwolten wyr yhn 
seyne gnad abekauffen odder betzalen / Furwar wer Gottis gnaden nit alszo achtet / das sie 
yhn als einen sunder dulden vnd selig machen werd / vnnd alleyn seynem gericht entgegen 
geht / der wirt gottis nymmer frohlich / mag yhn auch widder lieben noch loben.’ 


32 


Hoofstuk 1 


Luther se oortuiging dat daar ruimte vir godsdiensonderrig in 
skole moet wees, is iets wat ernstige oorweging verdien. Sy 
argument téén’n eendimensionele lewenswyse verdien oorweging 
in’n land waar drukgroepe agiteer vir die verwydering van alle 
godsdiensonderrig in skole. 


Luther se gedagte om die gesangeboek as hulpmiddel vir 
huisgodsdiens te gebruik, verdien oorweging. Ons lewe in'n 
wêreld waar die teologiese inhoud van geestelike liedere nie 
meer belangrik is nie. Dit kan moontlik een rede wees hoekom 
jongmense nie meer die inhoud van die evangelie ken nie. 


Luther se oortuiging dat daar in die onderwys geinvesteer 
moet word, bly 'n belangrike aangeleentheid. Welvarende mense 
in ons wêrelddeel moet aangemoedig word om ruim tot goeie 
skoolonderrig by te dra. Sy insig dat daar oral biblioteke opgerig 
moet word, moet met entoesiasme ondersteun word. Talle 
plattelandse gebiede en informele nedersettings het nie eens 'n 
biblioteek nie. Kerke en gemeentes kan baie doen om te help. 
Daar moet onthou word dat die Reformasie in'n groot mate 'n 
‘Bildungsbewegung’ is -'n beweging wat instaan vir die algemene 
intellektueel kulturele ontwikkeling van die samelewing 
(Schweitzer 2017). 


E 1.6. Oorsig 


Hierdie hoofstuk handel oor die huwelik, gesin, opvoeding 
en onderwys. Luther se gesins- en familielewe word 
breedvoerig bespreek. Sy skoolloopbaan word daargestel en 
sy idees oor hoe skoolonderrig verbeter kan word, kry 
aandag. Die godsdiensonderrig in die Luther-huishouding 
word as voorbeeld voorgehou. Die tema van die kinderdoop, 
wat indirek met die tema van hierdie hoofstuk saamhang, 
kry ten slotte aandag. 

© Hoofstuk 2 | MM oe 
Tersiëre opleiding 
en die taak van die 
universiteit 


N 2.1. Inleiding 


Die internasionale universiteitswese is grootliks 'n produk van die 
Europese universiteitswese. Martin Luther was bevoorreg om aan 
die oudste Duitse universiteit, naamlik Erfurt, te studeer. Hy het 
ook vir 'n kort rukkie aan die jongste universiteit in daardie tyd, 
naamlik Wittenberg, studeer. Hy sou vir sy hele akademiese 
loopbaan 'n professor aan daardie universiteit wees. Luther, en sy 
kollega Philipp Melanchthon, het teologiese opleiding radikaal 
vernuwe. Die laaste 500 jaar se teologiese opleiding is in 'n 
mindere of meerdere mate vrug van die reformatoriese vernuwing 
van die teologie. In die laaste dekades was daar baie veranderinge 
by baie teologiese fakulteite, ook in Suid-Afrika. In tye van 
aanhoudende verandering, onsekerheid en verwarring is dit 
noodsaaklik om weer op soek te gaan na die wortels van ons eie 
tradisie. Ook Suid-Afrikaners wat nie 'n sterk band met die 


How to cite: Van Wyk, IW.C., 2019, ‘Tersiêre opleiding en die taak van die universiteit’, 
in ‘Martin Luther: ’n Inleiding tot sy lewe, denke en geskrifte', HTS Theological Studies/ 
Teologiese Studies, suppl. 13, 75(5), pp. 35-68, AOSIS, Cape Town. https://doi.org/10.4102/ 
aosis.2019.BK91.02 

Lutherse tradisie het nie, kan baat vind by die ontdekking van die 
diepste wortels van die reformatoriese tradisie. In tye waarin die 
klassieke en Germaanse tale nie meer waardeer word nie, en waar 
allerlei manipulasietegnieke kritiese denke oorwoeker, is dit goed 
om die verhaal van Martin Luther te bestudeer. 


E 2.2. Biografie 
2.2.1. Luther se tersiêre opleiding 


‘Martinus Luder ex Mansfeldt’® begin in 1501, as 18-jarige, in 
Erfurt? te studeer. Erfurt (in 1379 gestig, gesluit in 1816 en weer 
heropen in 1994) is die oudste universiteit op Duitse bodem en 
het hoë aansien geniet. Soos elke ander student, moes hy eers 
die algemene voorstudie aan die Fakulteit Geesteswetenskappe 
(Artistenfakultät) voltooi voordat hy, soos beplan, met sy 
regstudie kon begin. Hierdie fakulteit was die toetrede-fakulteit 
van die Laat-Middeleeuse universiteit waar die sewe vrye kunste 
(septem artes liberales) bestudeer is. Die studie het met die 
trivium, die inleidende studie in grammatika, retoriek en dialektiek 
begin, en is met ’n Baccalaureus Artium afgesluit. Dit is opgevolg 
deur die quadrivium, met studie in rekenkunde, meetkunde, 
astronomie en musiekwetenskap, en wat met ’n Magister Artium 
afgesluit is?! (vgl. Kohnle 2015:222; Schwilk 2017:30). Na slegs 
18 maande, lê Luther op 21 September 1502 sy eksamen af vir die 
Baccalaureus Artium, en ontvang die graad op 29 September 
1502. Op grond van hierdie graad, kon Luther die jonger 


19. 'n Afdruk van die oorspronklike, handgeskrewe studenteregister is te siene by Kohnle 
(2015:29). 


20. Erfurt het in daardie stadium 89 kerke en 36 kloosters gehad. 


21. Volgens Schwarz ([1986] 2014:17-18) was daar in die Laat Middeleeue 'n verlaging in 
standaarde te bespeur teenoor die Laat Antikiteit en Vroeë Middeleeue. Dit was vanweë 
die dominante posisie van die Aristoteles-resepsie in die universiteitswese. Die Aristoteliese 
logika (dialektiek), natuur- en moraalfilosofie was dominant, terwyl die retoriek en grammatika 
erg afgeskeep is. Eers onder die latere humaniste (1501-1505) sou vakgebiede soos poësie 
en geskiedenis weer die nodige aandag kry. Luther het dus by hierdie nuwe ontwikkelinge 
baat gevind. 

studente in Latyn onderrig (Schwilk 2017:29). Luther het die 
magisterprogram gou bemeester en lê die eksamen vir die 
Magister Artium op 07 Januarie 1505 met sukses af. Vier weke 
later ontvang die pas ‘gepromoveerde magister’ die bruin-rooi 
magisterbaret, en lewer hy sy intreerede. Sy pa, Hans, was sê 
trots op sy seun dat hy hom nie langer as ‘jy’ nie, maar as ‘u’ 
aangespreek het. Hy skenk die toekomstige regstudent ook ’n 
duur eksemplaar van Justinianus se Codex luris Civilis, 'n kosbare 
uitgawe van die Romeinse reg, met talle glosse van geleerde 
kommentaar, met die verwagting dat hy dit vir die res van sy 
loopbaan sou gebruik (Schwilk 2017:35). 


Dit is belangrik om te weet dat Luther vir die magister hoofsaaklik 
aan die filosofie - en wel 'n spesifieke weergawe van filosofie - 
aandag geskenk het. In Erfurt was hy bevoorreg om in die leerskool 
van die via moderna opgelei te word. Hoekom? Die tradisionele 
quadrivium is volgens vaste voorskrifte geleer, met die bedoeling 
om te bewys dat die werklikheid 'n Godgewilde harmonie vorm. 
Kennis oor die wetmatigheid van die konstellasies van die sterre en 
die musikale proposisies was dus niks minder as 'n inleiding tot die 
studie van Petrus Lombardus se 'dogmatiek' nie, wat bewys dat 
God buite die ruimte en tyd van hierdie harmoniese sisteem 
werksaam is, maar tog op 'n mistieke wyse teenwoordig is. Teen 
hierdie spekulatiewe teologie, wat deur Thomas van Aduinas en 
Duns Scotus vervolmaak is, was die via moderna van die nominaliste 
in Erfurt gekant. Luther se filosofiese opleiding het dus in die teken 
van ‘protesfilosofie’ gestaan - 'n goeie leerskool vir sy latere protes 
teen die Roomse skolastiek (Schwilk 2017:30). 


Nadat Luther die Magister Artium (algemene filosofiese 
opleiding) in Februarie 1505 behaal het, kon hy in Julie 1507 met 
formele studie in die teologie aan die Universiteit van Erfurt 
begin.?? Luther is in 1507 tot priester gewy nog voordat hy die 
formele teologiese opleiding kon aanpak. Daarmee het hy in 
Julie 1507 in Erfurt begin. In Erfurt het die Augustynse orde 


22. Luther se besluit om sy beplande regstudie te laat vaar en om priester te word en teologie 
te studeer, kry in Hoofstuk 3 aandag. 

binne ordeverband (conventus) hul eie ordespesifieke opleiding 
gegee. Die hoof van hierdie opleiding was terselfdertyd ook 
professor aan die Universiteit.°” Die studente was by die 
Universiteit ingeskryf, maar het hulle opleiding aan die klooster 
ontvang. Na ’n vasgestelde studietyd kon iemand aan die 
universiteit gradueer. Alreeds op O8 tot 09 Maart 1509 behaal 
Luther die graad Bacca/aureus Biblicus. Dit verskaf aan hom die 
titel cursor, wat beteken dat hy die inhoud van enkele boeke uit 
die Ou en Nuwe Testament kursories kon weergee. Sy volgende 
uitdaging was om as Bacca/aureus Sententiarius die vier boeke 
van Petrus Lombardus (met tematies geordende aanhalings uit 
die Bybel en kommentaar van die kerkvaders) uit te lê. 
As Baccalaureus Formatus (iemand wat reeds die eerste twee 
boeke uitgelê het), kon hy ook aan die professore se disputasies 
deelneem. Na vyf jaar kon iemand dan tot ‘lisensiaat’ in die 
teologie promoveer. Hierdie 'doktorsgraad' het aan iemand die 
bevoegdheid (/icentia) gegee om die Heilige Skrif in alle detail 
en uitvoerigheid (ordinarie et magistraliter) uit te lê en om self 
disputasies aan te bied. Na die gepromoveerde is verwys as 
Magister (die bevoegde persoon), en nie 'doktor' nie (alhoewel 
dit die implikasie was). Op 19 Oktober 1512 promoveer Luther tot 
doktor in die teologie in Wittenberg met Johannes von Staupitz 
as studieleier.?* By die tradisieryke universiteit van Erfurt was daar 
ontsteltenis dat die briljante Luther nie däär gepromoveer het nie. 
Luther het egter die dosente van Erfurt as liggewigte beskou. 


23. Tydens Luther se studietyd was Johannes Nathin (t 1529) die hoof van die klooster. 
Daar is min oor hom bekend, aangesien hy nie 'n groot geleerde was nie. In sy lesings oor 
Petrus Lombardus het hy van Gabriel Biel se kommentaar gebruik gemaak. Dit sou Luther se 
onderbou in die skolastieke ‘dogmatiek’ wees. Gabriel Biel (1413-1495) was ’n volgeling van 
Willem van Ockham (t 1347), Pierre d’Ailly (* 1420), Duns Scotus (t 1308) en Bonaventura 
(+ 1274). Nathin het hom dus besig gehou met die Laat-Franciskaanse, Ockhamistiese 
geleerdheid. Dit word dus betwyfel dat Luther hom as student met Thomas van Aquinas 
bemoei het (vol. Schwarz [1986] 2014:29-30). 


24. Von Staupitz was nie Luther se 'promotor' nie, maar slegs sy studieleier. Die 
hedendaagse term 'Doktorvater is nie gepas om die feitelike situasie te beskryf nie. Hy het 
onder die voorsitterskap van die dekaan, Andreas Bodenstein von Karlstadt, 'gepromoveer' 
(Leppin [2006] 2010a:67). 

Hy het ook nie vyf jaar nodig gehad om tot die vlak van doktor te 
beweeg nie. Oor die inhoud van Luther se teologiese opleiding en 
navorsing is daar min bekend. Wat bekend is, is dat hy in 
1508-1509, saam met ses ander Augustynse doktorale studente, 
na Wittenberg gesekondeer is. Hy moes in die vakante filosofiepos 
Aristoteliese moraalfilosofie doseer, en gelyktydig aan sy 
doktoraal in teologie werk. In 1509 is hy skielik na Erfurt 
teruggeroep (waarskynlik op grond van interne konflikte binne 
die Augustynse orde). In 1510 het hy in Erfurt die status van 
sentensiarius bereik. 'n Eksemplaar van Lombardus se stellings, 
met Luther se kommentaar aan die kant, het behoue gebly. In 
hierdie glosse-kommentaar is die eerste kritiek teen die 
skolastieke moraalleer sigbaar. Naas sy bestudering van Petrus 
Lombardus, het hy hom ook bemoei met Augustinus se drie 
hoofwerke De Trinitate, Confessiones en De civitate Dei, asook die 
geskrifte van Anselmus van Canterbury en Bonaventura. In 1511 
word hy na Wittenberg beroep as opvolger van Johannes von 
Staupitz (vgl. Köpf 2015:27-29). 


2.2.2. Invloede op Luther se akademiese 
vorming 


Luther is as student en jong priester deur ’n hele paar filosofiese 
en teologiese tradisies beinvloed. Die ses belangrikste invloede 
geniet kortliks aandag. 


O 2.2.2.1. Die Erfurt-Ockhamisme 


Aan Erfurt het die filosofie van Willem van Ockham” (1285-1347, 
München) aandag geniet. Luther se leermeesters in die 


25. Willem van Ockham was 'n Franciskaanse teoloog en verteenwoordiger van die via 
moderna. Nä sy toetrede tot die bedelorde, studeer hy in Oxford. Tot 1324 leer hy filosofie in 
Engeland. Die meeste van sy werke het in hierdie periode ontstaan. Tussen 1324 en 1328 is hy 
in Avignon waar hy sy leer voor die kurie moes verdedig. In 1328 word hy geëkskommunikeer 
nadat hy vir keiser Ludwig van Beiere begin werk het. Die keiser was 'n vyand van die pous. 
Onder Ludwig se beskerming skryf hy politieke strydgeskrifte teen die pous. Luther is in 

Ockhamistiese filosofie was Jodocus Trutfetter?® en Bartholomeus 
Arnoldi von Usingen. Luther se uiteindelike posisie ten opsigte 
van die filosofie kan teruggevoer word na wat hy by Von Usingen 
geleer het (wat nie in hart en siel 'n Ockhamis was nie). Volgens 
hom moes die teologiestudente Aristoteles ken, maar ook weet 
waar Aristoteles en die evangelie verskil. Hy het die evangelie as 
die ‘hoogste waarheid’ beskou, en daarom kon Aristoteles nie op 
absolute waarheid aanspraak maak nie (Dieter 2015:546). Hy het 
hulle verder geleer dat die rede nie in alle opsigte vertrou kan 
word nie en dat die Aristoteliese moraalleer wat begrond is in die 
natuurlike rede, vervang moet word met moraal wat vanuit die 
Woord geopenbaar word. By Ockham, volgens Von Usingen, het 
hy geleer dat die God van die filosowe nie die God van die Bybel 
is nie. Luther (WA 6, 600, 11; [1520] 1888:600) het in 1520 in sy 
Disputasie teen die pouslike bul beweer dat hy homself as deel 
van die ‘Ockhamistiese faksie’? (‘Occanicae factionis’) beskou, 
maar dit beteken nie dat hy ten volle 'n ondersteuner van Ockham 
kon wees nie, aangesien Luther juis talle aspekte van die 
Ockhamistiese filosofiese teologie beveg het. Ockham was die 
begronder van die via moderna of die nuwe weg in die filosofie. 
Hy het die kennisteorie van Thomas (1225-1274) en Scotus 
(1265-1308) verwerp wat geloof en rede as ’n eenheid beskou het. 
Ockham het 'n 'dubbele waarheidsopvatting' verdedig. Kennis 
oor God kan, volgens hom, slegs geopenbaarde kennis wees, 
aangesien die rede God nie kan ken nie. Aangesien teologiese 
uitsprake nie bewys kan word nie, kan kerklike beslissings 
willekeurig wees. Ockham was egter ook skepties oor die waarheid 


(voetnota 25 gaan voort...) 

Erfurt in die Ockhamistiese tradisie opgevoed - waarop hy nogal trots was. Hy het Ockham 
egter deur die bril van Gabriël Biel (Tübingen) geleer. Die Disputasie teen die skolastieke 
teologie was grootliks gemik teen Ockham en Biel. Nieteenstaande sy kritiek kan sekere van 
Luther se uitsprake, soos dié oor die Deus revelatus en die Deus absconditus, na Ockham 
teruggevoer word. Luther was dus 'n kritikus van Ockham, maar het tog belangrike dinge by 
hom geleer (vgl. Schenk 2015). 


26. Trutfetter, 'n jeugvriend uit Eisenach, het 'n beroemde handboek oor die logika geskryf, 
getitel Sumula totius logicae. Met sy hulp het Luther 'n goeie kenner van die logika geword 
(Schwilk 2017:29). 

van ervarings, aangesien die gehalte van sulke ervarings ook nie 
bewys kan word nie. Die gebrek aan eenduidigheid en sekerheid 
by Ockham blyk duidelik in Ockham se Godsleer. Hy onderskei 
tussen God se ‘absolute mag’ (‘potentia Dei absoluta’) en sy 
‘geordende mag’ (‘potentia Dei ordinata’), met die bedoeling om 
te onderskei tussen dit wat God in ’n absolute wyse kan doen, en 
dit wat Hy kan doen binne die grense van sy eie skepping en 
verlossingsweg. Die probleem is uiteindelik dat teologiese 
vraagstukke nie op ’n konsekwente wyse beantwoord word nie, 
en tot aanhoudende onsekerheid lei. Die onsekerheid blyk veral in 
Ockham se genadeleer. Hy was oortuig dat die mens uit eie krag 
die gebooie kan gehoorsaam. Genade is niks minder nie as ‘God 
se aanvaarding’ (acceptatio divina’) van die menslike poging. 
God se aanvaarding van die mens berus egter op die mens se eie 
wilsbeslissing - maar hierdie wilsbeslissing bly willekeurig, en 
daarom die onsekerheid oor die mens se lot. In Erfurt is Ockham 
aan hand van sy volgeling Gabriel Biel (1410-1495), professor in 
Tubingen, geleer. Luther kon daarom ook nie (minstens in die 
lesings) met Ockham self te make gekry het nie. Een saak wat hy 
nie in Erfurt geleer is nie, is dat Ockham ’n radikale pous-kritiese 
houding gehad het. Veral die ampsmisbruik van die pous het hy 
aangeval. Hy was oortuig dat die keiser, en nie die pous nie, in 
kwessies van aardse belang, die finale woord moes kry. Sou Luther 
hiervan kennis gedra het, sou dit hom kon gehelp het in sy eie 
denke oor die ‘tweeregimente-leer’ (vgl. Danz 2013:19-21; Leppin 
[2005] 2010c; Lohse 1995:30-33; Schwarz [1986] 2014:18-19). 


O 2.2.2.2. Humanisme 


‘Humanisme’ is 'n komplekse aangeleentheid wat nie eenduidig 
gedefinieer word nie. Volgens Burger (2015:300) is humanisme 
(in soverre dit vir die teologiese debat ter sake is) hoofsaaklik ’n 
geestelike beweging, gevoed deur literêre en filologiese 
belangstellings in antieke tekste, met die bedoeling om die 
intellektuele skatte van die geskrifte te laat herleef. Binne 
teologiese verband, is dit veral die tekste van die vroeë kerkvaders, 
Bybelse geskrifte en Romeinse filosowe wat aandag geniet het. 

Humanisme moet histories en geografies gekategoriseer word. 
Daar kan hoogstens aanvaar word dat die Laat-Middeleeuse 
humanisme van die Noord-Europese gebiede ’n belangrike rol in 
Luther se denke gespeel het. Dit is egter nie seker watter aspekte 
van die humanisme hom beinvloed het nie. Volgens Melanchthon 
het hy Cicero, Vergilius en Livius gelees as voorbeelde van 
menslike lewensvoering. Aan die einde van sy lewe het hy hulle 
ook gereeld aangehaal. In Erfurt is Luther goed onderrig in die 
klassieke antieke. Veral die antieke retoriek het deel van sy 
akademiese mondering geword. Hy het die goed versorgde 
tekste deur humaniste van die antieke filosowe en teoloé goed 
benut. Die bekendste hiervan is die 1516- en 1519-uitgawes van die 
Griekse Nuwe Testament deur Erasmus van Rotterdam. Minder 
bekend is dat Luther as sentensiarius alreeds in 1506 ’n gedrukte 
weergawe van Reuchlin” se Rudimenta Hebraica (Hebreeuse 
grammatika) begin benut het (Schwarz [1986] 2014:31). Luther 
was egter nie in die volle sin van die woord ’n humanis nie, 
aangesien hy ten diepste 'n teoloog was wat met die heilsvraag 
besig was. Luther (soos Calvyn) is wel deeglik deur humanistiese 
arbeid en onderrig gevorm, maar hy was nie ’n humanis nie 
(vgl. Burger 2015; Lohse 1995:37-38). 


'n Belangrike aspek van die humanisme waarmee Luther te 
make gekry het, is die studiegroepe of verenigings (sodalitates) 
wat deur die gelykgesinde navorsers gevorm is. In talle gevalle 
is dit groepe wat gekorrespondeer het. Deur middel van 


27. Luther het 'n besondere verhouding met Reuchlin gehad. Reuchlin was een van slegs 
twee professore in Hebreeus in daardie tyd. Hy het Reuchlin in Maart 1513 ondersteun in ’n 
konflik wat bepalend was vir akademiese vryheid. 'n Jood uit Keulen, Johannes Pfefferkorn, 
wat ’n Dominikaner geword het, het aanbeveel dat alle Joodse geskrifte in Duitse biblioteke 
verbrand moes word. Reuchlin het hom sterk teen Pfefferkorn uitgelaat. Die keiser het 
Pfefferkorn se kant gekies en op 7 Oktober 1512 beveel dat al Reuchlin se geskrifte verbied 
moes word. Hy is ook met 'n ketterverhoor in Keulen gedreig. Pous Leo X het weer Reuchlin 
se kant gekies en die biskop van Speyer versoek om die twis te besleg. Op 29 Maart 1514 
is hy in Speyer van kettery vrygespreek. Die hele saak was vir Luther en Frederik die Wyse 
van belang. In Wittenberg is talle Joodse geskrifte, soos die Talmud, deur die humaniste 
bestudeer. Die akademiese vryheid van die universiteit was dus op die spel. Hierdie episode 
bewys weer hoe 'n belangrike rol Luther in die ontwikkeling van die universiteitswese gespeel 
het, en dat hy nie summier van anti-Semitisme beskuldig kan word nie (vgl. Schwilk 2017:102). 

korrespondensie het hulle hul vir bepaalde prysenswaardige 
akademiese belange beywer. Die saak van Luther en sy volgelinge 
is versterk deur studiegroepe wat propagandisties die 
Donkermanne-briewe (Epistolae obscurorum virorum) versprei 
het. Hierdie briewe is tussen 1515 en 1517 deur Crotus Rubeanus 
en Ulrich von Hutten geskryf waarin hulle die powere Latyn van 
die bedelmonnike bespot het. Luther self het ook aan enkele 
humanistiese studiegroepe behoort. Noemenswaardig is die 
groep van Johannes Braun, hoofpredikant van die Mariakerk in 
Eisenach, en ’n groep in Erfurt wat die werk van Nikolaus 
Marschalk bevorder het. Marschalk het in 1500 die Latynse 
grammatika van Martianus Capella verwerk en terselfdertyd die 
skolastiek aangeval. In 1502 het Marschalk na Wittenberg geskuif, 
en dáár het sy en Luther se paaie weer gekruis. Die Ockhamiste 
en leermeesters van Luther in Erfurt, Jodokus Trutfetter en 
Arnoldi von Usingen, het ook belangstelling in die humanisme 
getoon en gespreksverenigings gevorm waarby Luther ingeskakel 
het (vgl. Burger 2015:301; Leppin [2005] 2010b:67-69). 


O 2.2.2.3. Augustinus 


Augustinus het ongetwyfeld groot invloed op Luther uitgeoefen. 
Dit is egter nie seker wanneer, waar en deur wie se toedoen hy 
Augustinus begin lees het nie. Daar is ook ’n verskil van mening 
in die navorsing oor die uiteindelike invloed wat Augustinus op 
Luther uitgeoefen het. Sommige navorsers praat van ’n 
Augustinus-Renaissance in die Laat Middeleeue, terwyl ander 
weer meen dat talle ander geleerdes dieselfde menings oor 
sonde en genade as Augustinus gehuldig het en dat Luther 
netsowel deur hulle beinvloed kon gewees het. Die feit bly egter 
dat Luther sedert 1509 talle geskrifte van Augustinus deurgewerk 
en van kantnotas voorsien het. Augustinus se invloed blyk 
duidelik uit sy eerste Psalm-voorlesings (1515-1516) en die 
voorlesing van die Brief aan die Romeine (1515-1516). Wat Luther 
by Augustinus oorgeneem het, berus op sy eie, onafhanklike 
navorsing. Vir Luther staan Augustinus, saam met Paulus, teenoor 
Aristoteles en die skolastiek (Lohse 1995:36). Op 18 Mei 1517 skryf 

hy met groot genoegdoening aan sy vriend Johannes Lang en lig 
hom in oor die vordering wat in Wittenberg gemaak word met 
Augustinus se teologie. Hy (WA Br 1, 99, 8-13, Nr. 41; [1501-1520] 
1931b) beweer: 


Ons teologie en dié van Augustinus bloei en heers onder God se 
bystand aan ons Universiteit. Aristoteles kom al meer en meer tot 
'n val en is naby aan ’n ewige ondergang. Die voorlesings oor die 
stellings [van die kerkvaders by Lombardus] word verbasend genoeg 
vermy sodat geen dosent meer toehoorders kan verwag wat nie 
oor hierdie teologie - dit is oor die Bybel en Augustinus, óf ’n ander 
leermeester van kerklike outoriteit - klasgee nie. Laat dit met jou 
goedgaan en bid vir my! (p. 99) 


Die inhoud van hierdie brief word deur die volgende inligting 
bevestig: Karlstadt het byvoorbeeld in 1517 lesings aangebied 
oor Augustinus se anti-Pelegiaanse geskrif Gees en letter (De 
spiritu et litera), Petrus Lupinus het oor Ambrosius gelees en 
Johannes Rhagius Aesticampianus oor Hieronymus. Die 
implikasie was dat studie oor die oudkerklike teologie die 
Middeleeuse skolastiek in Wittenberg begin verdring het 
(Kopf 2015:47). 


O 2.2.2.4. Johannes von Staupitz 


Johannes von Staupitz? het ’n beduidende rol in Luther se lewe 
gespeel. Hy was die ‘hoof-opsighouer’ van die Augustynse orde 


28. Johannes von Staupitz (1467-1524) stam uit die adelstand en het as jeugdige saam 
met Frederik die Wyse in Grimma skoolopleiding ontvang. Hy het in 1490 toegetree tot die 
Augustynse Eremiten-orde. Sedert 1503 was hy die hoof-opsighouer (Generalvikar). Onder 
sy leiding het ernstige konflikte in die Augustynse orde uitgebreek. Luther se reis na Rome 
in 1511-12 het met hierdie konflikte verband gehou. Hy het in Keulen, Leipzig en Tubingen 
studeer. In 1500 promoveer hy tot doktor in die teologie in Tubingen. Tussen 1497 en 1500 
was hy lektor aan die Augustynse klooster in Tubingen. Met die stigting van die universiteit 
is hy na Wittenberg gelok. Hy was die eerste dekaan van die Fakulteit Teologie. Luther is in 
sy vakante pos aangestel. In sy latere jare het hy hom beywer om godsdienstig teologiese 
literatuur in Duits beskikbaar te stel. Sy geskrifte oor die predestinasie was baie gewild. In 'n 
groot mate was hy ’n selfstandige denker. Hy toon wel invloede van Bernhard van Clairvaux 
en Johannes Gerson. Hy bevorder die monastieke spiritualiteit deur die monnike te motiveer 
om Bybelse literatuur te lees. Hy het onder druk, weens sy verbondenheid met Luther, 

waaraan Luther behoort het en het ook as sy biegvader en 
studieleier opgetree. Daar word vermoed dat Luther Von 
Staupitz die eerste maal as jong student in Mei 1506 in Erfurt 
ontmoet het. Die persoonlike band tussen dié twee is in 1511 in 
Wittenberg verdiep. Teologies was Von Staupitz nie 'n aanhanger 
van öf die Laat-Middeleeuse Thomisme, öf die Nominalisme nie. 
Hy was 'n eklektikus - iemand wat goeie gedagtes by verskillende 
teolo& oorgeneem het. Hy het talle van Augustinus se idees 
oorgeneem, maar ook ’n hele aantal idees van meer resente 
teoloé. In geheel was hy egter ’n Bybelse teoloog wat op temas 
soos 'navolging' en ‘heil’ gekonsentreer het. Luther het in hom 
'n teoloog gevind wat nie skolasties, maar ook nie platweg 
humanisties georiënteerd was nie. Hy het wel by Luther ’n liefde 
vir Augustinus gewek, maar hy het geen Reformatoriese 
gedagtes by hom gelaat nie, alhoewel Luther later toegegee 
het dat hy die herontdekking van die evangelie en die 
Reformatoriese leer aan hom te danke het. In ’n tafelgesprek 
(WA TR 1, 245, 11-12, Nr. 5269; [1531-46] 1912:245) sê hy: 
‘Staupicius het die doctrinam begin wat leer dat ’n mens net na 
die man Christus moet kyk.’ 


Von Staupitz se preke gedurende die lydenstyd van 1512 
(die jaar waarin Luther sy professoraat oorgeneem het) in 
Salzburg het invloed op Luther uitgeoefen. Hierdie preke 
is beinvloed deur die ‘vroomheidsteologie’. Volgens die 
‘vroomheidsteologie’ word die ‘heilige dinge’ nie spekulatief 
deurdring nie, maar beleef deur navolging en die nabootsing van 
Christus. In die lydenstyd moet lidmate saam met Christus ly en 
medelye openbaar, en op hierdie wyse sal hulle afkom op die 
diepste kern van God se barmhartigheid. Die 'navolgingsmistiek’ 
het Luther op die voetspoor van die uitsluitlikheidsformules 
(Christus alleen en die genade alleen) geplaas. Die werklike, 
fisieke ervaring van lyding help om die barmhartigheid van God 


(voetnota 28 gaan voort...) 
geknak en na Salzburg verhuis en na die Benediktynse orde oorgegaan (vgl. Hamm 2015; 
Leppin 2016:11-22; Schwarz [1986] 2014:31-34). 

in die kruisiging te deurgrond. Von Staupitz moes Luther rondom 
1516 verder gehelp het om die diepte van die kruis te deurgrond. 
Dit blyk uit die antwoorde wat hy gekry het op die vrae rakende 
die predestinasie?” (vgl. Leppin 2016:11-20). 


O 2.2.2.5. Mistiek 


Dat Luther in die klooster deur die mistici beinvloed is, kan nie 
betwyfel word nie. Dit is egter onseker deur watter mistici hy 
beinvloed is. Daar word aanvaar dat Bernhard van Clairvaux een 
van hulle was. Daar is egter sekerheid dat hy ’n bietjie later deur 
Johannes Tauler (1300-1361)?° en die onsekere outeur van die 
Theologia Deutsch (in die laat 14de of vroe& 15de eeu) beinvloed 
is (vgl. Leppin 2016:11-47). 


Von Staupitz het Luther op 14 Desember 1516 aangespoor om 
hom met Tauler se preke te bemoei. Dit het hy met groot ywer 
gedoen. Sy Randopmerkings oor Tauler se preke (WA 9, 95-104; 
[1516] 1893) het in bewaring gebly en hieruit blyk sy waardering 
vir Tauler. Von Staupitz en Luther het hulle met Tauler bemoei, 
aangesien die ander groot mistikus van die Middeleeue, meester 
Eckhart (+ 1328), in 1329 deur die bul in agro dominico tot 
ketter veroordeel is. Tauler se mistiek was volgens kerklike oordeel 
meer aanvaarbaar. Tauler het volgens die liturgiese kalender 
gepreek en het ’n handboek daarvoor opgestel. In die preke is 
veral gekonsentreer op die teenwoordigheid van God. Tauler kon 


29. Luther se worsteling met die predestinasie en/of uitverkiesing kry in Hoofstuk 3 aandag. 


30. Johannes Tauler (1300-1361) is in Strasbourg gebore en het daar gesterf. Hy was ’n 
Dominikaan wat vir kort tydjies ook in Basel en Keulen gewerk het. Sy preke is alreeds tydens 
sy leeftyd versamel en gedruk. Hy het talle gedagtes van meester Eckhart (t 1328) in sy preke 
opgeneem en streng volgens die liturgiese kalender gepreek. Luther het vir sy voorlesing 
uit die Brief aan die Romeine gebruik gemaak van die Tauler-uitgawe van 1508. Luther se 
Randopmerkings oor Tauler se preke laat blyk dat Luther veral deur sy opvattings oor bekering 
en toewyding (Buße) beinvloed is. Die eerste twee stellings van Die 95 Stellings teen die aflaat 
getuig hiervan. Sy gedagtes oor die nietigheid van die sondaar en die naakte geloof in God 
was ook inspirerend vir Luther. Tauler het “innerlike vroomheid’ aangebied as 'n alternatief vir 
die objektiewe sakramentalisme van die skolastiek. Tauler se gedagtes is later deur Johann 
Arndt (1555-1621) en Philipp Jakob Spener (1635-1705) geaktualiseer (vgl. Leppin 2015b). 

Luther se vertolking van die teenwoordigheid van Christus by die 
nagmaal beinvloed het - ’n innerlike teenwoordigheid in die harte 
van mense. Tauler het ook Luther se oortuiging van geregtigheid 
beinvloed. Daar kan volgens Leppin (2016:25) nie sprake van ’n 
oomblik wees waartydens Luther die 'Reformatoriese lig’ gesien 
het nie. Luther moes mettertyd, begrip vir Tauler se argument 
ontwikkel het. Luther se onderskeiding van iustitia activa et 
passiva het hy by Tauler geleer. Volgens aktiewe geregtigheid 
moet mense sodanig presteer dat God nie 'n ander keuse het as 
om hulle te regverdig nie. Passiewe geregtigheid word ontvang, 
uit genade, op grond van geloof, sonder menslike prestasie. 
Hierdie grondtema van die Reformatoriese teologie het dus nie 
ewe skielik op grond van die bestudering van Paulus ontstaan 
nie, maar is gevoed deur die bestudering van Tauler se preke. 
Wat egter onthou moet word, is dat Luther se ‘bekering’, sy 
toewending tot die Christus van genade en barmhartigheid, hom 
nie onmiddellik van die monastieke mistiek bevry het nie. In 1531 
het hy in 'n preek oor sy ‘bekering’ berig, en dit nog steeds in die 
taal en denkwyse van die mistiek gedoen. Hy berig (WA 34(ID, 
148, 6-11; [1531] 1908): 
Dit beteken eerstens dat 'n mens afgesonder moet wees. Wie wil 
praat en hoor, moet leer om eensaam met Christus te wees. Só het ek 
dit belewe. My leer en verkondiging kon ek nie slegs vanuit boeke leer 
nie, by Aristoteles, by die skolastici, Thomas, Scotus, maar moes van 
die massa afgesonder wees om [Christus] alleen aan te hoor. Toe ek 
dit gedoen het, en na Hom alleen geluister het, en saam met Maria?! 


aan sy voete gesit het; toe het ek eers geleer wat [en wie] Christus is, 
en wel vanuit die perspektief van die geloof. (p. 148) 


31. Maria verwys hier na die Maria van Lukas 10:38-42. Maria verteenwoordig die vita passiva 
of contemplativa, terwyl haar suster verteenwoordiger van die vita activa is. Later het Luther 
hierdie twee motiewe nie meer teenoor mekaar afgespeel nie, maar ruimte gelaat vir die doen 
van barmhartigheid as deel van die Christelike lewe. 


32. Luther vertel: ‘Hoc est 7. Quod mus gesondert sein, qui vult logui et audire, discere oportet 
einsam sey cum Christo. Sic mihi factum. Meam doctrinam et praedicationem non potui 
assegui in omnibus libris, in Aristotele, apud Scholasticos, Thomam, Scotum, donec wurde 
abgesonder ta turba et ipsum solum audivi. Cum hoc facerem et illum tantum audirem und 
setzt mich mit Maria ad pedes, tum didici, quid Christus, et doctus fidem.’ 

Luther se ‘bekering’ en ’nuwe ontdekkings van die Woord’ moet 
nie verstaan word as ’n radikale breuk met sy omgewing en 
tradisie nie. Luther het hom algaande van die Laat-Middeleeuse 
mistiek gedistansieer. Talle uitsprake en geskrifte van die vroeé 
Luther moet dus vanuit hierdie mistiese tradisie verstaan word 
(Leppin [2006] 2010a:83-84). 


Luther het die geskrif van 'n onbekende mistikus uit die tweede 
helfte van die 14de eeu, in 1516 gedeeltelik en in 1518 in sy geheel 
uitgegee en van 'n voorwoord voorsien. Hierdie boekie is Luther 
se eerste gepubliseerde werk. Hy het aan die teks die titel van 
Theologia Deutsch gegee. In die voorwoord (WA 1, 378, 21-23; 
[1518] 1883b:378) skryf hy dat hy in dié boekie van 'n onbekende 
outeur méér geleer het as in enige ander boek 'wat God, Christus, 
mens en alle ander dinge is’. Sonder skroom erken hy dat hy in 
hierdie boek meer oor teologie geleer het as by al die geleerdes 
van die universiteite. Die inhoud van die boek het merkwaardig 
baie met die inhoud van Tauler se preke ooreengestem. Daar 
word dus met goeie rede vermoed dat die boek deur Tauler self 
geskryf is. Hierdie ‘edele boekie’ was naas die teologiese inhoud, 
ook om ’n ander rede vir Luther belangrik. Die humaniste het ’n 
nasionale gevoel by die mense in Middel-Duitsland aangewakker 
en Luther het hiermee geidentifiseer. In die voorwoord stel Luther 
(WA 1, 379, 7-12; [1518] 1883b) die volgende: 

Ons is Duitse teoloë, en dit laat ons só wees. Ek dank God dat ek in 

die Duitse taal my God mag aanhoor en vind, en dat ek en u nie nodig 

het om God in Latyn, Grieks of Hebreeus te aanbid nie, en soos wat 


hierdie boekie meer bekend raak, sal dit duidelik blyk dat die Duitse 
teolo& sonder enige twyfel die beste is. Amen. (p. 379) 


Hierdie positiewe gevoelens oor taal en ‘kultuur’ sou dan later 
uitmond in sy vertaling van die Bybel in Duits. Belangrik bly egter 
dat Luther nie net deur die skolastiek geskool is nie, maar ook 
deur die Duitse mistiek. 


Die belangrikste bydrae wat die Duitse mistiek tot Luther se 
denke gelewer het, was om sy begrip van ‘boetedoening’ te 
verbreed. Dit was juis hierdie insigte wat hom gehelp het om 

kritiek teen die aflaatpraktyk uit te spreek. By die bespreking van 
Die 95 stellings teen die aflaat word daar verder op Tauler se 
verstaan van boetedoening ingegaan. 


O 2.2.2.6. Bernhard van Clairvaux 


Bernhard van Clairvaux word in die resente Luther-navorsing 
bygevoeg tot die Iys van persone wat hom beinvloed het. Dit is 
nie soseer sy mistieke teologie nie, maar eerder sy kruisteologie 
wat Luther aangegryp het. Luther het ook by Bernhard die 
belangrikheid van persoonlike geloof en die sekerheid van geloof 
geleer. Hierdie invloede blyk duidelik uit die talle aanhalings van 
Bernhard wat in Luther se kommentaar oor Romeine opgeneem 
is. Nieteenstaande die aanhalings, is daar geen bewyse dat 
Luther Bernhard se geskrifte bestudeer en kommentarieer het 
nie. Daar bestaan 'n vermoede dat Luther die aanhalings uit 
Bernhard gedurende sy kloostertyd tydens voordragte van 
kundiges neergeskryf het. Daar moet egter ook onthou word dat 
Luther later Bernhard se opvattings oor die kloosterwese en 
moeder Maria gekritiseer het (vgl. Lohse 1995:39). 


In geheel beskou, is Luther teologies hoofsaaklik deur die 
latere skolastiek en die Ockhamisme in Erfurt geslyp. By sy 
leermeesters het hy geleer dat die outoriteit van die Bybel bo 
alles staan. Hy het self besef dat die mening van die biskop wat 
hom tot priester gewy het, Johann von Bonemilch von Lasphe, 
dat 'n mens slegs met behulp van Aristoteles 'n goeie teoloog 
Kan wees, nie waar is nie. By een van sy dosente Trutfetter het 
hy geleer dat 'n mens die geloof slegs vanuit die Woord kan 
leer ken. By Augustinus het hy geleer dat Romeine en Johannes 
die twee belangrikste boeke in die Bybel is. Dit bly merkwaardig 
dat Luther van vroeg af ’n selfstandige denker en navorser was. 
Sonder aansporing van ander het hy Augustinus en die 
Theologia Deutsch self bestudeer. Hy was dus, ondanks 
invloede uit sy studentedae, 'n onafhanklike kritiese denker. Dit is 
die belangrikste les wat by Luther geleer kan word (vgl. Lohse 
1995:39-40). 

2.2.3. Navorsing, lesings en disputasies 


As Magister Artium het Luther die reg gehad om twee jaar lank as 
dosent in die Fakulteit Geesteswetenskappe (Artistenfakultät) 
klas te gee, op voorwaarde dat hy aan die Fakulteit Teologie 
verder studeer (Köpf 2015:16). Luther het daarom as 
teologiestudent vanaf 20 April 1505 in Erfurt filosofieklasse begin 
aanbied binne die raamwerk van die artes liberales. In hierdie tyd 
het hy Boethius se Consolatio philosophiae intensief bestudeer 
(Schwilk 2017:37). Hy het ook Latyn aan die kloosteropleiding 
sowel as die Universiteit van Erfurt aangebied (Schwilk 2017:29). 


In 1508 word Luther in die vakante pos van Wolfgang 
Ostermairs in Wittenberg** aangestel om lesings®* aan te bied oor 


33. Die Universiteit Wittenberg staan bekend as die Leucorea - die Griekse vertaling van Wit 
Berg, die naam van die dorp. Die Leucorea is op 06 Julie 1502 deur keurvors Frederik die 
Wyse gestig, Die oudste behoue statute is die uit die jaar 1508. Danksy hierdie argiefstuk 
weet ons die een en ander oor die Leucorea. Die belangrikste organe van die universiteit was 
die rektor en senaat. Die rektor is in die kasteelkerk vir een semester gekies. Alle belangrike 
vergaderings en aktiwiteite soos gradeplegtighede het in hierdie kerkgebou plaasgevind. 
Die filoloog Balthasar Fabricius Phacchus was rektor ten tyde van die openbaarmaking 
van Die 95 Stellings. Die universiteit het uit vier fakulteite bestaan: Algemene Filosofie, 
Regte, Teologie en Medies. Elke fakulteit het oor ’n sekretaris (Pede/) beskik wat ook soos 
ʼn faktotum gefunksioneer het. Hy was die persoon wat die uitnodigings na disputasies aan 
die kerk- en universiteitsdeure moes vasmaak. Tot en met 1513 het ‘konservators’ die kerklike 
belange verteenwoordig. Hulle funksie het verdwyn. Die keurvors het vier ‘reformatore’ 
(‘quatuor studii generalis reformatores’) as sy regverteenwoordigers aangestel. Hulle was 
verantwoordelik vir die uitleg en verandering van die statute en die hantering van tugsake 
teen studente en dosente. Augustinus was die beskermheilige van die Leucorea, terwyl 
Paulus hierdie funksie jeens die Fakulteit Teologie nagekom het. Teen 1517 het die universiteit 
reeds oor doelmatige geboue beskik (1503 die collegium vetus, en 1511 die collegium 
novum). Die kollektiewe naam collegium Friedericianum is gou aanvaar as benaming van die 
universiteitsgeboue. Die 'Swart Klooster' is ook deur die universiteit gebruik as lesingsaal. 
Daar bestaan geen bewyse uit universiteitsnotules van die gebeure van 31 Oktober 1517 nie. 
Waarvoor daar wel 'n bewys is, is die Die 151 stellings teen die skolastieke genadeteologie 
van Andreas Bodenstein op 26 April 1517. Daar bestaan ook geen skriftelike bewyse dat 
studente of dosente dadelik op Die 95 stellings reageer het nie. Die deure van die Leucorea 
is algaande tussen 1813 en 1817 gesluit en (die teologiese fakulteit) is binne die nuwe 
universiteit Halle-Wittenberg opgeneem. Al is Wittenberg gesluit, wou die owerhede nie 
sien dat die naam verdwyn nie. Tot vandag staan Halle bekend as Halle-Wittenberg. Die 
Fakulteit Teologie is slegs een van talle fakulteite (vgl. Lück 2017). 


34. Luther het vier keer per week tussen 14:00 en 15:00 in die Collegium Friedericianum oor 
Aristoteles lesings aangebied (Schwilk 2017:64). 

Aristoteles se Nikomachiese etiek (vgl. Leppin [2006] 
2010a:52-56). Hy was dus as ’n 24-jarige dosent verplig om hom 
in die filosofie van Aristoteles te verdiep. In hierdie tyd studeer hy 
ook teologie by Johannes von Staupitz en begin hy innerlike 
konflik ervaar tussen teologie en filosofie. Een van die sentrale 
konflikte was die vraag of 'n mens op grond van redelike 
argumente en uit eie drif werke kan doen wat erkenning by God 
kan geniet? Op O9 Maart 1509 behaal hy die graad Baccalaureus 
Biblicus en ses maande later lê hy die eksamen af vir die 
Baccalaureus Sententiarius. Op grond hiervan word hy 
teruggeroep na Erfurt om däär aan die ou beroemde universiteit 
klas te gee oor die kerkvaders. Hiervoor moes hy hom in al die 
filosofiese dissiplines van daardie tyd instudeer (Leppin [2006] 
2010a:54-56). 


Luther, wat sedert 1511 in Wittenberg gewoon het, begin in 
1512 om Johannes von Staupitz se /ectura in Biblia (voorlesings 
oor die Bybel) oor te neem. Hierdie lesings was nie suiwer 


35. Die oudste verwysing dat Albrecht der Bär 'n nedersetting gestig het, dateer uit 1187. In 
1248 is die eerste kerk in Wittenberg gebou. Tussen 1261 en 1273 is 'n Franciskaanse klooster 
opgerig. In 1293 word ‘stadsreg’ aan die dorp toegeken. In 1353 word die stadskerk vergroot. 
Sedert 1422 besoek die keurvorste die dorp gereeld en beplan om dit uit te bou tot een van 
die gereelde woonplekke. In 1486 begin Frederik die Wyse om 'n kasteel te bou vir sy hof. 
In 1502 stig hy sy eie universiteit, genaamd die Leucorea. Teen 1517 was die dorp 300 jaar 
en die universiteit 15 jaar oud. Uit resente navorsing blyk dit dat Wittenberg in die tyd van 
Luther se aankoms een groot bouperseel was. Naas die bouwerk aan die kasteel, is daar orals 
in die dorp gebou. Die kasteelkerk is eers sedert 1507 gebruik. Twee universiteitsgeboue is 
vóór 1517 opgerig. Die Collegium Vetus (1503-1507) en die Collegium Novum (1509-1513). 
Hierdie lesinglokale staan bekend as die Friedericianum. Die bouwerk aan die Augustynse 
klooster waar Luther gewoon het, begin in 1503 en is eers in 1565 voltooi. In 1517 was die 
huidige Luther-woning ’n kleiner dubbelverdiepinggebou. Wittenberg is binne een eeu tot ’n 
welvarende dorp uitgebou, hoofsaaklik danksy die universiteit, kunstenaars, die boekbedryf 
en mediese dienste. Van kultuurhistoriese belang is die oprigting van ’n meisieskool (1530), 
die Melanchthon-huis (1539), ’n nuwe Latynskool (1564), die huidige Luther-huis (1564) en 
die nuwe raadsaal en plein (1571). Reformatoriese insigte gekoppel aan humanistiese kennis 
het van Wittenberg ’n wéreldberoemde dorp gemaak. Die keurvors van Sakse sou nie in sy 
wildste drome kon dink dat sy universiteit die mees gesiteerde universiteit in die wéreld sou 
word nie. Desnieteenstaande was Wittenberg ook maar ’n tipiese Laat-Middeleeuse dorp met 
probleme soos misdaad, geweld tussen studente en inwoners, drankmisbruik en prostitusie. 
Eers teen 1522 kon Luther daarin slaag om ’n bordeel gesluit te kry. Prostitusie het egter in 
‘vrouekoshuise’ voortbestaan (vgl. Hennen 2017; Oehmig 2017). 

eksegeties van aard nie, aangesien ‘dogmatiese besinnings’ ook 
ingesluit is. Tot met sy dood leer hy as ‘eksegeet’ en ‘dogmatikus’ 
(die verdeling tussen eksegetiese en sistematiese vakke is die 
ongelukkige verhaal van later tye). Luther het hom as jong 
professor intensief met die Bybel bemoei. Dit was veral sy vroe& 
‘eksegetiese’ voorlesings wat deurslaggewend vir sy werk as 
reformator was. Die volgende lesings (wat later gepubliseer is) 
moet genoem word: 1513-15 (en weer 1518) Psalms, 1515-1516 
Romeine, 1515-1516 Galasiërs en 1517-1518 Hebreërs. 


Luther het as dosent met ’n doktorsgraad (doctor theologiae) 
twee opdragte gekry naamlik voorlesings en disputasies. Die 
bedoeling met lesings was om op 'n reseptiewe wyse inligting oor 
teologiese tradisies te deel, terwyl disputasies 'n diskursiewe 
medium was waardeur strydvrae besleg is. Die disputasies het 
aan hom die geleentheid gegee om sy Reformatoriese insigte in 
stellings op skrif te stel, wat krities deur vriende, studente en 
teenstanders bespreek is. Hierdie stelsel het hom gehelp om sy 
standpunte te herdink en te presiseer. Die disputasies was ook die 
voertuig waarmee die Reformatoriese gedagtegoed aan die breë 
bevolking bekendgestel is. Reformatoriese teologie is sonder 
Luther se disputasies nie voorstelbaar nie (Leppin 2015a:167). Sy 
beroemde geskrif, Die 95 stellings teen die aflaat?® van 31 Oktober 
1517 het wéreldkundig geword danksy die disputasiestelsel. Luther 
se disputasies het eintlik 'n nuwe gestalte aan teologiebeoefening 
gegee. Dit lui ’n breuk met die Middeleeuse skolastiek in. Die breuk 


36. Sy kritiek teen die aflaatstelsel was die beginpunt van ’n reeks kritiese debatte oor 'n hele 
aantal sake. In 'n tafelgesprek het hy (WA TR 5, 75-76 Nr. 5346; [1531-46] 1919:75-76; Dithmar 
2010:23) terugskouend gesê: 'Destyds het Tetzel sy aflaatpreke in Jüterbog gelewer, en die 
mense het soos besetenes agter hom aangeloop. Spoedig daarna het ek begin om mense 
af te raai [om hom te volg] en om aan hulle te verduidelik wat genade en vergewing van 
sondes is. Maar toe Tetzel skaamteloos [hiermee] aanhou, het ek die stellings oor die aflaat 
gepubliseer. Dit het die ganse wêreld in opstand gehad. Destyds het ek nog die pous as my 
meester erken. Ek het geglo dat ek hom 'n guns doen, maar hy het my met alle mag beveg. 
Daarom moes ek my verweer, en het dit ook waarlik gedoen tot die aflaat-, klooster-, mis- en 
kerkregstelsel tot ’n val gekom het. En die pous het ook spoedig daarna gevolg. So het God 
deur die swakste swakheid die magtige pous aangeval. En deur swakheid sal Hy hom ook tot 
’n val bring, al brul en raas die duiwel.” 

bestaan daarin dat Luther nie meer die akademiese 
argumentasiesisteem van die Roomse Kerk wou verdedig nie, 
maar die verheldering van die waarheid van die evangelie wou 
dien. Die inhoud van sy disputasies is oor die algemeen beter 
bewaar as dié van sy lesings, aangesien daarvan plakkate gedruk 
is vir ‘kennisgewingborde’. Talle van sy lesings was nie persgereed 
nie, en het lank rondgelé voordat hulle gedruk is. Die disputasies 
wat uit die staanspoor in drukvorm beskikbaar was, is gou 
gedupliseer en wyd in Europa versprei. Op hierdie wyse is die 
Reformatoriese teologie uit sy aanvanklike lokaliteit gehaal, en so 
Kon duisende ander mense ook in hierdie teologie deel. 


'n Disputasie (vgl. Leppin 2015a; Schwarz [2005] 2010) is ’n 
kritiese gesprek oor ’n reeks stellings wat oor ’n bepaalde tema 
opgestel is. Die formaat het bestaan uit vraagstelling (quastio) 
met ’n aantal oplossings (conclusiones), aangevul deur sub- 
argumente (corollaria). Daar was twee tipes disputasies waarvan 
dosente gebruik gemaak het. Eerstens was daar die gewone, 
gereelde, kritiese debat met die studente (disputatio circularis) 
wat nie openbare aangeleenthede was nie. In die tweede plek was 
daar disputasies ter verdediging van proefskrifte (disputatio pro 
gradu), wat wel openbare geleenthede was. Die promovendus 
moes as defensor die kritiese vrae uit die gehoor op die stellings, 
wat deur die promotor opgestel is, beantwoord. Die promotor 
was ook die gespreksleier (praeses) van die geleentheid. Naas 
hierdie twee tipes disputasies, was daar ook buitengewone 
disputasies. In dié geval het ’n kloosterorde met ’n dosent wat uit 
hulle kring aan die universiteit aangestel is, 'n kritiese debat gevoer. 
Luther se Heidelbergse disputasie (1518) is ’n klassieke voorbeeld. 
Dan was daar ook enkele gevalle waar professore vryelik met 
mekaar gedisputeer het (guodelibetales), buite die amptelike 
strukture van die kerk en die universiteit. Die Leipzig-disputasie 
(1519) tussen Johannes Eck, Luther en Andreas Bodenstein is ’n 
goeie voorbeeld. Danksy goeie private notulehouding het ’n afskrif 
van hierdie disputasie behoue gebly. Disputasies het gewoonlik 
twee doelwitte gehad: Eerstens, om in die kuns van kritiese 
debatvoering geskool te word (exercitii causa), en tweedens om 

die waarheid op te spoor of om dit te verdedig (inguirendae 
veritatis). Laasgenoemde was Luther se forté. Die Wittenberg 
disputasies was baie belangrike akademiese oefeninge. In 1520 
was die eerste versameling alreeds gedruk en gepubliseer - en 
wel deur ’n drukker buite Wittenberg. Teen 1545 is 50 disputasies 
van Luther gedruk en gepubliseer. 'n Volledige katalogus is te 
vinde in Schwarz ([2005] 2010:332-337). 


Die disputasies van die Laat Middeleeue het min ruimte gelaat 
vir 'n kritiese gesprek oor die amptelike standpunte van die 
Rooms-Katolieke Kerk. Luther se deurbraak was dat hy die moed 
vansy oortuiging gehad het om pouslike dekrete en konsiliebesluite 
krities te debatteer. Hierdie buitengewone disputasies het 
vanselfsprekend baie kerklike en openbare aandag geniet. Dit is 
veral sy kritiek teen die aflaatstelsel en die skolastieke teologie 
wat wye belangstelling geniet het. Wat ons vandag as 'kritiese 
teologie ken, het sy oorsprong by Luther. Krities beteken: Om 
alle besluite van vorige vergaderings en alle geskrifte van vorige 
geslagte en alle uitsprake van tydgenote krities te evalueer aan 
die hand van die kerk se primêre bron, die Bybel. 


2.2.4. Vroeë ontwikkeling van die Lutherse 
universiteitswese 


Die Reformatoriese verstaan van die amp van predikant het die 
universiteitswese diepgaande beinvloed. Prediking van die 
Woord van God beteken om die Bybelse tekste verstaanbaar 
binne die verstaanshorison van die hoorder uit te lê. Om dit 
saaklik te kan doen het die prediker eksegetiese, teologiese, 
hermeneutiese en retoriese kompetensie nodig wat hy slegs 
deur teologiese universiteitstudie kon opdoen. Teen die einde 
van die 16de eeu het die meerderheid van die Protestantse 
predikante universiteitsopleiding ondergaan. Die Leucorea in 
Wittenberg het die voorbeeld gestel vir hoe 'n Protestantse 
teologiese fakulteit behoort te lyk (vol. in Nieden 2015 
breedvoerige inligting oor die kurrikulum). Tussen 1523 en 1536 is 
hierdie universiteit omvorm tot dit wat Luther en Melanchthon in 

gedagte gehad het. In 1533 het Melanchthon nuwe statute vir die 
Fakulteit Teologie opgestel. Een rede was dat twee kenmerke 
van die Wittenbergse universiteit, te wete die disputasies en 
promosies, tussen 1525 en 1533 in die niet verdwyn het. 
Melanchthon het daarvoor gesorg dat dit weer tot kenmerkend 
van die Fakulteit uitgebou word. Reeds bestaande universiteite 
binne Protestantse gebiede het hierdie voorbeeld nagevolg. Ter 
sprake is Tübingen, Greifswald, Frankfurt langs die Oder, Leipzig, 
Heidelberg en Rostock. Twee universiteite is danksy die 
Reformasie gestig, naamlik Liegnitz (1526-1530) en Marburg. 
Philipp von Hessen het in 1527 die Universiteit Marburg as die 
‘eerste’ Protestantse universiteit gestig. Daar is aanvanklik nie 
om pouslike goedkeuring gesmeek nie en die universiteit ontvang 
eers in 1541 graadbevoegdheid van die keiser. Belangrik is dat 
daar reeds in 1529 ’n beursskema ingestel is om arm studente uit 
die omgewing finansieel te help. In navolging van die voorbeeld 
van Marburg het hertog Ulrich von Wurttemberg in 1536 die Stift 
in Tübingen gestig om die opleiding van predikante binne sy 
magsgebied te verseker. Letterlik honderde bekende teoloé en 
filosowe het in die loop van die eeue in hierdie ‘kerklike koshuis’ 
gewoon. Die volgende fase van universiteitstigtings het hand 
aan hand gegaan met die konfessionalisering van universiteite. 
Die stigters van die Universiteit van Königsberg (waar Immanuel 
Kant later sou leer) in 1544 was van meet af betrokke by die 
verdediging van die Lutheranisme teenoor ander konfessies. Die 
konfessionalisering van die universiteite het bygedra tot die 
vestiging van konfessionele gebiede. Die Universiteit van Jena 
wat in 1548 as ’n ‘Hochschule’ Cn universiteitskollege) gestig is, 
is na die Augsburgse godsdiensvrede van 1558 omskep in 
'n volwaardige universiteit wat konfessionele en politieke 
streeksbelange bevorder het. Die Universiteit van Helmstedt 
weer wat in 1576 gestig is, het die belange van die vorstedom 
Braunschweig-Wolfenbüttel gedien. Die Universiteit van Giessen 
(1607) is weer gestig om Lutherse opposisie te wees vir die 
Universiteit van Marburg wat in 1605 'n Gereformeerde instelling 
geword het. Die stigting van universiteite in Switserland het 
egter nie hierdie politieke funksie vervul nie. Switserland was nie 

deel van die Heilige Romeinse Ryk van die Duitse Nasie nie, en 
daarom kon hierdie universiteite nie op keiserlike voorregte 
aanspraak maak nie. Dit is nogtans belangrik om kennis te neem 
van die stigting van die volgende universiteite wat danksy die 
Reformasie ontstaan het: Zürich (1530), Bern (1528), Basel (1532), 
Lausanne (1637) en Geneve (1559). Die inligting oor die groei 
van die universiteitswese bevestig die feit dat die Reformasie nie 
net 'n beweging was wat die kerk vernuwe het nie, maar ook ’n 
beweging van onderrig (Bildungsbewegung). Wanneer die 
Christendom uit die bronne van die heilige Skrif skep, is dit 
noodwendig dat opvoeding en onderwys ’n prioriteit sal wees. 
'n Christendom wat ’n verpligting teenoor die sosiale welwese 
het, besef dat intellektuele ontwikkeling ’n vereiste is. Opregte 
geloof en naastediens lê aan die hart van die Reformasie, en dit 
Kan gesien word aan die ontwikkeling van die skool- en 
universiteitswese in die beginjare van die Reformatoriese 
beweging (vgl. Hamman 2017:184-187). 


N 2.3. Geskrifte: Vroeë disputasies 


2.3.1. Disputasie teen die skolastieke 
teologie 


Luther se Disputasie teen die skolastieke teologie (1517) is een 
van sy heel belangrikste geskrifte. Hierdie disputasie getuig dat 
Luther in hierdie jaar op talle punte van die Roomse skolastiek 
bande gebreek het. Sy herhalende 'kontra-standpunte' dui aan 
dat hy reeds in daardie stadium met ’n 'kontrasterende 
waarheidsopvatting' (Leppin 2015a:167) geworstel het. Die titel?” 
van hierdie disputasie is eers later bygevoeg. Dit is egter ’n 


37. Hierdie disputasie bevat die stellings vir die promosie van Franz Günther uit Nordhausen 
tot Baccalaureus Biblicus op 04 September 1517. In die teks van die Weimarer Ausgabe (WA 1, 
224-228) is daar 97 stellings. Die teks staan onder die hoofopskrif (wat later bygevoeg is) 
Disputasie teen die skolastieke teologie en word voorafgegaan deur inleidende notas. Die 
hele teks beslaan dan WA 1, 221-228. In die nuwe kritiese studie-uitgawe van Harle (waaruit 
ek werk), is daar 100 stellings. Om dus na hierdie disputasie as die ‘97 stellings' te verwys is 
nie gepas nie; dit word ook nie in die Duitse Luther-navorsing gedoen nie. 

akkurate aanduiding van die inhoud van die disputasie - 
standpunte teen die menings van die via moderna; Gabriel Biel en 
die skolastici beinvioed deur Aristoteles. Luther gebruik hier ’n 
onderrigtegniek uit die Middeleeue om die organisatoriese 
grondslae van die Middeleeuse universiteitswese mee te 
bevraagteken. Die disputasie is een van die beginpunte van ’n 
radikale hervorming van die universiteitswese en die teologie 
wat daar aangebied is. Dié disputasie bevat verder die kernpunte 
van Luther se teologie in 'n neutedop. 


Die disputasie begin met die vraag of die mens met sy 
natuurlike rede in staat is om die goeie en regte te doen? 
Luther se argument ([1517] 2006a:20, Il. 10-27)°® is dat mense 
slegte bome is, en daarom slegs slegte vrugte wil en kan 
voortbring. Teenoor die algemene mening, is hy oortuig dat die 
'begeerte nie vry is nie, en nie na beide kante toe iets kan 
vermag nie, aangesien die begeerte gevange is’ (‘Falsitas est. 
quod appetitus liber potest in utrumque oppositorum: imo nec 
liber Sed captivus est’). Hy verwerp daarmee Scotus en Biel se 
oortuiging dat die wil van nature geneig is om volgens die 
aanduidings van die rede te handel (‘Fa/sitas est. quod voluntas 
possit se conformare dictamini recto naturaliter). Sonder die 
genade van God handel die mens nie noodwendig volgens die 
rede nie, en kan hy boosaardig optree. Dit beteken egter nie dat 
die mens van nature boos is nie, maar slegs dat hy geneig is om 
tot die bose aangetrokke te voel. Die mens het dus nie volle 
beheer oor sy wil nie, en daarom kan hy sy medemens 
nie altyd liefhé nie - en kan hy God beslis nie bo alles liefhé nie 
(Absurdissima est consequentia. Homo errans potest diligere 
creaturam super omnia ergo et deum’). Volgens Luther kan 
die mens die medemens wel hier en daar liefhê, maar dit bly vir 
hom ’n onmoontlikheid om God lief te hé. In hierdie verband 
maak hy (WA 1, 225; [1517] 2006a:22, Il. 1-2) dan die volgende 
beroemde uitspraak: ‘Die mens wil van nature [nie toelaat] dat 
God God is nie. Veel eerder wil hy self God wees, en toesien dat 


38. Hierdie argument kom nie in die Weimarer Ausgabe voor nie. 

God nie God kan wees nie’ (‘non potest homo naturaliter velle: 
deum esse deum. Immo vellet se esse deum, et deum non esse 
deum’). Om dus te beweer dat die mens van nature geneig is om 
God lief te hé, is gewoon nie waar nie. Dit is ook nie waar nie, 
soos Scotus en Biel beweer, dat mense van nature geneig is, 
om op grond van hulle vriendelikheid teenoor mekaar, die 
algemene welwese te dien nie. Mense doen eers dan goed aan 
ander, wanneer hulle die genade van God ontvang, wat deur 
die uitverkiesing voorberei word (Stellings 31 en 32; WA 1, 225; 
[1517] 2006a:22, Il. 29-32). Hy (WA 1, 226; [1517] 2006a) wend 
hom teen die moralisme van die skolastieke teologie, deur die 
volgende Reformatoriese uitspraak te maak: 


Daar is geen morele deug, wat nie of deur trots öf swaarmoedigheid 
(dit is sonde) gekenmerk word nie. Ons is van begin tot einde nie 
heer van ons handelinge nie, maar knegte. Teen die filosowe. Nie 
deurdat ons regverdig handel, word ons regverdig nie, maar [deurdat 
ons] regverdig gemaak [is], handel ons [met] geregtigheid. Teen die 
filosowe. Feitlik die ganse filosofie van Aristoteles is [vir die teologie] 
sleg, aangesien dit [soos die skolastiek] vyandig staan teenoor die 
genade. Teen die skolastici. [...] Dit is daarom ’n fout om te beweer 
dat sonder Aristoteles 'n mens nie ’n teoloog kan wees nie. Teen die 
algemene mening. Dit is eerder [korrek om te beweer] dat ’n mens ’n 
teoloog word, sonder Aristoteles.?? (p. 24, Il. 15-27) 


Volgens Luther het Aristoteles die teologie in die duisternis 
gedompel, aangesien Ockham, by name, die boodskap versprei 
het dat God mense aanneem sonder die regverdigende genade 
(Stelling 59). Die diepste rede vir hierdie oortuiging het met die 
beskouing van sonde te make. Volgens die skolastici gehoorsaam 
mense die wet deur nie te steel nie, ensovoorts, sonder om te 
besef dat die begeerlikheid diep in die mens se hart lewe. Om 
hierdie rede is Christus nodig, en sonder sy genade is daar geen 
egte godsdiens nie. Dat werke uit die genade moet voortspruit, 


39. Luther se oorspronklike woorde: 'nulla est virtus moralis sine vel superbia vel tristitia, 
in die est peccato. Non sumus domini actuum nostrorum a principio usque ad finem. Sed 
servi. Contra philosophos.Tota fere Aristotelis Ethica: pessima est gratiae inimica. Contra 
scholasticos. [...] Error est. dicere. sine Aristotele non fit theologus.Contra dictum commune. 
Immo theologus non fit. Nisi id fiat sine Aristotele.’ 

moet die kerk se boodskap wees. Die genade maak dit moontlik 
om God en medemens lief te hé. Luther (WA 1, 228; [1517] 
2006a:32, Il. 1-2) sluit met die volgende skerpsinnige opmerking 
af: ‘Ons moet nie slegs wil wat God wil nie, maar inderdaad älles 
wat Hy wil Cnon tantum quod vult nos velle. Sed prorsus. 
quodcunque deus vult. velle debemus’). 


2.5.2. Disputasie oor die aflaatstelsel 


Die Afrikaanssprekende publiek weet vaagweg dat Luther se 95 
Stellings teen die aflaat die Reformasie ingelui het. Min mense 
wat nie lidmate van die Lutherse Kerk is nie, ken egter die 
agtergrond, inhoud en nagevolge van hierdie disputasie-stellings. 
Om dié rede word hier breedvoerige agtergrondinligting verskaf. 
In hierdie hoofstuk sal daar net aan die eerste stellings wat met 
bekering te make het, aandag gegee word. In Hoofstuk 7 sal egter 
breedvoerig aan die finansiéle problematiek wat met die stellings 
te make het, aandag gegee word. 


Die aflaatstelsel het ’n lang ontwikkelingsgeskiedenis. Dit het 
in die 11de eeu ontstaan en hou verband met die boetepraktyk 
van die Latynse Kerk. Die boetepraktyk het drie handelinge 
omvat, te wete berou van die hart (contritio cordis), bieg of die 
belydenis van die mond (confessio oris) en genoegdoening deur 
werke (satisfactio operis). Die derde aspek het algaande in die 
sentrum van die aandag kom staan. Oorspronklik het die 
satisfactio uit 'n program van vas bestaan wat aangevul kon word 
met gebede en die gee van aalmoese. Aangesien mense nie aan 
al die verwagtinge kon voldoen nie, het plaasvervangende 
maatreëls in spel gekom. Die persoon kon méér aalmoese gee in 
ruil vir verkorte vastye en minder gebede. Ander persone kon 
later ook help om die 'skuld' te betaal. In hierdie plaasvervangende 
aflos van iemand anders se skuld (redemptionen) lê een van die 
wortels van die aflaatstelsel. Die ander wortel het te make met 
die vryspraak deur voorbidding. Teen betaling, kon die priester 
voorbidding doen vir die vergewing van sondes, sodat die 
tydelike straf in die vaevuur en die ewige straf in die hel opgehef 

kon word - en nie net vir die betaler nie, maar later ook vir die 
voorgeslagte. Sedert die 13de eeu word die woord indulgentia 
gebruik vir die gedagte van die aflaat. Vantevore is woorde soos 
remissio, relaxatio, condonatio en absolutio gebruik. Die 
verandering in woordgebruik dui op ’n hele nuwe boetepraktyk. 
Die eerste aflate het in 1035 (aalmoesaflate ten bate van die bou 
van kerke) en 1063 (aflate ter befondsing van die kruistogte) in 
werking getree. Hierdie eerste aflate was ‘onvolkome aflate’, 
aangesien hulle slegs tydelike verligting bewerk het (soos 100 
dae minder in die vaevuur). Die eerste ‘volkome aflate’ of 'plenaar- 
aflate’ (indulgentia plenaria) is deur pous Urbanus Il, op grond 
van die besluit van die Sinode van Clermont in 1095, ten behoewe 
van die kruistogte ingestel. Almal wat aan die kruistog 
deelgeneem het, is verseker van totale sondevergewing en die 
ewige lewe. In 1187 het pous Gregorius VIII 'n volkome aflaat 
ingestel vir diegene wat die kruistogte finansieel geborg het. 


Die aflaatpraktyk was tot en met die 13de eeu sonder 'n 
teologiese begronding. Hugues de Saint-Cher het dit in 1230 
goedgedink om die praktyk met die gedagte van die 'skat van die 
kerk’ te begrond. Sy argument was dat Christus se verdienstes in 
die boesem van die kerk geplaas is. Hierdie ‘skat’ is 'n onuitputlike 
bron van goedheid wat aan mense geskenk kan word. Thomas 
van Aquinas voer die argument verder en beweer dat hierdie 
onuitputlike skat ook ten behoewe van gestorwenes aangewend 
kan word. Mense kan dus deur die gee van aalmoese verseker dat 
hulle voorgeslagte ook by die 'skat van die kerk’ kon baat. Onder 
leiding van pous Innozenz Ill, het die Lateraanse Konsilie van 1215, 
besluit om die voordeel van die aflate te beperk tot 40 dae 
(quadragenen) om misbruik uit te skakel. 


'n Nuwe fase in die aflaatpraktyk begin op 22 Februarie 1300, 
met pous Bonifatius VIII se aankondiging van 'n ‘heilige jaar in 
Rome'. Pelgrims wat Rome in daardie jaar besoek en aalmoese 
gegee het, is die versekering gegee van algehele sondevergewing 
Cn jubileum-aflaat as ’n plenaar-aflaat). Bonifatius het gedink aan 
'n siklus van 100 jaar. Spoedig is die siklus verkort na periodes 

van 50 jaar. In 1343 het pous Clement VI die leer oor die ‘skat 
van die kerk’ met die bul Unigenitus tot amptelike leerstelling van 
die kerk verhef. In die Laat Middeleeue was daar verskeie 
aflaatkampanjes. Van belang is die kampanje in Erfurt vir 
die herbou van kerke nadat ’n brand in 1472 verwoesting 
gesaai het. Luther het waarskynlik as student en priester met 
mense te make gekry wie se ouers van hierdie aflate gekoop het. 


In 1515 inisieer pous Leo X ’n aflaatkampanje om geld in te 
samel vir die bou van die ‘Petrusdom’ wat vandag bekend is as 
die Vatikaan. In 1517 word die kampanje onder leiding en toesig 
van Albrecht von Brandenburg, die aartsbiskop van Mainz en 
Magdeburg, van stapel gestuur in die kerklike provinsies van 
Mainz en Magdeburg, asook die gebiede van Brandenburg. 
Luther se aandag was toegespits op die werk van die 
subkommissaris en hoofprediker van die Dominikaanse Orde, 
Johannes Tetzel. Tetzel se prediking het aanleiding gegee tot 
Die 95 Stellings. Dit het hy in 1541 bevestig in sy geskrif 
Teen Hans Worst (WA 51, 538, 29-540, 19; [1541] 1914:538-540) 
(vgl. Hamm 2016:27-76; Spehr 2017:18-32). 


Luther was nie die eerste teoloog wat kritiek teen die aflate 
uitgespreek het nie. Petrus Lombardus was waarskynlik die eerste 
teoloog van naam wat die praktyk verwerp het. Dit is bekend dat 
John Wyclif en Jan Hus dit as onchristelik afgemaak het. Minder 
bekend is die kritiek uit Frankryk - gewoon omdat die kritici nie 
ter dood veroordeel is nie, aangesien die Franse Kerk nie tot 
dieselfde mate as die kerke van die Duitse Ryk onder die mag van 
Rome gestaan het nie. Jean Laillier van die Sorbonne in Parys het 
in 1484 geargumenteer dat die pous nie die bevoegdheid het om 
pelgrims al hulle sondes deur middel van aflate te vergewe nie. In 
1498 skryf die Franciskaner Jean Vitrier dat aflate ‘werke van die 
hel’ is. Beide teolo& het slegs ’n ernstige vermaning van hulle 
opsighouers ontvang (vgl. Schwilk 2017:130-131). 


Daar word gereeld in kerklike literatuur verwys na Die 95 
stellings oor die aflaat wat Martin Luther op 31 Oktober 1517 
teen die deur van die kasteelkerk in Wittenberg sou vasspyker. 

Of dit deur historiese feite gesteun kan word, is te betwyfel. 
Geen ooggetuie het kort na die vermeende gebeure 'n berig 
daaroor geskryf nie, en daar is geen bewyse in die argief van 
die Universiteit Wittenberg dat studente of dosente aan sê 'n 
gebeurtenis deelgeneem het nie. Wat wel histories betroubaar 
is, is dat Luther ’n brief (WA Br 1, 108-113. Nr. 48; [1501-1520] 
1931a:108-113) aan die aartsbiskop van Mainz, Albrecht von 
Brandenburg geskryf het, waarin hy hom uitnooi na ’n 
disputasie in Wittenberg oor die aflaatpraktyk onder sy 
voorsitterskap. As ’n aanhangsel tot hierdie brief, sou ’n 
eksemplaar van Die 95 stellings in gedrukte vorm gewees het. 
Dit word ook algemeen aanvaar dat Luther dieselfde 
uitnodiging en aanhangsel na sy direkte opsighouer, biskop 
Hieronymus Schultz (Scultetus) van Brandenburg, gestuur het. 
'n Brief van Luther aan Frederik die Wyse in November 1518 
bevestig dat die uitnodigings aan die twee biskoppe gestuur 
is. Die oorspronklike weergawes van Die 95 stellings waaroor 
kritiese debat gevoer moes word, is ongelukkig verlore. Wat 
wel in bewaring gebly het, is die afskrif van ’n dokument met 
die titel Disputasie ter opheldering van die krag van die aflate 
(Disputatio pro declaratione virtutis indulgentiarum). Die 
uitnodiging tot ’n disputasie word bevestig deur die aanhef 
van Die 95 stellings in hierdie dokument. Dit (WA 1, 233, 1-5; 
[1517] 2006b) lui soos volg: 


Uit liefde tot die waarheid en in verlange om dit te verhelder, moet 
die volgende stellings in Wittenberg krities gedebatteer word 
onder die voorsitterskap van die eerwaarde vader Martin Luther, 
Magister in die vrye kunste en die heilige teologie, vandaar ook volle 
professor in die teologie. Om hierdie rede versoek hy diegene wat 
nie teenwoordig kan wees om met ons mondelings debat te voer nie, 
om dit skriftelik te doen. In die Naam van onse Heer Jesus Christus. 
Amen.?° (p. 2) 


40. Luther se uitnodiging lui: ‘Amore et studio elucidande veritatis: hec subscripta disputabuntur 
Wittenberge. Presidente Reverendo Patre Martino Lutther: Artium et Sanctae Theologie 
Magistro: eiusdemque ibidem lectore Ordinario. Quare petit: ut gui non possunt verbis presentes 
nobiscum disceptare: agant id literis absentes. In nomine domini nostri Hiesu Christi. Amen.’ 

Die oorspronklike bedoeling was dus om ’n kritiese openbare 
debat oor die aflate te voer onder voorsitterskap van die professor 
in teologie. Die gedagte was dus nie om met ’n magsvertoon ’n 
verklaring teen ’n deur vas te slaan waarin die gesagsfigure 
aangekla en veroordeel word nie. Luther was in elk geval in 1517 
nie 'n kerklike gesagsfiguur nie (hy was enkele jare tevore wel iets 
SOOS 'n ‘ringsvoorsitter’ vir die Augustynse orde). Die geskiedenis 
vertel egter 'n ander verhaal, wat die nodige aandag verdien. 


Vir meer as AOO jaar is 31 Oktober 1517 as die geboortedag van 
die Reformasie beskou. Hierdie datum is deel van die liturgiese 
Kalender van elke Protestantse kerk, en elke katkisant en 
belangstellende in die geskiedenis aanvaar die kanonisiteit van 
die datum. Luther self het dié datum sedert 1527, en die Lutherdom 
sedert 1617, as die geboortedatum van die Reformasie beskou. 
Die belangrikste bron waarop gesteun word, is Philipp 
Melanchthon se Biografie van Martin Luther. In hierdie biografie 
([1546] 2011) staan die volgende beroemde woorde: 

Luther, brandend van vroom ywer, het die stellings oor die aflaat 

uitgegee, wat in die eerste band van sy werke gevind kan word. 

En hierdie stellings het hy openlik aan die kerk, aangrensend aan die 

Wittenbergkasteel, op die dag vöör die fees van die heiliges 1517, 

vasgenael. (p. 186) 


In 2006 is ’n nota (waarskynlik uit die jaar 1542) in die 
universiteitsbiblioteek van Jena ontdek wat verdere ondersteuning 
aan die teorie van die kerkdeur gee. Dié nota is van die diaken 
Georg Rörer (1492-1557) wat Luther se preke op skrif gestel het. 
Die nota was versteek in 'n Lutherse Bybel wat in 1540 in 
Wittenberg gedruk is. Die nota (Leppin 2015c) lees: 

Die aand voor die fees van die heiliges, in die jaar van ons Heer 1517, 


het doktor Martin Luther die stellings oor die aflaat teen die deure 
van die kerke in Wittenberg vasgespyker. (p. 685) 


Rörer bevestig so die datum en die feit van die vasspyker van die 
stellings - en wel onafhanklik van Melanchthon. Wat nuut is, is sy 
verwysing na al die kerke van Wittenberg. Dit blyk ook nader aan 
die waarheid te wees. Op grond van nuwe argiefnavorsing weet 

ons ook vandag dat die Statute van die Universiteit van 
Wittenberg bepaal het dat die fakulteitsekretaris (ook genoem 
die huismeester of Pedell) die opdrag gehad het om inligting 
oor feesdae, disputasies en promosies aan die kerkdeure en die 
universiteitsgebou vas te spyker sodat die hele dorp daarvan 
kennis kon neem. Hy het dus gereeld kennisgewings aan die 
deure vasgespyker. Die implikasie is dat daar ’n klein oplaag van 
die oorspronklike teks gedruk moes gewees het, wat die sekretaris 
oraloor kon vasspyker. 


Daar is egter ’n blywende skeptisisme oor die narratief van die 
kerkdeur(e). Die feit bly dat beide Melanchthon en Rörer nie in 
Oktober 1517 in Wittenberg was nie. Beide maak dus staat op 
vertellings van mense wat vermoedelik wel daar was. Die 
skeptisisme het uiteindelik te make met die feit dat Luther self 
nie iets geskryf het oor ’n hamer en spyker nie, maar slegs oor ’n 
uitnodiging na 'n disputasie. Dit blyk uit resente navorsing dat 
daar nie met absolute sekerheid ’n finale beslissing oor die 
historiese feitelikheid van Luther en sy hamer gevel kan word nie. 
Volgens die kollektiewe geheue van die Protestantisme moes 
daar wel so 'n gebeure gewees het, maar die skriftelike bewyse 
ontbreek (vgl. Kaufmann 2016:182-207; Kohnle 2015:54-57; 
Leppin [2006] 2010a:117-126, 2015c, 2016:65-75). Die vraag is 
egter of slegs skriftelike bewyse waarheid bevestig? Afrika, met 
sy vertel-kultuur, leer ons dat historiese waarhede nie net van 
geskrewe dokumente afhang nie. Vanselfsprekend kan elke mite 
nie aanspraak maak op historiese feitelikheid nie, maar sommige 
mites en legendes het wel 'n historiese basis. Dalk is dit ons 
geringe bydrae uit die suide tot die Luther-navorsing. 


Daar is reeds vermeld dat die oorspronklike weergawes van 
Die 95 stellings verlore is. Geen enkele oorspronklike dokument 
wat met die Stellings te make het, het in bewaring gebly nie. 
Die oudste tekste waaroor ons beskik, is die plakkaat-drukke van 
Jakob Thanner in Leipzig en Hieronymus Höltzel in Nürnberg 
(1517) - wat vermoedelik na aan die oorspronklike moet wees. In 

dieselfde jaar het Adam Petrin in Basel ook ’n weergawe gedruk 
en versprei. In Nürnberg het Kaspar Nützel die Stellings in Duits 
vertaal. Die Latynse teks is ook spoedig in Leipzig en Basel 
gedruk en versprei. Teen April 1518 was daar reeds 14 Hoogduitse 
en een Nederduitse druk gewees. In 1541 berig Luther in sy geskrif 
‘Teen Hans Worst’ (WA 51, 538-539; [1541] 1914:538-539) dat 
hierdie Stellings binne 14 dae deur die hele Duitsland versprei is. 
Friedrich Myconius, superintendent van Gotha, het in 1542 
dieselfde verhaal vertel, behalwe dat hy van mening was dat dit 
vier weke geneem het om oral in Duitsland afgelewer te word. 
Die boodskap van hierdie stellings het die Duitse bevolking egter 
nie bereik vanweé die Latynse teks en/of die uitleg ([1518] 1883a) 
van die stellings in 1518 (bekend as die Verduidelikings van die 
stellings oor die krag van die aflate (Resolutiones de indulgentiarum 
virtute) nie. Hulle het die inhoud geleer danksy die Duitse Preek 
oor die aflaat en genade (Sermon von Ablass und Gnade). Van 
hierdie ‘preek’ ([1518] 2012) het daar 15 uitgawes in 1518 verskyn. 
Die ‘preek’ (of klein geskriffie) het Luther as skrywer bekend en 
beroemd gemaak, en nie die Stellings self nie (vgl. Schilling 2017). 


Die eerste paar stellings van Die 95 Stellings (WA 1, 233; [1517] 
2006b) is van belang vir die diskoers wat tot dusver gevoer is: 


1. Toe ons Heer en Meester Jesus Christus gesé het: ‘Bekeer 
julle [doen boete] want die koninkryk van die hemel het naby 
gekom’, wou Hy gehad het dat die ganse lewe van die gelowige 
[’n lewe] van bekering sou wees. 

2. Hierdie woord mag nie vanuit die sakramentele 
boetedoening [bekeringsrituele] verstaan word nie, met 
ander woorde daardie boetedoeningspraktyk wat uit bieg en 
genoegdoening, onder leiding van die amp en diens van die 
priester, voltrek word nie. 

3. Die pous kan nie voorgee dat hy die bevoegdheid het om 
sondes te vergewe nie, buiten [natuurlik] dié wat hy volgens 
eie of die oordeel van die kerklike wette opgelê het. 

4. Die pous kan nie [die ware] skuld vergewe nie; hy kan slegs 


65 


Tersiére opleiding en die taak van die universiteit 


verklaar en bevestig dat dit deur God vergewe word.” 
(pp. 2, 6-11, 16-20) 


Luther het sy insigte oor bekering of boetedoening grootliks 
te danke aan Johannes Tauler se preke uit die jaar 1515. By 
Tauler het Luther geleer dat boetedoening nie uit 'n eenmalige, 
objektiewe sakramentshandeling kan bestaan nie, maar uit 'n 
innerlike, lewenslange bekering van die hart. Bekering is 
nutteloos indien dit nie uit egte geloof in God spruit nie. Die 
volgende uitspraak van Tauler (WA 9, 102, 34-36; [1516] 1893) 
het Luther beindruk: 


Daarom bestaan die ganse heil in die opgawe van die wil, en wel, 
Soos hy hier leer, ten opsigte van alle dinge, geestelik en wêreldlik. 
En dit kom alles neer op geloof in God [‘/gitur tota salus est, 
resignatio, voluntatis in omnibus ut hic docet sive in spiritualibus sive 
temporalibus. Et nuda fides in deum’]. (p. 102) 


Luther se eerste twee stellings kan dus direk teruggevoer word 
na Tauler se argumentvoering. Naas Tauler se preke was Luther 
se eerste publikasie 7eologie Duits (1516) ook ’n bron van 
oriëntasie in hierdie vraagstuk (vgl. weer par. 2.2[e]). Die Laat- 
Middeleeuse mistiek was dus die voedingsbodem van Luther se 
Kritiek teen die aflaatstelsel. Geloof in God en liefde vir Christus 
was die kerngedagtes van die mistiek, en Luther het hierdie 
denke ingespan vir sy kritiek teen 'n eeueoue dogmatiese stelsel, 
wat tot gruwelike wanpraktyke aanleiding gegee het (vol. Leppin 
[2006] 2010a:86-89). Dit was egter nie net teologiese literatuur 
wat Luther van die Roomse dwaalweg oortuig het nie, maar ook 
sy eie bestudering van die Skrif. In sy Brief opgedra aan Johannes 
von Staupitz van Mei 1518 bevestig Luther dat hy self eksegeties 


41. Luther argumenteer: 7. Dominus et magister noster lesus Christus dicendo. Penitentiam 
agite. Etc. omnem vitam fidelium penitentiam esse voluit. 2. Quod verbum de penitentia 
sacramentali (id est confessionis et satisfactionis que sacerdotum ministerio celebratur) non 
potest inteligi. 5. Papa non vult nec potest ullas penas remittere. Preter eas: guas arbitrio 
vel suo vel canonum imposuit. 6. Papa non potest remittere ullam culpam nisi declarando et 
approbando remissam a deo. Aut certe remittendo casus reservatos sibi: guibus contemptis 
culpa prorsus remaneret.’ 

met die woord bekering (of boetedoening) geworstel het. 
Hy (WA 1, 525-526; [1518] 2006c:18) sé ‘dit was soos ’n stem uit 
die hemel wat hom geleer het dat ware boetedoening by liefde 
tot geregtigheid en God begin en eindig’, en verder dat ‘bekering 
'n herbesinning is oor die skade van die sonde [...] en wat dan 
tot 'n totale hartsverandering aanleiding gee’. Dit was hierdie 
kombinasie van teologie wat uit geloof in God en liefde vir 
Christus kom, en eie selfstandige eksegese van die Nuwe 
Testament, wat Luther tot insigte gebring het wat die wêreld 
Sou verander. 


E 2.4. Die waarde van die Luther- 
navorsing vir teologiese opleiding in 
die suidelike halfrond 


Die aflaatpraktyk is nie heeltemal iets van die verlede nie. In 
2015-2016 het pous Franciscus 'n ‘heilige jaar van barmhartigheid’ 
uitgeroep. Vir ’n kort tydperk (08 Desember 2015 - 20 Oktober 
2016) was die deure van kerke in Rome en enkele pelgrimskerke 
bekend as 'deure van barmhartigheid' na analogie van die 'heilige 
poorte van die Petrusdom', wat beteken dat besoekers in daardie 
tyd, danksy hulle offergawes, volledige vergewing van sondes 
‘kon koop' (vgl. Spehr 2017:17). Die kritiese vraag is: beoefen die 
skatryk ‘profete’ en 'pastore' van die welvaartsgodsdiens nie 
maar dieselfde tipe godsdiens nie, naamlik genesing, voorspoed 
en geluk in ruil vir groot finansiële bydraes? 


Vanselfsprekend het die universiteitswese in die laaste eeue 
dramaties verander. Ons hoef slegs na die tegnologiese 
veranderinge te verwys. Nieteenstaande die reuse-gapings 
tussen ons en die Wittenberg van die 16de eeu, is daar minstens 
een aspek van Luther se teologie wat nie ondergrawe 
mag word nie, naamlik sy kritiese teologie. Weens nuwe 
manipulasietegnieke, intimidasie en afpersing word teologiese 
strominge nie altyd meer krities beoordeel nie. Indien daar 
toegelaat word dat joernalistieke propaganda en gemanipuleerde 

sinodale gespreksvoering, die laaste woorde oor teologiese 
kwessies verkry, is ons terug in die Laat Middeleeue. Teolo& sal 
weer die moed moet openbaar om disputasies te voer oor die 
eietydse teologiese modeneigings. Net vrye kritiese debatvoering 
sal keer dat ons geslag meegesleur word deur teologieë wat nie 
noodwendig die waarheid van die evangelie dien nie. 


N 2.5. Oorsig 


Hierdie hoofstuk gee 'n oorsig oor Luther se akademiese 
opleiding, asook sy akademiese arbeid as 'n jong dosent. 
Die verskillende invloede op Luther se akademiese vorming word 
verduidelik. Besondereklem word geplaas op die disputasiekultuur 
van die Laat-Middeleeuse universiteitswese en Luther se 
benutting van dié onderrigmetode. Sy stryd teen die aflaatstelsel 
word verduidelik as ’n disputasie-stryd. Die verhaal van die hamer 
en die kerkdeur word op hierdie wyse as legende ontbloot. Die 
eerste stellings van Die 95 stellings teen die aflaat word ten slotte 
aan die orde gestel, met konsentrasie op die teologiese agtergrond 
van sy kritiek. 

N 3.1. Inleiding 


Martin Luther het 'n belowende loopbaan as juris prysgegee 
om'n priester te word. Sy lewe in die klooster was egter 'n bestaan 
van angs - angs dat hy moontlik nie uitverkies is nie, en angs vir 
die eindoordeel. In die klooster het hy God leer ken as die streng 
regter wat nie genade betoon aan mense wat nie aan die 
verwagtinge van die wet en die reëls van die klooster voldoen nie. 
Danksy sy navorsing in die Psalms en die Brief aan die Romeine, 
het hy 'n ander God ontdek - die God van genade en vryspraak. 
Dié verhaal word in detail in hierdie hoofstuk aangebied. Drie 
vroeë geskrifte wat sy nuwe Godsbegrip breedvoerig verduidelik, 
word aan die leser voorgestel. 


Luther se worsteling met die toornige God is nie 'n verhaal wat 
tot die Laat Middeleeue beperk is nie. In talle nuwe gestaltes 
word mense vandag nog gekonfronteer met'n God wat wil straf 
en uiteindelik wil uitsluit. Aangesien dié nie'n sistematiese studie 
is nie, kan daar nie breedvoerig aan die eietydse problematiek 


How to cite: Van Wyk, 1.W.C., 2019, ‘Die klooster: Wie is God?’, in ‘Martin Luther: 'n Inleiding 
tot sy lewe, denke en geskrifte’, HTS Theological Studies/Teologiese Studies, suppl. 13, 
75(5), pp. 69-91, AOSIS, Cape Town. https://doi.org/10.4102/aosis.2019.BK91.03 

aandag gegee word nie, maar kort opmerkings hier en daar sal 
aanduidings gee van Luther se aktualiteit vir vandag. 


N 3.2. Biografie 


3.2.1. Luther word priester 


Op 19 Mei 1505 het Luther in die dom in Erfurt aan die 
semesteropening van die regsfakulteit deelgeneem. Die volgende 
dag het hy met sy regstudie aan die Collegium Marianum begin. 
Sentraal tot sy studie was die Publieke Reg. Martin moes hom 
instudeer in die Glossa ordinaria, een van die klassieke leerboeke 
van Accursius uit die 13de eeu. Dit was’n versameling van 97000 
glosse waarin die wette van die Corpus iuris vivilis verduidelik en 
gepraktiseer is. Tot sy ontnugtering moes hy leer dat die 
oorspronklike woorde van die wette nie in die howe geld nie, 
maar die kommentaar op die wette. Accursius was dus die 
outoriteit in die regspraak, en nie die wette self nie. Luther sou’n 
rukkie later leer dat dit ook die geval in die teologie is. Die Bybel 
self was nie die fokus van die teologie nie, maar die uitleg van die 
kerkvaders. Martin se weersin in die regstudie het meegebring 
dat hy gereeld in Erfurt se universiteitsbiblioteek rondgekrap het. 
Dáár ontdek hy toe’n eksemplaar van die Vulgaat (die Latynse 
vertaling van die Bybel), wat hy ywerig begin lees het. Dit was veral 
die Lofsang van Hanna (1 Sam 2:1-10) wat hom aangegryp het. 
Met sy humanistiese agtergrond was sy begeerte om die bron 
(die Bybel) self, en nie kommentare op die bron, te bestudeer nie. 
Hierin het die verhaal van die monnik Giovanni Battista Spagnoli 
van Manua - deur die humaniste Montovanus genoem - hom 
gehelp. Montovanus het in 1463 die regte vir die teologie verruil, 
met die hoop om die oorspronklike bron te bestudeer. 
Met toestemming van die rektor, het Martin in die middel van sy 
eerste semester na Mansfeld gegaan om sy vader te oortuig om 
hom toe te laat om eerder teologie te studeer. Hans Luder was 
egter oortuig dat Martin met min moeite in die regte sou 
promoveer, en ’n suksesvolle regsloopbaan sou kon volg -sodat 
hy en sy familie tot die adelstand verhef sou word. Hy het ook 

gehoop dat Martin met’n meisie uit die adelstand sou trou en dat 
hy op hierdie wyse’n ryk man sou word. Martin kon sy vader na 
tien dae nie oortuig om toe te laat dat hy van loopbaan te 
verander nie. Beide sy ouers het gedreig om hom te onterf en 
bande met hom te verbreek (Köpf 2015:16; Schwilk 2017:39-41). 


Vroegoggend, O2 Julie 1505, keer Martin per voet terug 
na Erfurt. Teen die aand het hy die dorpie Stotternheim, noord 
van Erfurt bereik. Daar oorval’n storm hom en tref’n weerligstraal 
hom amper. Hy (WA TR 4, 440, 9-10, Nr. 4707; [1531-1546] 
1916:440) val halfverblind op die grond neer en roep uit: ‘Help my, 
heilige Anna,*? ek wil 'n monnik word! CHilff du, Sankt Anna, ich 
wille ein Monch werden”). Hierdie gelofte is verstaanbaar teen 
die agtergrond van die Laat-Middeleeuse godsdienstigheid wat 
deurdrenk was van die oortuiging dat 'n vroeë dood verstaan 
moes word as God se straf. Die enigste remedie was die genade 
wat deur die kerk aangebied word (Köpf 2015:18). Nadat die 
storm bedaar het, het hy besef dat hy 'n gelofte afgelê het wat 
hy sou moes nakom. Hierdie ervaring was egter nie die enigste 
beweegrede vir sy besluit om priester te word nie. Soos reeds 
gestel, sou sy teleurstelling in die regswetenskap beslis ook ’n 
rede vir sy kursuswysiging gewees het. Hy het ook twee weke 
lank met sy vriende debat gevoer oor die verandering 
in studierigting. Wat die inhoud van die debatte was, is nie 
bekend nie. Luther het nie geweet by watter van die ses kloosters 
in Erfurt waarvan vier bedelordes gehuisves het, hy moes 
aanmeld nie. Uiteindelik kies hy die ‘Swart Klooster van die 
Augustynse Eremiten-orde' in die noord-ooste van die stad. 


42. Die gebeure by Stotternheim berus op die tafelgesprek van 16 Julie 1539. Die 
waarheidsgehalte van hierdie berig word met agterdog bejeën. Die ‘heilige Anna’ was die 
beskermheilige van mynwerkers van Thüringen. Sy word selfs 'n 'modeheilige' genoem. 
Daar word aanvaar dat Luther se noodkreet aan Anna, 'n indirekte noodkreet tot God se 
genade was. ‘Anna’ beteken 'genade'. Volgens die legende uit die 2de eeu (Evangelie van 
Jacobus), was Anna die moeder van Maria. Sedert 1480 is Anna ook as wonderdoener vereer - 
nóg 'n rede hoekom Luther haar sou aanroep. Luther (WA 1, 415, 7-12; [1518] 1883a:415) het 
egter al vroeg in sy loopbaan die verering van Anna beskryf as ‘avariata’ en die kultus van die 
aanbidding van heiliges as ‘duiwelswerk’ (WA 17(ID, 475, 11-25; [1527] 1927:475) (vgl. Dörfler- 
Dierken 2015 vir meer inligting oor die Anna-kultus). 

Die naam ‘Swart Klooster’ word afgelei van die swart klere wat 
die priesters gedra het. Hierdie orde wat op gehoorsaamheid, 
armoede en kuisheid gekonsentreer het, was die strengste en 
mees rigiede van al die ordes. Die orde het hom aan die 
oorspronklike monastieke reäls van Augustinus gehou, maar ook 
die studie van Augustinus en die wetenskappe bevorder. Die orde 
was ook betrokke by die stigting van die Universiteit van 
Wittenberg, en het personeel vir die universiteit voorsien. Die 
rede vir Luther se keuse het waarskynlik met die harde en streng 
lewenswyse te make gehad. Hy wou sy ouers met die keuse van 
die erns van sy verandering van studierigting oortuig. Sy vader 
was oortuig dat monnike lui lummels was wat net op ander geteer 
het. Op 16 Julie 1505 het hy sy naam uit die studenteregister van 
die universiteit laat skrap en op 17 Julie by die klooster aangemeld. 
Die geloftes wat hy as priester afgel& het, sou vir 20 jaar sy 
bestaan beheer. Van 1505 tot 1525 het Luther soos ’n monnik 
gelewe. Hy het hom eers na sy huwelik in 1525 van die monastsieke 
lewe gedistansieer (vgl. Köpf 2015:18-20; Schwilk 2017:42-44). 


3.2.2. Die algemene godsdienstigheid 
van daardie tyd 


Luther het grootgeword en is as kind en jeugdige binne die 
Middel-Duitse stadskultuur van die Laat Middeleeue opgevoed. 
In die groot stede soos Magdeburg en Erfurt was daar ’n 
kenmerkende spiritualiteit aan die orde. Heiliges is op allerhande 
maniere vereer. Veral Maria en haar moeder, Anna, is vereer, en 
daar is ook tot hulle gebid. In hierdie tyd is daar talle 
pelgrimstogte na dorpe en kerke onderneem waar daar 
relikwie& van heilige martelare was. Wittenberg was een van 
die plekke met 'n groot versameling van relikwieé. Die 
aflaatpraktyk was deel van die godsdienstige toneel, en 
Johannes Tetzel se verkope van die aflate nie 'n geisoleerde 
voorval nie. Die Duitse gebiede was deurtrek van kloosterordes. 
Selfs plattelandse dorpies is deur klooster-gemeenskappe 
ingeneem. Boetedoening (skuldbelydenis en bekering) en 

deelname aan die sewe sakramente was 'n vanselfsprekendheid. 
In die doop is die regverdigmakende genade geskenk, en die 
altaarsakrament of nagmaal het die offerdood van Christus 
teenwoordig gemaak. 'n Belangrike verskynsel was die 
geweldige vrees vir die eindoordeel en die hel. Hierdie vrees is 
aangevuur deur die twyfel wat deur die gedagte van 
uitverkiesing of predestinasie gesaai is. Paniek is veroorsaak 
deur die oortuiging dat goeie werke 'n bydrae kan lewer tot 
genadige oordeel van God oor die sondaar. Verskillende 
voorstellings van die vaevuur het die angsvlakke in die 
samelewing die hoogtes laat inskiet (vgl. Schwarz 
[1986] 2014:20-22). 


3.2.3. Sy lewe as monnik en priester 


Luther is aanvanklik slegs voorlopig as monnik aanvaar. Hy moes 
eers vir een jaar 'n proeftyd (Noviziat) deurloop waartydens hy 
moes bewys dat hy werklik'n monnik wou wees. Eers daarna kon 
hy sy geloftes aflê. Die geloftes (Profeß) wat Luther as monnik 
afgelê het, is as'n tweede, beter doop gesien. Sy lewe was van 
toe af onder'n nuwe, hoër verpligting, bekend as die twaalf 
evangeliese riglyne (consilia evangelica) wat onder meer 
die etiese verwagtings van die bergrede ingesluit het. Die drie 
hoofgeloftes het te make met armoede, gehoorsaamheid en 
kuisheid (paupertas, oboedientia, castitas). Die doelwit van die 
monnik is morele perfeksionisme, en die loon is die kroon van 
die lewe (aureola) -'n hoër glans in die hemelse voleinding. Om 
dit te bereik, is'n lewe van vas, die gee van aalmoese en gebed 
nodig. Die tweedebelangrike aspek van die kloosterlewe was die 
sewe-uurlikse gebede van die klooster (horae canonicae). Dan is 
daar uit die Psalms gelees, die stof is oordink en daar is gebid 
(lectio, medlitatio, oratio). Die heel belangrikste taak was die 
altaardiens wat verrig is deur die monnike wat tot priesters 
gewy is. Om priester te word wat die mis kon bedien, moes Luther 
twee handboeke deurwerk: Gabriel Biel (* 1495) se Verklaring van 
die misviering (Expositio canonis missae) en Angelo de Clavasio 

(+1495) se Handboek oor die bieg (Summa de casibus conscietiae). 
Op 02 Mei 1507 was sy eerste viering van die mis (primae massae). 
Sy vader het saam met 20 gaste die geleentheid bygewoon, en 
ook ’n groot bedrag geld geskenk. Hy het egter ook teen sy seun 
in die openbaar uitgevaar omdat hy nie sy pa se wense 
gehoorsaam het nie. Die ander priesters het hom egter daarop 
gewys dat ’n mens God méér gehoorsaam moet wees. Luther het 
sy priesterskap baie ernstig opgeneem en sy geloftes getrou 
gestand gedoen - soos hyself in 1533 teenoor hertog Georg von 
Sachsen getuig het (WA 38, 154, 25-29; [1533] 1912a:154). 
Al hierdie pligpleginge kon Luther egter nie keer om in ernstige 
vertwyfeling oor sy lot by die eindoordeel te verval nie (vgl. Köpf 
2015:21-26; Schwarz [1986] 2014:26-28). 


Luther het naas sy akademiese en preekverpligtinge ook nog 
ander kerklike verpligtinge gehad. Hy het as studieleier vir die 
‘algemene voorstudie’ opgetree, hy moes die monnike elke dag 
vir minstens een uur help met hulle studie. Verder moes hy as 
lector mensae tydens die twee gemeenskaplike maaltye uit die 
Bybel voorlees. Op O1 Mei 1515 is hy in Gotha ook nog as 
distrikstoesighouer oor tien kloosters benoem. Hierdie 
verantwoordelikheid het Luther mateloos gefrustreer, aangesien 
hy tot’n administratiewe klerk verlaag is wat aanhoudend briewe 
moes skryf (vgl. Schwilk 2017:105). 


3.2.4. Doseerwerk en navorsing as priester 


Luther is op 22 Oktober 1512 aangestel as opvolger van Von Staupitz 
in Wittenberg en opgeneem in die ‘dosenteraad’ van die Fakulteit 
Teologie. Luther is aangestel in die pos wat vir die Augustynse orde 
gereserveer is. As ‘kerklike dosent’ het hy drie take gehad: lesings, 
disputasies en prediking (aanvanklik in die klooster en sedert 1514 
in die stadskerk van Wittenberg). In die eerste jaar het Luther 170 
preke gelewer. Hiervoor is hy ’n skamele agt gulde en ’n paar sent 
(Groschen) betaal. Tweeduisend van die preke wat in die stadskerk 
gelewer is, het in bewaring gebly. Luther het sy preke nie uitgeskryf 
nie, maar het aan die hand van uitvoerige notas gepreek. Sedert 1522 

het sy sekretaris Georg Rörer die preke na afloop van die erediens 
volledig uitgeskryf, en danksy hom, is die meeste van die preke vir 
die nageslag bewaar. Enkele daarvan is later in ‘preke’ (‘Sermonen’) 
of kort traktate omskep. Sedert 1521 het hy preke in postil-vorm 
(voorbeelde van Skrifgetroue, Reformatoriese preke) geskryf - 
aanvanklik in Latyn en sedert 1525 in Duits (vgl. Köpf 2015:835-387; 
Schwilk 2017:104-115). 


Luther se eerste reeks lesings het oor die Psalms gehandel. 
Inligting oor hierdie reeks is betekenisvol, aangesien die lesings 'n 
belangrike tree was op pad na sy 'Reformatoriese ontdekkings. 
Met sy Dictata super Psalterium (WA 4, 1-463; [1513-16] 1886) het 
hy op 16 Augustus 1513 voor ongeveer 12 studente begin. Die lesings 
was elk twee ure lank, en het in die somer om 06:00 en in die winter 
om 07:00 begin. Hy het ’n jaar lank voorberei aan die lesings. In die 
voorbereidingsproses het hy alle moontlike hulpmiddels gebruik 
(wat in die vorstelike biblioteek in Wittenberg beskikbaar was). 
Die Vulgaat was die basis waaruit hy gewerk het. Vir elke student 
het hy’n afdruk van die teks gemaak met groot spasies tussen reéls 
en aan die kante vir notas (glosse). In daardie stadium het hy 
nie Hebreeus geken nie, en het hy dit outodidakties geleer, aan die 
hand van Johannes Reuchlin (1455-1522) se Hebreeuse grammatika 
(De rudimentis Hebraicis) wat in 1506 gepubliseer is. Hy het verder 
van Reuchlin se uitleg van die Sewe boetpsalms (1512) gebruik 
gemaak wat die Hebreeuse teks as basis gebruik het. Dan was daar 
ook die Vyf weergawes van die Psalms (Quincuplex psalterium - 
1509) deur die Fransman Jacobus Faber Stapulensis (1450-1536). 
Hierdie teks het vyf verskillende Latynse weergawes, plus die 
Hebreeuse weergawe van die teks gehad. Hy het ook die Psalm- 
kommentare en geskrifte van Hieronymus, Chrysostomus, 
Ambrosius, Cassiodor, Augustinus, Nikolaus de Lyra en Bernhard 
van Clairvaux gebruik vir sy navorsing. Vir sy lesings het Luther ’n 
belangrike voorwoord (praefatio) geskryf. Nie hy nie, maar Jesus 
Christus word as die outeur van die voorwoord voorgestel. Die rede: 
Luther het die Psalms profeties, vanuit’n Christologiese perspektief 
gelees. Hy het Christus naas Dawid voorgestel as die oorspronklike 
bidders (!) van die Psalms. Die bedoeling was dat die lesers van 

sy tyd, nie net saam met Dawid moes bid nie, maar ook saam met 
Christus. Eksegese moes die prediking en die kerklike geloofspraktyk 
dien. Die aanbod van die eksegeet moes uit die staanspoor 
bruikbaar wees vir die dienaar van die Woord, asook die lidmate, 
wat die Psalms as “n klein Bybeltjie' gelees en daarvolgens gebid 
het (Leppin 2016:21). Hy moes die Psalms egter nog steeds, in lyn 
met die teologiese tradisie van daardie tyd, ook allegories, 
anagogies (na aanleiding van die heilshistoriese betekenis) en 
tropologies uitlê (op grond van die morele waarde van die teks). 
Verder het hy’n kort opsomming van elke Psalm geskryf, en elkeen 
van 'n opskrif voorsien. Naas die talle kant-glosse en reél-glosse 
(wat te siene is op die oorspronklike teks), het hy ook talle 
‘voordragte of akademiese besinnings? in die gestalte van 
‘leksikon-artikels’ (Scholien) oor woorde en sinsnedes geskryf wat 
op aparte bladsye afgedruk is. Naas die Christologiese hermeneutiek 
wat Luther alreeds met sy eerste lesings ontwikkel het, het hy op 
voetspoor van Bernhard ook die belangrikheid van geloofservaring 
vir die eksegese en hermeneutiek beklemtoon. Na aanleiding van 
Psalm 34:9: ‘Smaak en sien hoe vriendelik die Here is’, het hy 
geargumenteer dat eksegese met persoonlike geloofservaring 
verbind moet word om te verstaan wat die 'vriendelikheid van 
die Here' beteken. Die teks alleen kan die verstaan van die evangelie 
nie moontlik maak nie. Intense meditasie, geloof en gebed moet 
meewerk ten einde die diepste betekenis van Bybelse woorde 
te ontdek (vol. Köpf 2015:38-41; Schwilk 2017:95-99). 


Luther se bestudering van en worsteling met die inhoud van die 
Psalms, het uiteindelik aanleiding gegee tot sy ontdekking van 
die ware geregtigheid van God. Sy ontdekking dat die Bybelse 
verstaan van geregtigheid radikaal verskil van dié van die skolastieke 
teologie, het hom gehelp om sy angservarings te oorkom. Teksverse 
soos Psalm 7:9: ‘... oordeel my volgens my geregtigheid en onskuld”, 
Psalm 31:2: ‘.. red my deur u geregtigheid, en Psalm 35:24: 
‘.. oordeel my volgens u geregtigheid’ het Luther tot vertwyfeling 
gedryf. Hy het die woord ‘geregtigheid’ gehaat, aangesien hy dit 
Aristotelies as ‘distributiewe geregtigheid’ verstaan het - as 
uitdelende en vergeldende geregtigheid. In die ‘besinning’ 

(Scholien) oor Psalm 71:2: ‘Red my deur u geregtigheid’ het hy 
egter anders begin dink oor God se geregtigheid. Hy het begin 
insien dat God se oordeel in teenstelling tot die menslike oordeel 
staan. Hierdie oordeel staan in die teken van die kruis. Luther het 
dit dus alreeds in sy eerste Psalmvoorlesing gestel dat God se 
geregtigheid vanuit die perspektief van Romeine 1:17-18 verstaan 
moet word - ’n geregtigheid van barmhartigheid, op grond van 
geloof. Hierdie oortuiging het hy verder verdiep in sy lesings oor 
Romeine (1515-1516), Galasiérs (1516-1517) en Hebreérs (1517-1518) 
(vgl. Köpf 2015:42-43). 


3.2.5. Luther se angservarings as priester 
en die ontdekking van die genade van 
die evangelie 


Die jong Luther se verblyf in die klooster in Erfurt (1505-1511) was 
'n tyd van angservarings en innerlike worsteling. As jong priester 
het hy talle en verskillende angservarings gehad. Hy was 
byvoorbeeld vreesbevange voor die bediening van sy eerste mis, 
hy was beangs dat hy nie uitverkies is nie en hy was met angs 
gevul vir die toornige God se daaglikse oordeel, maar veral vir 
Christus se laaste oordeel oor hom as mens (vgl. Dietz 2011). Ons 
konsentreer op sy angs vir die God van die oordeel en sy angs om 
Sy eie uitverkiesing. 


Luther was as priester vasgevang binne die monastieke 
vroomheidskultuur. Aan die een kant het hy 'n ernstige 
boetedoeningsmentaliteit ontwikkel en aan die ander kant is hy 
bedreig deur die onsekerheid dat die God van oordeel en straf 
hom uiteindelik nie genadig kan wees nie. Hy was dus vasgevang 
in ’n konflik tussen toorn oor die sonde en heilsvertroue, vrees vir 
die oordeel en hoop op genade (Kaufmann 2016:133). Luther 
(WA 54, 179, 33-35; [1545] 2006b:494) skryf byvoorbeeld 
terugskouend in 1545 in die Voorrede tot die eerste band van die 
Latynse geskrifte dat hy as monnik “n verskriklike vrees vir 
die eindoordeel gehad het, maar nogtans van ganser harte 

begeer het om die saligheid te beërwe’ (ego serio rem agebam, 
ut qui diem extremum horribilier timui, et tamen salvus fieri ex 
intimis medullis cupiebam’). Op die keper beskou, was Luther se 
intense worsteling oor sy heil ten diepste ’n worsteling met ’n 
Godsbeeld wat op die strafmotief gefikseer was. Sy vrees vir die 
eisende en strawwende God het hom in totale lewensangs 
gedompel, soos wat hy (WA 1, 557, 37-558, 5; [1518] 1883b) in sy 
Verduideliking oor die krag van die aflate geskryf het: 
God het Hom daar [in my kloostersel] bekendgestel in sy vrees- 
aanjaendetoorn, en het sö saam het die hele skepping [vrees-aanjaend 
voorgekom]. Daar was geen ontvlugtingsmoontlikheid nie, geen 
troos nie, nie binne en nie buite [die klooster nie], aangesien alles 
ons aangekla het [...]. Daar het niks behalwe die naakte verlange en 
'n intense hunkering na hulp oorgebly, maar [ek] het nie geweet waar 
hulp te vinde is nie.* (pp. 557-558) 


Sy vrees vir die toornige God het veroorsaak dat hy alle selfrespek 
verloor het. Sy angsvallige voorstelling van God wat net oordeel, 
het uitgemond in 'n bestaan van permanente selfveroordeling - en 
om hierdie rede het hy (volgens die weergawe van ’n latere Preek 
oor die doop - WA 37, 661, 23-24; [1534] 1910:661), iewers tydens 
sy kloostertyd in wanhoop uitgeroep: ‘O wanneer wil jy uiteindelik 
vroom word en genoeg doen sodat jy ’n genadige God kan vind?’ 
CO wann wiltu einmal from werden und gnug thum, das du einen 
gnedigen Gott kriegest?’). Luther se latere ontdekking van die 
barmhartigheid van God in die kruis van Christus, kan daarom nie 
ontkoppel word van sy angservarings nie. Berndt Hamm ([2010] 
2015:43) is korrek om Luther se teologiese denke as ‘getrooste 
vertwyfeling’ te beskryf. Aanvegting en vertroostende geloof is 
soos 'n hand in 'n handskoen. 


Luther se groot angs en vrees vir God se toorn en oordeel was 
nienet'n persoonlike psigosenie, aangesien dieLaat-Franciskaanse 
teologie (Ockham en Biel, soos onderrig deur Johannes Nathin), 


43. Luther stel: ‘Hic Deus apparet horribiliter irratus, et cum eo pariter universa creatura. Tum 
nulla fuga, nulla consolatio, nec intus nec foris, sed omnium accusatio [...] Solum relinquitur 
nudum desiderium auxilii et horrendus gemitus, sed nescit [anima], unde petat auxilium.’ 

die afstand tussen toorn en genade, sonde en barmhartigheid 
verleng het, en sö bygedra het tot sy krisis. Vir hierdie teolo& was 
die verband tussen menslike handeling en Goddelike erkenning 
van groot belang. Die daad van die mens, dit wat vir hom ‘moontlik 
en as opdrag gegee is’ (facere quod in se est), verdien by 
God ‘verdienstelikheid volgens billikheid’ Cmeritum de congruo’). 
Hierdie verdienstelikheid kan deur bystand van die kerk, 
deur middel van die sakramente, opgegradeer word tot 
‘waardigheidsverdienste’ (‘meritum de condigno’). Die probleem 
met die sisteem is dat die verwagtinge aan die menslike 
moontlikhede te groot is. Die mens kan weens selfliefde eenvoudig 
nie aan die hoogste verwagting, naamlik absolute liefde vir God, 
voldoen nie. Dit sou Augustinus se genadeteologie wees, met 
sy beklemtoning van God se genade vir die sondaar, wat Luther 
bevry van die angs vir straf (vgl. Kaufmann 2016:133-135). 


Luther is danksy Augustinus, sy volgelinge, en die 
vroomheidsteologie van Johannes von Staupitz van die angs vir 
die toornige God bevry. Danksy die genade-teologie van 
Augustinus, Clairvaux, Gerson en die Duitse mistiek het Luther 
geleer dat die heil deur die onvoorwaardelike genade van God 
in Christus aan die sondaar geskenk word. 


Luther se angservarings oor sy twyfel aangaande 
die predestinasie is goed gedokumenteer. Wat gelukkig in 
bewaring gebly het, is Luther se latere besef hoe naby angs en 
redding vir hom gelê het. Dit was danksy hierdie angsaanvalle 
dat hy sy teologie kon ontwikkel.** In De servo arbitrio het hy 
(WA 18, 719; [1525] 2006a) in skaamte, oor sy angsaanvalle die 
volgende geskryf: 


Ek het self - en nie net een keer nie - daaraan aanstoot geneem, tot 
in die diepste afgrond van vertwyfeling [oor my angs oor die lot van 


44. In een van sy oudste tafelgesprekke (WA TR 1, 146, 12-14, Nr. 352; [1531-46] 1912c:146) het 
hy erken dat hy sy teologie nie eensklaps ontdek het nie, maar aanhoudend dieper en dieper 
moes delf totdat hy by die ontdekking van die blye boodskap uitgekom het. In sy eie woorde: 
‘Ich hab myn theologiam nit auff ein mal gelernt, sondern hab ymmer tieffer und tieffer 
grubeln mussen, da haben mich myne tentationes hin bracht, guia sine usu non potest disci.” 

die predestinasie] sodat ek gewens het dat ek nie as mens geskape 
is nie. Dit was voordat ek ingesien het hoe salig daardie vertwyfeling 
eintlik was, en hoe naby dit aan genade gelê het.” (p. 486, Il. 22-25) 


Verdere dokumentasie hou veral verband met die raad en advies 
wat hy van Johannes von Staupitz in hierdie verband ontvang het 
(vgl. Leppin [2006] 2010:72-89). Luther (WA TR 2, 112, 9-16, Nr. 
1490; [1531-46] 1913) bring in die tafelgesprek sy diskussie met 
Von Staupitz oor die predestinasie in herinnering, en sé: 


Ek het een keer teenoor my [biegvader] Staupitz gekla oor die 
verhewenheid van die predestinasie. Hy het my geantwoord: ‘In 
die wonde van Christus verstaan en vind ’n mens antwoorde op die 
predestinasie; nérens anders nie, aangesien daar geskrywe staan: 
“Luister! Die Vader is te hoog [vir begrip], maar die Vader het gesé: 
Ek sal aan julle ’n weg gee om na my te kom, naamlik Christus.” Gaan 
en glo; verbind jou aan Christus, sö sal jy wel op ’n bepaalde tydstip 
uitvind wie Hy is. Juis dit doen ons egter nie, en daarom is God vir 
ons onbegryplik, ondenkbaar, en word Hy nie verstaan nie; buite 
Christus om wil Hy nie bedink word nie.48 (p. 112) 


Luther het Von Staupitz se raad gevolg om die geheimenisse van 
God vanuit die Christologie te bedink. Stappie vir stappie het hy 
'n ander Godsbeeld, en só ook ’n ander verstaan van God se 
geregtigheid ontwikkel. Daar is ’n groeiende konsensus in die 
navorsing dat Luther alreeds in Erfurt (1505-1511) begin het om 
bande met die monastieke teologie te verbreek. Navorsers 
beskryf hierdie tydperk as die ‘wending voor die wending’ 
Cinitia reformationis’). In preke en in opmerkings oor Petrus 
Lombardus blyk dit dat hy in sy Erfurt-dae alreeds ontdek het dat 


45. Luther erken in skaamte: ‘Ego ipse non semel offensus sum usque ad profundum et 
abyssum desperationis, ut optarem nunquam esse me creatum hominem, antequam scirem, 
quam salutaris illa esset desperation et quam gratiae propinqua.’ 


46. Luther vertel: ‘Ego semel conquerebar de sublimtate praedestinationis Staupitio meo. 
Respondit mihi: In vulneribus Christi intelligitur praedestinatio et invenitur, non alibi, quia 
scriptum est: Hunc audite. Der Vater ist zu hoch, sed dixit Pater: Ego dabo viam veniendi ad 
me, nempe Christum. Ite, credite, hengt euch an den Christum, so wirts sichs wol finden, quis 
sim, suo tempore. Das thun wir nicht, ideo Deus est nobis incomprehensibilis, incogitabilis; er 
wirt nicht begriffen, er will ungefast sein extra Christum} 

die toorn van God en sy barmhartigheid baie na aan mekaar lê 
(Hamm [2010] 2015:51). Dit was egter sy intense bestudering van 
Paulus se briewe wat hom finaal tot 'n ander Godsbeeld gebring 
het. Die nuwe Godsbeeld getuig nie van 'n vervanging van die 
oordeelsmotief deur die genademotief nie, maar in die saamdink 
van beide aspekte. Danksy die kruis het Luther ontdek dat 
die nabyheid van die Goddelike oordeel, en die nabyheid van die 
Goddelike genade twee kante van dieselfde muntstuk is Giets wat 
Von Staupitz nie ingesien het nie - Hamm [2010] 2015:57). Luther 
het dus nie sy angs vir God se oordeel oorkom deur dit uit sy 
denke te druk nie, maar het ingesien dat terwyl God die God van 
die oordeel bly, Hy genade betoon aan die gelowige. 'n Ander 
belangrike motief wat Luther danksy die Brief aan die Romeine 
ontdek het, is dat die evangelie van Jesus Christus getuienis 
aflê van die ‘kondesendensie’ (die afdaal uit die hemel uit) van 
die barmhartigheid van God. Daarmee word bedoel dat die 
regverdigende geregtigheid van God uit die hemel kom en dat die 
mens geen aandeel daaraan het nie. Die skolastieke teologie wat 
geregtigheid wil toedig op grond van menslike morele prestasies, 
het weinig met Paulus te make. So skryf hy (WA 56, 158, 10-14; 
[1515-16] 1938) dan in 'n aanvullende nota’ (Scho/ie) oor Romeine 
1:1 in sy Romeinebriefkommentaar: 


God wil ons nie deur 'n huishoudelike [ons eie] geregtigheid nie, maar 
deur geregtigheid en wysheid van buite onsself red; [’n geregtigheid] 
wat nie uit onsself kom en ontstaan nie, maar van 'n ander plek af 
na ons toe kom; wat nie vanuit ons aarde opspring nie, maar vanuit 
die hemel kom. Daarom moet ’n mens dit volledig as uiterlike en 
vreemde geregtigheid leer en die huishoudelike en eie [opvattings 
van geregtigheid] uitroei.” (p. 158) 


Luther het 'n nuwe Godsbeeld Cn God wat nie angs en vrees 
inboesem nie) hoofsaaklik danksy sy intense worsteling met die 


47. Luther stel: ‘Deus enim nos non per domesticam, sed per extraneam iustitiam et sapientam 
vult salvare, non que veniat et nascatur ex nobis, sed que aliunde veniat in nos, non que 
in terra nostra oritur, sed que de celo venit. Igitur omnino externa et aliena iustitia opertet 
erudiri; quare primum oportet propriam et domesticam evelli. 

uitdrukking ‘die geregtigheid van God’ ontdek. Die volgende 
aanhaling uit die Voorwoord tot die eerste band van 
die Wittenbergse uitgawe van die Latynse geskrifte van 1545 
vertel die verhaal van Luther se worsteling as monnik en sy 
ontdekking van die geregtigheid van God by Paulus. In ’n sekere 
sin is dit 'n samevatting van die kern van Luther (WA 54, 185-186; 
[1545] 2006b) se teologie: 


48. 


Ek egter, ek wat so onberispelik as monnik geleef het, wat my as 
sondaar met 'n algehele onrustige gewete voor God bevind het, en 
nie kon vertrou dat ek op grond van my genoegdoening [met God] 
versoen kan wees nie; [ek] het God nie liefgehad nie, ja, ek het die 
regverdige en sonde-strawwende God eerder gehaat en het my 
in stilte teenoor God opgeruk, [en wat] nie lasterlik was nie, was 
[minstens] in [die gestalte] van 'n onophoudelike gebrom en ek het 
[soos volg] geargumenteer: Asof dit nie genoeg is dat die ellende 
en allerlei [vorme van] onheil weens die erfsonde, deur die wet van 
die Tien Gebooie, op die ewig verlore sondaar neerdruk nie, is dit 
nou ook nog God wat deur die evangelie smart op smart daaraan 
toevoeg en ons met sy geregtigheid en sy toorn treiter! Daarom was 
ek ontsteld vanweë my wilde en verwarde gewete. Nogtans het ek 
angstig by Paulus aangeklop [Rom 1:17], uitgedroog van dors om uit 
te vind wat Paulus te sê het. Tot ek, deur God se erbarming, dae en 
nagte nadenkend my aandag toegespits het op die verbinding van 
die woorde, ‘die geregtigheid van God word daarin geopenbaar’ en, 
soos daar verder geskryf staan, ‘die regverdige leef uit geloof’; eers 
toe het ek begin om die geregtigheid van God te verstaan as sy 
gawe waardeur die gelowige lewe; en wel as geloof; [en het ek besef 
] dat die sin van alles op die volgende neerkom: Deur die evangelie 
word die geregtigheid van God geopenbaar, en wel as passiewe 
[geregtigheid], waardeur die barmhartige God ons regverdig maak, 
deur die geloof, soos daar geskryf is: 'Die regverdig verklaarde leef 
uit die geloof.” Van hierdie oomblik af het ek soos ’n nuut geborene 
gevoel en deur geopende deure die paradys binnegestap. Opeens 
is daar aan my 'n ander gesig van die Skrif as geheel getoon [...] 
En waar ek die woord geregtigheid van God vantevore ten diepste 
gehaat het, kon ek dit nou met soveel liefde op die voorgrond stel 
as die allermooiste woord. So het hierdie teks van Paulus vir my 
werklik die poort tot die paradys geword.“ (pp. 504, |. 23 - 506, |. 15) 


Luther berig: 'Ego autem, qui me, utcungue irreprehensibilis monachus vivebam, 


sentirem coram Deo esse peccatorem inquietissimae conscientiae, nec mea satisfactione 

E 3.3. Teologiese besinnings oor die 
predestinasie-angs 


Aangesien die herdenking van die Dordtse Leerreé/s in 2018-2019 
die leer oor die uitverkiesing weer onder die aandag van die 
Afrikaanssprekende lidmate gebring het, is dit noodsaaklik om 
verdere aandag te gee aan enkele uitsprake van Luther oor 
die predestinasie na 1511. Luther het hom na sy worstelstryd in die 
klooster verder met die predestinasie bemoei; juis omdat dit ’n 
brandende vraagstuk van sy tyd was. Hy het egter vasgehou aan 
die Von Staupitz-benadering om die predestinasie Christologies 
te beredeneer. 


3.3.1. 'n Preek ter voorbereiding op 
die dood 


In 1519 het Luther (WA 2, 685-697; [1519] 2012b) op versoek ’n 
kort traktaat geskryf met die titel 'n Preek ter voorbereiding op 
die dood (Ein Sermon von der Bereitung zum Sterben).* In 
hierdie traktaat het hy aandag gegee aan die hel en die tragiek 
daarvan dat sekere mense daaraan uitgelewer is. Hy versoek sy 
lesers om hulle nie oor mense, wat duidelik nie uitverkies is nie, 


(voetnota 48 gaan voort...) 

placatum confidere possem, non amabam, imo odiebam iustum et punientem peccatores 
Deum, tacitaque si non blasphemia, certe ingenti murmuratione indignabar Deo, dicens: 
quasi vero non satis sit, miseros peccatores et aeternaliter perditos peccato originali, omni 
genere calamitatis oppressos esse per legem Decalogi, nisi Deus per euangelium dolorem 
dolori adderet, et etiam per euangelium nobis iustitiam et iram suam intentaret, Furebam 
ita saeva et perturbata conscientia, pulsabam tamen importunus eo loco Paulum [Rom 1:17], 
ardentissime sitiens sciri, quid S Paulus vellet. Donec miserente Deo meditabundus dies et 
noctes connexionem verborum attenderem, nempe: lustitia Dei revelatur in illo, sicut scriptum 
est: lustus ex fide vivit. Ibi iustitiam Dei coepi intelligere eam, qua iustus dono Dei vivit, nempe 
ex fide, et esse hanc sententiam, revelari per euangelium iustitiam Dei, scilicet passivam, qua 
nos Deus misericors iustificat per fidem, sicut scriptum est: lustus ex fide vivit. Hic me prorsus 
renatum esse sensi, et apertis portis in ipsam Paradisum intrasse; ibi continuo alia mihi facies 
totius scripturae apparuit [...] lam quanto odio vocabulum “iustitia Dei” oderam ante, tanto 
amore dulcissimum mihi vocabulum extollebam, ita mihi iste locus Pauli fuit vere porta paradisi.” 


49. Daar word in Hoofstuk 9 vollediger aan hierdie traktaat aandag gegee. 

te kwel nie. Hulle moet ook nie daaroor wonder of hulle nie ook 
dalk deel van hierdie groepering uitmaak nie. 'n Mens moet God 
eerder God laat wees en Hom toelaat om méér van jou te weet as 
wat jy self moontlik ooit van jouself sal weet. 'n Mens moet eerder 
na Christus kyk wat na die hel toe neergedaal het, en in totale 
verlatenheid van God, uitgeroep het: ‘Eli, Eli, lama asabthani?’ Op 
hierdie wyse word jou eie hel - jou onsekerheid oor jou eie 
uitverkiesing - oorkom. Die geloof in Jesus Christus is die 
antwoord op die onsekerheid wat die predestinasie oplewer. 
Deur na God se genade in Christus te kyk, kry jy sekerheid oor jou 
eie uitverkiesing.°° 


3.3.2. De servo arbitrio 


In 1525 het Luther een van sy hoofwerke met die titel Oor die 
onvrye wilsvermoé (De servo arbitrio)” gepubliseer. In hierdie 


50. Luther se eie woorde in die nuwe, moderne, vertaling van T. Dietz (WA 2, 690, 11- 31; 
[1519] 2012b:57-59): ‘Zum Zwölften darfst du die Hölle und die Ewgkeit des Leidens samt 
der Verwerfung nicht in dir, nicht an sich und nicht in denen, die verdammt sind, ansehen; 
auch darfst du dich nicht bekümmern wegen so vieler Menschen in der ganzen Welt, die 
nicht erwählt sind [...] Darum musst du hier stark sein und die Augen fest gesclossen halten 
vor solchem Anblick. Denn es ist zu gar nichts nütze, wenn du dich auch tausend Jahre darin 
übst, am Ende verdirbt er dich doch. Du musst doch Gott Gott sein lassen und zulassen, 
dass er mehr von dir weiss als du selbst. Darum sieh das himmlische Bild Christi an, der um 
deinetwillen in die Hölle gefahren ist und von Gott verlassen war wie einer, der auf ewig 
verdammt ist, and am Keuz sprach: Eli, Eli, lama asabthani, O mein Gott, o mein Gott, warum 
hast du mich verlassen? Siehe, in diesem Bild ist deine Hölle überwunden und deine ungewisse 
Erwählung ist gewiss gemacht. Wenn du dich allein darum kümmerst und glaubst, es sei für 
dich geschehen, so wirst du ganz gewiss in diesem Glauben bewahrt. Darum verliere das ja 
nicht aus den Augen und suche dich nur in Christus und nicht in dir, dann wirst du dich ewig 
in ihm finden. Und wenn du Christus und alle seine Heiligen ansiehst und dir wohl gefällt die 
Gnade Gottes, der sich doch erwählt hat, und ganz fest in diesem Wohlgefallen bleibst, so 
wirst auch du schon erwählt sein.’ 


51. Die Latyn kan op meer as een manier vertaal word. Die moderne Duitse vertaling in 
Luther ([1525] 2006a:219) lees Vom unfreien Willensvermögen (Oor die onvrye wilsvermoé). 
Om dit te vertaal as Die gebrek aan vryheid van die menslike wil sal nie korrek wees nie. 
Volgens die uitgewer van die bundel, Wilfried Härle (2006:XLI), is 'arbitrio' tradisioneel 
vertaal as ‘wil’, sonder om te besef dat ‘arbitrium’ en ‘voluntas’ nie presies dieselfde betekenis 
het nie. ‘Arbitrium’ dui die vermoé aan om vanuit ’n neutrale posisie oor goed en sleg te 
oordeel. Dit gaan dus oor die vermo& om jouself te rig op ’n gekose doelwit in die lewe. Die 

werk het hy belangrike uitsprake oor die predestinasie gemaak. 
Die eerste belangrike opmerking (WA 18, 615; [1525] 2006a:250, 
Il. 11-14) is dat ‘God nie toevallig vooruit weet (wie verkies sal 
word nie), maar dat Hy alles (op grond van) sy onveranderbare, 
ewige en onfeilbare wil bepaal, besluit en uitvoer.>? Die tweede 
uitspraak van belang (WA 18 631, 42-632, 2; [1525] 
2006a:282, Il. 14-18)” is dat ‘mense hulle daarvan moet weerhou 
en daarvan moet wegskram om dié dinge na te vors wat God 
verborge wil hou, en nie in die Skrif bekendgemaak het nie’. ’n 
Mens moet daarom 'stilbly oor sy keuses, eer wat Hy verberg en 
sy geheime planne en majesteit vereer, aangesien die mens God 
nie voor gerig moet bring nie’. Luther se derde argument (WA 18, 
632; [1525] 2006a:284, Il. 10-15)°* is dat gelowiges nie 'n probleem 
met God se uitverkiesing behoort te hé nie, aangesien hulle weet 
dat Hy regverdig is en niemand leed wil aandoen nie, al kan dit 
dalk soms anders lyk. ‘Die rede vir sy Goddelike wil, moet daarom 
nie nagevors word nie, maar slegs aanbid word en God moet die 
eer gegee word.’ Vierdens: Luther se positiewe verstaan van God 
se wil, berus op sy Bybelse verstaan van hierdie wil. Die Bybelse 
openbaring wys dat God genadig, sagmoedig en barmhartig is 
(vgl. veral WA 18, 683; [1525] 2006a:400 oor Esegiél en Psalms 


(voetnota 51 gaan voort...) 

woordkeuses ‘Willensvermögen’ en/of ‘Wah/vermégen’ (‘wilsvermoé’ en of die ‘vermoë om 'n 
doelwit na te jaag’) is dus nader aan die oorspronklike bedoeling. Die eerste Duitse vertaling 
van Justus Jonas (Desember 1525), het gebruik gemaak van die opskrif Dat die vrye wil niks is 
nie (Dass der freie Wille nichts sei). Selfs hierdie opskrif is nader aan dit wat Luther in gedagte 
gehad het (vgl. Schwarz [1986] 2014:180-181). 


52. In Luther se eie woorde: ‘Est itaque et hoc imprimis necessarium et salutare Christiano, 
nosse, quod Deus nihil praescit contingenter, sed quod omnia incommutabili et aeterna, 
infallibilique voluntate et praevidet et proponit et facit.’ 


53. Luther vra waarskuwend: ‘Cur non ab inguirendlis illis contines ipse et absterres alios, quae 
Deus occulta nobis esse voluit, et scripturis non prodidit? Hic oportuit os digito compescere, 
revereri, quod lateret, adorare secreta maiestatis consilia et cum Paulo clamare, O homo, 
tu qui es, qui contendas cum Deo?’ 


54. Luther stel: ‘Deus voluit ea vulgari, voluntatis verbo divinae rationem quarendam non esse, 
sed simpliciter adorandam, data gloria Deo, quod cum sit iustus et sapiens solus nulli faciat 
iniuriam, nec stulte aut temere quippiam agere possit, licet nobis longe secus appareat, hac 
responsione pii sunt contenti: 

28 en 68 rakende die Deo misericordia). Die wil van die 
barmhartige God word geken danksy die prediking van die Woord. 
Dit is daarom nie verborge nie, maar geopenbaar. Hierdie 
onderskeiding tussen die ‘verborge God’ (‘Deus absconditus’) en 
die ‘geopenbaarde God’ (‘Deus revelatus’) is een van die geheime 
van Luther se verstaan van die predestinasie.”” God se wil om 
te verkies en om barmhartigheid te betoon, is daarom nie ’n 
geheim nie. Danksy die prediking ken ons dit. Daar is dus geen 
rede om die wil van die geopenbaarde God krities denkend te 
ondersoek nie; ons moet dit slegs in nederigheid vereer.°® Dit is 
die wil van ‘God van die filosowe’, wat deur die skolastiek verdedig 
word, wat in die duister is en filosofiese ondersoek verg. In hierdie 
verband maak Luther (WA 18, 685; [1525] 2006a:404, I. 17) 'n 
belangrike uitspraak toe hy sê: 'Wat bokant [ons denkvermoë is] 
gaan ons nie aan nie’ (Quae supra nos, nihil ad nos’). Hy 
argumenteer dat wat nie aan ons oor God en sy wil geopenbaar 
is nie, ons nie aangaan nie. Dit is sinneloos om te spekuleer oor 
die getalle van die uitverkorenes, hoekom sekere mense nie die 
evangelie aanvaar nie, en of hulle tog uiteindelik genade by God 
gaan vind of nie. Waaroor kerkmense begaan moet wees, is dat 
die evangelie verkondig moet word en dat God vir sy goedheid 
en barmhartigheid geprys sal word. Dit is nie ons saak om God se 
wil te probeer deurgrond nie en waarom hy nie alle mense red 
nie. Die redes vir uitverkiesing en predestinasie is nie ons saak 
nie. Luther (WA 43, 463, 3-17; [1538-42] 1912b:463 oor Gn 26:9) 
sou later in sy kommentaar oor Genesis hierdie standpunt herhaal 


55. Hierdie onderskeiding is nie alleenlik ’n belangrike pilaar in sy verstaan van predestinasie 
nie, maar van sy hele teologie (vgl. Barth 2009:193-229; Exalto 1982:166-172; Lohse 
[1995] 1999:215-218). 


56. Luther (WA 18, 685; [1525] 2006a:404, Il. 4-10) verwys na Esegiël en argumenteer: ‘[QJui 
de praedicata et oblata misericordia Dei loquitur, non de occulta illa et metuenda voluntate 
Dei, ordinatis suo consilio, quos et quales praedicatae et oblatae misericordiae capaces et 
participes esse velit. Quae voluntas non requirenda, sed cum reverentia adoranda est, ut 
secretum longe reverendissimum maiestatis divinae, soli sibi reservatum, ac nobis prohibitum, 
multo religiosius, quam infinitae multitudinis specus Coricii. 


57. Omvattende inligting oor hierdie dictum in Jüngel (1980). 

deur te sé: ‘[DJaar is niks om oor die verborge God se predestinasie 
na te vors nie’ (non esse inquirendum de praedestinatione Dei 
abscondit’). Nogtans meen Luther (WA 18, 786-787; [1525] 
2006a:656-660) ten slotte dat hierdie debat baie belangriker is 
as alledaagse sake, aangesien dit oor die ewige dinge van God 
handel. Die ‘ewige dinge’ het onder meer met sonde en genade 
te make, en die leer oor die predestinasie het in hierdie debat sy 
regmatige plek. Om saam te vat: Uitverkiesing het te make met 
God se genadige en onvoorwaardelike keuse om hulle wat deur 
die werk van die Heilige Gees tot geloof kom vir die ewige lewe 
te bestem. Redding berus dus in die wil van God tot redding. Hy 
verwerp die idee dat Hy diegene wat nie glo nie, voor alle tye 
al bestem het om verlore te gaan. Hierdie misterie bly 'n misterie 
en kan nie intellektueel ontrafel word nie (vgl. Kolb, Dingel & 
Batka 2016:642; Van Wyk 2018). 


3.3.3. Die loflied van Maria 


In hierdie hoofstuk is daar tot hier gekonsentreer op Luther se 
angservarings as priester. Daar is daarop gewys dat Luther ’n 
geweldige vrees vir die toornige God gehad het, en dat hy danksy 
die bestudering van die Psalms en die Romeine ontdek het dat 
God, die Vader van Jesus Christus, die barmhartige Vader is wat 
geken wil word deur sy onbegryplike genade. Om Luther se ‘nuwe 
Godsbeeld’ verder te verduidelik, word sy vertaling en uitleg van 
Die loflied van Maria (Das Magnifikat)% bekendgestel. Dit is nie 


58. Luther het in November 1520 begin met die vertaling en uitleg van die Magnificat 
(Luk 1:46-55). Hy moes hierdie werk voor sy vertrek na die Ryksdag van Worms, in Maart 
1521, eers staak. Daar is egter alreeds begin met die druk van die voltooide gedeelte. In Mei 
en Junie 1521 skryf hy die slotgedeelte in die Wartburg. Die drukproses is einde September 
1521 afgehandel. Op 10 Maart 1521 het hy die traktaat aan die 17-jarige Johann Friedrich 
(keurvors 1532-1554), die nefie van die keurvors Frederik die Wyse, opgedra. Hy raai die 
toekomstige vors aan om volgens die morele beginsels van hierdie loflied en Jeremia 9 te 
regeer (hieraan word in Hoofstuk 8 aandag geskenk). In die tweede gedeelte van die traktaat 
onderrig Luther Christen-vorste oor die regeertaak, terwyl die eerste gedeelte handel oor 
Maria wat deur God begenadig word. Die klem val vir Luther op die genade van God en 
nie die nederigheid van Maria nie. Hy kritiseer die magtiges en rykes, asook die pous en sy 

net ’n histories belangrike geskrif nie, maar is ook relevant vir die 
lewenskonteks van baie van die lesers van hierdie boek. 


Luther begin sy ‘traktaat’®? met die opmerking dat Maria 
hierdie belydenis self, op grond van haar eie ervaring en werking 
van die Heilige Gees, uitspreek. Sy bely dat God ‘in die diepte 
afkyk om die geringes raak te sien en nie opkyk om na die 
magtiges en die vernames te kyk nie’. Hy (WA 7, 547-548; [1521] 
2012a:370-374) verwys na Daniél 3, Psalm 113 en 138 in hierdie 
verband. Mense doen presies die teenoorgestelde. Hulle kyk op 
na die vernames. Die afkyk van God na die geringe is deel van sy 
genade - en daarom kan Maria Hom loof en liefhé. Die volgende 
belangrike opmerking (WA 7, 550-559; [1521] 2012a:376-388) 
het met sy vertaling van vers 47 te make: ‘My siel maak God, die 
Here groot’ (‘Meine Seele erhebt, Gott den Herrn’). Die woord 
‘sie’ het vir ons 'n vreemde woord geword. Luther bedoel 
daarmee: 'My ganse lewe en bestaan met al my sintuie en 
emosies.” Die ‘siel’ is die ‘woonplek van die Woord’, dit is veel 
méér as die menslike rede; dit omsluit liggaam en gees - dit is die 
plek waar jy deur die Woord aangeraak word. Om soos Maria, 
God met jou ganse siel te loof, is nie menslik moontlik nie. 
Vreugdevolle geloof word ‘in vrolike passiwiteit' deur die Heilige 
Gees gewek. Om soos Maria, God groot te maak (magnificat), 
is nie menslik moontlik nie, alvorens jy nie op 'n besondere wyse 
deur God aangeraak word nie. Maria het gehoor van die groot 
dade van God, maar sy het ook persoonlik beleef dat Hy haar 
raaksien. Hierin berus haar liefde vir God en haar begeerte om 
Hom groot te maak. Sy liefde en genade laat haar ‘siel’ vreugdevol 
juig - met haar hele menslike bestaan wil sy Hom vereer; nie net 


(voetnota 58 gaan voort...) 
aanhangers. Dit gaan vir Luther in die besonder oor die korrekte vertaling van die teks, en 
dui hier en daar verskillende vertalingsmoontlikhede aan. Duidelik het Luther hier nog uit die 
Vulgaat vertaal. Die Psalm-tellings is ook dié van die Vulgaat (vgl. inleiding van Burger tot 
die teks [1521] 2012a:365). 


59. In die teologie word die begrip ‘tractatus’ gebruik vir 'n dokument wat 'n bepaalde tema 
bespreek. 'n Traktaat is gewoonlik 'n langer besinning en bespreking van 'n bepaalde tema 
en/of 'n dokument. ‘Traktaat’ en ‘geskrif’ word in die Luther-navorsing as wisselterme gebruik. 

met haar stem of haar rede nie. Die uitleg (WA 7, 556-559; [1521] 
2012a:388-396) van die aansluitende sinsnede: ‘[E]n my gees is 
verheug oor God, my Heiland’ (und mein Geist freut sich in Gott, 
meinem Heiland’) lewer eweneens belangrike insigte op. Volgens 
Luther (WA 7, 556; [1521] 2012a:390, Il. 1-8) onderrig Maria ons 
oor die regte redes vir die lofprysing van God. Sy noem God eers 
Heer voordat sy Hom Heiland noem, en noem Hom eers Heiland 
voordat sy sy werke opnoem. Hiermee leer sy ons dat ons God 
‘ter wille van Homself’ moet liefhé en moet loof. Wie God ter wille 
van Homself, ‘ter wille van sy blote goedheid’ liefhet, sal lus 
en vreugde daaraan hê om Hom te loof.°° Godsdiens is ten diepste 
die ‘genot om God ter wille van sy goedheid lief te hé’. Ware 
godsdiens gaan nie oor ons goeie werke wat beloon moet word 
nie, maar oor ons vreugde oor God se goedheid - en daarom 
handel ons vanselfsprekend ook in goedheid teenoor ander. 
Liefde en lof vir God verwag nie beloning nie; dit word beoefen 
bloot danksy God se goedheid (vgl. WA 7, 559; [1521] 
2012a:394-396). Luther (WA 7, 560-570; [1521] 2012:396-418) 
maak belangrike opmerkings oor God wat Maria se nietigheid 
raakgesien het. Ek vertrou dat die relevansie van hierdie uitsprake 
begryp sal word. Dit is verkeerd om die woord ‘humilitas’ as 
nederigheid (Demut) te verstaan - dit moet eerder as nietigheid 
beskou word. Die Here het die nietigheid van die maagd 
raakgesien, en daarom sal haar nageslag haar gelukkig ag, of 
haar saligheid prys (soos deur Luther vertaal). Nederigheid wil 
geprys word; nederige diensbaarheid wil ook geprys word (soos 
Luther as monnik geweet het). Die Bybelse boodskap gaan 
eerder oor die arme, nietige, verwerpte mens (pauperes, afflicti, 
humiliati) wat deur God vanuit die hoogte in sy goedheid 
raakgesien word. Maria, die nietige, onaansienlike en arm meisie 
is deur God raakgesien. Nie Maria se nederigheid staan in die 


60. In sy oorspronklike woorde: ‘Vnd furwar ordenlich fehet sie an / daz sie got ehe nennet 
yhrn herrnn / denn yhrn heylandt / vnd ehe yhrn heiland / denn sie seine werck ertzelet. 
Damit sie vnsz leret / wie wir sollen got blosz vnd recht ordenlich lieben vnd loben / vnd ia 
nichts daz vnszer an ihm suchen / der liebt aber vnd lobet blosz vnd recht got / der ihn nur 
darumb lobet / daz er gut ist / vnd nit mehr denn denn seine blosze gutickeyt ansihet / vnd 
nur ynn der selben sein lust vnd freude hat.’ 


89 


Die klooster: Wie is God? 


fokus nie, maar God se blik (respexit) op haar. God se goedheid, 
sy raaksien van die nietige meisie, is die goeie boodskap en nie 
die nederige meisie wat na ho& dinge en aansien gestreef het nie. 
Die valse nederige diensbaarheid watin Luther setyd gepropageer 
is (en vandag nog steeds gepropageer word), verstaan nie die 
goedheid van die Here nie. Die goeie God sien die geringe, 
die onaansienlike raak, en dit, sy genade, is die diepste rede vir 
vreugde en lofprysing. Maria getuig dat ‘die Here groot dinge aan 
haar gedoen het’, maar wat het Hy aan haar gedoen? Luther 
antwoord met woorde wat onthou kan word. Volgens hom het 
Maria talle tydelike geskenke van die Here ontvang. Hoe belangrik 
dit ook al miskien kan wees, is dit egter nie die grootste geskenk 
nie. Hy (WA 7, 571; [1521] 2012a) sê: 
Die goedere is slegs geskenke van tydelike waarde. Die genade en die 
aan-sien is egter die erfenis wat ewig bly, soos Paulus in Romeine 6 
sê: 'Die genade is die ewige lewe.” Met die lewensmiddels skenk Hy 
wat Hy het, maar in die aan-sien en die genade skenk Hy homself. Met 


die lewensmiddels ontvang 'n mens sy hand, maar met sy genadige 
aan-sien ontvang 'n mens sy hart. (p. 418, Il. 28-33) 


Met hierdie Godsbeeld is Luther ver verwyderd van die toornige 
God wat hy in die klooster leer ken en gevrees het. Nä 500 jaar 
behoort hierdie Godsbeeld nog steeds tot ons te spreek. 


N 3.4. Vandag nog aktueel? 


Ek (Van Wyk 1996, 2006, 2016) probeer reeds lank aandui dat die 
oordeelsdimensie nie uit die teologiese debat geneem mag word 
nie, aangesien dit ’n belangrike Bybelse tema is. Ek het ook 
aangedui dat die tema van die eindoordeel nie ’n argiefstuk is 
nie, aangesien dit in 'n variasie van skakerings deel bly van die 
lewe in Afrika (en elders). Uitsluiting uit die 'wêreld van 
die voorvaders’, kultuur-gedrewe kerkformasies, en moderne 


61. Luther sê: 'Die gutter sind nur geschenck die do zeitlich weren / aber die gnade vnd 
ansehen ist das erbe / wilchs ewig bleybt, wie sanct Paulus sagt Ro. Vi. Die gnad ist das ewige 
leben. In den guttern gibt er das seyne / ym ansehen vnd gnaden gibt er sich selb / in den 
guttern empfehet man seyne hand / aber in der gnaden ansehen / empfehet man sein hertz.’ 

utopiese lewensruimtes wat deur realiteitstelevisie opgevoer 
word, is deel van ons daaglikse lewenswerklikheid. Die 
voorstellings van ‘heil’ kan moontlik verskil van Luther se 
voorstellings, maar mense worstel vandag nog, net soos hy, met 
die begeerte van insluiting en die angs van uitsluiting. In hierdie 
opsig kan Afrikaanssprekendes baat by die kennis van 'n man wat 
hom intensief met hierdie vraagstukke besig gehou het. 


N 3.5. Oorsig 


Dié hoofstuk handel oor Luther se loopbaanverandering en sy 
lewe en worsteling as priester. Sy angservarings vir die oordeel 
van God en die onsekerheid oor die uitverkiesing geniet 
besondere aandag. Sy eksegetiese navorsing in die Psalms en die 
Romeine het aan hom ’n nuwe verstaan van God geleer. Die God 
met sy vreesaanjaende toorn het plek gemaak vir ’n God van 
genade, barmhartigheid en deernis. Naas historiese inligting wat 
meegedeel word, word drie geskrifte aan die orde gestel waarin 
Luther se nuwe verstaan van God uiteengesit word. 

E 4.1. Inleiding 


Die populêre voorstelling van Luther is dat hy ’n kragdadige man 
was. Met sy hamer het hy ’n versetbeweging teen die Roomse 
Kerk begin, en met sy woorde, ‘hier staan ek, ek kan nie anders 
nie’, het hy die Skot William Wallace as motiveringspreker oortref. 
Hierdie beeld is ver van die ware Luther, die professor in teologie. 
Dié hoofstuk begin met die daad wat van Luder Luther gemaak 
het; wat van ’n gewone professor 'n geleerde van wêreldformaat 
gemaak het. Sy naamsverandering wys heen na sy akademiese 
vryheid om sy eie teologiese tradisie krities te bevraagteken, om 
die keurvors daarop te wys dat teologie en politiek nie maklik 
geheel en al geskei kan word nie, maar om as teoloog, teoloog te 
bly wat verduidelik wat geloofsvryheid ten diepste is. Vir diegene 
wat uit sy geskrifte nie presies kan agterkom wat hy eintlik wou 
sê nie, word daar twee kort sistematiese besinnings aangebied 
oor Luther se verstaan van teologie. 


How to cite: Van Wyk, 1.W.C., 2019, ‘Wat is teologie?’,in ‘Martin Luther: ’n Inleiding tot sy 
lewe, denke en geskrifte’, HTS Theological Studies/Teologiese Studies, suppl. 13, 75(5), 
pp. 93-116, AOSIS, Cape Town. https://doi.org/10.4102/aosis.2019.BK91.04 

E 4.2. Biografie: Naamsverandering en 
vrye kritiese debatvoering 


Die jaar 1517 word gewoonlik gekoppel aan Luther se stryd teen 
die aflaatstelsel. Daar is egter 'n ander gebeurtenis wat vir Luther 
sebiografie van ewe groot belang is, naamlik sy naamsverandering. 
In hierdie jaar het hy sy doopnaam, Martin Luder, na Martin Luther 
verander. Die verandering simboliseer sy breuk met sy skolastieke 
verlede en die nuwe teologiese weg wat hy sou inslaan. Biografies 
is dit van die uiterste belang om aan die naamsverandering 
aandag te gee, aangesien dit een van die sleutels tot die verstaan 
van sy teologie is. 


Luther is op 11 November 1483 as Martin Luder gedoop is. 
Sedert Oktober 1517 het Martin nie meer na homself as ‘Luder’ 
verwys nie, maar as ‘Luther’. Volgens Leppin ([2006] 2010:124, 
372; Schwarz [2010] 2017:31) is een van die outentieke bewyse 
hiervoor, sy brief van 11 November 1517 aan Johannes Lang in 
Erfurt? wat hy as Martin Luther onderteken het (WA Br 1, 122, 56: 
[1501-1520] 1931b:122). Die heel oudste historiese bewys is egter 
drie inskrywings wat hy as dekaan in die Dekaansboek van die 
Universiteit (Liber Decanorum der Theologischen Fakultät) teen 
middel Oktober 1517 gemaak het, waar hy na homself as Martini 
en/of Martino Luther verwys het (WA 9, 307, 24-308, 1; [1517] 
1893a:307-308). Die belangrikste getuienis is egter die brief wat 
hy op 31 Oktober 1517 aan Albrecht von Mainz, aartsbiskop van 
Magdeburg, gestuur het. Die vermoede is dat dié brief dalk die 
oudste kan wees. Hiervoor bestaan geen bewyse nie. Die 
vermoede (op grond van afskrifte) is dat hy die brief (WA Br. 1, 
112, 69-71; [1501-20] 1931a:112; 1991:29) soos volg onderteken 
het: ‘Martin Luther, Augustyner, geroepe doktor van die heilige 


62. Die weergawe in Luther (1991:29-31) bevat nie die naam van ondertekening nie. Volgens 
Schwarz ([2010] 2017:32) is die brief (WA Br 1, 122, 56-57) soos volg onderteken: 'F. Martinus 
Eleutherius, imo dulos et captivus nimis, August[iaianus] Wittenbergens[is].’ Die ekstra naam 
Eleutherius is vir 'n kort tydjie, tot einde Januarie 1519, in briewe aan Lang, Spalatin, Erganus 
en Melanchthon gebruik. 


94 


Hoofstuk 4 


Godgeleerdheid’ (Martinus Luther August[inianus] Doctor S. 
Theologie vocatus’). 


Die nuwe ‘t’ in sy naam is ’n naamsmitologiese refleksie op 
die Griekse woord e/eutherius, wat vryheid of ’n bevryde mens 
beteken. Die belangrike vraag is egter wat teologies agter 
hierdie naamsverandering lê? Schwarz ([2010] 2017:32) is 
sekerlik korrek wanneer hy beweer dat die naamsverandering 
verband hou met sy ‘vryheid as doktor in die teologie’ - met 
ander woorde, met sy leervryheid. Die eerste bewysplaas vir die 
tese is genoemde brief aan Albrecht von Mainz op 31 Oktober 
1517 (die begeleidingsbrief van Die 95 stellings teen die aflaat). 
Die feit dat hy hierdie brief as ‘die beroepe doktor in die heilige 
teologie’ onderteken het, is ’n aanduiding van sy reg op 
meningsuiting teenoor die aartsbiskop. Die volgende bewys vir 
hierdie tese is te vinde in sy Disputasie teen die skolastieke 
teologie van 1517. In die disputasie ([1517] 2006a) het hy hom 
die reg aangematig om teen individuele skolastici en teen die 
skolastieke teologie as sodanig te disputeer. Hy was oortuig dat 
hy die reg het, met beroep op die Skrif en Augustinus, om teen 
die teologiese tradisie te argumenteer.° Die tese word nog 
duideliker met die lees van die Heidelbergse disputasie van 1518 
wanneer hy sê dat sy stellings in die eerste instansie steun op 
Paulus en in die tweede instansie op Augustinus ‘wat `n 
betroubare interpreteerder van Paulus is’ (WA 1, 353; [1518] 
2006b:62, |. 29-64, |. 2). Hiermee het Luther as doktor in die 
teologie, en daarmee tegelyk as doktor in die heilige Skrif,6* sy 
vryheid opgeneem om teen die skolastieke leertradisie op te 
kom vir die waarheid van die Skrif. Die beste skriftelike bewys 


63. Enkele voorbeelde: Stelling 18 - ‘Contra communem fere [opinionem], Stelling 35 - 
‘contra omnes scholasticos’, Stelling 84 - ‘contra multos doctores’. 


64. Die Wittenbergse universiteitstatute het die Middeleeuse spraakgebruik gevolg 
deur na die doktore in die teologie te verwys as ‘Magistri sacrae paginae’ ofte wel as 
leraars van die heilige Skrif. Teen hierdie agtergrond kan verstaan word hoekom hy sy 
brief aan Albrecht von Mainz onderteken het as die geroepe ‘doctor sacrae theologiae’ - 
bedoelende hy as professor in Skrifgeleerdheid wat die reg het om kritiese uitsprake te 
maak (Schwarz [2010] 2017:34). 

vir Luther se vryheidsverstaan is te vinde in die ‘orotestatio’® 
oor die aflaatpraktyk van 1518. In hierdie verklaring oor die 
vryheid van die akademikus stel hy (WA 1, 530, 4-8; [1818] 
1883b) die volgende: 
Ek eis, op grond van my reg op Christelike vryheid, dat ek die 
oortuigings van die heilige Thomas en Bonaventura of ander skolastici 
of heiliges, wanneer hulle sonder teksverwysings en [Bybelse] 
begronding voorgedra word, volgens my oortuiging óf kan verwerp 
of kan aanvaar, op grond van die raad van die apostel Paulus wat sê: 
“ondersoek alles en behou die goeie’.° (p. 530) 


Luther het met sy ‘reg van die Christelike vryheid' volgehou tot 
en met die einde van die regsproses teen hom. Sy reg om hom 
as professor op die Skrif te beroep as die basis van teologiese 
debatvoering, en hom nie deur die kerkreg en die uitsprake van 
die kerkvaders te laat voorskryf nie, was die diepste rede vir sy 
naamsverandering. Daarbenewens moet ook onthou word dat 
‘protestatio’ ook altyd verband gehou het met aanhoudende 
Kritiese debatvoering. Volgens Luther impliseer 'Christelike 
vryheid’ dus 'n volgehoue kritiese gesprek, op grond van die 
Skrif, om die waarheid van die evangelie telkens nuut te ontdek 
(vol. Schwarz [2010] 2017:36-41). In die lig van sy 
naamsverandering, en alles wat dit impliseer, sal daar 
noodwendig in diepte na sy geskrif Oor die vryheid van `n 
Christenmens (1520) gekyk moet word. 


65. Die begrip ‘protestatio’ beteken die mening of opinie van 'n geleerde. Hierdie mening 
is nie absoluut nie, maar wil die kerk lei na die absolute waarheid van die evangelie. Luther 
verdedig hier sy reg op akademiese vryheid teenoor die dogmatisme van die skolastici. Dit 
was vir Luther onbegryplik dat sy uitnodiging na ’n disputasie 'n bedreiging vir die kerklike 
owerhede ingehou het. Akademiese vryheid in die kerk impliseer kritiese gesprekvoering oor 
leeraangeleenthede en die kerklike reg mag hierdie gesprek nie inhibeer nie (vgl. Schwarz 
[2010] 2017:34-41). 


66. Luther stel: ‘Unum illud addo et mihi vendico iure Christianae libertatis, quod opiniones 
B.Thmae, Bonaventurae aut aliorum Scholasticorum vel Canonistarum nudas sine textu et 
probatione positas volo pro meo arbitrio refutare vel acceptare secundum consilium Pauli, 
omnia probate quod bomum est tenete.’ 

E 4.3. Teologie: Geskrifte en histories 
sistematiese besinnings 


4.3.1. Kruisteologie: Die Heidelbergse 
disputasie 


Die Heidelbergse disputasie®’ (WA 1, 353-365; [1518] 2006b) van 
26 April 1518 is een van Luther se belangrikste publikasies. In 
hierdie disputasie, wat kort nä die publikasie van Die 95 stellings 
teen die aflaat en die ontdekking van die Reformatoriese 
geregtigheid van God plaasgevind het,® het aan Luther die 
geleentheid gegee om duidelikheid te kry oor die verhouding 
tussen geloof en werke, die Aristoteliese filosofie en teologie, 
asook die skolastieke en Reformatoriese teologie. Luther se 
ontwikkeling van ’n ‘teologie van die kruis’ in hierdie disputasie 
was 'n belangrike verdere ontwikkeling in sy verstaan van ’n 
Bybelse Godsbegrip. 


67. Luther se lewe het tussen einde 1517 en begin 1518 'n dubbele wending geneem. Eers was daar 
die kritiek teen die aflaatstelsel en toe die Reformatoriese ontdekking van God se geregtigheid. 
Beide gebeure geniet aandag in die boek. Die volgende belangrike deurbraak in Luther se denke 
was die ontwerp van 'n teologie van die kruis. Die Heidelbergse disputasie van April 1518 getuig 
van hierdie teologiese deurbraak. Aandag aan dié disputasie is dus noodwendig. Ek gebruik die 
teks wat afgedruk is in die nuwe Latyns-Duitse studie-uitgawe van Martin Luther se werke (2006, 
uitgegee deur W. Hêrle). Hierdie teks stem nie presies ooreen met dit wat in die WA, 1, 350-474 
afgedruk is nie. Die teks in die WA bevat inligting (soos 'n voorwoord) wat nie in die nuwe, 
tekskritiese weergawe, voorkom nie. Hier en daar stem die reëltelling ook nie ooreen nie. By 
aanhalings sal die verwysings na die WA aangegee word soos wat dit in Luther 1883a aangedui 
word. Die reëltelling van Luther [1518] 2006b sal ook verskaf word om onsekerheid uit te skakel. 
Die teks van Hêrle bied 40 stellings aan in die gestalte van ‘Theologica paradoxa’. Stellings 19-24 
is die kern van die disputasie en handel oor die teenstelling tussen die ‘Theologia crucis’ en die 
‘Theologia gloria’. Ons konsentreer hoofsaaklik op hierdie gedeelte. 


68. Die hervorminggesinde groepering van die Augustynse orde het vroeg in 1518 in 
Heidelberg vergader. Luther wat die distriksekretaris van die orde was, sou as voorsitter by 
die disputasie optree. Aangesien Luther in daardie stadium reeds as ketter veroordeel is, 
moes Frederik die Wyse spesiale reëlings tref om sy veiligheid te verseker. Naas soldate, het 
hy ook aan hom 'n beskermingsbrief gegee. Tot by Würzburg, het Luther, sy kollega Leonhard 
Beyer en die soldate, per voet gereis. Vandaar kon hulle per koets reis. Die disputasie het 
in die gebou van die Fakulteit Geesteswetenskappe plaasgevind en was 'n groot feestelike 
geleentheid wat deur baie prominente mense bygewoon is - onder andere Martin Bucer, 
latere Switserse reformator (vgl. Schwarz [1986] 2014:65-67). 

In Stelling 19 maak Luther ’n insiggewende opmerking oor kennis 
aangaande God. Hy verwerp die eeueoue gedagte dat die eienskappe 
van God® die sleutel tot kennis oor God is. Hy (WA 1, 361, 32-33, 36; 
[1518] 2006b:52, II. 1-2, 6-7) argumenteer: lemand word ten onregte 
'n teoloog genoem, wat die onsigbare [wese] van God wil ken, deur 
kennis van dit wat [deur God] geskape is’ (‘Non ille digne Theologus 
dicitur, qui invisibilia Dei, per ea, quae facta sunt, intellecta conspicit), 
en sluit af met die opmerking, nadat hy die eienskappe van God 
opgenoem het; ‘Om dit alles te ken, maak nie [van iemand] ’n 
waardige of ’n wyse [teoloog nie] Chaec omnia cognita non faciunt 
dignum, nec sapientem’). In Stelling 20 begin hy dan om te 
Reformatoriese alternatief te verduidelik: In teenstelling tot die 
skolastiek wat die onsigbaarheid van God as die vertrekpunt neem, 
meen hy (WA 1, 362, 1; [1518] 2006b:52, |. 10) dat die ‘rugkant en 
sigbaarheid van God’ (‘Posteriora et visibilia Def’) die vertrekpunt in 
die teologie behoort te wees. Met ‘rugkant’ bedoel Luther die Iyding 
van die kruis wat deur die dwase prediking bekendgemaak word. In 
die ‘nederigheid en skande van die kruis’ moet God geken word, en 
nie in sy ‘heerlikheid en majesteit’ nie. Saam met Jesaja (45:15) roep 
Luther dan uit: “Waarlik U is 'n verborge God! (‘Vere absconditus tu 
es Deus’). ‘Verborge beteken in hierdie konteks ‘vreemd’, aangesien 
dit vreemd is dat God nie vanuit sy heerlikheid en majesteit geken 
wil word nie, maar vanuit die kruislyding van Christus. Stellig beweer 
hy (WA 1, 362, 18-19; [1518] 2006b:52, Il. 27-28): ‘Ware teologie en 
Kennis oor God handel oor die gekruisigde Christus’ (‘Ergo in Christo 
crucifixo est vera Theologia et cognitio Def’). In Stelling 21 brei hy 
(WA 1, 362, 23-24; [1518] 2006b:52, Il. 34-35) uit op Stelling 21 en 
stel ter aanvang dat ‘wie Christus nie ken nie, kan ook God nie ken 
nie, wat verborge is in die lyding. Waarom haat sekere teoloë die 
Kruis en die lyding van Christus? Luther meen omdat hulle menslike 
werke en die roem wat die werke oplewer, liefhet. Wie dit doen, 


69. Selfs artikel 1 van die Nederlandse Geloofsbelydenis ([1561] 2002:9) neem die eienskappe 
van God as vertrekpunt van die belydenis: ‘Ons glo almal met die hart en bely met die 
mond dat daar 'n enige en enkelvoudige geestelike Wese is wat ons God noem. Hy is ewig, 
onbegryplik, onsienlik, onveranderlik, oneindig, almagtig, volkome wys, regverdig, goed, en 
die alleroorvloedigste fontein van alles wat goed is.’ 

maak van die kruis boosheid, en verhef die menslike dade tot die 
goeie - waarin hulle meen dat God geken kan word; terwyl God in 
die kruis geken wil word (vgl. [1518] 2006b:54, Il. 5-9). In Stelling 22 
herbevestig hy ([1518] 2006b:54, Il. 15-20) dat diegene wat God nie 
in die kruis wil ken nie, die wysheid, roem en mag van hulle eie 
menswees verhef tot die ontdekkingsveld van God (eintlik die 
Goddelike). Die hele betoog bring hom dan uiteindelik in Stelling 25 
weer uit by die regverdigingsboodskap wat leer (WA 1, 364, 1-2; 
[1518] 2006b:56, Il. 31-32): ‘Nie die persoon wat baie bewerk, is 
regverdig nie, maar hy wat sonder [aanspraak op sy] werke baie in 
Christus glo’ (‘Non ille iustus est, qui multum operatur, sed qui sine 
opere multum credit in Christum’). Daarmee s& Luther nie dat 
gelowiges nie goeie werke moet doen nie. Hy (WA 1, 364, 8-9; [1518] 
2006b:58, Il. 3-4) sê: ‘Sonder ons werke word die genade en die 
geloof ingegiet, en wanneer dit ingegiet is, volg die werke outomaties’ 
(‘Sine enim opere nostra gratia et fides infunditur, qua infusa iam 
sequuntur opera’). 


Met hierdie disputasie het Luther dus die teologiese program 
aangedui wat hy verder in sy loopbaan sou laat ontvou. 


4.3.2. Die primére en sekondére take van 
die teoloog 


In Maart 1521, ten tyde van sy voorbereiding vir sy verhoor op 
die Ryksdag van Worms, het Luther 'n insiggewende voorwoord 
vir 'n belangrike publikasie geskryf. By die drukker Johann 
Grunenberg in Wittenberg, het hy 'n Latynse manuskrip 
ingehandig wat te make gehad het met sy uitleg van die tekste 
wat aanbeveel word vir die vier Adventsondae van die kerklike 
jaar. Die boek is egter eers later die jaar, tydens die boekeskou 
in Frankfurt, bekendgestel. In sy Voorwoord tot die besinnings 
oor die evangelies en briewe aan hand van postille (Praefatio: 
Enarrationes epistolarum et evangelium, guas postillas vocant) 
(WA 7, 463-465; [1521] 1897:463-465), wat aan keurvors 
Frederik die Wyse opgedra word, het hy belangrike opmerkings 
oor sy verstaan van teologie gemaak. Die keurvors het hom al 

in Oktober 1519 aangemoedig om sy volle aandag aan die 
uitleg van die Skrif vir die gewone burgers te wy. Die keurvors 
het daarop aangedring dat Luther die strydgesprekke moet 
laat, en om eerder te konsentreer op sy primêre taak as 
professor, naamlik die bevordering van Bybelgetroue 
verkondiging van die evangelie. In die voorwoord van hierdie 
publikasie gee Luther blyke van sy verstaan van teologie as 'n 
aktiwiteit wat begin en eindig met so/us Christus. Luther erken 
dat die evangelie van God se barmhartigheid gedien word 
deur prediking wat berus op navorsing, besinning en gebed. 
Dit is in gehoorsaamheid sy taak as professor om predikers en 
lidmate oor die evangelie van Jesus Christus te onderrig deur 
geskrifte. Postille - riglyne vir verantwoordelike prediking - is 
na sy oordeel 'n belangrike medium tot uitvoering van hierdie 
'gehoorsaamheidstaak'. Hiervoor het hy egter stilte en 
rustigheid nodig, en daarom bedank hy die keurvors vir sy 
tydige vermaning. Wat Luther hier ten diepste sê, is dat die 
teoloog niks anders is as 'n 'biskop' nie, die 'amptenaar van die 
Woord' (officium verbi). Hierdie ampsdraer moet die 'kern van 
die evangelie' (evangelii opinio) tot begrip vir almal bring, en 
moet nie soos die skolastiek vasgevang raak in 'n stryd om 
‘leermenings en die opnoem van probleemvelde’ (opiniones et 
quastiones) nie. Die teoloog moet die ‘evangeliese bedoeling’ 
(sensus evangelicus) van tekste (in hierdie geval die Psalms) 
na vore bring sodat God se woord in Christus duidelik gehoor 
kan word. Om dié rede noem Luther sy teologiese onderneming 
'evangeliese teologie’ en nie ‘Reformatoriese teologie’ en veral 
nie 'Bybels-Reformatoriese teologie' nie. Hy herinner hom 
egter daaraan dat 'n professor ook verkeerde leer moet beveg 
en die apologete van verkeerde leer moet weerlê. Van hierdie 
onaangename taak mag hy nie wegskram nie, al kortwiek dit 
hom in sy primêre taak. Wat Luther dus doen, is om die illusie 
van vreedsame, saak-georiënteerde, wetenskaplike teologie te 
ontbloot. In hierdie gebroke wêreld bly dit 'n droom - en dit 
moet die keurvors (en lidmate) begryp (vgl. Zschoch 2011:83-84 
vir die detail). 

4.3.3. Die vryheid van ’n Christenmens”° 


In die lig van Luther se naamsverandering in 1517, verbaas dit nie 
dat hy drie jaar later ’n hele geskrif aan die tema ‘vryheid’ gewy 
het nie. Sy geskrif Oor die vryheid van ’n Christenmens” is seker 
sy mees bekende publikasie. Hy self het in 1533 in die ‘Voorwoord’ 
van die eerste gedrukte Register van Luther se werke (WA 38, 
132-134; [1533] 1912) op die belangrikheid en geliefdheid van die 
teks gewys. Hierdie traktaat”? word as een van Luther se vroeë 


70. Wat hier aangebied word, is ’n verwerkte en verbeterde weergawe van die eerste deel van 
’n artikel wat alreeds voorheen gepubliseer is (Van Wyk 2017). Die reëltelling van die studie- 
uitgawe word vir hierdie gedeelte gebruik. 


71. Daar bestaan twee uitgawes van hierdie traktaat: (a) Die oorpronklike Duitse weergawe (WA 
7, 20-38; [1520] 2012b:280-315) moes waarskynlik einde Augustus 1520 gereed vir publikasie 
gewees het. Die vermoede bestaan (Schwarz [1986] 2014:108) dat die Duitse teks geskryf is 
met behulp van die Latynse konsep wat reeds bestaan het. In 'n sekere sin was die traktaat sy 
reaksie op die dreigement van sy verbanning uit kerk en universiteit (Bannandrohungsbulle). 
Die traktaat is 'n samevatting van sy Reformatoriese teologie tot op daardie datum. Luther 
gebruik die vryheidstema om die nuwe klemtone in die teologie te verduidelik en te verdedig. 
Die kernpunt is dat geloof nie deur werke aangevul en voltooi moet word nie. Die geloof is vry 
van hierdie dwang. Vryheid wat in die geloof gegrond is, mond egter uit in diensbare liefde. Die 
traktaat is gerig aan sy vriend Hieronymus Mühlpfordt, stadsvoog van Zwickau. (b) Die Latynse 
weergawe WA 7, 49-71; [1520] 2006c:120-184, wat na afhandeling van die Duitse weergawe 
volledig uitgeskryf is, is gerig aan pous Leo X. Die traktaat is 'n aanhangsel van 'n brief, geteken 
op 06 September 1520, wat aan die pous gerig is. 


72. Luther (WA 7, 20; [1520] 2012b:280) self verwys na hierdie traktaat (Tractatell in Laat- 
Middeleeuse Duits) as ’n 'preek'. 'n Luther-traktaat (tractatus) verskil nie wesenlik van sy ‘preke’ 
(sermones) nie. Heel dikwels is dit ook 'n wetenskaplike verwerking van een of meer preke oor 
die bepaalde onderwerp. Luther het dikwels eers oor bepaalde temas gepreek, en dit dan tot 
’n publikasie verwerk. ‘Sermo’ omvat in die Latyn 'n breë betekenisveld: Dit beteken voordrag, 
verhandeling of preek. Wanneer Luther die woord ‘sermo’ in 'n titel opneem, het hy die 
bedoeling om die elementêre inhoud van die Christelike geloof te verduidelik. In hierdie traktaat 
kry ons dieselfde motief. Hy (WA 7, 11, 9-10; [1520] 2012b:274, Il. 24-26) sê aan pous Leo X 
volgens die Duitse weergawe van die'begeleidingsbrief wat die traktaat vergesel het, omtrent 
die traktaat dat 'die samevatting van die ganse Christelike lewe hierin opgeneem is sodat dit 
duidelik verstaan kan word’ (‘die gantz summa eyniß Christlichen leben drynnen begriffen, 
Bo der synn vorstandenn wirt). Luther (WA 7, 49, 1; [1520] 2006c:118) het die oorspronklike 
Latynse weergawe van die brief egter tog versigtiger geformuleer deur van die klein boekie 
te sé ‘dat wanneer jy na die inhoud kyk (in soverre ek my nie misgis nie), hier binne beperkte 
ruimte ’n samevatting van die Christelike lewe aangebied word’ (‘si corpus spectes, sed summa 
(nisi fallor) vitae christianae compendio | congesta si sententiam captes’). Hierdie geskrif het 
die unieke kenmerk dat dit deel uitmaak van sy ‘geestelike literatuur’ CErbauungsliteratur”, 
maar tegelyk ook 'n polemiese kontroversgeskrif is (vgl. Schilling [2005] 2010:300). 

hoofwerke’”? gereken. Onder die tema ‘vryheid’ het Luther die 
sentrale gedagtes van die Reformatoriese teologie saamgevat. 
Luther se vertrekpunt is ’n antropologiese vraagstelling: Hy 
(WA 7, 20; [1520] 2012b:280, Il. 24-26) wil grondig weet ‘wat 
'n Christenmens is en wat die implikasies is van die vryheid wat 
Christus vir hom verwerf en geskenk het?’ (‘was eyn Christen 
mensch sey / vnd wie es gethan sey / vmb die freyheyt / die yhm 
Christus erworben vnd geben hatt’). Hy antwoord die vraag met 
die volgende paradoksale stelling, wat hy saamstel uit die 
gedagtes wat na vore kom in 1 Korintiérs 9, Romeine 13 en 
Galasiérs 4: 


'n Christen is geheel en al ’n vrye heer oor alles en niemand se 
onderdaan nie. 


'n Christen is geheel en al almal se dienende kneg en almal se 
onderdaan.” 


Om hierdie antitetiese stelling oor vryheid en diensbaarheid te 
verstaan, moet 'n mens (op grond van 2 Kor 4:16) begryp dat die 
mens twee nature het. Hy is 'n geestelike en ’n liggaamlike wese 
tegelyk. Die mens as 'geestelike wese' kan 'n wese van vryheid 
word, terwyl die 'aardse wese' nie aan die vryheid van die 
evangelie deel kan kry nie. Innerlik,” geestelik, na sy ‘siel’, kan die 
mens 'n nuwe en vrye wese word, maar uiterlik, liggaamlik, as 
aardse wese, bly hy 'n verganklike wese, en kan hy niks doen wat 


73. Drie van Luther se hoofgeskrifte dateer uit 1520. Naas die ‘vryheidsgeskrif’ is daar die 
geskrif Aan die Duitse adel oor die verbetering van die Christendom (An den christlichen Adel 
deutscher Nation von des christlichen Standes Besserung] en dié een oor die Babiloniese 
gevangeskap van die kerk (De captivitate Babylonica ecclesiae praeludium Martini Lutheri). 


74. My vertaling is nader aan die Latynse weergawe (WA 7, 49; [1520] 2006c:120, II. 16-19): 
‘Christianus homo, omnium dominus est liberrimus, nulli subiectus. Christianus homo, omnium 
servus est officiosissimus omnibus subiectus.’ Die Laat-Middeleeuse Duitse weergawe (WA 
7, 21; [1520] 2012b:280, Il. 28-31) lui: ‘Eyn Christen mensch ist eyn freyer herr/ ueber alle 
ding/ vnd niemandt vunterthan. Eyn Christen mensch ist eyn dienstpar knecht aller ding vnd 
yderman vnterthan’ [’n Christenmens is 'n vrye heer oor alle dinge en niemand onderdanig 
nie. ’n Christenmens is ’n diensbare kneg van alle dinge en ieder en elk onderdanig’]. 


75. Volgens Leppin (2016:135-138) is die mistiese wortels van Luther se teologie in hierdie 
woordgebruik sigbaar. 

van hom 'n vrye wese kan maak nie. Niks wat hy doen (soos werke 
van barmhartigheid en pelgrimsreise), en niks wat hy aantrek 
(soos ’n priesterskleed), kan hom in sy diepste wese verander nie. 
Trouens, booswillige mense kan ook goed doen en heilig aantrek. 
Al wat mense in hulle diepste wese kan verander, is die geloof op 
grond van die gepredikte Woord. Die belangrikste werk wat dus 
van die Christen verwag word, is om in Christus te glo, hierdie 
geloof te bestendig en dit te verdiep. In sy eie woorde (WA 7, 23; 
[1520] 2012b): 


Daarom moet dit onmiskenbaar die enigste werk en aktiwiteit wees 
wat van alle Christene verwag word, [naamlik] dat hulle [insig] in die 
Woord en Christus sal ontwikkel sodat die geloof bestendig, beoefen 
en versterk kan word. Niks anders maak van iemand ’n Christen nie.’® 
(p. 284, Il. 32-35) 


Die kritiese vraag is egter: Wat van die werke van die wet; is dit 
nie net so belangrik nie? Volgens Luther word alle ander gebooie 
indirek gehoorsaam deur die gehoorsaamheid van die Eerste 
Gebod, wat neerkom op geloof in Christus. Niks verder is nodig 
om geregverdig te word nie (of om vryheid te ervaar nie). Ons 
word deur geloof geregverdig sonder die werke van die wet! (vgl. 
WA 7, 21-25; [1520] 2012b:282-288). 


Die uitspraak dat ’n mens alleen op grond van geloof in Jesus 
Christus geregverdig word en dat die doen van liefde nie die 
geloof hoef aan te vul nie, berus op die insig dat die Heilige 
Skrif in twee dele verdeel word, naamlik ‘gebod, of die wet 
van God en belofte of toesegging’. Uit die wet word daar 
geleer watter goeie dinge gedoen kan word, die wet beveel 
egter slegs aan. Dit help die mens nie om hierdie goeie 
dinge te doen nie. Uit die wet leer ons uiteindelik van ons 
onvermo& om die goeie te doen. Naas die wet is daar in die 


76. Volgens Luther: ‘Drumb solt das billich aller Christen eynigs werck vnd uebung seyn / das 
sie das wort vnd Christum wol ynn sich bildeten / solchen glauben stetig vbeten vnd stercken. 
Denn keyn ander werck / mag eynen Christen machen.’ Jüngel ([1978] 2000:157) het reg as 
hy beweer dat die belangrikste wat teoloé vandag by Luther kan leer dit is, dat geloof deur 
alles heen geloof moet bly. 

Bybel ook God se belofte en toesegging. lemand wat alle 

gebooie wil gehoorsaam, moet in Christus glo. Hy bied die 

vervulling van die ganse wet. Luther (WA 7, 24; [1520] 2012b) stel: 
Daarom gee die toesegging van God [se genade] wat die gebod 
vereis, en volbring, dit wat die gebod beveel sodat alles [u/teindelik] 
God toekom; gebod en vervulling. Hy alleen beveel en daarom vervul 
hy [ook] alleen. Daarom is die toesegging [of die geskenk] van God 
die Woord van die Nuwe Testament en hoort [hierdie geskenk] ook 
in die Nuwe Testament.” (p. 288, Il. 5-9) 


Deur die geloof in die beloftes van die Nuwe Testament kry die 
mens deel aan die werk van Christus ’n en om hierdie rede word 
daar vir die regverdigmaking nie nög iets benodig nie. En dit is 
die vryheid van die innerlike mens (vgl. WA 7, 25; [1520] 
2012b:288). 


Volgens Luther word die mens deur die geloof ’n waardige en 
regverdige mens gemaak. Hy (WA 7, 25; [1520] 2012b:288-290) 
argumenteer soos volg: Wanneer die mens God se Woord vas 
glo, word God as waar, reg en regverdig gehou, en word Hy op 
hierdie wyse die grootste eer denkbaar gegee. Wanneer God 
sien dat die mens sy waarheid erken en Hom deur die geloof eer, 
dan beskou Hy dié mens as regverdig en waardig. Anders gestel: 
Deur God se waarheid en geregtigheid te erken, word die mens 
reg en waardig gemaak. Dit gebeur slegs deur die geloof en die 
werke lewer hierin geen bydrae nie. 


Die rede hoekom die geloof alleen regverdig maak, is omdat 
net die geloof die Eerste Gebod, die hoofgebod, kan vervul. Die 
werke is dooie dinge, en kan God nie eer en loof nie, en kan 
daarom nie die Eerste Gebod vervul nie. Vervulling van die Eerste 


77. Luther stel: ‘Alszo geben die zusagung gottis / was die gepott erfoddern / vnd 
volnbringen / was die gepott heyssen / auff das es allis gottis eygen sey. Gepot vnd 
erfullung / er heysset allein / er erfullet auch alleyn. Darumb seyn die zusagung gottis / wort 
des newen testaments vnd gehoren auch yns newe testament.” 


78. Die grootste oneer wat God aangedoen kan word, is om nie te glo nie - en dit is sonde 
(WA 7, 25; [1520] 2012b:290). 

Gebod bied die vryheid om alle ander gebooie te vervul (WA 7, 26; 
[1520] 2012b:292). 


Naas vervulling van die Eerste Gebod, wys Luther op ’n 
ander verantwoordelikheid wat gelowiges, as vrye diensknegte, 
veronderstel is om na te kom, naamlik voorbidding vir ander 
mense. Hy (WA 7, 27-28; [1520] 2012b:292-296) begrond 
sy argument in die ‘priesterskap van alle gelowiges’.’”? 
Christus is vir Luther die ‘eersgeborene van God’, en het 
daarom reg op koningskap en priesterskap. Christus deel egter 
sy koningskap en priesterskap met diegene wat in Hom glo. Op 
grond van hulle geloof in Christus noem Luther Christene 
‘priesters’.?° Priesterskap is vir Luther belangriker as 
koningskap, aangesien priesters vir mense deur gebed by God 
kan intree. Voorbidding vir ander! is vir Luther die beste daad 
van vrye diensbaarheid. 


In die volgende aantal paragrawe gee Luther aandag aan 
die ‘uiterlike mens’, die mens wat tot diensbaarheid jeens sy 
naaste geroep is. Hy (WA 7, 30; [1520] 2012b) begin met die 
volgende argument: 


'n Christenmens is ’n diensbare kneg en elke [ander] mens se 
onderdaan, en dit beteken: In soverre hy vry is, het hy nie nodig om 


79. Luther se gedagtes oor die ‘priesterskap van die gelowiges’ in die 'Vryheidsgeskrif 
geld as die /ocus classicus van hierdie leer. Dit is egter nie die eerste plek waar Luther die 
tema aangeraak het nie. Hy het enkele maande tevore in die ‘Ade/geskrif (WA 6, 408-409; 
[1520] 2016:10-16) die 'priesterskap' in die doop van elke gelowige begrond. Luther het 
daarom soms van die 'priesterskap van die gelowiges' en soms van die 'priesterskap van 
die gedooptes' gepraat (vgl. in Van Wyk 2013:7-8 van 11; Leppin 2017a volledige oorsigte 
oor hierdie leer). 


80. Luther (WA 7, 27; [1520] 2012b:294, Il. 6-8) stel: ‘Wie nu Christus die erste gepurtt hatt / 
mit yhrer ehre vnd wirdickeit / alszo / teyllet er sie mit allenn seynen Christen / das sie durch 
den glauben / mussen auch alle kuenige vnd priester seyn / mit Christo.’ 


81. In hierdie geskrif het Luther nog duidelik onderskei tussen algemene priesterskap van die 
gelowige en die geordende amp van predikant. Die algemene priesterskap konsentreer op 
voorbidding, terwyl die predikant die openbare Woordverkondiging waarneem (vgl. WA 7, 
28-29; [1520] 2012b:296, |. 13-298, I. 18). 

iets te doen nie. In soverre hy kneg is, moet hy allerhande dinge 
doen.? (p. 298, Il. 33-36) 


Luther (WA 7, 31; [1520] 2012b:302, Il. 13-21) argumenteer dat 
die ‘goeie werke’ wat ’n Christen móét doen, nie gedoen word 
om ‘geregtigheid te ontvang nie, maar om God te behaag’. Die 
rede hoekom niks deur werke verwag moet word nie, is omdat 
die geloof alles ontvang waarop gehoop kan word - en dit is 
die ‘ontvangs van die paradys’.®® Die gelowige, die vrye, die 
innerlike mens is dus vrygeskeld van goeie werke. Die uiterlike, 
die aardse mens moet egter lewe volgens die verwagtinge van 
God se gebooie. Hy móét goeie werke doen, uit vrye liefde, 
sonder die verwagting om daardeur geregverdig te word (WA 
7, 31; [1520] 2012b:300, II. 29-33). Dit bring Luther (WA 7, 32; 
[1520] 2012b) uit by een van sy bekendste uitsprake oor goeie 
werke en menswees: 


Goeie, vroom werke maak nooit van iemand ’n goeie, vroom mens 
nie, maar 'n goeie, vroom mens doen goeie, vroom werke. Slegte 
[/etterlik bose] werke maak nie van iemand 'n slegte mens nie, maar 
'n slegte mens doen slegte dinge. Daarom moet die persoon uit die 
staanspoor goed en vroom wees voordat daar aan werke gedink 
Kan word, met die gevolg dat goeie en vroom werke [outomaties] 
uit die goeie persoon na vore sal kom.* (p. 302, Il. 32-37) 


82. Sy eie woorde: 'Ein Christenmensch / ist ein dienstpar knecht / vnd yderman 
vnterthan / gleych / wo er frey ist / darff er nichts thun / wo er knecht ist / musz er 
allerley thun.’ 


83. Luther verstaan geloof (sonder die hulp van werke) as die verplasing van die mens tot 
binne-in die paradys of diehemel. Om gelowiges se deel-h& aan die hemel in dieteenswoordige 
te verduidelik gebruik hy die term ‘gewete’. Luther argumenteer dat die ‘geloofsgewete’ die 
mens in die hemel of die hel laat beland. ‘Hemel’ en ‘hel’ is vir Luther nie plekaanduidings nie, 
maar die ervaring van God se barmhartigheid en/of sy toorn. Deur die geloofsgewete word 
die mens na die hemel verplaas. Onwetend word die ongelowige uit God se teenwoordigheid 
verplaas waar hy met die volle mag van God se toorn gekonfronteer word. ‘Hemel’ en ‘hel’ is 
dus vir Luther ‘gewetenservarings’ wat hier en nou realiteit word. Vergelyk Joest (1967:336- 
339) se reeks aanhalings uit Luther se geskrifte oor gewete, hemel en hel. 


84. Luther se oorspronklike woorde:‘Gutte frum werck machen nymmer mehr ein guten 
frumen man / sondern eyn gutt frum man / macht gutte frum werck. Boesze werck 
machen nymmer mehr eynen boeszen man / sondern ein boeszer man macht boesze werck / 

Luther baseer sy stellings op Jesus se uitspraak in Matteus 
7:17-18 oor die boom en die vrugte. Sy punt is: Om standhoudend 
goeie werke te doen, moet die persoon nuut en reg, met ander 
woorde vrygemaak word. Dit gebeur deur die geloof. Die 
gelowige, of die persoon wat met vryheid beklee is, is 
veronderstel om goeie vrugte te lewer. Wanneer daar geen 
kommer oor jou posisie voor God is nie, is jy vry om diensbaar 
aan jou naaste te wees. Diensbaarheid is niks anders as die 
uitleef van die liefdesgebod nie (WA 7, 32; [1520] 
2012b:302, |. 38-304, |. 25). Liefde is vir Luther vrolike, gratis 
diens aan die naaste (WA 7, 36; [1520] 2012b:310, Il. 25-35). 
Hierdie diens kan volgens hom liefde genoem word wanneer 
dit tot die verbetering van ander se menswees lei (WA 7, 36; 
[1520] 2012b:312, II. 15-20). 


In die lig van die belangrikheid van ‘naasteliefde’ in die 
huidige teologiese diskoers onder Afrikaanssprekendes, word 
die daarstelling van Luther se geskrif oor die vryheid eers 
onderbreek om breedvoeriger aandag te gee aan sy verstaan 
van liefde. In sy Postille vir die vastydperk van 1525 (WA 1711), 
100, 24-101, 4; [1525] 1927) raak hy die radikaliteit en die 
verhewendheid van die liefde aan. Hy (WA 1711), 100, 24-101, 4; 
[1525] 1927) wys daarop dat die liefde nie maar net nog 'n deug 
is nie, maar dat dit bo alle deugde verhewe is, aangesien dit tot 
nut van ander (vriend en vyand) is: 


Die ander, edelste deug is die liefde. Hy [Jesus] het nie opdrag gegee 
om jou naaste voedsel [...] kleding ensovoorts te gee nie, [...] maar 
om hom lief te hé. Die liefde is die hoof, die bron en uitnemendste 
deug van alle deugde. Liefde gee voedsel, drank en kleding [...] Wat 
sal 'n mens sê? Die liefde gee sigself met liggaam en siel, met status 
en eer, met alle inwendige en uitwendige kragte tot [/ediging van] 
nood en nut van die naaste; van beide vyand en vriend moet niks 
weerhou word nie, maar alles [moontlik] moet tot diens van die ander 


(voetnota 84 gaan voort...) 
also / das allweg / die person zuuor musz gut vnd frum sein vor allen gutten wercken / 
vnd gutte werck folgen vnd auszgahn / von der frumen gutten person.’ 

een gedoen word! Daarom is geen deug die gelyke [van die liefde 
nie] en kan daar geen ander uitsonderlike werk geskilder of genoem 
word (soos wat daar dikwels met ander deugde soos kuisheid [...] en 
sagmoedigheid gemaak word nie), wat aan die liefde gelykgestel kan 
word nie. Die liefde doen allerlei dinge; ly selfs die dood, vir almal, 
ook vir die vyand [...].°° (pp. 100-101) 


Luther (WA 17(Il), 101, 5-17; Schwarz [2015] 2016) brei in 
dieselfde postil ook uit oor die grense van die liefde. Hy wys 
daarop dat niemand van die Christelike naasteliefde uitgesluit 
mag word nie, maar ook dat die liefde nie hoofsaaklik op ’n 
sekere groep of kategorie van mense gerig moet wees nie. 
‘Inklusiewe liefde’ sluit op ’n nuwe manier nie uit nie, en is ook 
nie ‘in die besonder op sekere mense’, wat nie noodwendig 
nood ervaar, gerig nie: 


Dit is die naaste! Hy [God] sé nie: Jy moet die rykes, magtiges, 
geleerdes en heiliges liefhé nie. Nee, die voorbehoudlose liefde 
en die mees volkome gebod verbrokkel en verdeel nie persone 
nie, aangesien [die liefde] geen aansien des persoons [duld nie]. 
Dit doen die valse, vleeslike, wéreldse liefde; [hierdie liefde] 
kyk na die persoon en betoon dan liefde, maar slegs in soverre 
[hierdie persoon vir jou] nuttig kan wees en [vir jou] hoop kan 
inhou [vg/. Matt 5:46v]. Waar nut en hoop ophou, hou [hier]die 
liefde ook op. Maar dié gebod verlang onbegrensde liefde jeens 
elke mens sonder ’n blik op wie hy is, hetsy vyand of vriend, 
aangesien [die Christelike liefde] nie soek na nut en of materiéle 
gewin nie, maar nut en gewin skenk. Daarom is dit die aktiefste 
en bedrywigste by die armes, die behoeftiges, die boosdoeners, 
Sondaars, narre [of domkoppe], siekes en vyande. Dáár moet die 


85. Luther stel: ‘Das ander ist die edliste tugent, nemlich die liebe, Denn er spricht nicht, Du 
solt deynen nehisten speysen [...] kleyden etc., [...] Sondern, du sollt yhn lieben. Die liebe aber 
ist das heubt, der brunn und gemeyne tugent aller tugent. Liebe speyset, trencket, kleydet 
[...] Was soll man sagen? Sihi [:Sie] ergibt sich selb mit leyb und leben, mit gut und ehre, mit 
allen krefften ynnwendig und auswendig zur not und nutz des nehisten, beydes feyndes und 
freundes, behellt nichts, damit [: womit] sie nicht diene dem andern. Darumb ist yhr keyne 
tugent zu gleichen, und mag auch [bei] yhr keyn eygen sonderlich werck ausgemalet odder 
genennet werden, wie man [bei] den andern stucklichen [:partiellen] tugenden thut als da 
sind keuscheyt [...] sanfftmut etc. Die liebe thut allerley und leydet auch tod und leben und 
allerley auch fur den feynd [....].’ Hierdie teks is ’n verbeterde weergawe van dié een in die WA, 
te vinde by Schwarz ([2015] 2016:403). 

liefde kan duld, Iy, dra, dien en goed doen, hande vol, aanhoudend 
die hele tyd, en bereid vir elke geleentheid. (p. 404)®® 


Luther (WA 17C1, 101, 18-27; Schwarz [2015] 2016) eindig sy 
betoog oor die liefde in 1525 met 'n baie ongemaklike 
konkretisering. Hy spreek die adel aan en vertel hulle dat die 
bedelaars op straat hulle naaste is, en dat hierdie mense, wat uit 
die samelewing geval het, op hulle liefde wag: 


En laat ons dit hier stel, dat die gebod ons almal voor God gelykstel 
en alle verskille van stand, persoon, amp en beroep ophef. Omdat die 
gebod aan ieder en elk gerig is, moet 'n koning en vors (aangesien hy 
bloot mens is) toegee dat die armste bedelaar en randfiguur sy naaste 
en voor God nie 'n minderwaardige wese is nie, en dat hy om hierdie 
rede hom nie alleenlik hulp verskuldig is nie, maar dat die gebod [hom 
verplig] om hom met alles te dien wat hy het en waartoe hy in staat is. 
Wanneer hy hom dan liefhet, soos wat God verwag, dan sal die gevolg 
wees dat hy die bedelaar liewer sal hê as sy [eie] kroon en ganse 
Koninkryk, en waar dit teenoor die bedelaar nodig sou wees, hy ook sy 
hele lewe vir hom sal aflê, aangesien hy aan hom liefde verskuldig is en 
hom [eenvoudig] sy naaste moet laat wees.” (p. 404) 


86. Luther se eie woorde: ‘Das ist der nehiste. Er [:Gott] spricht nicht: Du sollst lieben den 
reichen, gewelltigen, gelerten, heylingen. Neyn, die freye [:vorbehaltlose] liebe und das aller 
volkomnest gepot stücket [:zerstückelt] noch teylet sich nicht also ynn ettliche person, 
Sondern da ist keyn ansehen der person. Denn das thut die falsche, fleyschliche wellt liebe, 
die alleyne sihet auf die person und liebet, so lange sie nutz und hoffnung hat [vgl. Mt 5,46f]. 
Wo nutz und hoffnung aus sist, ist die liebe auch aus. Aber diss gepott foddert die freye 
[:uneingeschränkte] liebe gegen yderman, unangesehen, wer er ist, er sey feynd odder freund. 
Denn sie sucht nicht nutz noch gut, sondern sie gibt und thut nutz und gut. Darumb ist sie am 
thettigesten und mechtigesten gegen die armen, durfftigen, bösen, sundern [:Sünder], narren 
[:Dummköpfe], krancken und feynden. Denn da findet sie zu dulden, leyden, tragen, dienen 
und wolzuthun alle hende vol, alle zeyt gnug, alle stett [:Gelegenheiten] bereyt.‘ 


87. Volgens Luther: ‘Und las uns hie mercken, wie dis gepott uns fur Gott alle gleich macht 
und alle unterscheyd der stend, person, amp und werck auffhebt. Denn wey! das gepott allen 
und iglichen menschen geben ist, So mus eyn könig und furst (so er anders eyn mensch ist) 
bekennen, das der örmest [:ärmste] bettler und aussetziger seyn nehister und nichts geringer 
fur Gott sey, also das er yhm nicht alleyn schuldig ist zu helfen, sondern auch nach diesem 
gepot yhm zu dienen mit allem, das er hat und vermag. Denn so er yhn lieben sol, wie hie Gott 
gepeut, so folget, das er den betler sol liber haben denn seyne kron und gantzes königreich, 
und wo es der bettler bedurfft, auch seyn leben fur yhn geben. Denn er ist yhm liebe schuldig 
und mus yhn seynen nehisten seyn lassen.’ 

Nou weer terug na Luther se argument in sy vryheidsgeskrif: Die 
ingrypende konsekwensie van Luther se standpunt oor die boom en 
die vrugte, die vryheid en die diens is dat daar nie van ongelowiges 
goeie werke, dit is werke wat vir God aanneemlik sal wees, verwag 
kan word nie. Volgens Luther is dit net die geloof, die geloof in die 
evangelie, wat van iemand ’n ‘goeie mens’ kan maak. Ongelowiges 
word nie goed gemaak nie, en kan daarom nie goeie werke voortbring 
nie. Vir Luther is ‘goed’ slegs dit wat uit die geloof voortspring. Hier 
is dus nie sprake van die algemene menslike oordeel nie (vgl. WA 7, 
32-33; [1520] 2012b:304, |. 13-306, |. 19), en dit is belangrik dat 
Luther nie op hierdie punt verkeerd verstaan word nie. 


Luther wil egter nie dat mense aan hulle eie lot oorgelaat 
word nie. Mense moet die Woord hoor en tot bekering kom. Om 
die Woord te hoor, moet daar gepreek word, en wel oor die wet 
en die evangelie. Die wet leer wat menslik gedoen moet word, 
maar dat hierdie doen en late nie voor God regverdig kan maak 
nie. Die evangelie is die toesegging van die belofte van 
sondevergewing, wat wel voor God regverdig maak (WA 7, 34; 
[1520] 2012b:306-308). 


Luther (WA 7, 38; [1520] 2012b) sluit sy traktaat samevattend 
met die volgende woorde af: 


Uit alle voorafgaande kom die gevolgtrekking dat ’n Christenmens 
nie in homself lewe nie, maar in Christus en sy naaste. In Christus 
deur die geloof, in die naaste deur die liefde. Deur die geloof verhef 
hy hom bokant homself in God. Vanuit God verlaag hy homself deur 
die liefde, maar bly nogtans altyd in God en in die Goddelike liefde.°® 
Cp. 314, Il. 29-34) 


4.3.4. Die uitsluitlikheidsformules 


Die nadeel om Luther se denke daar te stel aan die hand van sy 
geskrifte, is dat daar nie 'n samehangende oorsig na vore tree nie. 


88. Luther betoog: ‘Ausz dem allenn folget der beschlusz / das eyn Christenmensch lebt nit ynn 
yhm selb / sondern ynn Christo vnd seynem nehstenn / ynn Christo durch den glauben / ym 
nehsten / durch die liebe / durch den glauben feret er vber sich yn gott / ausz gott feret er widder 
vnter sich durch die liebe / vnd bleybt doch ymmer ynn gott vnd gottlicher liebe.’ 

Om hierdie leemte te oorkom, word daar kortliks aandag gegee 
aan die uitsluitlikheidsformules (ook die eksklusiwiteitspartikels 
genoem). Die uitsluitlikheidsformules is ’n nuttige instrument 
om 'n kort histories sistematiese oorsig van Luther se 
teologie te gee. Die uitsluitlikheidsformules (Exklusivpartikel of 
AusschlieBlichkeitsformeln) is die bekende sola fide, sola gratia, 
sola scriptura en solus Christus. Daar moet egter nie gedink word 
dat Luther sy teologie volgens hierdie formules geskryf het nie. 
Die formules is primêr bakens in die hand van sy interpreteerders. 
Die formules vat egter die sentrum van die Reformatoriese 
teologie, naamlik die regverdigingsleer, saam. Hy self het selde die 
woord sola (solus) gebruik. Alhoewel Luther se teologie oorsigtelik 
volgens dié formules beskryf kan word, moet daar nie vergeet 
word dat sy teologie ’n ontwikkelingsproses deurgemaak het nie. 
Sy spesifieke verstaan en uitleg van dié formules het oor jare heen 
ontwikkel. Daar moet begryp word dat Luther nie die solas 
uitgedink het nie, maar slegs nuwe inhoud daaraan gegee het. Die 
terminologie word ook by die skolastici gevind.®® Die term 
'Reformatories' by Luther, moet as ‘re-formatoriese teologie’ 
verstaan word - 'n alternatief vir die teologie van die 
voorafgaande tyd. Die gedagte van solus Christus het hy by sy 
biegvader, Johannes von Staupitz, geleer in gesprekke oor die 
predestinasie. Net in Christus kan die wil van God oor die 
uitverkiesing geken word (vol. Hoofstuk 3). Die voorwoord tot sy 
eerste Psalmkommentaar het ’n verdere belangrike bydrae tot sy 
verstaan van solus Christus gelewer. Om die hele Ou Testament uit 
die perspektief van Christus te lees, was 'n belangrike moment in 
sy teologiese ontwikkeling. Ondanks hierdie les het dit tyd geneem 
voordat hy die volle implikasies hiervan begryp het. As kind 
van die Laat-Middeleeuse mistiek kon hy in 1519 nog steeds 
‘Christus aan die kruis en al sy liewe heiliges’ in een asem noem 


89. Volgens Leppin (2015:90-91) het Thomas van Aquinas al die uitdrukkings sola 
gratia, sola canonica scriptura en die verwagting van die heil a solo Christus in sy werke 
gebruik. Willem van Ockham het in sy kerkpolitieke geskrifte ook die gedagte van 
sola scriptura verdedig. Thomas Bradwardine (14de eeu) het al gepraat van sola fide 
sonder werke. 

(WA 2, 689, 29; [1519] 2012a:54). Eers later het die oortuiging van 
solus Christus hom verhinder om sulke uitsprake te maak. Hy moes 
nog ontdek dat die heil slegs in Christus te vinde is, en nie ook nog 
danksy ander wesens nie. Eers nadat Luther die so/us Christus van 
die evangelie ten volle begryp het, kon die ander formules begin 
ontvou.°° Die sola gratia sou vanselfsprekend volg op die solus 
Christus. Danksy sy bestudering van Paulus en Augustinus het hy 
ontdek dat die heil slegs deur die genade van God, op grond van 
geloof alleen, ontvang word. Die genade stel die mens nie in staat 
om goeie werke te lewer om tot die redding by te dra nie, aangesien 
die genade as sodanig voldoende is vir redding. Die sola fide is 
ook nie 'n motiveringsinstansie om te handel nie (met die 
verwagting dat handeling beloon sal word nie), maar vertrou God 
se genadige oordeel oor mense, ongeag hulle morele prestasies. 
Die geloof neem die genade in dankbaarheid aan, en dan doen die 
gelowige vanselfsprekend wat verwag word, naamlik liefdesdade. 
Die gedagte van so/a scriptura word die eerste keer te@gekom by 
die Leipzig-disputasie van Julie 1519. Dáár het Luther laat blyk dat 
daar naas die Skrif nie ander finale outoriteite kan wees in sake van 
geloof nie. Philipp Melanchthon was egter die eerste persoon wat 
dit op skrif gestel het dat slegs die Bybel betroubare inligting 
verskaf oor geloofsake. Dit het hy gedoen in die disputasiestellings 
vir sy Baccalaureaat in September 1519. Na die vestiging van die 
sola scriptura-formule het Luther intensief begin met die uitleg 
van die Skrif as hoofopdrag van die professor in teologie. Naas 
Bybeluitleg was die skryf van boeke en traktate deel van Luther se 
dagtaak. Binne die bane van die uitsluitlikheidsformules het 
hy besondere bydraes gemaak oor minstens die volgende 
temas: Geloof en werke, die regverdigingsleer, wet en evangelie, 


90. Erasmus van Rotterdam het vöör Luther ook met die so/us Christus-idee gewerk, maar ’n 
totaal ander opvatting gehad. Vir hom moet Christus die enigste doel van die lewe wees: Alle 
ywer, inspanning en moeite moet in Christus se morele voetspore volg; en alleen op hierdie 
wyse word iemand ’n deugsame mens (so/am virtutem). Die liefde vir die wetenskap en die 
kunste moet om Christus se ontwil gekoester word, maar mag nooit belangriker geag word 
as die liefde tot die naaste nie. Dit is beter om minder te weet en méér liefde te betoon, as om 
meer te weet en minder lief te hé, sou hy sé (vgl. Kaufmann 2016:122). 

die priesterskap van die gelowige, die vryheid van ’n Christen, die 
sosiaal-politieke opdrag van die kerk en die grense van politieke 
mag (vol. Leppin 2015, 2017b). 


4.3.5. Weereens: Wat is teologie volgens 
Luther? 


Sou Luther 'n sistematiese handboek geskryf het, sou hy nie 
met die vraag, 'Wat is teologie?' begin het nie. Hy sou eerder 
gevra het ‘Wie is 'n teoloog? (Bayer 1995). Volgens Luther is 
alle gelowiges teoloë. Op 17 Januarie 1535, sê hy (WA 41, 11, 9-13; 
[1535] 1910b:11) in 'n preek na aanleiding van Psalm 5:17: ‘Ons is 
almal teoloë, soos ons almal ook Christene is’ (Omnes dicimur 
Theologi ut omnes Christian’). Gelowiges word teoloë, 
aangesien die Christelike geloof mense uitnooi om te dink. 
Gelowiges dink oor die vraag, ‘Wie is ek?’ in die lig van die feit 
dat God ons aanspreek in die wet en die evangelie. Nadenke oor 
die wonder dat God my aanspreek, lei daartoe dat ek reageer in 
gebed, in lof en klaaglied, in dank, aanbidding en voorbidding ’n 
en minstens dit is die hoekstene van teologie Cn gelowige 
nadenke oor God in Christus). 


Die hartklop van Luther se teologie is die prediking. In die 
Voorrede tot die Kersfeespostille van 1522 (WA 10(1/1), 11, 13-15 
[1522] 1910a:11) gee hy ’n kort verduideliking van die bedoeling van 
die kerklike prediking: Die doel van die prediking 'is dat jy Christus 
[sal] [...] omarm en erken as 'n gawe en geskenk, wat deur God aan 
jou gegee word en [dat jy Hom] jou eie [sal] maak’ (das du 
Christum [...] auffnehmist unnd erkennist al eyn gabe und 
geschenck, das dyr von gott geben unf deyn eygen sey’). Volgens 
Luther is regte prediking, prediking van die evangelie en ‘daarvan 
word die hart en die gewete vrolik, seker en tevrede, wanneer die 
Christelike geloof gepreek word. Om hierdie rede word sulke 
prediking evangelie genoem’? (‘dauon wirt das hertz unnd 
gewissen fro, sicher unnd tzufriden, das heyst den Christlichen 
glawben [gejpredigt. Dauon heyst solch predigt Euangelium’ 

(WA 10(1/1), 11, 22-12, 1). In Luther se denke is evangelie en prediking 
wisselterme wat uit die Bybel voortspruit. 


Om te beweer dat elke gelowige ’n teoloog is, is 'n verrassende 
uitspraak. Om krities oor die prediking na te dink is seker vir 
elke gelowige 'n moontlikheid, maar is dit alleen teologie? Stel 
'n mens aan Luther die vraag wat teologie nou eintlik is, 
antwoord hy dat dit nie soseer wetenskap (scientia) is nie, 
maar eerder wysheid (sapientia). Alreeds in 1516, in sy 
Randopmerkings oor Tauler se preke (WA 9, 98, 21; [1516] 
1893b:98), het hy van teologie gepraat as ‘ervaringswysheid’ 
(‘sapientia experimentalis’). Vanselfsprekend het Luther 
teologie as wysheid nie teenoor die wetenskappe geplaas nie. 
Sy bydrae het met die gedagte te make dat naas en aanvullend 
tot die wetenskappe, teologie bydra om die mens te begryp. 
Vir Luther (WA 4O(ID, 63, 17-19; [1532] 1930:63 in 'n uitleg oor 
Ps 121:3) is teologie “n oneindige wetenskap, aangesien dit nie 
volledig afgehandel geleer en bestudeer kan word nie’ (‘/deo 
Theologica est infinita sapientia, quia nunguam potest edisci’). 
Om hierdie rede noem hy teologie ’n ‘historiese en 
ervaringswetenskap'. Deur die gang van die lewe, in biddende 
omgang met die Bybel, leer 'n mens die genade en geregtigheid 
van God verstaan; as voorwaarde vir 'n omvattende begrip van 
menswees. Dit is 'n proses wat nooit afgesluit kan word nie. 
Voortdurend, op grond van die noukeurige bestudering van 
die Skrif, gebed en leiding van die Heilige Gees, kan ons vorder 
in begrip oor ons bestaan. Luther het by ’n tafelgesprek in 1532 
(WA TR2, 67, 32-38, Nr. 1353; [1531-46] 1913) die saak soos 
volg saamgevat: 


'n Mens moet die Heilige Skrif egter nie volgens menslike insigte 
beoordeel, verstaan en interpreteer nie, maar in gebed ywerig 
bedink en oordink. As gevolg van aanvegtinge en die Satan 
leer 'n mens die Skrif [mettertyd] verstaan deur [voortdurend] 
daarmee in oefening te bly en om sodoende [/ewens- en geloofs-] 
ervarings [met die Skrif] op te doen; en as dit nie gedoen word 
nie, sal 'n mens niks daarvan verstaan nie ondanks die feit dat 
'n mens dit hoor en lees. Die Heilige Gees alleen moet altyd ons 
Meester en Leermeester wees; en die volgelinge en leerlinge 

[van Christus] behoort hulle nie te skaam om van hierdie 
Leermeester te leer nie.” (p. 67) 


Luther se teenstelling tussen ‘wysheid’ en ‘wetenskap’ loop uit op 
sy gedagte dat teologie ‘konflikwetenskap’ is (vgl. Bayer 1994: 
115-127; Köpf 2013:39-53; Lohse 1995:214-223). Teologie praat 
nie die kennis van ander wetenskappe na nie, aangesien dit 
iets anders tot die verstaan van mens en wéreld aanbied. 
Wat aangebied word, is God se Woord wat gehoor, geglo 
en gehoorsaam moet word. Hierdie aanbieding berus op 
aanhoudende ervaring. Oor en oor word die Woord gehoor, en 
oor en oor betrek mense wat gehoor word, biddend op hulle 
lewensworsteling. Om dié rede kan sy teologie ‘eksperimentele 
wysheid’ (‘sapientia experimentalis’) genoem word - 'n wysheid 
wat mettertyd ontwikkel deur te luister te bid, te dink en 
eksistensieel te betrek (Bayer 1994:55). 


N 4.4. Enige relevansie? 


Kritiese teologiebeoefening lyk na 'n teoretiese wenslikheid, 
totdat die eie teologiese program ter sprake kom. Die vraag is, 
hoeveel werkwinkels, bosberade, toerustinggeleenthede en 
ontwikkelingprojekte vandag aan kritiese debatvoering onderwerp 
word? Of laat die kundige manipulasietegnieke dit nie toe nie? 


Die tyd is ryp dat Luther se kruisteologie as ’n alternatief op die 
heerlikheidsteologie van die 'halleluja-Christendom' aangebied 
word. Die oënskynlike sukses van die lofprysingsgodsdiens is 
misleidend, aangesien hierdie aanbod die laaste fase is voordat 
iemand finaal die rug op die Christelike geloof keer. 


Luther se vryheidsbegrip is in die loop van die eeue óf as 
polities irrelevant verwerp, Of as polities nuttig gebruik as 


91. Volgens Luther: 'Man soll aber die heilige Schrift nicht nach unser Vernunft messen, richten, 
verstehen, und deuten, sondern mit dem Gebet fleißig bedenken und ihr nachtrachten. So sind 
die Anfechtungen und der Satan auch ein Ursach, dass man sie ein wenig und etlicher Masse lerne 
verstehen durch Ubung und Erfahrung; sonst und ohne das verstehet man nimmermehr nichts 
davon, ob man sie wol höret und lieset. Der heilige Geist muss alda allein Meister und Präceptor sein, 
der uns lehret, und der Jünger oder Schüler schäme sich nicht, von diesem Präceptor zu lernen.’ 

mobiliseringsfaktor (vgl. Schmidt [2010] 2017). Die waarde wat 
hierdie geskrif in ons konteks het, is die uitklaring van die 
verhouding tussen geloof en werke. Die Christelike liefde, in die 
gestalte van “n verskil maak’, het die Christelike geloof vervlak. 
Luther se denke oor naasteliefde kan dalk net weer diepte in die 
openbare diskoers bring. 


E 4.5. Oorsig 


Hierdie hoofstuk oor Luther se teologie begin met biografiese 
inligting oor sy naamsverandering. Sy naamsverandering is ’n 
aanduiding van die teologiese weg wat hy sou volg, naamlik 
kritiese teologiebeoefening. Luther se teologiese program word 
verduidelik na aanleiding van sy disputasie in Heidelberg, die 
voorwoord in ’n versameling van postille en sy geskrif oor 
die vryheid. Elke geskrif belig ’n belangrik aspek van Luther se 
teologie. Twee kort sistematiese besinnings oor sy teologie word 
tenslotteaangebied.Dieeenhandeloordieuitsluitlikheidsformules 
en die ander een oor teologie as wysheid. 

E 5.1. Inleiding 


Luther se ontvoering direk né die Ryksdag van Worms en sy verblyf 
in die Wartburgkasteel buite Eisenach, is 'n belangrike episode in sy 
biografie. Dit is daarom noodsaaklik dat 'n gedetailleerde weergawe 
van hierdie periode op skrif gestel word. Die Wartburg-periode is 
een van die belangrikste in terme van sy bydrae tot die teologie en 
die opbou van 'n ‘Evangeliese Kerk’. Nie net die vertaling van die 
Nuwe Testament verdien aandag nie, maar ook die geskrifte wat 
met die vertaling, verstaan en gebruik van die Bybel verband hou. In 
die lig van die belangrike rol wat die Bybel speel in die lewens en 
teologie van Afrikaanssprekendes, is hierdie hoofstuk ietwat langer 
as ander hoofstukke. Die opkomende ateisme en agnostisisme 
onder Afrikaanssprekendes word gevoed deur Bybelse 
fundamentalisme en die agterhaalde Gereformeerde ortodoksie. In 
hierdie opsig is die navorsing oor Luther van groot waarde. Luther 
se verstaan van die Woord van God verdien ernstige oorweging 
deur mense uit die charismaties fundamentalistiese en ortodoks 


How to cite: Van Wyk, I.W.C., 2019, ‘Die Bybel: Vertaling, verstaan en gebruik’, in ‘Martin Luther: 
’n Inleiding tot sy lewe, denke en geskrifte’, HTS Theological Studies/Teologiese Studies, 
suppl. 13, 75(5), pp. 117-153, AOSIS, Cape Town. https://doi.org/10.4102/aosis.2019.BK91.05 

Gereformeerde kringe, aangesien sy ‘Skrifverstaan’ kan meehelp 
om ’n klomp misverstande rakende die Christelike geloof te vermy. 


N 5.2. Biografie 


5.2.1. Die gebeure tussen 
Januarie 1520 en 04 Mei 1521 


Terwyl Luther in 1520 aan sy drie hoofgeskrifte gewerk het, het 
die kerklike maghebbers doelgerig teen hom begin optree. Op 
24 Januarie 1520 het biskop Johann von Meißen, met goedkeuring 
van hertog Georg van Sakse, ’n 'klagskrif’ teen Luther uitgereik na 
aanleiding van sy geskrif van 1519 oor die nagmaal. Dit volg op die 
aanklagte van leerdwaling op grond van sy eerste versameling 
Latynse geskrifte, wat in Augustus en November 1519 uitgegee is 
deur Wolfgang Capito in Basel, onder beskerming van die 
teologiese fakulteite van Keulen en Leuven. Luther het die klagstate 
maklik weerlé sonder enige verdere gevolge vir hom (Köpf 2015:89). 
Intussen het Johannes Eck saam met die Roomse kurie gewerk en 
op 15 Junie 1520 ’n ban-dreigbul (Bannandrohungsbulle) onder 
die titel Exsurge Domine (verhef U, Here!) vrygestel. Daarin word 
41 dwalings van Luther, wat uit 17 geskrifte saamgestel is, uitgelig. 
Hy is 60 dae tyd gegun om al hierdie uitsprake te herroep. Sou hy 
dit nie doen nie, word hy as ’n hardnekkige ketter veroordeel, en al 
sy geskrifte vernietig. Luther skryf in Augustus aan Karel V dat hy 
sy uitsprake nie kan herroep nie. Hy publiseer in Latyn en Duits ’n 
‘verklaring’ waarin hy protes aanteken teen die aanklagte (Oblatio 
sive Protestatio - WA 6, 480-483; [1520] 1888a). Daarin versoek hy 
weer om deur ’n onbevooroordeelde universiteit in ’n openbare 
disputasie verhoor te word. Indien hy op grond van die Skrif van 
leerdwalings oortuig kan word, sal hy hom by die beslissing neerlé. 
Intussen is die dreigverklaring deur Johannes Eck en Hieronymus 
Aleander in Duitsland versprei. Op 12 Oktober versoek Karl von 
Miltitz hom ’n laaste maal om ’n versoenende brief aan pous Leo X 
te stuur. Dit doen hy terwyl hy die Duitse en Latynse weergawes 
van sy Vryheidsgeskrif as bylaes aanheg. Einde Oktober publiseer 
hy Latynse en Duitse weergawes van ’n verweerskrif op die 

dreigverklaring (letterlik ‘dreigbul’) onder die titel Adversus 
execrabilem Antichristi bullam (WA 6, 614-629; [1520] 1888b). Die 
feit dat hy na die pous as die Antichris verwys, maak egter enige 
versoeningsgesprekke onmoontlik. In Oktober vind die openbare 
verbranding van Luther se geskrifte in Leuven en Ingolstadt, en in 
November in Keulen en Mainz plaas. Op 10 Desember nooi 
Melanchthon die studente in Wittenberg uit om 09:00 die 
verbranding van Roomse kerkregtelike dokumente by die Heilige 
Kruis-kapel by die stadspoort (E/stertor) te kom aanskou. Naas 
hierdie dokumente is die ‘dreigbul’, die geskrifte van Johannes Eck 
en Hieronymus Emser ook verbrand. Aangesien berigte oor die 
gebeure soos ’n veldbrand deur Duitsland versprei het, was Luther 
verplig om ’n verduideliking te skryf onder die titel, Waarom die 
pous en sy volgelinge se boeke deur D. Martin Luther verbrand is 
(WA 7, 161-182; [1520] 1897d:161-182). Met die verbranding van die 
kerk se regsdokumente het Luther, teen sy bedoeling, bande met 
die Roomse Kerk verbreek. Op 03 Januarie 1521 is die kerklike ban 
oor Luther uitgespreek. Die persoon wat die wéreldlike ketterproses 
moes voltrek was Karel V (wat op 23 Oktober 1520 in die dom in 
Aachen tot die Duitse koning gekroon, maar eers in 1530 in Bologna 
deur die pous tot keiser gekroon is). Aangesien Karel V slegs die 
‘verkose keiser’ was, was hy verplig om in oorleg met die keurvorste 
te regeer. Frederik die Wyse van Sakse was die tweedemagtigste 
keurvors in die ryk, en Karel V moes eintlik voor sy wil buig. Sy wil 
was dat Luther, sy onderdaan, in die openbaar, onder sy beskerming 
op 'n Ryksdag verhoor moes word. Op 27 Januarie 1521 het Karel V 
sy eerste Ryksdag in Worms geopen. Aangesien hy eers aan ander 
sake aandag moes skenk, nooi hy Luther eers op O6 Maart uit om 
na Worms te kom. Op 02 April reis Luther met drie wagte na 
Worms. Op pad preek hy eers op ’n paar plekke, en kry hy ’n helde- 
ontvangs in Leipzig en Erfurt. Op 16 April meld hy hom in Worms 
aan, en op 17 en 18 April vind die verhoor plaas. 


Luther het gehoop om redes vir sy uitsprake voor te dra, terwyl 
die koning slegs wou hé dat hy sy uitsprake moes terugtrek. Op 
17 April het die keiserlike woordvoerder, Johannes von der Ecken, 
hom gevra of hy die inhoud van sy geskrifte herroep? Hy is tot die 

18de kans gegee om te antwoord. Op 18 April lewer hy dan ’n 

voorbereide toespraak en maak die volgende beroemde uitspraak 

(Köpf 2010): 
[Indien ek nie deur die getuienisse van die Skrif en rasionele 
argumente oortuig kan word nie - aangesien ek nie die pous of die 
konsilies kan glo nie, omdat dit ’n feit is dat hulle dikwels gefouteer en 
mekaar weerspreek het - daarom is ek op grond van my aanhalings 
uit die Heilige Skrif in my gewete oortuig [dat ek reg is] en is ek 
[daarom] 'n gevangene van die Woord van God. Om hierdie rede kan 
en wil ek niks herroep nie, aangesien dit nie veilig of heilsaam is om 
teen jou gewete te handel nie. Mag God my help, Amen!” (p. 175; 
[die outeur se toegevoegde klem)) 


Op 19 April het Karel V ’n verklaring laat voorlees (eers vanuit 
die oorspronklike Frans en dan uit 'n Duitse vertaling) waarin hy 
stel dat sy geduld met Luther op is en dat hy die proses aan die 
gang gaan sit om Luther as ketter te straf. Op 25 April ontvang 
Luther 'n opdrag van Karel V dat hy binne 21 dae moet terugkeer 
sodat die proses kan begin. Op 26 April verlaat Luther Worms 
saam met sy beskermers. Die verkose keiser stel 'n edik vry 
waarin Martin Luther tot ketter verklaar word en sy aanhangers 
met swaar strawwe gedreig word. Hierdie edik is egter eers op 
25 Mei deur die keiser onderteken. Luther het in daardie stadium 
geen kennis van die edik gehad nie. Op 04 Mei word Luther, op 
bevel van Frederik die Wyse, naby die kasteel Altenstein in 
Thüringen ontvoer en na die Wartburg gebring (vgl. Köpf 
2015:89-97). 


5.2.2. In die Wartburgkasteel 


Op 26 April 1521 verlaat Luther Worms onder beskerming van 
Frederik die Wyse. In sy besit is wel die pouslike ban van O3 Januarie 
1521 Decet Romanum Pontificem, maar nie die Ryksakte nie (ook die 


92. Volgens legende sou Luther gesê het: 'Hier staan ek, ek kan nie anders nie.” Hierdie woorde 
word egter nie deur die notule van die Ryksdag, of 'n ooggetuie bevestig nie. Volgens een 
van die ooggetuies Konrad Peutinger sou hy gesê het: 'Mag God my tot hulp wees! Beide 
hierdie weergawes word nie as histories betroubaar aanvaar nie (vgl. Kohnle 2015:108-115; 
Leppin [2006] 2010:171-181; Schilling 2014:218-223). 


120 


Hoofstuk 5 


Edik van Worms genoem) wat eers op 25 Mei 1521 onderteken sou 
word. Sy plan is dat hy hom binnekort vir teregstelling aan die 
owerhede sal oorgee. Hy het nog op O3 Mei in Eisenach gepreek 
(wat hy nie veronderstel was om te doen nie), maar reis daarna 
verder saam met Nikolaus von Amsdorf en Johannes Petzensteiner 
na Möhra (die geboortedorp van sy vader). Op 04 Mei word die 
geselskap in die woud naby Gotha oorval, en word Luther ontvoer 
en na die kasteel genaamd Wartburg buite Eisenach geneem. Wie 
almal by hierdie ontvoering betrokke was, wie almal daarvan geweet 
het en wie almal hom in die Wartburg ontvang het, is histories nie 
heeltemal seker nie. Daar bestaan drie verskillende weergawes (vgl. 
Schall & Schwarz 2017:284-285). Daar word egter algemeen aanvaar 
dat Spalatin direk by die ontvoeringsplan betrokke was.” 


Ter wille van sy veiligheid word Luther, met instemming en 
medewete van keurvors Frederik die Wyse, vanaf O4 Mei 1521 tot 
O1 Maart 1522 in die Wartburgkasteel by Eisenach versteek. Luther 
het na hierdie tyd verwys as sy ‘asieltydperk in die ryk van die 
voéls’ (Schall & Schwarz 2017:284). Die oudste gedeelte van die 
Wartburg is in 1067 deur Ludwig der Springer gebou. Dit is 'n klein 
en onindrukwekkende kasteeltjie, maar een van die belangrikste 
kastele in die Duitse geskiedenis. Die heel belangrikste gebeurtenis 
in die kasteel was die vertaling van die Nuwe Testament deur 
Martin Luther binne elf weke. 


Luther was in 1521 nog 'n Roomse priester en gekleed in die 
mondering van die Augustynse Eremieten-orde waaraan hy 
behoort het. Met hierdie gewaad het Luther in die Wartburg 
aangekom. Hy is egter ter dood veroordeel en moes daarom in 
vermomming, onder 'n skuilnaam, in die Wartburg skuil. Slegs die 
hoof van die kasteel, Hans von Berlepsch,”* het geweet dat Junker 


93. Heinz Scheible (2019) gee in 'n onlangse artikel nuwe inligting oor die adellike Christoph 
von Sternberg wat by die ontvoering betrokke sou gewees het. 


94. Luther het nooit verklap dat Von Berlepsch in die ontvoering saamgespeel het nie. Hy het 
ook nooit na hom in briewe verwys nie en slegs verwys na ‘my gasheer' (‘meus hospes’), of 
na ‘die man van hierdie plek’ (‘vir loci huius’). So het hy ook nooit na die Wartburg verwys nie. 
Dit het eers in 1540 bekend geraak (vgl. Schall & Schwarz 2017:288). 

Jörg” eintlik Martin Luther was. As Junker Jörg het hy vir die 
eerste keer in 16 jaar gewone klere aangetrek en sy hare en baard 
laat groei.“ Dit was vir hom baie aardig om byvoorbeeld ewe 
skielik ’n broek te dra. Naas die ongemak met die klere, het Luther 
in dié tydperk ook talle aanvegtinge beleef, soos hardlywigheid en 
seksuele drif en drang. Luther het die aanvegtinge as aanvegtinge 
van die duiwel beskou. Dit is egter nie vreemd nie, aangesien hy 
selfs sy lewenstryd en konflik met die pous en sy volgelinge as 
werk van die duiwel beskou het (Schwarz [1986] 2014:130). 


5.2.3. Studeerwerk, geskrifte en postille 


Luther se tyd in die Wartburg was 'n baie produktiewe tyd. Hy 
het 30 briewe en 12 geskrifte die lig laat sien. Luther het hom van 
die eerste dag af besig gehou met studie van Grieks en Hebreeus. 
Waarskynlik het hy 'n Hebreeuse Ou Testament saam met ’n 
Latynse Bybel (Vulgaat) in sy tas gehad. Spalatin het egter baie 
gou 'n Griekse Nuwe Testament aan hom gestuur wat deur die 
humanis Nikolaus Gerbel in Strasbourg uitgegee is. letwat later 
het hy die Griekse uitgawe van Erasmus uit Wittenberg ontvang 
(Schwarz [1986] 2014:131). 


In die eerste weke het Luther sy uitleg van Psalm 22 voltooi as 
deel van sy tweede reeks voorlesings oor die Psalms. Hy het ook 
sy vertaling en uitleg van die loflied (Magnificat) van Maria 
(Luk 1:46a-55) voltooi wat reeds, stuksgewys, in Wittenberg 
gedruk is (aan die publikasie word twee keer in hierdie boek 
aandag gegee). In terme van nuwe navorsing het hy aandag gegee 


95. Die van ‘Jörg’ word eers sedert die middel van die 20ste eeu as die korrekte spelling 
aanvaar. Die eerste Protestantse geskiedskrywers het aanvanklik na ‘Junker Georgen’ 
verwys. Later is daar soms na 'Guirge' of na ‘'Görg’ verwys. Die navorsing aanvaar dat ‘Jörg’ 
die Nederduitse spelling van 'Georg' was, wat doelbewus gekies is om die vermomming te 
ondersteun (vgl. Schall & Schwarz 2017:286-287). 


96. Volgens Ambrosius Wilken het Luther in die Adventstyd Wittenberg vir drie dae in die 
geheim besoek. Sy vermomming was sö goed dat Lucas Cranach hom nie herken het nie. Hy 
het dadelik 'n skets (Taffel) van ‘Junker Jörg’ gemaak. Dit sou een van die beroemdste sketse 
in die geskiedenis van die mensdom word (vgl. Schwilk 2017:261). 

aan die vryheidsprobleem binne die biegsisteem. Hiervoor het hy 
onder meer op Lukas 17:11-19 gekonsentreer. Aan sy kritici het hy 
hom nie veel tydens sy verblyf in die Wartburg gesteur nie. Daar 
was slegs 'n kort verweerskrif teen Emser en 'n lang Latynse geskrif 
teen Jakob Latomus, die woordvoerder van die teoloë van Leuven. 
In hierdie geskrif het Luther begin om 'n eie Bybelse hermeneutiek 
te ontwikkel deurdat hy Latomus se gelykstelling van Paulus en die 
kerkvaders verwerp het. Nogtans het hy self die Ou Testament 
vanuit 'n Pauliniese perspektief gelees (vgl. Schwarz [1986] 
2014:131-132). In die laaste maande van sy verblyf in die Wartburg 
het hy hom met die selibaatskap en pligte van priesters besig 
gehou. Sy denke oor die huwelik het ook in hierdie tyd al meer en 
meer vorm aangeneem (vgl. Schwarz [1986] 2014:133-135). 


Na afhandeling van sy akademiese skryfwerk, kon Luther in 
November 1521 die eerste hoofdeel van sy Postille” afhandel. 


97. Die begrip postil(le) is afgelei van die liturgiese aankondigingsformule post illa verba 
textus waarop 'n verklaring van 'n bepaalde Bybelgedeelte in die erediens volg. In hierdie sin 
is postille sedert die 13de eeu as 'n randopmerking of kommentaar op 'n Bybelteks verstaan. 
Die klassieke voorbeeld is die Postillae perpetuae van Nikolaus von Lyras. Hierdie woord 
is egter ook parallel met die woord homiliaen later met 'n homilie-agtige verklaring van 'n 
teksgedeelte binne preekverband. Sedert die middel van die 14de eeu word onder postille 'n 
hele jaargang se homilieë verstaan. Eers by Luther kry hierdie terminologie 'n vaste betekenis 
as aanduiding van 'n spesifieke soort literatuur. By Luther beteken postille 'n versameling van 
perikoop-verklarings wat gekoppel is aan Sondae en feesdae van die kerkjaar. 

Luther het die postille op aandrang van Frederik die Wyse geskryf. In Oktober 1519 het hy 
Luther versoek om die strydgesprekke te staak en eerder sy tyd te gebruik om verklarings 
(enerratio) te skryf vir die voorgeskrewe tekste van die liturgiese kalender wat die priesters en 
monnike kon help in hulle daaglikse werk. Weens sy werkslading kon Luther nie dadelik met 
hierdie taak begin nie. Eers in Maart 1521 verskyn by Johann Rhau-Grunenberg in Wittenberg 
die Enarrationes epistolarum et euangeliorum, guas postillas vocant (WA 7, A66-537; [1521] 
897b). Hierdie geskrif bestaan uit agt Latynse verklarings van die voorgeskrewe tekste 
uit die vier Evangelies en Pauliniese briewe vir die prediking op die vier Adventsondae. 
Hierdie Latynse Adventspostille is aan die keurvors opgedra met die verwagting dat die 
kerklike ampsdraers dit sal gebruik om die suiwer Bybelse boodskap uit te dra. Dit was dus 
verstaanbare verklarings van die Bybeltekste wat vir preekvoorbereiding gebruik kon word. 
n sy dedikasiewoord aan die keurvors verwys Luther (WA 7, 463-465; [1521] 1897c) die 
eerste keer na homself as 'n evangeliese teoloog’. Sy doelwit is om die kern van die evangelie 
uit te lig as die boodskap van vreugde waarmee die kerk opgebou kan word. Sy taak as 
eoloog is dus om op 'n eenvoudige wyse die hart van die evangelie aan die gewone mense te 
verduidelik. Alreeds in 1521 is 'n Duitse vertaling in Strasbourg by Johann Schott gepubliseer 
(vol. Spehr 2015; Zschoch [2005] 2010). 

Die eerste gedeelte van die eerste hoofdeel was die Latynse 
Adventspostille en die tweede gedeelte was dan die Duitse 
Wartburgpostille. In Junie 152198 begin Luther om die oudkerklike 
perikoop-indeling vir die Kerstyd uit te lê vir die prediking. 
Die eerste teks waaraan hy gewerk het, was Titus 2:11-15 wat vir die 
Kersnagmis gebruik is. Teen die middel van Julie laat hy Melanchthon 
weet dat hy byna klaar met die Kerstyd is. Tot by 19 November 1521 
ontstaan ’n verdere 16 verklarings van gedeeltes uit die evangelies 
en briewe wat op die Kersboodskap betrekking het. Hierdie hele 
versameling (vanaf Kersnag tot en met Epifanie) staan bekend as die 
Kersfeespostille (WA 10(I/1) wat opgedra is aan graaf Albrecht von 
Mansfeld. Aangesien Luther tevrede was met die Kersfeespostille, 
het hy besluit om die Latynse Adventspostille grondig as ’n Duitse 
teks te hersien en uit te brei. Die hersiene teks staan bekend as die 
Adventspostille (WA 10(1/1), 1-208; [1525] 1925). Die werk het parallel 
geloop met sy vertaalwerk van die Nuwe Testament. Om hierdie 
rede is daar talle opmerkings oor vertaalkwessies in die postille 
opgeneem. Beide dele word gedruk en uitgegee deur Johann Rhau- 
Grunenberg: In Maart 1522 die Kersfeespostille en einde April die 
Adventspostille. Voor in die Kersfeespostille vind ’n mens nie net die 
dedikasiewoord nie, maar ook ’n gedeelte wat later bekend sou 
staan as ’n Kort onderrig oor wat 'n mens in die evangelies moet soek 
en verwag (WA 10(/1), 8-18; [1522] 2012a:485-499). Saam met die 
voorrede van die Septembertestament, kry 'n mens 'n kort 
samevatting van Luther se verstaan van die Nuwe Testament. Luther 
se postille het begin met enarrationes (eksegetiese verklarings) en 
eindig as voorbeelde hoe daar verantwoordelik oor Jesus Christus 
gepreek moet word. In die Wartburgpostille vind 'n mens, as 
preekhulp, die sentrale temas van die Reformatoriese teologie, 
naamlik geloof, regverdiging, Christologie, wet en evangelie, bekering 
en gebed (vgl. Spehr 2015:552-553). 


98. Een van die mites wat nie verder gevoer word nie, is dat Luther tot twee keer per dag in 
die sogenaamde 'Lutherkapelle' in die Wartburg gepreek het. Hierdie vermoede het op die 
foutiewe datering van 'n brief van Luther berus. Navorsers is dit eens dat Heinrich Ebenhein, 
die kapelaan van die kasteel, däär gepreek en die mis bedien het. Luther se kritiese geskrif 
Oor die misbruik van die mis was juis polemiek teen die private mis vir adellikes in die 
Wartburg (vgl. Schall & Schwarz 2017:288). 

Aangesien sy postille sy belangrikste bydrae tot die eksegese 
en hermeneutiek van die Nuwe Testament en die homiletiek 
bevat, word hier ook aandag gegee aan hierdie arbeid nä die 
Wartburg-periode. Luther het waarskynlik in Februarie 1524 weer 
begin werk aan sy postille. Hieraan het hy tot September 1525 
gewerk. Die reeks staan bekend as die Vastydpostille (WA 1711), 
1-247; [1525] 1927). Dit konsentreer op die perikope vir die 
tydperk eerste Sondag nä Epifanie tot en met Goeie Vrydag. Die 
manuskrip van die eerste vyf Epifanie-Sondae is uit Lucas Cranach 
se drukkery gesteel en onwettig deur Paul Kohl in Regensburg 
gepubliseer. Luther was verplig om van 'n eksemplaar van hierdie 
onwettige publikasie gebruik te maak om die werk weer volledig 
te kry. Vanselfsprekend was hy woedend oor die diefstal. In die 
reeks het Luther gebruik gemaak van reeds gepubliseerde preke 
en geskrifte. Op Goeie Vrydag het hy byvoorbeeld die Preek oor 
die betragting van die heilige lyding van Christus (1519) gelewer. 
Hierdie reeks was ook korter en onvollediger as die vorige reekse. 
Inhoudelik haak hy egter by die Wartburgpostille aan en 
Konsentreer ook op die geloof, die liefde, die kruis en lyding. In 
1525 verskyn die Winterpostille by Johann Rhau-Grunenberg in 
Wittenberg wat 'n verwerkte samevatting van die eerste drie 
reekse is. In 1528 publiseer Hans Lufft ’n taalkundig verbeterde 
teks en in 1540 publiseer Caspar Cruciger 'n algeheel verbeterde 
teks. Volgens Luther (WA 23, 279, 13-14; [1527] 1901:279) self was 
dit ‘die allerbeste boek wat hy ooit gemaak het’. In 1544 verskyn 
in Nürnberg ’n verwerkte weergawe (deur Veit Dietrich) van 
Luther se Huispostille. Hierdie postille bevat preke wat Luther 
tussen 1531 en 1534 in sy huis gelewer het. Die preke was 
hulomiddels vir die huisvaders wat nie die Sondagerediens kon 
bywoon nie en gedurende die week aan die huisbewoners die 
evangelie moes verkondig. Luther het dié uitgawe self van ’n 
voorwoord voorsien (WA 52, 1-2; [1544] 1915). Ongelukkig het 
Dietrich enkele van Melanchthon se preke ook in die bundel 
opgeneem. Dit sou later een rede wees vir binne-Lutherse 
konflikte en sou aanleiding gee tot die Jena-uitgawe van Luther 
se werke. Teen 1617 het daar 47 uitgawes van Luther se 
Winterpostille verskyn en teen 1609 altesaam 81 uitgawes van 

die Huispostille. Saam met die Lutherse Bybel en die kategismusse 
was dit die literatuur wat die Reformasie gevestig het (vgl. Spehr 
2015:553-556; Zschoch [2005] 2010:317-318). 


Luther het nie net sy eksegetiese resultate en voorstelle oor 
hoe daar gepreek moet word, aangebied nie; hy self het baie 
gereeld gepreek. Sedert sy aankoms in Wittenberg in 1511, het hy 
gereeld däär gepreek - aanvanklik slegs in die Augustynse klooster, 
maar sedert 1514 in die stadskerk. In die kasteelkerk het hy gepreek 
wanneer die keurvors in die erediens was en op belangrike dae op 
die liturgiese kalender volgens die voorgeskrewe tekste. Tydens 
die middag-eredienste het hy 20 jaar lank oor die eerste vyf boeke 
van die Ou Testament gepreek. Sedert 1530 het hy oor die 
voorgeskrewe tekste uit die briewe van die Nuwe Testament 
gepreek. Hy het dikwels ook in reekse uit sekere Bybelboeke 
gepreek. Dikwels moes hy ook vir Johannes Bugenhagen, die 
predikant van die stadskerk, instaan wanneer hy op ander plekke 
met kerkordelike sake besig was. Tweeduisend preke van Luther 
het in bewaring gebly. Die outentisiteit van die preke vöör 1521 kan 
betwis word. Die preke vanaf 1523 is meestal outentiek. Georg 
Rörer (wat in 1525 in die stadskerk as diaken en as reisende 
sekretaris vir Luther aangestel is) het Luther se preke vanaf hierdie 
jaar tot en met Januarie 1546 noukeurig opgeteken. Rörer het 
Luther se notas voor die preek ontvang en hy het (in snelskrif) 
opgeteken wat Luther bygevoeg het. Nä die erediens het hy die 
hele preek dan uitgeskryf. Luther self het nie die preke redaksioneel 
versorg nie. Hy het wel vir Caspar Crugicer vertrou om ’n paar 
honderd preke taalkundig te verbeter. Luther het self sekere 
belangrike preke in kort traktate omskep en dit dan ‘preke’ 
Sermon’ - Latyn of ‘Predigt’ - Duits) genoem. Die omvang van 
Luther se preke het van jaar tot jaar gewissel. Volgens Zschoch 
([2005] 2010:316-317) het hy in 1523 altesaam 138 preke op 86 dae 
gelewer; in 1524, 93 preke op 59 dae; in 1528, 195 preke op 145 dae. 
In die dertigerjare het hy weens siekte nie gereeld gepreek nie - en 
meestal tuis of in die stadskerk. Tussen 1540 en 1543 het hy nog 
minder gepreek. In 1545 het hy weer gereeld gepreek. Kort voor sy 
dood in 1546 het hy nog steeds gereeld gepreek - selfs drie dae 
voor sy dood terwyl hy al ernstig siek was. 

5.2.4. Die vertaling van die Bybel in die 
moedertaal 


In sy kamertjie, bekend as die Lutherstube,?° vertaal hy die Nuwe 
Testament in net elf weke. Op 14 Desember 1521 begin hy (na ’n 
kort besoek aan Wittenberg in die geheim) op aandrang van 
Melanchthon werk aan 'n nuwe Duitse vertaling'%% en sluit hierdie 
taak voorlopig op 10 Januarie 1522 af. Hy het egter vooraf al ’n 
klomp werk gedoen. Dit sluit die volgende in: Lesings oor 
Romeine (1515-16), Galasiërs (1515-16), Hebreërs (1517-18), 
vertaling van Latynse tekste vir sy preke, en 'n vertaling en uitleg 
van die Magnificat. Al sy lesings het gepaard gegaan met 
vertalings in Duits. Hy het, met ander woorde, reeds 'n groot 
gedeelte van die Nuwe Testament vertaal gehad toe hy in 1521 
formeel daarmee begin het. Hierdie vertalings was meestal uit 
Latyn en nie Grieks nie. 


Soos reeds gestel, het hy aanvanklik in die Wartburg geen 
kommentare tot sy beskikking gehad nie. Eers na 'n paar maande 
het hy 'n eksemplaar van Erasmus se Griekse Nuwe Testament 
ontvang. Die Novum Instrumentum Omne, soos dit bekend 
gestaan het, was die eerste kritiese uitgawe van die Griekse Nuwe 
Testament. Die teks, sowel as die Latynse vertaling daarvan, is 
deur Erasmus van Rotterdam voorberei en in 1516 deur Johan 
Froben in Basel gedruk. Dié uitgawe is (ironies genoeg) aan pous 
Leo X opgedra. Martin Luther het die tweede uitgawe van die 
teks (1519) gebruik vir sy vertaling van die Nuwe Testament in 
Duits. Volgens vandag se standaarde is dit maar 'n swak teks, 
maar dit was die begin van die wetenskaplike hantering van die 
Bybeltekste en die breuk met die Middeleeue. 


99. Volgens die oudste oorblywende inventaris uit die jaar 1669 word daar verwys na 'Doctor 
Lutheri Stuben'. Met hierdie beskrywing is daar jaarliks tot en met 1829 volhard. Daarna is 
daar gewoon na die Lutherstube verwys (Schall & Schwarz 2017:287). 


100. Dit is 'n mite dat Luther verantwoordelik was vir die eerste Duitse vertaling van die 
Bybel. Vöör Luther was daar reeds 14 Hoogduitse en 4 Nederduitse vertalings. Nie een van 
hierdie vertalings was algemeen bekend nie. Al die vertalings was woord vir woord vertalings 
uit die Vulgaat; en om hierdie rede meestal onverstaanbaar (vgl. Schwarz [1986] 2014:137). 

By sy terugkeer in Wittenberg op O1 Maart 1522, het Luther 
Melanchthon se hulp ingeroep om met die vertaling van sekere 
begrippe en gedeeltes te help. Luther het byvoorbeeld nie die 
kleure van edelstene geken nie, en Melanchthon moes hom 
daarmee help. Voordat hulle die werk kon afhandel, is die eerste 
weergawe van Luther se vertaalde Nuwe Testament reeds gedruk. 
Hierdie weergawe staan bekend as die Septembertestament. Die 
manuskrip is inderhaas deur die drukker Melchior Lotther 
gereedgemaak vir die Leipzig-boekeskou om mense’n voorsmakie 
te gee van wat sou kom. Luther se naam het ook nie op die 
buiteblad verskyn nie. Die Roomse gelowiges (Altgläubigen) het 
aanstoot geneem aan hierdie vertaling, onder meer weens die 
voorwoord en illustrasies wat daarin opgeneem is. Hertog Georg 
von Sachsen het op 07 November 1522 die eerste regent geword 
wat die besit en verspreiding van die Nuwe Testament verbied 
het. Sy hofteoloog, Hieronymus Emser, het vroeg in 1523 die 
eerste omvattende kritiek op hierdie vertaling gepubliseer. Philipp 
Melanchthon het die teks in Oktober en November verbeter, en in 
Desember is die Desembertestament gedruk. Tussen 1522 en 
1533 is daar 85 oplae van hierdie uitgawe gedruk en verkoop. 
Luther wou geen tantieme ontvang nie (vgl. Schwarz [1986] 
2014:138-139). 


Met die vertaalwerk het Luther die gewone mense van 
Wittenberg se stadskerk in gedagte gehad - dié mense vir wie hy 
gepreek het. Sy doelwit met die vertaling was om lewendige 
spraakgebruik in te span, gerig op die hoorder van die evangelie, 
naamlik die moeder in die huis, die kind in die park en die 
kosverkoper op die mark. Luther het met sy vertaling die evangelie 
in die oog gehad. Christus en sy weldade moes in die vertaling 
belig word. Die vertaling moes geloof versterk en verdiep. Vir 
Luther was vertaling nie primêr 'n taalkundige aangeleentheid 
nie, maar 'n saak van verkondiging. Die Bybel is vir Luther nie 
primêr teks nie, maar God se heilige Woord wat gerig is op die 
hart van die mens. Vertaling geskied vir Luther nie woord vir 
woord nie, maar sin vir sin. Dit is, met ander woorde, nie die 
afsonderlike woorde wat vertaal moet word nie, maar die hele 

gedagtegang van ’n gedeelte. Vertaling is vir Luther ook uitleg. 
Vertaling gaan in die eerste instansie oor teologie en nie filologie 
nie. Vertaling sonder ‘leer’ is volgens hom nie moontlik nie. 


In 1522 het die Duitse taal nog nie bestaan soos ons dit 
vandag ken nie. Daar was slegs ’n klomp Duitse streekdialekte. 
Naas die Saksiese dialek wat Luther gepraat het, was 
Niederdeutsch die belangrikste dialek in die gebiede waar die 
Reformasie wortelgeskiet het. Die Duitsers is redelik eenstemmig 
oor die feit dat Luther ’n groot bydrae gemaak het tot die skep 
van ’n eenvormige akademiese en omgangstaal. Die bydrae wat 
Luther se Bybelvertaling gelewer het tot die ontwikkeling van 
die Duitse taal is in die jubileum van 2017 oor en oor benadruk 
(vgl. Dalferth 2018; Günther 2017; Haustein 2017; Kahler 2017; 
Söding 2017). 


Die Lutherse Bybel is egter van talle mites omgewe, soos dat 
die Duitse taal met hierdie Bybel begin het, die Duitse kerk in ’n 
leesgemeenskap omskep is en die demokrasie se oorsprong hier te 
vinde is. Verder moet onthou word dat vöör Luther se vertaling 
daar talle Roomse vertalings in Duits was en dat die Roomse ordes 
en lidmaatbewegings ook die leeskultuur bevorder het. Luther was 
ook maar net ’n kind van sy tyd - en sö ook ‘sy’ vertaling. Daar 
moet verder onthou word dat dié vertaling ’n hibried is. Sonder 
Melanchthon se bydrae sou die Nuwe Testament nie volledig 
gewees het nie. Die vertaling van die Ou Testament was ’n 
spanpoging van Wittenberg se teoloé en sy bydrae tot die vertaling 
van die apokriewe boeke was baie gering. Kritici meen dat hy wel 
die Grieks en Hebreeus voor o& gehad het, maar die Latynse 
vertaling in sy hart. Wat is dan so uniek aan Luther se vertalings en 
wat kan met reg aan hierdie vertalings toegedig word? Hy was die 
eerste persoon wat van Johannes Gutenberg se nuwe media 
gebruik gemaak het om Bybels te laat druk. Die kombinasie van die 
vertaal- en drukkuns onderskei Luther van vorige vertalingspogings. 
Ondanks diena-oorlogseaandrang dat Luther medeverantwoordelik 
vir die slagting van die Jode gemaak moet word, was dit juis hy 
wat die Ou Testament weer in die kerk teruggebring het. Een bewys 
hiervoor word in die teologies eksegetiese inleiding van A. 

Schleiff tot Band 9 van die Duitse Bybel gevind waar gestel word 
(WA DB 9A), xxxvii; Luther [1522-1545] 1939): 
Christelike teoloé en Hebraiste het [...] volgens Luther se wil die plig 
om die Ou Testament uit die hande van die Jode te neem, aangesien 


slegs hulle die geheel [van die Bybel kan oorskou] en omdat die Jode 
daarvoor blind is. (p. xxxvii) 


Selfs al word die stories rondom Luther en die Duitse taal 
ontmitologiseer, moet daar nogtans erken word dat hy die Duitse 
taal geweldig verryk het. Talle woorde en idiomatiese uitdrukkings 
in Germaanse tale is aan Luther te danke - nieteenstaande die 
feit dat die Gereformeerde kerke eerder die Zwingli-vertaling 
(Zurcher Bibel) van 1531 as Luther se vertaling gevolg het. Sy 
‘koine’-Duits, die Duits van en vir die gewone burger, het 
ongetwyfeld die harte van alle Germane aangeraak. Min mense 
sal stry wanneer beweer word dat Luther se Bybel deel van die 
Protestantse identiteit is (vgl. Blanke [2005] 2010; Söding 2017). 


E 5.3. Geskrifte en besinnings oor die 
Woord van God 


5.3.1. Die wetenskap van Bybelvertaling 


Luther het tussen 24 April en O5 Oktober 1530 by die vesting 
Coburg geskuil terwyl Melanchthon en sy delegasie in Augsburg 
die Reformatoriese hervormings verdedig het. Dit was een van 
Luther se mees produktiewe periodes. Hy het talle geskrifte, 
kommentare en briewe geskryf. Een van die belangrike sendbriewe, 
of openbare briewe handel onder meer oor die ‘wetenskap van 
Bybelvertaling’. ’n Verduideliking van sy vertalingsmetodiek het 
noodsaaklik geword, aangesien die ‘pousiste’ (‘Papisten’), soos hy 
die Roomse teoloé genoem het, histeriese kritiek gelewer het op 
sy Duitse vertaling van die Nuwe Testament.” Die kritiek was veral 


101. Luther het sy eerste vertaling van die Nuwe Testament van 1522 opgevolg met 'n 
hersiene vertaling wat op 25 Februarie 1530 aan die drukker oorhandig is (Van Dülmen 
[1983] 2017:188). Die 'pousiste' het dus tyd gehad om ook op die hersiene vertaling kritiese 
kommentaar te lewer. 

gerig teen sy vertaling van Romeine 3:28. Hy het in die Duitse 
vertaling die woord alleen (die geloof alleen) ingevoeg wat nie in 
die Griekse teks staan nie. Die kritiek het daarop neergekom dat 
Luther nie die Griekse teks woord vir woord vertaal het nie. Luther 
verweer hom deur te stel dat Bybelvertaling nie orals ’n saak van 
letterlike vertaling (Übersetzen) kan wees nie, maar dat daar 
plekke is waar’n mens interpreterend moet vertaal (Dolmetschen) - 
met ander woorde die diepste intensie van die outeur in idiomatiese 
Duits moet omsit. Aangesien Bybelvertaling ’n belangrike saak in 
Suider-Afrika is, is dit belangrik dat daar breedvoerig aan Luther 
se brief aandag gegee word. 


Op 12 September 1530 skryf hy (WA 30(ID, 632-646; [1530] 
2016) ’n openbare brief aan sy vriend Wenzeslaus Linck waarin 
hy sy metodiek van Bybelvertaling verduidelik. Hy (WA 30(II), 
632, 29-30) gee redes hoekom hy die woorde van Romeine 3:28 
‘Arbittramur hominem iustificari ex fide absque operibus’ soos 
volg vertaal het, ‘Wir halten / das der mensch gerecht werde on 
des gesetzs werck / allein durch den glauben’ — of in ’n nuwe 
Duitse vertaling ([1530] 2016:793, Il. 34-35), ‘Wir sind gewiss, 
dass der Mensch gerecht werde ohne des Gesetzes Werke, allein 
durch den Glauben’ - öf dan in Afrikaans: ‘Ons is daarvan oortuig 
dat die mens sonder die werke van die wet geregverdig word, en 
wel deur die geloof alleen. Hy begin sy betoog op ’n baie 
aggressiewe manier deur sonder skroom te sé dat die ‘pousiste’, 
of dan die Roomse teoloé, hom nie iets oor vertaalwerk en die 
Duitse taal kan leer nie. Hy weet baie méér as wat hulle saam ooit 
sou kon droom om te weet. Tweedens stel hy dat hy sy vertaling 
na sy beste wete en gewete gemaak het. Dit is sy vertaling, en 
diegene wat dit nie wil gebruik nie, kan dit gewoon ignoreer. Hy 
weet egter dat ’n vertaling wat op teologiese insig berus 
(Dolmetschen), baie kuns, harde werk, intelligensie en begrip 
verg— en dit het sy opponente nie. Nog minder ken hulle Duits so 
goed soos hy, en daarom weet hy dat hulle nie iets beters sal kan 
lewer nie (WA 30(ID, 633-635; [1530] 2016:794-796). Na hierdie 
byna beledigende opmerkings, gaan hy oor tot die saak van die 
vertaling van Romeine 3:28 — maar kan dit nie weerstaan om die 

klomp ‘eselore’ nog ’n keer af te kraak nie. Hy erken dat hulle 
teolo& en filosowe is, maar hy weet dat hulle niks weet nie; hulle 
ken nie eens hulle eie teologie en filosofie nie - hy was mos deel 
van hulle gewees. Dan begin hy om hulle te leer van ’n teologiese 
vertaling van die Bybel. Hy erken dat die ‘eienskapswoord’ sola 
nie in Romeine 3:28 gebruik word nie, maar eerder die 
‘omstandigheidswoord’ (Umstandswort) solum of tantum. 
Desnieteenstaande gebruik hy elders wel die woorde sola fide, en 
daarom voel hy geneé om beide woorde so/um en sola in hierdie 
vertaling op te neem. Die uitdaging is natuurlik om die bedoeling 
in idiomatiese Duits te vertaal. Hy vertel dat hy weke lank met 
vertalingsmoontlikhede geworstel het, totdat hy uiteindelik die 
teologiese bedoeling in verstaanbare Duits kon vertaal. Dalk eers 
sy eie woorde (WA 30(II), 636-637; [1530] 2016): 


Ek het dus goed geweet dat in Romeine 3 in die Latynse en Griekse 
teks die woord so/um nie staan, en dat die pousiste nie nodig het om 
my daaroor te onderrig nie. Dit is waar dat hierdie vier letters sola 
nie daar staan nie. Die eselkoppe kyk na dié letters soos 'n koei na ʼn 
deur kyk, maar sien nie in dat die sola in die betekenis van die teks 
opgeneem is nie, en wanneer 'n mens dit helder en duidelik in Duits 
wil vertaal, dan hoort dit Lin die vertaling] opgeneem te word. Ek 
wou nie Latyn of Grieks praat wanneer ek vertaalwerk doen nie, maar 
Duits. Dit is egter die aard van die Duitse taal: Wanneer daar van 
twee dinge gepraat word, waarvan die een bevestig en die ander een 
ontken word, dan gebruik 'n mens die woord solum (slegs) naas die 
woord nie en/of geen [...] Ook wanneer die Latynse of Griekse taal 
hierdie spreekwyse nie ken nie, ken die Duitse taal dit wel, en dit is die 
aard daarvan dat sy die woord alleen of slegs daarby voeg sodat die 
Woord net soveel vollediger en duideliker kan wees [...] 'n mens moet 
nie die letters in die Latynse taal vra hoe jy Duits moet praat nie, soos 
wat hierdie esels maak nie, maar jy moet die moeder in die huis, die 
kind in die straatjie, die gewone mens op die markplein daarna uitvra, 
en hulle monde dophou terwyl hulle praat, en daarvolgens vertaal, 
dan sal hulle verstaan en raaksien dat ’n mens Duits met hulle praat 
[in die vertaling].'” (pp. 800, |. 24-802, |. 14) 


102. Luther se eie woorde: ‘Also habe ich hie Roma 3 fast wol gewist / das ym Lateinischen 
vnd krigischen text das wort (solum) nicht stehet / vnd hetten mich solchs die papisten nicht 
dürffen leren. War ists. Dise vier buchstaben sola stehen nicht drinnen / welche buchstaben die 

Luther was ’n nugter denkende teoloog en wou nie alle 
Bybelgedeeltes in idiomatiese Duits vertaal nie. Hy het goed geweet 
dat jy die meeste van die gevalle letterlik kan en moet vertaal. 
Uiteindelik moet daar ook respek vir die teks wees en moet daar 
met groot omsigtigheid idiomaties vertaal word. Hoe sal jy egter 
weet hoe daar vertaal moet word? Hiervoor is daar geen maklike 
oplossing nie. ‘Daarvoor is'n opregte, vroom, getroue, hardwerkende, 
vrugbaar Christelike, geleerde, ervare, geoefende hart nodig’, en 
daarom glo hy nie dat 'n valse Christen óf ’n sektariër die Bybel sal 
kan vertaal nie (WA 30(ID, 640; [1530] 2016:808, Il. 14-16). 


5.3.2. Teologie as Skrifuitleg 
O 5.3.2.1. Luther en die Bybel 


Die Bybel is die konstitutiewe ikonografiese attribuut van die 
reformator. In al die standbeelde wat in die 19de eeu vir Luther 
opgerig is, hou hy 'n Bybel in die hand. Dit is nie vreemd nie, aangesien 
Sy Roomse opponente op die Ryksdag van Worms al gesê het dat 
Bybel die regula Lutheri is. Wat destyds sarkasties bedoel was, maak 
inderdaad Luther se selfverstaan uit. In 'n preek oor die Heilige Gees 
kort daarna het hy gestel: ‘My ding [is] net die Skrif (‘Mein ding List] 
eyttel schrifft - WA 8, 341, 21-22; [1521] 1889:341). Luther se 
bemoeienis met die Skrif moet nie vanuit hedendaagse realiteite 


(voetnota 102 gaan voort...) 

Eselkoepff ansehen / wie die kue ein new thor / Sehen aber nicht das gleichwol die meinung 
des text ynn sich hat / vnd wo mans wil klar vnd gewaltiglich verdeutschen / so gehoret 
es hinein / denn ich habe deutsch / nicht lateinisch noch kriegisch reden woellen / da ich 
teutsch zu reden ym dolmetschen furgenommen hatte. Das ist aber die art vnser deutschen 
sprache / wenn sie ein rede begibt / von zweyen dingen / der man eins bekennet / vnd das 
ander verneinet / so braucht man des worts solum (allein) neben dem wort (nicht oder kein) 
[...] In diesen reden allen / obs gleich die lateinische oder kriechische sprach nicht thut / so 
thuts doch die deutsche / vnd ist yhr art / das sie das wort (allein) hinzu setzt / auff das das 
wort (nicht odder kein) deste volliger vnd deutlicher sey [...] den man mus nicht die buchstaben 
inn der lateinischen sprachen fragen / wie man sol Deutsch reden / wie diese esel thun / 
sondern / man mus die mutter jhm hause / die kinder auffs der gassen / den gemeinen man 
auff dem marckt drumb fragen / vnd den selbigen auffs das maul sehen / wie sie reden / vnd 
darnach dolmetzschen / so verstehen sie es den / vnd mercken / das man Deutsch mit jn redet.’ 

misverstaan word nie. Daar moet nie geargumenteer word dat hy as 
professor in die Ou Testament vanselfsprekend met die Bybel besig 
moes gewees het nie. Luther is nie aangestel as ‘Bybelwetenskaplike’ 
nie. In die Laat Middeleeue was biblia, sacra scriptura, sacra doctrina 
en theologia sinonieme. Luther kon dus na homself verwys as ‘dosent 
in Bybelwetenskappe’ of as ‘dosent in teologie’. 'n Klassieke 
voorbeeld is die Latynse vertaling van sy geskrif Waarom die pous 
en sy volgelinge se boeke deur D. Martin Luther verbrand is. In die 
Duitse weergawe verwys hy na homself as “Ch Martinus Luther, 
genannt Doctor der heyligen schrifft en in die Latynse vertaling na 
‘EGo Martinus Luther, dictus Doctor Theologie’ (WA 7, 161, 18; [1520] 
1897d:161). Luther was vry om kommentare te skryf, die eerste 
‘homiletiek’ te produseer, kategismusse op te stel en dogmatiese 
besinnings te publiseer. Sy keuse om dit alles Skrifgetrou uit te voer, 
was dus ’n weldeurdagte teologiese keuse. 


Teologie as Skrifuitleg vereis dat die teoloog (en die lidmaat) 
die Bybel gereeld sal lees. 'n Mens ‘moet dag en nag die kop in 
die Bybel druk’ en ‘lewenslank ’n leser van die Bybel bly’ (WA 
3A(ID, 167, 11-15; [1531] 1908:167). Die Bybel word egter eers dan 
verstaan, wanneer ’n mens begin om dit te gebruik. Kognitiewe 
kennis alleen maak nie van iemand ’n goeie teoloog nie. Slegs dié 
een wat die Bybel voortdurend gebruik, kan in ’n goeie teoloog 
ontwikkel. Die Bybel is nie 'n ‘leeswoord’ nie maar ’n 
‘lewenswoord’ - dit is nie daar vir spekulasie nie, maar vir die 
daaglikse lewe (WA 31(l), 67, 24-27; [1530] 1913:67). Wie die 
Bybel ken, ‘praat al meer en meer soos wat God in die Bybel 
praat. Hulle praat nie net van God nie, maar weet hoe om soos 
God te praat’ (WA 41, 11, 9-11; [1535] 1910b:11). Vergelyk Beutel 
([2005] 2010a:444-447) vir tientalle aanhalings oor hierdie tema. 


j 


O 5.3.2.2. Christosentriese Bybelverstaan 


Die kortste samevatting van Luther se Skrifverstaan word 
saamgevat in die woorde (WA 7, 97, 23; 1897a:97) ‘die Skrif [...] is 
sy eie interpreteerder’ (‘Scriptura [...] sui ipsius interpres’). 
Volgens Luther moet jy toelaat dat die ‘Gees van die Skrif 


134 


Hoofstuk 5 


jou oorweldig’. Jy moet toelaat dat die Skrif self jou o& open vir 
sy inhoud. Die inhoud van die Skrif bevat al die leerinhoude 
(credenda) van die kerk, maar ‘die leer is suiwer Skrif" (‘Die lere 
sey lautter schrifft’ - WA 10(1/1), 605, 7-8; [1522] 1910a:605). Alles 
wat Luther dus geleer het, wou en kon hy uit die Skrif bewys. Wat 
die Skrif leer, kom in geheel neer op één tema, naamlik Jesus 
Christus. Ondanks al die veelvoud van Skrifte, ‘is dit ongetwyfeld 
so dat die ganse Skrif op Christus alleen gerig is’ (ungetzweyfflet, 
das die gantze schrifft auff Christum allein ist gericht’ - WA 10CD, 
73, 16; [1522] 1907:73]). Deur van Christus die saaklike middelpunt 
te maak, kan die eenheid van die Skrif te midde van die veelvoud 
bewaar word. Deur met die vraagstelling te werk of Bybelboeke 
en Bybelgedeeltes ‘Christus op die voorpunt ruk of nie? (‘ob sie 
Christum treyben?’ - WA DB 7, 384, 27; [1522-46] 1931:384), het 
hy Bybelse saakkritiek nie net moontlik nie, maar wenslik gemaak. 
Dit open die moontlikheid dat ‘Christus selfs teenoor ’n bepaalde 
Skrifgedeelte) kan staan’ (“Christum contra scripturam - WA 
39(D, 47,19; [1535] 1926b:47]. Met Christus as die saaklike sentrum 
van die Skrif, het hy hom die vryheid toegeéien om kleiner 
gedeeltes en selfs menslike geskrifte as sy Bybel te beskryf, 
byvoorbeeld die Psalms (‘ein kleine Biblia’), Genesis 24:7, Lukas 
2:11 (totam scripturam’), die kategismus (‘der leyen biblia’) of die 
Credo (‘meine Bibel’) - vergelyk Beutel ([2005] 2010a:446-447) 
vir die en talle ander verwysings in hierdie verband. 


O 5.3.2.3. Skrifverstaan as onderskeidingsleer 


Teologie is vir Luther 'onderskeidingsleer' (vgl. Beutel [2005] 
2010b; Ebeling [1995] 2015). Teologie en filosofie, wet en genade 
en Moses en Jesus moet onderskei word om die evangelie te 
begryp. Een van die onderskeidings waarmee Luther werk, is dié 
tussen letter en Gees. Een van sy (WA 55(), 1, 4, 25-26; soos 
aangehaal in Beutel [2005] 2010b:450) bekende uitsprake lui: 
‘In sake die heilige Skrif is dit absoluut noodsaaklik om Gees en 
letter te onderskei, aangesien dit van iemand ’n ware teoloog 
maak’ (In Scripturis Sanctis optimum est Spiritu ma litera 

discernere, hoc enim facit vero theologum’). In dieselfde trant sé 
hy (WA 3901), 552, 12-13; [1539] 1926a:552) elders oor wet en 
evangelie: ‘Wie in staat is om [hierdie twee sake] goed te onderskei 
is 'n goeie teoloog’ (‘Haec qui bene novit distinguere, bonus est 
theologus’). Die noodsaaklikheid om in die teologie met 
onderskeidings te werk, is nie slegs ’n eksegetiese metode nie, 
maar het te make met ’n antitetiese werklikheidswaarneming. 
In die Bybel vind hy (WA 4OC(D, 391, 3-5; [1531-35] 1911:391) hierdie 
prinsiep paradigmaties voorhande. ‘Die Bybel het die uniekheid 
dat dit vol antiteses is, en dit is heel vrugbaar om hierdie antiteses 
waar te neem en die Bybel hieruit te interpreteer’ (‘Scriptura habet 
modum, quod plena antithesibus; et est guoddam genus fecundum, 
interpretari scripturam per Antitheses et eas videre’). Hoe Luther 
die onderskeidingsbeginsel konkreet toepas, kan op ’n paar 
ander plekke gesien word - veral dáár waar daar oor wet en 
evangelie en geloof en werke gehandel word. Vergelyk in Beutel 
([2005] 2010b:450-454), talle aanhalings oor hierdie tema. 


5.3.3. Hermeneutiese vertrekpunte van 
Bybeluitleg 


Om die Bybel in die eie taal te kan lees, is Luther se verdienste. 
Die vraag is egter, wat is die Bybel, wat vind ons daarin en wat is 
die hermeneutiese beginsels wat aangelé moet word in die uitleg 
van hierdie boek? Luther (WA 10C(D, 8-18; [1522] 2012a:485-499) 
het hierdie vrae alreeds vroeg in sy loopbaan beantwoord, in die 
voorwoord tot die postille wat hy in die Wartburgkasteellos 


103. Soos reeds gestel, het Luther tydens sy verblyf in die Wartburgkasteel ’n reeks postille 
geskryf. Weereens: ’n postil is 'n eksemplariese voorbeeld van 'n preek oor 'n bepaalde 
Skrifgedeelte. Die klem val egter op die regte interpretasie van Bybeltekste. Luther ([1522] 
2012a) het vir die gedrukte uitgawe van hierdie postille in 1522 'n voorwoord geskryf. Die 
voorwoord is in der waarheid ’n inleiding tot die Reformatoriese Skrifuitleg. Ons kry dus in die 
teks met die hermeneutiese beginselsake in die Reformatoriese teologie te make. Die teks kom 
ook ooreen met sy voorrede tot die Nuwe Testament. Twee belangrike sake kom in die teks 
na vore: (1) Daar is ondanks die literêre verskille 'n geestelike eenheid in die Nuwe Testament, 
en (2) die fokus van die Nuwe Testament val op Jesus Christus, en wel op Hom as ‘gawe’ 
(sacramentum) en nie op Hom as 'voorbeeld' (exemplum) nie. 

geskryf het. In hierdie voorwoord (wat deesdae as ’n aparte 
dokument beskikbaar is) maak Luther ’n aantal uitsprake wat 
sentraal staan in sy verstaan van die Woord. In die eerste 
instansie leer hy dat ons die evangelie in die Skrif vind. Die 
evangelie moet nie verwar word met die vier Evangelies 
nie. Die evangelie vind ons ook in die ander boeke van die 
Nuwe Testament. Die evangelie is niks anders as die geskiedenis 
of die verhaal van Jesus Christus nie, en dit wat Hy vir ons kom 
doen het nie. Kort gestel (WA 10[1], 9; [1522] 20128): 

Die evangelie is ’n vertelling van Christus, dat Hy God se Seun is, dat 


Hy vir ons mens geword het, gesterf en opgestaan het as Heer oor 
alle dinge. (p. 488, Il. 26-28) 


Daar kan dus nie verskillende evangelies wees nie. Elke 
Bybelskrywer het nie sy eie evangelie nie. Almal vertel (op 
verskillende maniere en met verskillende invalshoeke) van die 
een evangelie van die Seun van God, die seun van Dawid. 


In die tweede instansie moet daarteen gewaak word dat daar 
nie van Jesus ’n Moses gemaak word nie, met die veronderstelling 
dat Hy niks anders doen, en is, as om moraliteit te leer en ’n 
voorbeeld te stel nie. Wie sé oor Christus dink, kan net sowel op 
'n heilige staatmaak. ‘Kortom: dié soort lees [van die Bybel] maak 
van niemand ’n Christen nie; dit maak slegs huigelaars van mense’ 
(WA 10(D, 11; [1522] 2012a:490, Il. 28-30). Christus is natuurlik 
ook ’n voorbeeld, maar Hy is in die eerste plek 'n gawe van God 
aan die mensdom. Deur Christus eksegeties uit te lê as gawe, sal 
die liefde van God ontdek kan word - en dit sal mense wat na die 
prediking luister, vrolik en bly maak. Eers hierna moet ’n mens 
begin om van Jesus as voorbeeld te praat. Die regte verhouding 
tussen Christus as gawe en Christus as voorbeeld is een van die 
hoekstene van Reformatoriese teologie. Luther (WA 10(1), 12-13; 
[1522] 2012a) vat dit pragtig saam: 

Christus as gawe voed jou geloof en maak van jou 'n Christen. Christus 

as voorbeeld oefen jou werke; dit maak nie van jou 'n Christen nie, 

maar spruit daaruit voort, aangesien jy reeds ’n Christen gemaak is. 


In soverre jy nou gawe en voorbeeld onderskei; in soverre onderskei 
jy geloof en werke. Die geloof is nie op sigself iets besonders nie; 

dit het slegs Christus se werk en lewe. Die werke het iets van jouself; 
maar dit is nie veronderstel om aan jouself te behoort nie, maar aan 
jou naaste.'%* (p. 492, Il. 22-28) 


Luther (WA 10(1), 13-15; [1522] 2012a:492-496) vertrou dat almal 
op grond van bogenoemde onderskeid wat hy tref, sal besef dat 
die Bybel nie primêr 'n boek van wette en voorskrifte is nie, 
maar 'n boek van Goddelike beloftes, waarin Hy ons sy goedheid 
en gawe in Christus belowe, aanbied en skenk. 


Luther sluit die voorrede af met 'n uitspraak wat terugskouend, 
vir mense uit die Gereformeerde tradisie, bevrydend kan wees. 
Lank voordat die Gereformeerde ortodoksie van die Bybel `n 
nuwe pous gemaak het, ’n heilige boek wat uit die hemel geval 
het, het Luther (WA 10(1), 17; [1522] 2012a) die volgende gesê wat 
vandag weer oordink moet word: 


Die evangelie is wesenlik nie skrif nie, maar mondelingse woord 
wat die Skrif hoorbaar maak, soos wat Jesus en Paulus ook gedoen 
het. Daarom het Christus self nie geskryf nie, maar slegs gepraat, 
en is sy leer nie skrif nie, maar word dit evangelie, dus ’n goeie 
boodskap of verkondiging genoem, wat nie met ’n pen nie, maar 
met die mond voorgedra moet word. Op grond van die teendeel, 
maak ons uit die evangelie 'n wetboek, ’n gebodsleer, en maak 
ons van Christus ’n Moses, van die Heiland dus slegs ’n leraar.!® 
(pp. 496, |. 35-498, |. 4) 


104. Luther se oorspronklike woorde: ‘Christus als eyn gabe / nehret deynen glawben 
vnd macht dich tzum Christen. Aber Christus als eyn exempel/vbet deyne werck/ die machen 
dich nit Christen / szondern sie gehen von dyr Christen schon zuvor gemacht. Wie 
ferne nu gabe vnd exempel sich scheyden / szo fern scheyden sich auch glawbe vnd 
werck / der glawb hatt nichts / eygens szondern nur Christus werck vnd leben / Die werck 
haben etwas eygen von dyr / sollen aber auch nit deyn eygen / szondern des nehisten seyn.’ 


105. Luther stel: ‘Vnd Euangeli eygentlich nitt schrifft / szondern mundlich wort seyn 
solt / das die schrifft erfur truge / wie Christus vnd die Apostel than haben / Darumb 
auch Christus selbs nichts geschrieben / szondern nur geredt hatt / vnd seyn lere / nit 
schrifft / sonder Euangeli / das ist eyn gutt botschafft odder vorkundigung genennet 
hatt / das nitt mit der feddernn / szondern mit dem mund soll getrieben werden. Alszo 
faren wyr tzu vnd machen ausz dem Euangeli / eyn gesetz buch / eyn gepott lare / ausz 
Christo eynen Mosen / ausz dem helffer nur eynen lerer: 

5.3.4. Die voorwaardes vir korrekte 
Skrifverstaan 


In 1539 verskyn die eerste band van Luther se Duitse geskrifte. 
Vir hierdie versameling het hy (WA 50, 657-661; [1539] 2012b) ’n 
belangrike voorwoord'i% geskryf waarin hy kortliks verduidelik 
'wat die regte aard en wyse is om die Heilige Skrif te bestudeer' 
(WA 50, 658; [1539] 2012b:662, Il. 24-25). 


Aangesien Luther die uitleg van die heilige Skrif as ware en 
regte teologie verstaan, kan hierdie geskriffie as ’n inleiding tot sy 
teologie beskou word. Volgens hom kom sy benadering tot die 
Skrif ooreen met Dawid se benadering, soos wat dit in Psalm 119 
na vore kom. In hierdie Psalm blyk dit dat korrekte Skrifuitleg van 
drie aksies afhanklik is, te wete gebed (oratio), meditasie 
(medlitatio) en aanvegting (tentatio). 


O 5.3.4.1. Gebed (oratio) 


Die heilige Skrif is 'n boek wat alle ander boeke na 'n grap laat lyk, 
aangesien geen ander boek oor die ewige lewe handel nie. 
Om hierdie boek te verstaan kan jy nie slegs op jou verstandelike 
vermoëns staatmaak nie. Jy moet God in jou binnekamer in 
deemoed en in nederigheid bid om aan jou die Heilige Gees te 
skenk wat jou verstand kan verlig sodat jy die diepste intensies 
van die Skrif kan verstaan. 


O 5.3.4.2. Meditasie (meditatio) 


Om die Bybel te verstaan is dit nodig om die Bybel weer en weer 
te lees - nie net sag nie, maar hardop. Saam met die lees van die 


106. Volgens die inleiding van J. Schilling tot ([1539] 2012b:659) het Luther lank gehuiwer 
om so 'n bundel van sy Duitse geskrifte te publiseer. Hy was van oordeel dat die mense 
eerder die Bybel self moes lees. Nadat hy oortuig is om dit wel te doen, het hy die 
belangrike voorwoord geskryf (net soos hy later ook 'n voorwoord vir die eerste uitgawe van 
sy Latynse geskrifte geskryf het). Daar is in 1539 'n uitgawe in Wittenberg gedruk en in 1540 
'n verdere uitgawe in Nürnberg. Die twee voorwoorde kom nie presies ooreen nie. Ek verlaat 
my op die Wittenbergse uitgawe. 

tekste moet daaroor gemediteer word - daar moet daaroor 
nagedink word. Vir Luther is nadenke nie slegs ’n intellektuele 
aktiwiteit nie, aangesien hy onder ‘meditasie’ ook sang, gebed en 
gesprek met ander verstaan. Al die sintuie moet dus ingespan 
word om die Woord te verstaan. 


O 5.3.4.3. Aanvegting (tentatio) 


Om die Bybel te verstaan is dit ook nodig om oor eie 
lewenservarings na te dink en om in’n kritiese gesprek met ander 
se worsteling oor die verstaan van die evangelie te gaan. 
Konfrontasie met ander se kritiese menings en die eie twyfel wat 
voortspruit uit negatiewe lewenservarings, is ook onontbeerlik 
vir groeiende begrip van die evangelie. Begrip vir die Bybelse 
inhoud ontwikkel dus oor tyd. Dit kan nie vinnig, intellektueel 
aangeleer word nie, maar groei op grond van gebed, meditasie, 
lewenservaring en kritiese gesprek. 


Luther eindig sy betoog met 'n laaste belangrike opmerking. 
Hy verwag van die teoloog, die eksegeet, die verkondiger 
van die Woord nederigheid. Hoogmoed en teologiese 
verwaandheid pas nie by die uitleg van die Skrif nie. Hy self 
meen nie dat hy 'n wafferse bydrae tot die Skrifuitleg maak 
nie, en is daarom oortuig dat ander lesers en uitleggers van 
die Bybel ook maar nederig moet bly. Talle teoloë ken die 
deug vandag nie meer nie. Daarom (WA 50, 660-661; [1539] 
2012b): 


Voel jy dat jy 'n prominente mens is, en is jy van mening dat jy 
alles in 'n greep het, en spog jy met jou eie boeke, leer of geskrifte, 
so asof jy dit heel voortreflik gemaak en treffend gepreek het, en 
hou jy ook daarvan dat jy voor ander mense geprys word, en wil 
jy nog geloof word selfs wanneer jy treurend rondsit of nalaat [om 
ywerig te werk] - is jy só iemand, my liefste mens? Gryp jouself 
dan aan die ore, en wanneer jy dit behoorlik vasgevat het, dan sal 
jy 'n paar groot, lang, growwe donkie-ore voel [...] Die slotsom: 
Laat ons eer soek en hoogmoedig wees op plekke waar dit vanpas 
is. In sake hierdie boek, kry God alleen die eer. En dit beteken: 
God weerstaan die hoogmoediges, maar aan die nederiges gee 

Hy genade (1 Pet 5:5). Aan Hom kom die eer toe in alle ewigheid. 
Amen. (pp. 666, I. 29-668, |. 6) 


N 5.4. Teologiese verband 
5.4.1. Kerk van die Woord 


In die lig van die feit dat die Woord van God vir Luther sentraal 
staan, is dit ’n logiese konsekwensie dat die kerk vir hom kerk van 
die Woord sal wees. Sy gedagte van kerk van die Woord het 
algaande konkrete gestalte gekry. In die twintigerjare van die 16%: 
eeu moes hy noodgedwonge rondom minstens twee sake koers 
aandui. Die eerste kwessie het te make met die kerkregtelike 
begronding van die idee ‘kerk van die Woord’. Die tweede kwessie 
het met die liturgie van hierdie nuwe kerkformasie te make. Aan 
dié twee kwessies word daar nou aandag gegee en dan word die 
gedeelte afgesluit met ’n teks wat ons insae gee in Luther se 
praktiese implementering van hierdie nuwe gestalte van kerkwees. 


(q) Vir die kerkregtelike begronding van Reformatoriese 
kerkwees, word daar gekyk na ʼn klein geskriffie (WA 11, 408-416; 
[1523] 2015a) wat in Mei 1523 gepubliseer is.'%8 Dit handel oor die 


107. Luther beveel aan: 'Fuelest du dich aber / vnd lessest dich duencken / du habest es 
gewisz / vnd kützelst dich mit deinen aigen Büchlein / leren oder schreiben / als habest du es 
seer köstlich gemacht / vnd treflich gepredigt / Gefellet dir auch seer / daz man dich für andern 
lobe Wilt auch villeicht gelobt sein / Sonst würdestu trawren oder ablassen. Bist du der har / 
Lieber /so greiff dir selber an deine Ohren / Vnd greiffest du recht /so wirst du finden ein schoen 
par / grosser / langer / rauher Eselszohren [...] Summa / Last vns ehre suchen / vnd hochmütig 
sein / wo wir mögen / In diesem Buch ist Gottis die Ehre allein / Vnd heisst. Deus superbis resistit, 
humilubus autem dat gratiam (1 Petr 5,5). Cui est gloria in secula seculorum. Amen.’ 


108. Die historiese agtergrond is die volgende: In hierdie geskriffie reageer Luther op die brief 
van die stadsraad van die dorpie Leisnig wat einde 1522 twee Protestantse (of beter gesé, 
evangeliese) predikante beroep het, en wou weet of hulle reg gehandel het? Die handeling 
was in stryd met die patronaatsreg van die Sistynse Kloosterorde (Zisterzienserkloster). 
Aangesien die Roomse simpatiseerders die saak as ’n kerkregtelike kwessie wou dryf, is 
Luther om ’n kerkregtelike mening gevra. Hy reageer egter met ’n Skriftuurlike begronding 
van die Reformatoriese ampsbeskouing en die gepaardgaande reg van die gemeente. Die 
priesterskap van die gelowige en die amp van dienaar van die Woord het reg op grond van 
diens aan die Woord. Hiermee neem Luther afskeid van die Roomse kerkreg en baan die weg 
vir Protestantse gemeentes om kerk te wees op grond van en ten dienste van die Woord (vgl. 
inleiding van Korsch & Schilling by [1523] 2015a:385). 

vraag of ’n Christelike gemeente die reg en volmag het om self 
leeraangeleenthede te beoordeel en predikante te beroep, te 
bevestig en uit diens te ontslaan? Hoe kan hierdie regsaanspraak 
uit die Skrif begrond word? 


Luther begin met die vraag waar en wie die Christelike gemeente 
is? Vir hom kan daar slegs een antwoord wees: Däär waar die 
suiwer evangelie gepreek word. Daar kan nie kerk wees waar die 
evangelie nie verkondig word nie en slegs menslike leerstellings 
versprei word. Luther beskuldig die biskoppe, kloosters en stigters 
van die pous-kerk van hierdie dinge (WA 11, 408; [1523] 2015a:386). 
Vervolgens argumenteer hy dat leraars en pastorale beraders 
(Seelsorger) nie op grond van menslike wette en regsbeginsels, en 
ou gebruike en gewoontes uit die amp onthef moet word nie, maar 
slegs op grond van voorskrifte uit die Skrif. Luther betwyfel dus of 
die ‘pouslike reg’ die gepaste instrument vir kerklike tug is. Elke 
gewone Christen behoort mettertyd agter te kom wie geskik vir 
dienswerk in die kerk is, en wie nie is nie. Volgens Johannes 10 ken 
die skape die stem van die herder en sal hulle nie agter ’n vreemde 
stem aanloop nie. ‘Tugbevoegdheid’ behoort dus in die hande van 
die gemeentelede te wees. Hulle moet oordeel of ’n ampsdraer ’n 
gehoor verdien of nie. Nie die biskoppe en die konsilies moet op 
grond van ou gewoontes en gebruike besluit wie in 'n gemeente 
mag dien nie, maar die gemeente moet op grond van God se 
Woord besluit wat reg en verkeerd is. Hy verwys onder meer na 1 
Tessalonisense 5 en Matteus 24 as begronding vir die reg van die 
gelowige. Hierdie reg is volgens hom ook 'n plig om diegene te 
vermy, en selfs uit die amp te onthef wat die Woord nie reg en 
volledig verkondig nie (WA 11, 409-411; [1523] 2015a:386-392). 


Luther beredeneer in die tweede instansie die amp van dienaar 
van die Woord. Aangesien die gemeente nie sonder die Woord 
kan wees nie, behoort daar iemand te wees wat hierdie Woord aan 
hulle kan verkondig. Die priesterskap van die gelowige is vir Luther 
nie genoeg nie, aangesien die gemeente ’n persoon amptelik moet 
beroep om die openbare Woordverkondiging te hanteer. Eers 
egter 'n paar opmerkings oor die priesterskap van die gelowige: 
Alle lidmate is daartoe geroep om die Woord onder alle 

omstandighede te verkondig. Veral in omstandighede waar daar 
geen gestruktureerde gemeente is nie, behoort ’n Christen die 
Woord ‘uit broederlike liefde’ aan almal in die omgewing te leer. Hy 
beroep hom op Handelinge 6-8 en 18. Luther noem die situasie 
buite 'n gestruktureerde gemeente 'n ‘noodtoestand’ - en in ’n 
‘noodtoestand’ geld die normale wette en reëls nie. Hy (WA 11, 412; 
[1523] 2015a:394, Il. 13-14) stel dit sé: ‘Die nood verbreek elke wet 
en ken geen wette nie. Die liefde is egter verplig om te help, 
wanneer daar niemand is wat help of kan help nie.”%? Op plekke 
waar daar wel ander Christene is met dieselfde volmag en gelyke 
reg, behoort ‘die priester’ hom nie op ander af te dwing nie. Hy 
moet toelaat dat die gemeente iemand kies en beroep as 
verteenwoordiger en om in opdrag van die gemeente te preek. Die 
gemeente, die draer van die evangelie, het volmag om ’n persoon 
te beroep om die openbare prediking te behartig. Om hierdie rede 
verwerp Luther die gedagte dat 'n ander magsinstansie die besluite 
namens die gemeente moet neem. Sou die omstandighede van sê 
'n aard wees dat die biskoppe 'n predikant moet aanwys, kan hulle 
dit nie doen sonder oorleg met die gemeente nie (WA 11, 412-415; 
[1523] 2015a:392-400). Luther sluit af met 'n laaste opmerking oor 
die amp van dienaar van die Woord wat vermelding verdien. Hy is 
van mening dat die doopbevoegdheid in bepaalde omstandighede 
na ander ampte oorgedra kan word. Dit kan vandag moontlik vir 
ons vreemd klink, maar dit was 'n aanvaarbare praktyk in die 
Vroeë Kerk en in die Hervormde Kerk in Nederland."° Luther (WA 
11, 415-416; [1523] 2015a) argumenteer soos volg: 


Aan wie die amp van predikant oorgedra word; aan hierdie persoon 
word die hoogste amp in die Christendom oorgedra. Hy kan ook 


109. Luther se woorde: 'Denn nott bricht alle gesetz und hatt keyn gesetze / So ist die liebe 
schuldig tzu helffen / wo sonst niemandt ist der hilfft odder helffen solt.’ 


110. In die Vroe& Kerk is die doop van veral vroue aan diakonesse oorgelaat. Vergelyk in 
Guy (2004:217-247) 'n grondige oorsig oor die dooppraktyk in die Vroeë Kerk. Die klassis 
Amsterdam van die Nederlandse Hervormde Kerk het in 1599 toestemming gegee dat 
vroedvroue op die skepe die doop mag bedien, nadat hulle daartoe gelegitimeer is. In die 17de 
en 18% eeue was daar egter heftige debatvoering oor die doopvergunning aan diakonesse. 
Vergelyk in Brienen (1983:352-387), 'n oorsig oor die debat. 

doop, nagmaal bedien en die pastorale sorg behartig, öf hy kan, 
wanneer hy nie wil nie, met die preekplig volstaan en die doop 
aan ander, geringer dienste [of ampte] oorlaat, soos wat Christus 
en ook Paulus en die ander apostels gedoen het - Handelinge 4." 
(p. 400, Il. 12-17) 


Naas die opmerking oor die doopbevoegdheid is dit belangrik 
om in die aanhaling ook ’n ander saak raak te sien wat vandag 
aktueel is. Volgens Luther is die primére werk van ’n predikant die 
prediking. Hy sou nooit goedkeuring kon verleen aan die praktyk 
waarvolgens 'n predikant primêr as 'n ‘gemeentebestuurder’ 
optree nie. Bestuur en administrasie kan nie die hooftaak van die 
predikant wees nie. Waar dit gebeur, word daar van die 
Reformatoriese grondoortuigings afgewyk. 


(2) Indien die kerk die kerk van die Woord is, moet die liturgiese 
gestaltegewing van kerkwees om die gebruik van die Woord 
sentreer. Die liturgiese gestaltegewing van die evangeliese 
eredienste het mettertyd plaasgevind. Die liturgie het nie oornag 
uit die lug geval nie, maar het algaande, met verloop van tyd, 
gestalte aangeneem. Dit is belangrik om as Afrikaanssprekendes, 
dalk vir die eerste keer in ons geskiedenis, aan die vroegste 
liturgiese literatuur in die Protestantisme blootgestel te word. 
Talle van Luther se grondoortuigings is vanselfsprekend binne 
die Afrikaanse kerke. Dit is egter nodig dat ons weet waarvandaan 
dié oortuigings kom en hoekom hulle so belangrik is. Namate die 
getalle in ons kerke verminder en die finansiële posisie verswak, 
is daar talle pogings om nuwe rigtings in te slaan. Die kommer 
bestaan dat nuwe ekklesiologieë op ons afgeforseer word wat 
nie die grondoortuigings van die Reformasie respekteer nie. 
Historiese teologie se bydrae tot eietydse teologiese debatte 
bestaan daarin dat die primêre geskrifte rakende bepaalde temas 
blootgelê word. Hierdie blootlegging van kernaspekte van die 
Reformatoriese ekklesiologie kan ons dalk van dwaalweë red. 


111. Luther se woorde: ‘Darumb wem das predigt ampt auffgelegt wirt dem wirt das hohist ampt 
auffgelegt ynn der Christenheyt / der selb mag darnach auch teuffen / mesz halten vnd alle seel 
sorge tragen / odder so er nicht will / mag er an dem predigen alleyne bleyben / vnd teuffen vnd 
andere vnter ampt andern lassen. Wie Christus thett vnd Paulus vnd alle Apostel Act. 4. 

In 1523 skryf Luther ’n kort traktaat Oor die orde van die erediens 
in die gemeente (WA 12, 35-37; [1523] 2015d)."? Hy gee leiding aan 
die gemeente Leisnig, maar so ook aan al die evangelies-gesinde 
gemeentes wat hulle eredienste wil hervorm. Volgens Luther was 
daar drie misbruike in die Roomse eredienste wat reggestel moes 
word: Die eerste is dat die Woord van God verswyg is. Om af en toe 
daaruit te lees en daaroor te sing is nie goed genoeg nie. Tweedens 
het daar allerlei Christelike fabels en leuens in legendes, gesange en 
preke die erediens binnegesluip - juis omdat die Woord op die 
agtergrond geskuif is. Derdens is die erediens as ’n goeie Christelike 
werk beskou waardeur God se genade en beloning verdien kon 
word. Om hierdie misstande te oorkom moet die volgende gebeur: 
Wanneer die gemeente gedurende die week byeenkom, moet daar 
uit die Woord gepreek en kort gebede gebid word. Hierdie 
byeenkomste kan vroeg in die oggend of later in die aand (soos in 
die Vroeë Kerk) plaasvind. Die gemeente moet egter vry voel om 
reëlings te tref wat 'n handvol gemeentelede sal pas. Verkieslik moet 
'n Bybelboek hoofstuk vir hoofstuk (/ectio continua) deurgewerk 
word. Naas die voorlees van die teks, moet iemand dit uitlê sodat 
almal kan verstaan wat geskryf staan. Merkwaardig genoeg, beveel 
Luther aan dat daar by hierdie oggendbyeenkomste (wat ongeveer 
30 minute kan duur) op die Ou Testament gekonsentreer moet 
word sodat daar tydens die aandbyeenkomste op die Nuwe 
Testament gekonsentreer kan word. Die byeenkoms word afgesluit 
deur gebed en samesang. Sondae moet daar eredienste vir die hele 
gemeente wees. Soggens moet daar verkieslik uit die evangelies 


112. Terwyl Luther in 1521-1522 in die Wartburg geskuil het, is daar al aanpassings aan die 
erediens in Wittenberg gemaak. Spoedig daarna gebeur dit ook op ander plekke waar 
die Reformatoriese idees omarm word. Die verskillende gemeentes het egter leiding van 
Luther verwag. In die herfs (ons lente) van 1522 reis Luther na die dorpie Leisnig, tussen 
Leipzig en Meissen, om daar 'n hervormingskonferensie by te woon. Drie sake is bespreek: 
Hoe die gemeentelike finansies herstruktureer kan word, of die gemeentes die reg het 
om predikante te beroep en hoe die erediens hernieu kan word? Op 29 Januarie 1523 
belowe hy die stadsraad dat hy 'n kort handleiding sal opstel oor hoe daar gesing, gebid, 
gelees en gepreek kan word. Kort na Paasfees 1523 word sy handleiding in traktaatvorm 
gepubliseer. Die kern van die handleiding gaan oor die sentraalstelling van die Woord. In die 
klein geskriffie word die eerste tree gegee om 'n eie Protestantse liturgie daar te stel (vgl. 
inleiding van Korsch & Schilling by Luther [1523] 2015d:419). 

gepreek word en saans uit die briewe van die apostels. Die gemeente 
Kan self die frekwensie van die bediening van die nagmaal bepaal. 
Wat egter gelaat moet word, is die daaglikse nagmaalviering, 
aangesien die hoofklem op die Woord moet val. Naas die Psalms 
moet Skrifgetroue gesange gesing word. In die tweede plek, 
argumenteer Luther, moet al die feeste ter ere van die heiliges 
afgeskaf word. Indien daar egter verhale is wat 'n opbouende rol 
kan speel, kan dit wel van tyd tot tyd in die prediking aangeraak 
word. Aangesien Luther aanvanklik nie té rewolusionêr wou wees 
nie, het hy in 1523, merkwaardig genoeg, geoordeel dat die 
teologiese gedagtes oor Maria se geboorte en hemelvaart voorlopig 
geduld moet word, maar dat die liturgieë van dié feeste verwerp 
moet word (WA 12, 37; 2015d:424, Il. 20-27). Die belangrikheid van 
byeenkomste en eredienste is dat die Woord sentraal sal staan en 
die evangeliesgesinde gemeentes moet toesien dat die Woord 
nooit weer op die agtergrond geskuif word nie. 


Drie jaar later, in 1526, skryf Luther (WA 19, 72-78; [1526] 
2015b) sy beroemde Duitse mis, óf die orde van die erediens. 
Die voorwoord tot hierdie publikasie" is van groot waarde om 
die ontwikkeling van die Protestantse liturgie verder te volg. 
Luther begin die voorwoord ook met 'n verwysing na die 
Christelike vryheid. Geen liturgie is veronderstel om ’n 


113. Luther se herbesinning oor die dialektiek van Woord en geloof het die behoefte aan 'n 
nuwe liturgie vir die erediens laat ontstaan. Sedert 1522 het Duitse erediensformuliere op 
verskillende plekke ontstaan. Een van die bekendes kom uit die pen van Thomas Müntzer 
in Allstedt. Daar was egter 'n behoefte aan eenvormigheid, en om hierdie rede is daar van 
Luther verwag om 'n gesaghebbende liturgie op te stel. In 1524 het hy huiwerig hiermee 
begin, bekommerd dat 'n nuwe evangeliese wettisisme hieruit sal spruit. Op 29 Oktober 1525 
is Luther se 'Duitse mis' vir die eerste keer, as 'n eksperiment in die stadskerk in Wittenberg, 
gevolg. Die keurvors was so beindruk dat hy versoek het dat die liturgie gedruk en versprei 
moes word. Op Kersdag 1525 is dit amptelik in gebruik geneem en vroeg in 1526 is dit 
gedruk. In die lang voorwoord ontwikkel Luther die kontoere van 'n Protestantse erediens 
waar die Woord sentraal staan. Die Duitse erediens moes eenvoudige, ongeletterde mense 
en kinders akkommodeer. Geloofsonderrig of kategese moes 'n belangrike aspek van die 
prediking wees. Die erediens was dus gerig op diegene wat met erns Christene wou wees. 
Die latere Lutherse piëtiste sou hierin die gedagte van ’n 'collegia pietatis' vind. Hulle het 
dit egter voortdurend verswyg dat Luther tegelykertyd teen 'sektevorming' gewaarsku het 
(vgl. inleiding van Korsch & Schilling by Luther [1526] 2015b:429). 


146 


Hoofstuk 5 


onveranderbare wet te wees nie. Omstandighede kan 
moontlik vereis dat sekere aspekte van die liturgie aangepas 
word. Solank die eer van God en die welwese van die naaste 
gedien word, kan sekere aspekte van die liturgie wel aangepas 
word. In die lig hiervan is hy van oortuiging dat die Wittenbergse 
liturgie nie noodwendig oral volledig afdwingbaar moet 
wees nie. Nogtans sal dit goed wees indien daar tot 'n groot mate 
ooreenstemming sal wees in die liturgie. Die rede wat 
Luther aanvoer, is nogal belangrik. Ter wille van diegene wat 
dit oorweeg om Christene te word, moet daar ’n eenduidige en 
geordende liturgie wees. Kinders en diegene buite die Christendom 
(Soos die Turke) moet die inhoud van die evangelie uit die liturgie 
kan leer ken. Die erediens moet geloofskeppend en 
geloofopbouend wees sodat die ryk van Christus op hierdie wyse 
uitgebou kan word (WA 19, 72-73; [1526] 2015b:430-432). 


Volgens Luther bestaan daar drie soorte eredienste, elkeen met 
'n eie liturgiese karakter. In die eerste instansie is daar die eredienste 
in die Latynse taal. In daardie stadium was hy nie ten gunste van die 
totale afskaffing van hierdie eredienste nie. Hy was wel ten gunste 
van die beperkte gebruik van Latyn in ander eredienste - ter wille 
van die jeug wat nog steeds Latyn moes leer. Nogtans verkies hy 
eredienste in die eie taal. Hy verwys na die Waldensers in Boheme 
wat lankal preke in hulle moedertaal hoor. In die tweede instansie 
moet daar ’n erediensorde wees vir die Turke of Duitsers wat nie 
Christene is nie. Waar daar geen geordende en vaste versameling 
van gelowiges is nie, kan die byeenkomste ingerig word met die oog 
daarop om mense nader te trek na die geloof en die Christendom." 
In die derde instansie moet daar 'n erediensorde wees vir ‘diegene 
wat met erns Christene wil wees'. Vir hierdie mense moet daar, 
minstens tydens die aanddienste, kategismusprediking wees. Mense 
wat erns maak met die Christelike geloof moet weet wat dit behels. 
Die beste manier om mense, volwassenes en kinders, hieroor te 


114. Om te beweer dat Luther geen 'missionale bewussyn' gehad het nie, is dus totaal verkeerd. 
Hier maak hy liturgiese voorstelle met die oog op die 'sendingpogings' van gemeentes. 

onderrig is aan die hand van ’n kort kategismus waarin die Tien 
Gebooie, die geloofbelydenis en die Onse Vader verduidelik word. 
Luther besef dat die Duitsers ’n ‘wilde, rowwe, hardkoppige volk’ is 
wat nie maklik nuwe dinge omarm nie - maar hulle moet maar leer. 
Nogtans waarsku hy teen ‘sektevorming’ of gemeentes wat hulleself 
as elitegemeentes beskou omdat hulle die kategismus ken. 
Verbasend genoeg, stel Luther dit ook in die verband dat kennis van 
die kategismus nodig is wanneer kinders en heidene oor die 
Christelike geloof geleer wil word. Met ander woorde: Vir ‘sending’ 
en ‘evangelisasie’ is kennis van die kategismus onontbeerlik. Sonder 
kennis oor die kernsake van die geloof kan ander buite die kerk nie 
geleer word nie. Kategismusonderrig loop vanaf die gemeentelike 
erediens oor in die ‘huisgodsdiens’ waar ouers hulle kinders verder 
onderrig. Die vennootskap tussen kerk en ouerhuis was vir Luther 
dus vanuit die staanspoor belangrik. Luther het gemeen dat die 
band tussen die erediens en tuisonderrig verder versterk kan word 
wanneer ouers bepaalde uitsprake en teksverse wat in die prediking 
na vore gekom het, na die huis neem waar dit opgeteken en in 
‘geloofsakkies’ geplaas kan word om dan later weer gelees en 
oordink te word. Ten slotte: kennis van die Skrif was vir Luther 
belangrik, maar kennis van die grondwaarhede van die Skrif was 
nog belangriker. Daarom moes die Skrif aan hand van die kategismus 
geleer word (WA 19, 74-78; [1526] 2015b:432-440). 


5.4.2. Die gebruik van die Woord by 
formele kerklike pligplegings 


In 1546 word die rede gepubliseer wat Luther gelewer het tydens 
die inwyding van die eerste Protestantse kerkgebou in die kasteel 
van die keurvors Johann Friedrich van Sakse by Torgau." 


115. Die kasteelkerk van Torgau is die eerste Protestantse kerkgebou. Van buite Iyk dit nie 
veel anders as die ander Laat-Gotiese kerkgeboue in die ooste van Duitsland nie. Die verskil 
met Roomse kerkgeboue is aan die binnekant te sien. Die gebou is eenvoudig en doelmatig. 
Daar is geen sprake van pronk en praal nie. Al wat binne gevind word, is die kansel, altaar, 
doopbak, banke en orrel. Toe keurvors Johann Friedrich van Sakse in 1532 opdrag gegee het 
om die kasteel Hartenfels in Torgau om te bou tot sy amptelike setel, het hy aanbeveel dat 

Hierdie rede (WA 49, 588-616; [1546] 2015c) is ’n belangrike 
dokument ten opsigte van sy verstaan van die ekklesiologie. Die 
kerk is vir hom ten diepste die plek waar die Woord verkondig 
word en by die inwyding van die historiese kerkgebou het hy 
verduidelik wat die kerk van Woordverkondiging veronderstel en 
impliseer. 


Luther (WA 49, 588; [1546] 2015c) het aan die begin van die 
inwydingseremonie die volgende beroemde woorde uitgespreek 
met die verwagting dat almal sal besef wat die bedoeling is van 
'n Protestantse kerkgebou - en eintlik die bedoeling van ’n 
Protestantse erediens: 


[Die kerkgebou word ingewy] met die bedoeling dat daar in hierdie 
huis niks anders sal gebeur as dat ons liewe Heer self met ons deur sy 
heilige Woord sal praat en ons weer met Hom sal praat deur gebed 
en lofsang nie. Daarom wil ons dat dit goed Christelik ingewy en 
geseën kan word - en nie soos by die kerke van die pousiste met 
hulle salwing en strooi van wierook deur die biskoppe nie - volgens 
God se bevel en wil, na God se Woord luister en dit bedink. En sodat 
daar op sy gebod en die toesegging van sy genade goeie vrugte 
Kan volg, roep ons Hom gesamentlik aan deur die Onse Vader te 
bid."é (p. 854, Il. 4-19) 


Na die inleidende woorde gaan Luther voort om oor die twee 
voorgeskrewe tekste vir die 17de Sondag na Trinitatis te preek. 


(voetnota 115 gaan voort...) 

daar 'n nuwe kapel gebou moet word. In Mei 1544 het die hoeksteenlegging plaasgevind. Op 
O5 Oktober het die inwyding plaasgevind. Johann Walter het ’n sewe-stemmige motet oor 
Psalm 119 gekomponeer vir die geleentheid. Luther het oor die evangelie-tekste van die 17de 
Sondag na Trinitatis (Luk 14:1-6 en Matt 23:6-12) gepreek. Luther se preek is na sy dood in 
1546 deur Caspar Cruciger uitgegee en deur Georg Rhau gedruk (vgl. inleiding van Korsch & 
Schilling tot Luther ([1546] 2015c:853). 


116. Luther se eie woorde: ‘[A]uff das dis newe Haus dahin gericht werde / das nichts anders 
darin geshehe / denn das vnser lieber Herr selbst mit vns rede / durch sein heiliges Wort / 
vnd wir widerumb mit jm reden / durch Gebet vnd Lobgesang / Darumb / damit es recht 
vnd Christlich eingeweihet vnd gesegnet werde / nicht wie die Papisten Kirchen / mit jrem 
Bischoffs Chresem vnd reuchern / sondern nach Gottes befehl vnd willen / Wollen wir 
anfahnen Gottes wort zu hoeren vnd zu handlen / Vnd das solchs fruchtbarlich geshehe / auff 
sein Gebot vnd gnedige zusagung / mit einander jn anruffen / vnd ein Vater vnser sprechen.’ 

Daar is geen toesprake of seremonies nie - slegs prediking oor 
twee tekste uit die Evangelies. Luther wy die belangrike kerkgebou 
dus in deur gewoon uit die Woord te preek. Dit is wat in ’n 
kerkgebou moet gebeur, en selfs by die inwyding van die gebou 
kan en behoort dit slegs oor die verkondiging te gaan wat berus 
op eksegese van die teks voorhande en die hermeneutiese 
aktualisering daarvan vir die gemeente wat luister. Luther lê die 
twee tekste sê uit dat die prediking tegelyk ook as leerredes 
verstaan sou kon word. By Lukas 14:1-6 gaan dit oor enkele 
aspekte van die ekklesiologie wat binne een van sy geliefde 
temas, die Christelike vryheid,” uitgelê word. By Matteus 23:6-12 
gaan dit oor die sosiale werklikheidsverstaan en die uitdaging 
van die Christelike liefde. Alles in ag genome, is die inwydingsrede 
'n voorbeeld van Bybelgetroue prediking wat tegelykertyd ’n 
inleiding is tot die ekklesiologie en die sosiale etiek. 


O 5.4.2.1. Lukas 14:1-6 (Die man wat aan water 
gely het) 


Luther konsentreer op die wettisisme van die Jode rakende die 
Sabbatdag en verduidelik dat die Christelike kerk deur die 
vryheid gelei word. Die implikasie is dat Christene nie deur 
vaste plekke, tye en rituele gebind word nie. Hulle is ook nie 
afhanklik van die priesterstand vir die verkondiging van die 
Woord nie. In hierdie verband maak hy (WA 49, 590-591; 
[1546] 2015c) die volgende uitspraak oor die priesterskap van 
die gelowiges: 
Ons egter, wat in die ryk van ons Heer Christus is, en daarom nie aan 
'n bepaalde stand of spesifieke plek gebonde is nie, en daarom nie 
van een plek en een stand of uitverkore persone afhanklik is nie. Nee, 
ons is almal priesters, soos wat in 1 Pet 2 geskryf staan. Ons almal 


moet te alle tye en op alle plekke God se Woord en werke verkondig. 
Alle mense van alle stande kan tot die amp van verkondiger van 


117. In Hoofstuk 4 is daar uitvoerig oor die Christelike vryheid gehandel. 

die Woord beroep word, indien hulle die genade en begrip van die 
Woord het om ander te onderrig."® (p. 856, Il. 32-39) 


Die Christelike vryheid het meegebring dat Christene ’n ander 
dag as Saterdag vir hulle byeenkomste kon bepaal. Christene kan 
ook buiten Sondag bymekaarkom om die Woord te oordink. Die 
voorwaarde is egter dat die byeenkoms ordelik en eerbaar sal 
wees en dat die tyd die meeste mense sal pas sodat almal wat 
wil, teenwoordig kan wees. Die rede hiervoor is dat gebed ’n 
belangrike plek in die samekoms moet hé, en dit is altyd goed 
wanneer mense saam en eendragtig bid (WA 49, 592-593; [1546] 
2015c:858-860). Vryheid is vir Luther altyd ook die vryheid om 
die naaste lief te hê en te dien. Ook in hierdie preek lê hy klem op 
die aspek van die Christelike vryheid. Vryheid is nooit slegs 
vryheid in liturgiese aangeleenthede nie, maar altyd ook vryheid 
tot naasteliefde en -diens. 'n Christelike samekoms waar daar 
slegs gepreek, gesing en gebid word en nie na die swakker lede 
se sorge omgesien word, voldoen nie aan Christus se verwagtinge 
nie. Uiteindelik kom alles neer op die regte interpretasie van die 
Derde Gebod, en die regte interpretasie is dat daar op 'n Sondag 
na die verkondiging van die Woord geluister sal word, dat daar 
tot die dood toe hieraan vasgehou sal word en dat die naaste in 
liefde gedien sal word (WA 49, 598; [1546] 2015c:868, II. 19-23). 
Die eenheid van suiwer Woordverkondiging, sang, gebed en 
naasteliefde is waarop dit neerkom in 'n Protestantse kerkgebou. 


O 5.4.2.2. Matteus 23:6-12 (ereplekke en voorste 
sitplekke) 


Luther konsentreer in die tweede gedeelte van sy preek op die 
neiging van mense om belangriker te wil wees as wat hulle is. 


118. Luther sê oor die priesterskap van die gelowiges: ‘Aber wir / so im Reich vnser Herrn 
Christi sind / sind nicht also an ein Geschlecht / oder stete gebunden / das wir allein an 
einem ort / vnd aus einerley Geschlecht / oder einerley ausgesonderte Personen muesten 
haben / Sondern wir sind alle Priester (wie geschrieben stehet j. Pet. lj) das wir alle / zu 
aller zeit vnd allerley orten / Gottes wort und werck verkuendigen sollen / Vnd aus allerley 
Personen / Geschlecht vnd stenden / moegen sonderlich zum Predigtamt beruffen werden / 
so die gnade vnd verstand der Schrifft haben / andere zu leren.’ 

'n Besinning oor hierdie menslike problematiek bied aan hom 
egter die geleentheid om ’n paar basiese riglyne neer te lê vir die 
Christelike sosiale etiek. Luther bedink die sosiale etiek binne die 
raamwerk van die verskillende stande. Die 'stande' is in Luther se 
denke 'n meerduidige aangeleentheid. Dit wys heen na die 
verskillende beroepsgroepe, sosiaal-ekonomiese klasse en die 
verskillende sosiale rolle wat mense in 'n samelewing speel. 
Luther het 500 jaar gelede nog geoordeel dat mense in ’n 
bepaalde stand gebore word en dat jy veronderstel is om tevrede 
met en dankbaar daaroor te wees. Op die oog af lyk dit of ons 
hier met ’n agterhaalde werklikheidsverstaan te make het. Só 
eenvoudig is dit egter nie, aangesien daar by nadere betragting 
gesien kan word dat dit nie werklik om ’n statiese verstaan van 
klasse gaan nie, maar eerder om die rolverdeling in die lewe. Nie 
almal is professore nie, en nie alle studente kan professore wees 
nie. Almal is ook nie handelaars nie, en die konings kan hulle rol 
nie versaak om ook handelaars te wil wees nie. Volgens Luther 
moet almal doen wat hulle veronderstel is om te doen en moet 
hulle nie probeer om iets anders te wil wees nie. Die handwerker 
moet handwerker wees en bly - omdat hy ’n belangrike rol in die 
samelewing moet vervul. Die ambagsmanne moet hulleself nie as 
minderwaardig beskou en die samelewing moet hulle ook nie 
minderwaardig maak nie. Dit gaan dus vir Luther nie soseer om 
gedoem te wees tot ’n bepaalde sosiale klas nie, maar om die 
waardigheid van elke lid van die samelewing. Elkeen moet as God 
se skepsel gesien en gerespekteer word. Elkeen se bydrae tot die 
samelewing moet waardeer word, en niemand s’n moet as 
minderwaardig beskou word nie. God gee verskillende gawes en 
geleenthede aan verskillende mense. Dit moet gebruik word tot 
eer van God en voordeel van die naaste. Daar moet nie voortdurend 
gewens word om iets of iemand anders te wil wees nie. Weereens - 
desondanks die feit dat Luther ’n kind van sy tyd was en binne ’n 
samelewing moes funksioneer waar die adel adel was en die 
boere nie tot die adelstand kon opskuif nie, het hy tog eerder aan 
die sosiale rolverdeling gedink. Wat nuut, en Christelik is, is die 
waardigheid wat hy aan die swakste in die samelewing toeken. 
Die adel mag nie op die boere neersien omdat hulle boere is nie 


152 


Hoofstuk 5 


en die boere moet hulself nie as minderwaardig beskou nie. Adel 
en boer moet mekaar wedersyds dien sodat daar vrede en 
voorspoed kan wees. Luther kon nie van die klassebestaan van 
die Laat Middeleeue wegbreek nie, maar hy het begin om die 
mure af te breek in die rigting van ’n vrye, klaslose samelewing. 
Die kerk (onder meer in Torgau) moes vir Luther die voorbeeld 
gewees het van die nuwe samelewing waarin vors en onderdaan 
saam onder die Woord vergader om saam te aanbid en mekaar 
met hulle gawes te dien. Waar die Woord reg verkondig word en 
die boodskap in geloof aangeneem word, daar ontstaan ’n nuwe 
gemeenskap waar die liefde en vrede gedy (vgl. WA 49, 605-614; 
[1546] 2015c:876-890). 


E 5.5. Oorsig 


Die hoofstuk handel oor Luther se ontvoering na die Wartburg en 
sy verblyf en werk aldaar. Luther se werk aan sy postille, asook sy 
Bybelvertaling, geniet spesiale aandag. 'n Kort sistematiese 
oorsig van Luther se verstaan van die Woord van God word 
gegee, en dan word daar oorgegaan om aandag te gee aan 
enkele geskrifte van Luther wat met die Bybel en Bybelhantering 
te make het. Sy traktaat oor Bybelvertaling geniet deeglike 
aandag, aangesien Bybelvertalings 'n belangrike aktiwiteit in 
Afrika is. Daar is paragrawe wat handel oor Luther se 
hermeneutiese vertrekpunte, asook die voorwaardes vir die regte 
verstaan van die Skrif. In teologiese verband word gekyk na die 
kerk as die kerk van die Woord. Luther se praktiese hantering van 
die Skrif by kwessies soos die beroep van predikante word 
daargestel. Sy prediking by die inwyding van die eerste 
Protestantse kerkgebou word voorgehou as voorbeeld hoe daar 
in die praktyk met die Woord omgegaan moet word. 

E 6.1. Inleiding 


In die vorige hoofstukke het dit geblyk dat Luther se hantering van 
vraagstukke telkens uitgeloop het op argumente rakende die 
regverdiging deur die geloof alleen. Daar bestaan konsensus in die 
navorsing oor Luther dat die regverdigingsleer die kern van sy 
teologie uitmaak. Dit is dus ’n saaklike noodwendigheid dat ’n hele 
hoofstuk aan hierdie aspek van sy teologie afgestaan word. 
Aangesien Luther in talle geskrifte aan hierdie tema aandag gegee 
het, word die hoofstuk op 'n sistematiese wyse aangepak. Van sy 
eerste uitleg van die Psalms, tot en met sy dood, het hy telkens na 
die tema teruggekeer. Die verhouding tussen geloof en werke, 
regverdiging en liefde geniet ook in dié hoofstuk aandag omdat 
die godsdienstige moralisme onder Afrikaanssprekendes hoogty 
vier. Die oorskatting van moraal en etiek kan dalk gedemp word, 
wanneer daar na Luther se argumente gekyk word. 'n Paragraaf 
oor biografiese agtergrond ontbreek by die sistematiese 
uiteensetting, aangesien daar nie nog spesifieke gebeure (naas dié 


How to cite: Van Wyk, IW.C., 2019, ‘Regverdiging en die werke’, in ‘Martin Luther: ’n 
Inleiding tot sy lewe, denke en geskrifte', HTS Theological Studies/Teologiese Studies, 
suppl. 13, 755), pp. 155-176, AOSIS, Cape Town. https://doi.org/10.4102/aosis.2019.BK91.06 

wat alreeds bespreek is) was wat ’n rol gespeel het by sy 
voortdurende nadenke oor die regverdiging nie. 


E 6.2. Sistematiese besinning oor die 
regverdigingsleer"" 


6.2.1. Die regverdigingsleer as die hart 
van Luther se teologie 


Luther argumenteer dat die ‘artikel van die regverdiging’ die 
kern van die Nuwe Testament is en dat die kerk tot ’n val sal 
kom indien hierdie aspek van die evangelie nie met ywer 
verkondig word nie. In sy Voorlesing oor Psalm 130:4 (1532) 
het Luther (WA AO(IID, 352, 1-3; [1532-33] 1930) die volgende 
opmerking oor die ‘artikel’ van die vergewende geregtigheid 
van God gemaak: 
So het julle dit gehoor [...] dat hierdie vers [Psalm 130:4] die 
somtotaal van die Christelike leer en die ligstraal daarvan is, wat 
die heilige kerk van God verlig; [die rede is] dat wanneer die artikel 
staan, die kerk staan, en wanneer die artikel val, die kerk val.'° 
(p. 352) 


In die Voorrede tot die promosiedisputasie van Palldius en 
Tilemann van O1 Junie”! 1537 sê Luther (WA 39(1), 205, 20-206, 
23; [1537] 1926) die volgende aangaande die artikel: 


Die artikel van die regverdiging is meester en heer oor alle soorte 
van leer, en regeer elke gewete en die ganse kerk. Sonder dié 
[artikel] is die wéreld laf en die ene duisternis; geen dwaling 
kan heerskappy voer [solank] die artikel lewend is nie. Daarom 
is dit noodsaaklik dat hierdie artikel in die kerk sorgvuldig in die 


119. Hierdie hoofstuk is ’n verwerkte en uitgebreide weergawe van I.W.C. van Wyk (2017). 
Nuwe perspektiewe is bygewerk. 


120. Luther stel: ‘Sic audivistis [..., ] quod iste versus [scil. Ps. 130:4] sit Summa doctrina 
Christianae et ille sol, qui illuminat Sanctam ecclesiam dei, quia isto articulo stante stat 
Ecclesia, ruente ruit Ecclesia.’ 


121. Volgens Schilling (2006:XXXIV) het Luther hierdie spesifieke woorde op 01 September 
1537 uitgespreek en nie op O1 Junie nie soos dit in die WA aangedui word. 

geheue behou sal word, veral wanneer jy ander wil leer. Ons laat 
reg geskied aan hierdie saak wanneer ons so dikwels as moontlik 
daaroor disputeer sodat ons harte en denke met sekerheid gevul 
kan word, en sodat ons weerstand kan bied teen die duiwel in al die 
gestaltes waarin hy hom voordoen. Wanneer ons nie hierin onderrig 
word nie, kan hy [die duiwe/] ons in alle soorte van vertwyfeling 
laat verval. Hierdie leer is geen klein of geringe sakie nie, maar 
dit is vir die Christene, wat in oorlog teen die Satan gewikkel is, 
onmisbaar. (pp. 205-206) 


Dat die regverdiging die kern van Luther se teologie uitmaak, 
is nie te betwyfel nie. Wat is hierdie ‘artikel’ of ‘leer’? egter, 
waarop kom dit ten diepste neer? In sy Uitleg van Psalm 51:2 op 
11 Junie 1532 verduidelik Luther (WA 4O(ID, 327, 11-328,17-20; 
[1532-38] 1914) dat die artikel oor regverdiging die onderwerp 
van die teologie omspan, naamlik die regverdiging van die 
Sondaar: 


Goddelike [wysheid], of wysheid volgens die eintlike bedoeling van 
teologie, het te make met die kennis oor God en mens; weereens, 
[teologiese wysheid] is ten diepste kennis oor God en mens, met 
die uiteindelike bedoeling dat die [kennis] op die regverdigende 
God en die sondaarmens betrek sal word sodat dit kan blyk 
dat die eintlike onderwerp van die teologie die aangeklaagde 
en verlore mens en die regverdigende en reddende God is [...] 
Die unieke onderwerp van die teologie is [dus] die mens, wat 
aan die sonde skuldig en daaraan onderworpe is, en God, wat die 
sondige mens regverdig en red. Wat buite hierdie onderwerp om 


122. Luther sê: Articulus iustificationis est magister et princeps super omnia doctrinarum 
genera, et gubernat omnem conscientiam et ecclesiam, sine quo mundus est insulsus et 
merae tenebrae, nec ullus est error, qui non irrepat et regnet sine illo. Ideo necessarium est, 
hunc locum habere diligenter cognitum in ecclesia, praesertim si alios docere velis. Recte 
igitur facimus, si quam saepissime de hac re disputamus, ut animi nostril fiant certi et ut 
possimus resistere diabolo in omni genere tentationum. Nisi enim hic institute erimus, potest 
nos in omnes desperationes protrudere. Haec doctrina non est parva aut de rebus levibus, sed 
necessaria est christianis hominibus, stantibus in acie contra sathanam.’ 


123. Luther, Melanchthon en Calvyn het nie oor die regverdiging as ‘dogma’ of ‘leer’ gepraat 
nie. Regverdiging is deur hulle beskou as ’n daad van die barmhartige God. Na die Eerste 
Wêreldoorlog het Karl Holl begin praat oor die ‘regverdigingsleer’. Die meeste geleerdes 
van die 20%*° eeu het hom hierin gevolg. Nogtans het die ongemak met dié woordgebruik 
uitgekring. Gerhard Sauter (1989) se aanbeveling om van regverdiging as ‘grondbegrip van 
Evangeliese teologie’ te praat lyk na 'n aanvaarbare oplossing. 

in die teologie nagevors en bevorder word, is dwaling en gif.24 
(pp. 327-328) 


Luther het later in sy lewe, in 1536, as ’n ervare teoloog, ernstig 
oor menswees nagedink en is ook in sy teologiese antropologie! 
gestuit deur die regverdiging deur die geloof. Hy (WA 39(I), 176; 
[1536] 2006b) sê kort en kragtig op grond van Paulus se uitspraak 
in Romeine 3:28: 
“Ons berus daarin dat die mens deur geloof geregverdig word, sonder 
werke’, en daarmee word daar kortliks 'n definisie van menswees 
gegee, deurdat hy sê: Die mens word deur die geloof geregverdig 


(Arbitramur hominem iustificari fide absque operibus, breviter hominis 
definitionem colligit, dicens, Hominem iustificari fide). (p. 668, Il. 1-3) 


‘Regverdiging deur die geloof’ en die ‘geregtigheid van God’ is nie 
net vir mense vandag vreemde uitdrukkings nie, maar was dit nog 
altyd gewees. Luther’ het self hierdie ongemak by sy toehoorders 
bespeur en het daarom, soms innoverend, in estetiese taal oor die 
regverdiging gepraat. Die estetiese innovasie verdien aandag. 


6.2.2. Estetiese innovasie 


Die jong Luther was sterk onder die invloed van die Duitse mistiek. 
Die mistiek het geleer dat slegs dit wat onder die genade van God 
staan, in God se oë waardig is. Alles buite die sfeer van die genade 
het geen waarde nie - en is afstootlik. In sy Eerste Psalmvoorlesings 
1513-16 skryf hy (WA 4, 1-463, [1513-16] 1886) egter na aanleiding 


124. Luther verduidelik soos volg: ‘Cognitio dei et hominis est sapientia divina et proprie 
theologica, Et ita cognitio dei et hominis, ut referatur tandem ad deum iustificantem et 
hominem peccatorem, ut proprie sit subiectum Theologiae homo reus et perditus et deus 
iustificans vel salvator [...]. Nam Theologiae proprium subiectum est homo peccati reus ae 
perditus et Deus iustificans ae salvator hominis peccatoris. Quicquid extra hoc subiectum in 
Theologia quaritur aut disputatur, est error et venum.’ 


125. Vir omvattende inligting oor hierdie geskrif, moet gekyk word na GMJ van Wyk (2017). 


126. Luther (WA TR 2, 455, Nr. 2408b; [1531-46] 1913a:455) het in ’n tafelgesprek in Januarie 
1532 gesê: ‘ [W]anneer ’n mens oor die artikel van die regverdiging preek, dan slaap en 
hoes die volk; wanneer ’n mens egter begin om verhale te vertel en voorbeelde te noem, 
dan staan beide ore regop, raak [hulle] stil en luister aandagtig [‘wenn man vom Artikel der 
Rechtfertigung prediget, so schläft das Volk und hustet; wenn man aber anfähet Historien 
und Exempel zu sagen, da reckts beide Ohren auf, ist still und höret fleissig zu.’]. 

van Psalm 96:6 dat mooiheid (pulchritudo) die wil en die drif is om 
alles lief te h& wat aan God behoort en te haat wat eie aan jouself 
is.’ Luther verbind belydenis (confessio) en mooiheid (pulchritudo) 
aan mekaar deur te stel dat waar ’n mens belydenismatig aan God 
lof en eer gee, daar ’n estetiese wending intree deurdat God aan 
die belydende mens skoonheid, krag en regverdiging skenk. Hy 
(WA 4, 110, 16-17; [1513-16] 1886) vat sy gedagtes soos volg saam: 

Wees lelik in jou eie oë, dan word jy mooi in die oë van God; Wees 


swak in jou eie oë, dan word jy sterk in die oë van God; Wees sondaar 
in jou eie oë, dan word jy regverdig in die oë van God. (p. 110) 


In 1515-16 het Luther in sy Voorlesings oor Romeine (WA 56, 220, 
12-16; [1515-16] 1938:220) sy teologiese estetika verder ontplooi 
deur ’n drievlakkige teorie oor die mooiheid (Schönheit) van God 
te ontwikkel. In hierdie teorie werk hy met die gelykskakeling van 
mooiheid en geregtigheid. Eerstens: God bewys Hom as mooi 
wanneer Hy die sonde straf. Dit is egter nie besonder mooi nie, 
aangesien goddelose mense sondaars ook kan straf. Tweedens: 
God blyk mooier as mense te wees, aangesien sy geregtigheid 
mooier is as die goddeloosheid van mense. Derdens: Die hoogste 
vorm van God se mooiheid lê daarin dat Hy mense regverdig 
maak. Om dit te verduidelik, gebruik hy 'n gelykenis van die 
kunstenaar. 'n Kunstenaar is niks beter as sy kollega wanneer hy 
bloot die kunswerke van ander kunstenaars kritiseer nie. Hy bewys 
hom as 'n beter kunstenaar wanneer sy kunswerke beter is as dié 
van die ander. 'n Meester is hy slegs wanneer hy ander kan leer 
om kunstenaars te wees.Z? Ten opsigte van God, wil hy dus sê: 
God is mooi, en Hy bewys sy mooiheid deurdat Hy ons mooi maak 
en ons leer om as mooigemaaktes die lewe mooi te maak. 


127. Luther (WA 4, 109, 26-28; [1513-16] 1886109) sê: ‘Sed pulchritudo est bona voluntas, 
totus ornatus practice virtutis, vis appetitive: quo amat in se que dei sunt et odit que sua sunt.” 


128. Luther dig: ‘Tibi esto fedus, et eris deo pulcher. Tibi esto infirmus, et eris deo fortis. Tibi 
esto peccator, et eris deo iustus.’ 


129. Luther (WA 56, 220, 12-16; [1515-16] 1938:220) se eie woorde: ‘Bonus artifex tripliciter 
commendatur. Primo, dum imperitos arguit et reprehendit, Vbi errant. Secundo, quando eis 
comparatus doctior apparet ipsis. Tertio, quando tradit sue artis perfectionem aliis, qui eam non 
habebant. Et hec est Vera, commendatio. Quia non reprehendere alios Vel apparere artificem, hoc 
est artificem laudabilem esse, sed efficere artifices, hoc est artificem bonum esse.’ 

Luther se vroe& aanvoeling dat estetiese terminologie 
aangewend kan word om teologiese gedagtes tot uitdrukking te 
bring, het spoedig tot 'n teologiese tegniek ontwikkel, wat hy dan 
op die regverdigingsleer toegepas het. Om dit te kon doen, het 
hy sy kruisteologie esteties verwoord en omskep tot 'n aesthetica 
crucis. Hy begin (as kind van sy tyd) om Ou Testamentiese tekste 
wat oor mooiheid handel, direk op Christus te betrek. Wanneer 
Psalm 45:2 oor die koning sê: U is mooier as alle mense; oor u 
lippe vloei net vriendelike woorde, want u hele lewe lank seën 
God u, dan aanvaar hy dat hier oor Christus gepraat word. Maar, 
as daar ook in Jesaja 53 oor die onaansienlikheid van die “dienaar 
van God’ gepraat word, word ook dit op Christus betrek: 

Die dienaar was [...] soos ’n plant wat wortel skiet in droë grond. Hy 

het nie skoonheid of prag gehad dat ons na hom sou kyk nie, nie die 

voorkoms dat ons van hom sou hou nie. Hy was verag en deur die 
mense verstoot, 'n man van lyding wat pyn geken het, iemand vir 
wie die mense die gesig wegdraai. Hy was verag, ons het hom nie 

gereken nie. (vv. 2-3) 


Hierdie mooiheid en lelikheid van Jesus Christus sien hy 
saamgebring in die kruis. Volgens Luther is die grootste skoonheid 
onder die verskriklikste onaansienlikheid in die kruis verborge. 
Om dié rede kan die mooiheid van die kruis nie met die blote oog 
raakgesien word nie; dit kan alleenlik deur die geloof gesien word. 
Die mooiheid van die kruis is niks anders nie as die liefde van 
God. Anders gestel: God verberg sy eie mooiheid in die 
afskuwelikheid van die kruis. Die ongelowige sien slegs die lelike, 
die barbaarse raak, terwyl die gelowige die mooie, die liefdevolle 
van God raaksien. As 'n mens die mooiheid van God wil sien, 
moet jy bereid wees om die lelike van die kruis te verdra. Hierdie 
‘mooiheid van God’ is nie 'n blote abstrakte attribuut van God nie, 
maar 'n lewende krag wat met ons menswees te make het. Ons 
lewens word gekenmerk deur lyding en lelikhede, terwyl God se 
bestaan gekenmerk word deur lig, son en skoonheid. 'n “Vrolike 
wending' tree egter in wanneer God ons afskuwelikhede dra en 
aan ons sy skoonheid skenk. Wanneer Luther noukeurig gelees 
word, kom ’n mens agter dat die aesthetica crucis 'n konstante 

element in sy hele teologie is, en dat hy nie eensydig net op sonde 
en straf gekonsentreer het nie. Om één voorbeeld te noem: In sy 
Heidelbergse disputasie van 1518 (WA 1 365; [1518] 
2006c:60, Il. 16-18) het hy hierdie mooi gedagte neergeskryf: ‘Die 
sondaar is mooi, aangesien hy liefgeh& word; hy word nie liefgeh& 
omdat hy mooi is nie, (‘/deo enim peccatores sunt pulchri, quia 
diliguntur, non ideo diliguntur, quia sunt pulchr’’). 


Die ouer Luther het tog waardering vir die mooiheid van die 
wéreld ontwikkel - sonder om in ’n skolastieke theo/ogia gloriae 
terug te val. Hy het nie van sy kruisteologie afstand gedoen nie, 
maar getrou aan sy dialektiese benadering ’n ander aspek belig 
waaraan hy in sy jonger dae nie aandag kon gee nie. Luther het 
hom as teoloog vir baie lank met die dood bemoei (vgl. 
Hoofstuk 9). Een van die aangrypende insigte wat hy oor die 
dood ontwikkel het, handel oor sy besef dat die dood vir ’n 
gelowige ook mooi kan wees. Dit kan mooi wees, aangesien die 
menslike emosie die mooiheid van God se nabyheid in oomblikke 
van smart kan beleef. In sy Voorlesings oor Genesis (WA 43, 
631-632; [1538-42] 1912:631-632) het hy aandag gegee aan die 
gedeelte in Genesis 23:2 toe Abraham Sara se dood beween het. 
Hy meen dat Abraham kon huil, aangesien sy geloof die nabyheid 
van God bespeur het. Hierdie vertroostende nabyheid het hom 
laat huil omdat dit die hartseer oomblik mooi gemaak het. Die 
emosies (of affekte) van die mens is daarom vir Luther dinge wat 
die verborge geheimenisse van die lewe (soos God self) kan 
blootlê. Trane tydens die dood van 'n geliefde het met die radikale 
mooiheid van die lewe te make, en moet daarom nie onderdruk 
word nie. Hy verwerp daarmee die Stoisynse gedagte van die 
apatheia - die gedagte dat die tragiek van die lewe nie jou emosies 
moet beinvloed nie. (vgl. Anttila 2012:248-249, 2017:170-171; 
Mattes 2017:69-90 vir volledigheid). 


Die verskil tussen Luther en die Roomse skolastici is dat hy nie 
net die spore (vestigia) en die beelde (imagines) van God in die 
goeie en mooi dinge van die wéreld raakgesien het nie, maar ook 
in die slegte en lelike dinge. Midde moord en doodslag, oorlog en 
verwoesting kon Luther God se hand sien. In sy geskrif van 1530, 

Die mooi Skuldbelydenis aan die hand van Psalm 118 (WA 31(1), 78, 
10-14; [1530] 1913b:78), se hy dat onreg en verwoesting nie God se 
goedheid oorwoeker nie, aangesien God wat alles uit niks geskape 
het, Hom nie deur die bose in die skadu laat stel nie. Dieselfde 
argument gebruik hy ten opsigte van die kerk. Hy (WA 31(1), 84, 
9-13; [1530] 1913b:84) is nie verbaas dat dwaalleer en sekteneigings 
in die kerk voorkom nie - maar nogtans verbaas dit hom dat die 
evangelie nieteenstaande alles in die kerk te vind is. Dit is vir hom 
tog mooi dat die goeie dinge van God in die bose wéreld en in die 
sondige kerk waargeneem kan word. Die implikasie is dat geloof 
en estetiese waarneming vir Luther na aan mekaar lê. In sy 
Groot kommentaar op Galasiërs (1535) sê hy (WA 4OC), 438, 16-17; 
[1531-35] 1911:438) dat God op grond van die werk van Christus in 
die wêreld net 'reiniging en geregtigheid' (purgatio et iustitia) 
raaksien. Wat vir God geld, behoort ook vir gelowiges te geld. Die 
gelowige - met sy geestelike kyk na die wêreld - behoort net die 
guns van God raak te sien. Die menslike verstand, daarenteen, sien 
weer die bose en ongeregtigheid raak. Om hierdie rede kan slegs 
die gelowige sing: Die aarde is vol van God se barmhartigheid 
(misericordia Domini plena est terra). Die vraag is of Luther nie tog 
teruggeval het in die Roomse skolastiek nie? Dit kan nie wees nie, 
aangesien Luther se klem geval het op die argument dat God se 
wese ten diepste nie geken word deur 'n positiewe blik op die 
wêreld te ontwikkel nie, maar deur God raak te sien in die lyding en 
Kruis van Jesus Christus. Nie ’n 'heerlikheidsteologie' nie, maar 'n 
‘kruisteologie’ help ons om God en die mooiheid in die wêreld raak 
te sien (vgl. Anttila 2012:250-251, 2017:172; Mattes 2017:91-112). 


Luther se estetika is ten diepste 'n estetika van die lig - in 
teenstelling met die ander moontlikheid, 'n estetika van 
verhoudinge. Volgens die estetika van verhoudinge is iets mooi 
wanneer die lyne pas en die verhoudinge reg is. Wanneer dinge 
goed georden is en afstande pas, kan iets mooi genoem word. 
Luther was egter van mening dat die ander teorie oor skoonheid 
beter by die evangelie pas. Die estetika van die lig is baie nader aan 
die Bybelse boodskap as die estetika van verhoudinge. Lees ’n 
mens die Nuwe Testament, kom jy kort-kort af op 'n gedeelte waar 

die simboliek van lig gebruik word. Veral in Johannes se evangelie 
kom die metafoor dikwels voor. Om Luther se teologie as ‘estetika 
van die lig’ uit te lê, open die moontlikheid om selfs sy 
regverdigingsleer in estetiese in plaas van juridiese terminologie 
uit te lê. Dit kom op die volgende neer: God neem die mens in die 
lig van Jesus Christus waar. Dit beteken Hy neem hom waar in 
sy waarheid. Hy neem hom as sondaar waar, maar doen dit, danksy 
die kruis, agtend en nie veragtend nie. Op hierdie wyse bevestig hy 
sy menswees en gee hom die reg op bestaan - ’n ander wyse om 
te sê dat God die sondaar regverdig verklaar (vgl. in Anttila 
2012:253, verwysings na die resente Finse navorsing in die verband). 


6.2.3. Drie gestaltes van geregtigheid 
en sonde 


Luther aktualiseer die ‘artikel van die regverdiging’ verder deur dit 
te verduidelik binne drie samehange wat met geregtigheid en sonde 
te make het. Volgens Luther is daar drie gestaltes van geregtigheid, 
aangesien daar drie gestaltes van sonde is. In 1518 bied hy (WA 2, 
43-47; [1518] 20069:53-65) sy Preek oor die drie gestaltes van 
geregtigheid (Sermo de triplici iustitia) aan waarin hy hierdie saak 
verduidelik. Luther se argument is dat die NuweTestamentiese 
gedagte van ‘God se geregtigheid’ eers dän reg verstaan word 
wanneer dit op die regte gestalte van die sonde betrek word. 


Die eerste gestalte van sonde is sondes wat deur die wéreldse 
reg gestraf moet word, soos diefstal, moord en brandstigting. 
Ten einde regverdig te straf, word daar wette gemaak wat 
gepaard gaan met strafregtelike voorskrifte. Die geregtigheid 
wat hier ter sprake kom, is in die gestalte van loon en straf. 
Volgens Luther (WA 2, 43-44; [1518] 20069): 


[H]et [hierdie straf en beloning] niks met diens aan God te make nie, 
maar met diens aan die self; dit is nie die geregtigheid van kinders 
nie, maar die van slawe, en dit is nie [die geregtigheid] van Christene, 
maar dié van Jode en heidene, en Christene moet nie hierna 
aangetrokke voel nie, aangesien dit voortspruit uit vrees vir die straf 
of uit liefde tot eie voordeel, en nie uit liefde vir God nie. Derdens baar 

dit huigelaars, hoogmoediges van hart [en] aanmatigende regters 
oor ander.’ (p. 54, Il. 25-31) 


Die tweede tipe van sonde is die ‘vreemde sonde’, algemeen 
bekend as die ‘erfsonde’. Hieraan kan mense niks doen nie. Geen 
menslike geregtigheid kan iets hieraan verander nie; slegs die 
‘geregtigheid van Christus’ kan ons hiervan red. Die geregtigheid 
van Christus is “n vreemde geregtigheid’ (aliena iusticia’). ’n 
Mens kry aan hierdie geregtigheid deel deur die geloof - en, wat 
nie altyd gehoor word nie, die doop. Hoor Luther (WA 2, 45; 
[1518] 20069) wanneer hy na aanleiding van Romeine 10 sê: 


‘Wie met die hart glo word regverdig'. Hierdie geregtigheid word aan 
ons deur die doop oorgedra; die geregtigheid is die geregtigheid 
wat die evangelie verkondig, dit is nie die [geregtigheid] wat uit die 
wet voortspruit nie, maar dit is die geregtigheid van die genade.” 
(p. 58, Il. 12-14) 


En belangrik nou: Luther koppel die geregtigheid wat uit die genade 
voortspruit aan die barmhartige God. Die toornige, strawwende 
God is nie die hoop van die mens wat vasgevang is in die ‘erfsonde’ 
nie. Hoop op redding vind Luther in die barmhartige en vriendelike 
God wat hy in die Pauliniese briewe ontdek het. Die volgende 
woorde (WA 2, 45; [1518] 20069) vat sy ontdekking saam: 


Dit is die barmhartigheid van God die Vader, dit is die genade van die 
nuwe verbond, waardeur die Heer sy vriendelikheid aan almal toon 
wat as soetigheid [deur die geloof] geproe word. Binne [die kragveld 
van] hierdie genade, en geen ander nie, beërf ons die saligheid.'? 
Cp. 60, Il. 4-6) 


130. Luther stel: ‘Secundo non deo, sed sibi servit, nec est filiorum, sed servorum iusticia, 
nec est christianorum proprie, sed iudaecorum et gentilium nec Christiani ad eam sunt 
exhortandi, quia procedit ex timore poenae, vel amore commode sui, non amore dei. Tercio 
facit hypocritas, superbos mente cordis sui, temerarios iudices aliorum.’ 


131. Luther sê: ‘Corde creditor ad iusticam, haec per baptismum confertur, haec est proprie 
quam Evangelium annunciat, et non est iusticia legis, sed iusticia gratiae.’ 


132. Luther se ontdekking: ‘Haec est Misericordia dei patris, haec gratia novi testament, qua 
dulcis est domnius his qui gustant eum: in hac opertet nos salvos fieri, et nulla alia.’ 

Die geloof in die barmhartigheid en genade van God het nie slegs 
met die verborgenhede van die geloof te make nie, maar ook met 
die konkrete aardse bestaan. Die geregtigheid van die geloof en 
die erbarming van God skep ’n totaal nuwe mens. ’n Nuwe wese 
tree na vore, aangesien barmhartige geregtigheid, waarheid en 
vrede mekaar in die geloof ontmoet. In Luther se eie woorde 
(WA 2, 45; [1518] 20069): 

Want sonder erbarming is die mens ’n huigelaar, sonder geregtigheid 

'n rustelose mens; die genade maak hom waarlik regverdig, en 


die ware geregtigheid bewerk die vrede; maar hierdie waarheid is 
Christus, die mens is [maar] nietig.'%% (p. 58, Il. 20-24) 


Die derde gestalte van sonde is die ‘daadsonde’, wat vrug van die 
‘erfsonde’ is. Die geregtigheid wat hiermee verbind word, is 
‘daadgeregtigheid’ wat uit die geloof endie ‘wesenlike geregtigheid’ 
Ciusticia essentiali’) voortvloei. Gelowiges (WA 2, 47; [1518] 
20069:64, Il. 1-3) is veronderstel om goeie vrugte te lewer - vrugte 
wat ‘basiese geregtigheid bevorder en die erfsonde verswak’ 
Cpromovent iusticiam capitalem, et minuunt originale peccatum’). 
Die probleem is egter dat gelowiges nie weet of hulle werke God 
behaag nie? Volgens Luther (WA 2, 46; [1518] 20069:63) moet 
daar eenvoudig geglo word dat werke wat uit geloof in Christus 
voortspruit, God sal behaag. Daar is egter ’n belangrike argument 
wat by hierdie uitspraak gevoeg moet word. Werke op sigself is 
deurspek van sonde en kan God nie geval nie. Wanneer ons werke 
egter saam met Christus en sy geregtigheid voor God gestel word, 
word dit wel aanvaarbaar. Net soos jy nie kan twyfel dat Christus 
God behaag nie, net so kan jy nie daaroor twyfel nie dat jou werke 
God om Christus se ontwil behaag. 


Luther het ’n jaar later (1519) breedvoeriger aandag gegee aan 
hierdie derde gestalte van die geregtigheid. Hy (WA 2, 145-153; 
[1519] 2006f:67-85) het dit gedoen in 'n Preek oor die tweevoudige 
geregtigheid (Sermo de duplici iustitia). Hy herhaal dat 'goeie 


133. Luther se eie woorde: 'Nam sine misericordia homo est hypocrite, sine iusticia inguietus, 
Gratia facit veracem, iustum, et vera iusticia pacem, sed ea veritas Christus est, homo vanitas.’ 

werke’ of ‘aardse geregtigheid’ die vrug van die ‘eerste’, die 
‘eintlike gestalte van geregtigheid’ is. Die gelowige, die 
geregverdigde, die goeie boom moét goeie vrugte oplewer, 
aangesien die voorbeeld van Christus nagevolg móét word. Om 
Christus na te volg beteken om sy gestalte aan te neem. Wanneer 
die gestalte van Christus aangeneem word, ontwikkel die 
gelowige die volgende persoonlikheidseienskappe, te wete 
wysheid, standvastigheid, geregtigheid, goedheid en vrede (WA 
2, 147-148; [1519] 2006f:72-74). ‘Christelike etiek”* kom daarom 
in 'n groot mate by Luther neer op ‘karakterkunde’. Om die 
benadering tot etiek te konkretiseer, bespreek hy een van die 
fundamentele probleemstellings van sy tyd. 


Luther (WA 2, 151-152; [1519] 2006f:82-84) bespreek die vraag ‘of 
die bose nie deur tugtiging verbeter kan word nie?’ Can non licet 
malos castigare?’). Dit gaan oor die vraag of ’n dief moreel sal of kan 
verbeter indien hy behoorlik gestraf word? Om hierdie vraagstelling 
verstaanbaar te beantwoord, maak hy gebruik van ’n onderskeid 
tussen 'ampspersoon' en ‘privaat persoon’. Die regter wat 'n openbare 
amp beklee, en die ampsbevoegdheid om na oordeel straf op te lê, 
kan in dié aangeleentheid 'n bydrae lewer. Die private landsburger, 
die Christen, kan dit nie doen nie. Hy kan hoogstens een van die 
volgende drie dinge doen wanneer hy onreg aangedoen word: 


1. Hy kan wraak soek en die hulp van die plaasvervanger van God 
(vicarios dei), die regter, vra om die boosdoener namens hom 
te straf. Dit is nie die Christelike weg nie, aangesien die klaer 
hiermee sal toon dat hy en/of sy té veel waarde aan aardse 
besittings heg. Die Christelike weg is om die boosdoener te 
oorreed om nie verder te steel nie. 

2. 'n Ander wyse van optrede sou wees om die dief te oorreed 
om die gesteelde goedere terug te gee, en om die benadeelde 
op hierdie wyse te kompenseer. Die strafmotief word dus ook 
hier gehandhaaf. Dit is ook nie die weg van navolging nie, 
aangesien hierdie aanslag nie met die liefde vir geregtigheid 


134. Vir die basiese kenmerke van Luther se etiek as 'karakterkunde' kan gekyk word na Bayer 
(1995:64-82) en Honecker (1990:161-210). 

verbind word nie, maar met toorn, woede en ongeduld. 

3. Ware navolging begeer geen wraak nie, soek nie die gesteelde 
goedere terug nie, maar gee nog ’n kledingstuk vir die dief. 
Deur aan die booswig goed te doen, deur te doen wat 
Christus verwag, kan die vlakke van boosheid verbeter word. 
Vir die wéreld is dit natuurlik dwaasheid. Dit aanvaar Luther 
deurdat hy juis wil argumenteer dat ‘Christelike etiek’ nie 
in sosiaal-politieke prinsipes of in ’n Christelike filosofie of 
wéreldbeskouing verander kan word nie. Die etiek van Jesus is 
in konflik” met die etiek van die wêreld. 


Luther se uitleg van regverdiging, reg en geregtigheid loop uit 
op wat hy noem die ‘twee gestaltes van regverdiging’. 


6.2.4. Twee gestaltes van regverdiging 


Dit is vir Luther belangrik dat daar tussen die ‘regverdiging van 
mense voor God’ ('iustificandi hominis corma Deo’) en die 
‘regverdiging van mense voor ander mense’ (‘ustificandi eius 
coram hominibus’) onderskei sal word. Hierdie onderskeiding 
verduidelik hy in Die derde disputasie oor Romeine 3:28 (WA 
39(D, 82-83; [1535-37] 2006h:424-430). Mense moet goed en 
reg doen, en hierdeur regverdig hulle hulself voor ander mense. 
Hierdie ‘regverdiging’ het met roem (g/oria) voor mense te 
make, maar niks met roem voor God nie. Die regverdiging voor 
God is God se geheimenis (mysterium Dei). Hy regverdig op 
grond van geloof, selfs die booswig. Menslik gesproke is dit 
vreemd en selfs onaanvaarbaar. Die teologiese gedagte van 
regverdiging is vir die filosoof, wat op grond van 
wetsonderhouding, mense lof toedig, nie verstaanbaar nie. 
Daarenteen is die menslike geregtigheid (volgens filosofiese 
oordeel) vir God slegs 'n menslike masker (/arva) en pure 
huigelary (hypocrisis).Godse onverklaarbareregverdigverklaring 
van sondaarmense het met sy geduld (to/erantia) en goedheid 


135. Vergelyk my artikel (I.W.C. Van Wyk 2015) oor Luther se arbeidsetiek vir die konflik 
tussen Christelike en sekulêre etiek. 

(bonitate) te make wat Hy in Christus ten toon gestel het. Om 
die teologiese gedagte van regverdiging teen onbillike kritiek te 
verskans (as sou dit bose dade legitimeer), maak Luther gebruik 
van die formule ‘tegelyk geregverdigde en sondaar (‘simul 
iustus et peccator’).'*® Luther wil die punt duidelik maak dat die 
sonde nie goedgepraat en/of goedgemaak word nie, maar dat 
die mens wat sondaar bly, deel kry aan die geregtigheid wat 
Christus vir hom bewerk. Luther (WA 39(1), 83; [1535-37] 2006h) 
stel die saak soos volg: 


Daarom is elkeen wat geregverdig word, soos van die begin af, sondaar, 
maar nogtans word hy deur God, wat vergewe en Hom erbarm, sê 
beskou as sou hy geheel en al regverdig wees. Sy geregtigheid, wat 
sonder enige gebrek is en vir ons almal as ’n skild van beskutting teen 
die verterende gloed van die Goddelike toorn opgestel is, verhoed 
dat ons nie op grond van ons [diep] gewortelde ongeregtigheid 
verdoem word nie. Hierdeur staan dit vas dat Christus, of eintlik 
die geregtigheid van Christus, terwyl dit van buite [betrag] vir ons 
vreemd is, dit nie op grond van ons werke begryp moet word nie.” 
Cp. 426, Il. 23-31) 


Luther se argument gaan nie oor die goeie werke al dan nie. Dit 
gaan daaroor dat ‘goeie werke’ ’n menslike oordeel is. Voor God 
is goeie werke niks. Nieteenstaande ons onvolmaakte pogings 
om ’n goeie oordeel by God af te dwing, regverdig Hy ons op 
grond van die geloof in Christus. Hierdie oordeel is menslik 
gesproke vreemd en onbegryplik. Dit is egter die evangelie! 


136. Die uitdrukking 'simul iustus et peccator word dikwels verkeerd verstaan. Die bedoeling 
is nie om te leer dat die mens gedeeltelik sondaar en gedeeltelik geregverdigde is nie. 
Die hele mens wat sondaar is, word deur God se barmhartigheid regverdig verklaar (vgl. 
Barth 2009:281-284). Die uitdrukking in sy Kommentaar op Galasiërs (WA 2, 497, 13; [1519] 
1884:497) ‘tegelyk geregverdigde en tegelyk sondaar’ (‘simul ergo iustus, simul peccator’) is 
nader aan sy bedoeling. 


137. Luther stel: ‘/deo peccator est adhuc quisquis iustificatur. Et tamen velut plene et perfecte 
iustus reputatur, ignoscente et miserente Deo. Ignoscit autem et miseretur nostril Deus, 
intercedente et sanctificante nostrum initium iusticiae, Christo advocato et sacerdote nostro. 
Cuius iusticia cum sit sine vitio, et nobis umbraculum contra aetum irae Dei factum, non sinit 
nostrum inceptam iusticiam damnari. lam certum est, Christum seu iusticiam Christi, cum sit 
extra nos et aliena nobis, non posse nostris operibus comprehendi.’ 

6.2.5. Regverdiging en geloof in God se 
barmhartigheid 


Op grond van Paulus stel Luther dat die mens slegs deur geloof, 
en sonder die werke van die wet geregverdig word. Op grond van 
hierdie uitspraak het Luther die skolastieke verstaan van geloof 
verwerp. Uit sy 19 disputasiestellings wat in 1520 onder die titel 
Stellings oor die ingegote en verworwe geloof (Propositiones de 
fide unfusa et acquisita) gepubliseer is (WA 6, 85-86; [1520] 
2006d:91-95), kry ’n mens ’n idee van die diepgaande verskil 
tussen Luther en die skolastieke teologie oor wat geloof is en nie 
is nie. Die geloof wat deur die Heilige Gees geskenk word, noem 
Luther ‘ingegote geloof (‘fide infusa’). Hierdie verstaan van 
geloof grens hy af teen die Roomse gedagte van ‘verworwe 
geloof’ (fide acquisita’). Skolastici het geoordeel dat geloof 
mettertyd groei en ontwikkel soos wat die mens méér en méér 
goeie werke doen. Deur die doen van liefde ontwikkel die mens 
geloof. Luther het radikaal van hierdie standpunt verskil, 
aangesien geloof deur die Heilige Gees geskenk word en dit nie 
deur die mens ontwikkel word nie. Hieroor het hy breedvoerig 
oor Romeine 3:28 gedisputeer. Luther (WA 39(D, 44; [1535-37] 
2006h:402, |. 8) is oortuig: ‘Geloof [wat regverdig] is ware geloof 
en [kan net as] gawe van die Heilige Gees verstaan word’ (‘Fides 
hic vera et donum illud spiritus Sancti entelligi debet’); en hierdie 
geloof word geskenk voordat enige goeie werke gedoen kan 
word. Ware geloof, die geloof wat geskenk word (WA 39(D, 45; 
[1535-37] 2006h:402, Il. 31-32), ‘omhels Christus’ (apprehensiva 
Christ’) wat ‘vir ons sondes gesterf het en ter wille van ons 
geregtigheid opgestaan het’ (‘pro peccatis nostris morientis, et 
pro iustitia nostra resurgentis’). Wat Christus gedoen het, het Hy 
vir ons gedoen - en dit moet geglo word. Die liefde vloei voort uit 
die persoon wat glo. Die liefde help die persoon nie om tot geloof 
te kom nie. Die Reformatoriese verstaan van geloof sé: Christus 
het gesterf - en dit is vir my. Die skolastieke verstaan van geloof 
sé: Christus het gesterf - en dit is belangrike historiese inligting 
wat deur my liefdesywer ’n werklikheid gemaak moet word. 
Luther (WA 39(|), 45; [1535-37] 2006h:404, II. 25-26) stel dat die 

geloof wat glo dat Christus alles vir my gedoen het, ‘die geloof is 
wat ons alleen regverdig, sonder die werke van die wet, deur God 
se barmhartigheid, wat aan ons deur die Christus-verkondiging 
meegedeel word’ (‘haec est fides quae sola nos iustificat sine 
lege et operibus, per misericordiam Dei, in Christo exhibitam’). 
Die geloof in God se barmhartigheid is die kern van Luther se 
‘nuwe verstaan’ van die geloof. Wanneer hy sy gedagtes saamvat 
in Stellings 62-64 van die eerste deel van die disputasies oor 
Romeine 3:28, maak hy dit duidelik dat die evangelie ten diepste 
oor die geloof in God se erbarming handel en nie oor die liefde 
wat ons tot geloof moet help nie. Hy (WA 39(1), 48; [1535-37] 
2006h) sé: 
Dat ons geregverdig is, het met God wat Hom ontferm te make, en 
nie met die mens wat daarna trag (om goed te doen nie). Wie werke 
volbring, kan moontlik heilig wees, wys wees, geregtigheid uitstraal, 
kan miskien wees wat hy wil - wanneer die geloof egter ontbreek, bly 
hy onder die toorn van God en word verwerp. Hierdie uitspraak geld: 
Hy ontferm Hom nie net oor enkeles nie, maar oor alle mense: Alleen 


God se barmhartigheid is ons geregtigheid, en nie ons eie werke 
nie.® (p. 410, Il. 4-9) 


Hierdie uitspraak van Luther verhelder die verborgenhede van 
die regverdigingsleer. Dit is heel eenvoudig: God is ons 
barmhartige Vader wat Hom oor ons ontferm. Hy het dit in 
Christus finaal en onteenseglik bewys. Ons moet net glo dat ons 
by hierdie belofte ingesluit is. Ons hoef Hom nie deur goeie werke 
te probeer oortuig dat ons by sy barmhartigheid ingesluit behoort 
te word nie. 


6.2.6. Geloofsgeregtigheid en werke 


Dat die geloof alleen regverdig, sonder die werke van die wet, 
staan by Luther vas. In sy 20 stellings van 1520 stel hy oor die 


138. Luther stel: ‘/gitur, Miserentis Dei est, quod iusti sumus, non currentis hominis. Operator 
sit Sanctus, sit sapiens sit iustus, sit quicquid volet, si fides desit, sub ira manet et damnatur, 
Quia stat sentential, non aliguorum, Sed omnium miseretur, Et sola misericordia Dei est 
iustitia nostra, non opera propria.’ 

Vraag of werke tot regverdiging bydra? (WA 7, 231, 4; [1520] 
2006e:98) dit duidelik: ‘Die geloof maak slegs regverdig indien 
dit sonder een of ander - selfs die geringste - werke geloof is, so 
nie is dit hoegenaamd nie geloof nie’ (‘Fides, nisi sit sine ullis, 
etiam minimis, operibus, non iustificat, immo non est fides’). 


Luther moet egter nie misverstaan word nie. Daar is by hom 
geen sprake van 'n afkeer in goeie werke nie. Hy (WA 7, 231; [1520] 
2006e:98, Il. 6-7) stel dit baie duidelik: ‘Dit is nie moontlik dat die 
geloof sonder aanhoudende, baie en groot werke kan wees nie’ 
(impossibile) est, fidem esse sine assiduis, multis et magnis 
operibus’). In 'n disputasie oor Romeine 3:28 (WA 39(D, 46; 
[1535-37] 2006h) stel hy dit nög skerper: 


Wanneer daar geen werke [op die geloof] volg nie, dan is dit seker dat 
dit nie die [regverdig-makende] geloof in Christus is wat in ons harte 
woon nie, maar die dooie geloof, wat as die verworwe geloof beskryf 
word (‘Quod si opera non sequuntur, certum est, fidem hanc Christi 
in corde nostro non habitare, Sed mortuam illam scilicet acquisitam 
fidem’). (p. 406, Il. 3-5) 


Om dit nogeens, bo alle twyfel, duidelik te maak wat Luther se 
mening oor die werke is, die volgende woorde uit die Voorwoord 
tot Paulus se brief aan die Romeine (WA DB 7, 9, 30-10, 22; 
[1522-46] 1931): 


[Die geloof is 'n] lewende, skeppende, handelend-magtige ding, 
[vir wie dit] onmoontlik is om sonder nalating, die goeie te bewerk 
nie. [Die geloof] vra ook nie of goeie werke gedoen moet word nie, 
aangesien dit reeds gedoen is voordat die mens die vraag daarna vra, 
[daarom is dit] nie moontlik om werke van geloof te skei nie.” (p. 9) 


'n Mens moet Luther se hoofargument in gedagte hou. Dit gaan 
vir hom nie daaroor dat gelowiges nie werke moet doen nie, maar 
dat werke nie geloof skep nie. Hy sê (WA 7, 232; [1520] 2006e:98, 


139. Luther sê die geloof is ’n ‘/ebendig, schäftig, tätig mächtig Ding’, vir wie dit ‘unmöglich 
ist, dass er nicht ohn Unterlass sollte Gutes wirken. Er fragt auch nicht, ob gute Werke zu tun 
sind, sondern ehe man fragt, hat er sie getan’, so dat dit ‘onmoontlik is’, ‘Werke vom Glauben 
zu scheiden’ (volgens Herms [2017:117] se gemoderniseerde weergawe van Luther se ‘etiek’ 
as ‘doenige geloof”). 

Il. 30-31): “Geloof en geregtigheid spruit nie voort uit die werke 
nie, maar die werke spruit voort uit geloof en geregtigheid' CNon 
fides aut iustitia ex operibus, sed opera ex fide et iustitia veniunt’). 
Die diepste punt van Luther se polemiek word nie aangeraak as 
die volgende woorde nie ter sprake gebring word nie. Hy 
(WA 7, 231; [1520] 2006e:98, Il. 18-19) stel: ‘Ten diepste vernietig 
die geloof die vertroue in die goeie werke sowel as die vertwyfeling 
oor die bose’ (‘Funditus perdit fides, tam operum bonorum 
fiduciam, guam malorum desperationem’). Luther kritiseer dus 
die wydlopende oortuiging dat geloof op vertroue in die goedheid 
van mense en die lewe neerkom, aangesien dit hand aan hand 
loop met vertwyfeling omdat dit gereeld lyk of die bose regeer. 
Geloof is dus veel meer as wêreldvertroue - wat ten diepste ’n 
vertroue in moraliteit is. Weereens: dit beteken nie dat Luther 
téén goeie werke gekant is nie. Vir hom is dit vanselfsprekend dat 
'n gelowige goeie werke sal doen. Sy polemiek gaan daaroor dat 
die skolastiek geloof met moraliteit verwar en dat verkeerde 
geloof nie voortdurend goeie werke kan oplewer nie. 


Luther (WA 39(ID, 235-239; [1543] 2006a:481-489) het drie 
jaar voor sy dood in 1546 ’n reeks stellings oor die regverdiging 
opgestel wat beskikbaar is onder die titel Oor die regverdigende 
geloof (De fide iustificante). Hierdie stellings is op 24 April vir die 
doktorale disputasies van die diaken Friedrich Bachofen en die 
student Hieronymus Nopp in Leipzig opgestel. In die stellings het 
hy aandag gegee aan die vraag hoe goeie werke standhoudend 
gedoen kan word? Om standhoudend liefdesdiens te verrig, is dit 
noodwendig dat die persoon deur die regverdiging vernuwe sal 
word. Hy (WA 39(ID, 236; [1543] 2006a) beweer: 

Die geloof in Christus bring die vergewing en die terminering van 

die sonde deur die Heilige Gees na vore, wat die ou mens met sy 

begeerlikhede kruisig en tot die ewebeeld van God vernuwe (‘Fides 

Christi affert remissionem et mortificationem peccatorum per 


Spiritum sanctum, Qui veterem hominem cum suis concupiscentiis et 
crucifiget et renovat ad imaginem Dei’). (p. 482, Il. 14-17) 


Die mens wat geregverdig en tot ewebeeld van Christus 
vernuwe is, kan aanhoudend liefdesdiens verrig - en möet dit 

trouens ook doen. Volgens Luther kan die geloof nooit sonder 
liefde wees nie - nie as iets wat die geloof moet voltooi nie, maar 
iets wat as vrug uit die geloof voortspruit. Om die verhouding 
tussen geloof en werke reg te verstaan, moet begryp word dat 
die regverdiging deur die geloof die voorwaarde vir ware liefde 
is. Ware liefde'# is onselfsugtige diens aan die naaste en nie 'n 
poging om guns by God en roem voor mense te verwerf nie. 
Liefde is trouens ’n baie moeilike saak, aangesien mense deur 
haat en hoogmoed beheers word. Hierdie bose emosies en 
drange kan alleenlik oorkom word wanneer die persoon vernuwe 
word. Mense word vernuwe deur sondevergewing en bekleding 
deur die dinge van die toekomstige eeu - en dit is onder meer 
waarop regverdiging neerkom. 


Luther maak in genoemde disputasiestellings enkele opmerkings 
wat aandag verdien, aangesien die problematiek wat aangeroer 
word, vandag aktueel is. Luther wys op die verleiding van voortreflike 
moraliteit. Volgens Luther word ons deur geloof in die kruisiging en 
opwekking van Christus geregverdig. Die implikasie is dat 
regverdigingspogings deur die wet (of regsontwikkeling) 
tevergeefs is. Dit beteken: Menslike voortreflikheid, hoe belangrik dit 
ook al kan wees, dra niks by tot aansien voor God nie. Geregtigheid 
word toegereken en nie verwerf nie. Geregtigheid is dus ’n geskenk 
wat ontvang moet word, en nie iets wat deur morele prestasie 
verdien word nie. Luther (WA 39(ID, 238; [1543] 2006a:488, II. 11-13) 
verduidelik in Stellings 21 en 22 van die disputasie oor Die 
regverdigende geloof wat die sosiaal etiese implikasies van die twee 
benaderings is. Mense wat deur morele voortreflikhede die reg op 
lewe wil verdien, gee voor dat toekomstige ongeregtighede deur 
wetsontwikkeling verhinder kan word. In die morele ywer vir hierdie 
ideaal, word die ongeregtighede van die verlede en die van die hede 


140. Vergelyk Schwarz ([2015] 2016:391-442) vir ’n volledige uiteensetting van Luther se 
verstaan van liefde. 


141. In sy eie woorde: ‘Fingit siquidem, per legem prohiberi solum futuram Idolatriam et 
iniquitam, de praeterita et praesenti est securus. Imo ex praesenti et praeterita facit futuram 
summam iusticiam.’ 

onbevredigend hanteer. Volgens Luther, daarenteen, kan die persoon 
wat sy reg op lewe ontvang (of sy toegesegde geregtigheid ontvang), 
afreken met die ongeregtighede van die verlede, hede en toekoms. 
Daarmee word afgereken deur vergewing, leiding van die Gees en 
die beloftes van die toekomstige bedeling. Met hierdie benadering 
keer Luther dat die Nuwe Testamentiese regverdigingsleer tot sosiale 
etiek verlaag word. Dat onreg so ver moontlik verwyder en verhinder 
moet word, is 'n saak van dringendheid. Die morele ywer om in die 
toekoms reg en geregtigheid te laat geskied, is prysenswaardig, 
maar dis nog nie geloof nie. Geloof ken die vergewing van die skuld 
van die verlede, die ywer om vandag verantwoordelik te lewe, en die 
vaste vertroue dat die volmaakte sonder ons toedoen gaan aanbreek. 
Geloof in die God wat regverdig verklaar, skep gelatenheid teenoor 
die booshede van hierdie wêreld, aangesien die onreg nooit die mag 
van God se barmhartigheid sal oorwoeker nie. 


Een van die redes hoekom Luther etiek nie in sosiale utopie 
omskep nie, is dat hy vernuwing nie as ’n proses verstaan nie. 
Die gelowige is volgens Luther 'n nuwe mens, en die nuwe 
mens doen goeie werke. In sy Disputasies oor Romeine 3:28 
gebruik hy die bekende beeld van die boom en die vrugte om 
sy hele argument saam te vat. Hy (WA 39(1), 46; [1535-37] 
2006h) stel: 


Ons bely dat goeie werke op die geloof volg, let wel, nie daarop 
moét volg nie, maar vanselfsprekend daarop volg, soos wat ’n goeie 
boom nie goeie vrugte moét oplewer nie, maar dit [outomaties] self 
oplewer. En soos wat goeie vrugte nie die boom goed maak nie, so 
regverdig goeie werke nie die persoon nie, maar goeie werke word 
deur iemand gedoen wat alreeds deur die geloof geregverdig is, soos 
wat goeie vrugte van 'n boom kom wat alreeds op grond van sy aard 
goed is.142 (p. 406, Il. 12-18) 


Ek sluit hierdie ekskursie oor geloof en werke af deur op 'n laaste 
argument van Luther te wys. In die Vyfde disputasie oor Romeine 


142. Volgens Luther: ‘Fatemur opera bona fidem sequi debere, imo non debere, Sed sponte sequi, 
Sicut arbor bona non debet bonos fructus facere, Sed sponte facit. Et sicut boni fructus non 
faciunt arborem bonam, Ita bona opera non iustificant personam. Sed bona opera fiunt a persona 
jam ante iustificata per fidem, Sicut fructus boni fiunt ab arbore iam ante bona per naturam.’ 

3:28 (WA 39(D), 202-204; [1535-37] 2006h:436-441) werk hy met 
die onderskeid tussen die ‘werke van die wet’ (‘opera legis’) en ‘werke 
van genade’ (‘opera gratiae’). Die werke van die wet is die werke wat 
buite die geloof, op grond van die menslike wil en gemeenskapsplig 
gedoen moet word. Hierdie werke word gedoen op grond van 
waarskuwing en beloning. Werke van genade spruit voort uit die 
geloof deurdat ‘die Heilige Gees die menslike wil beweeg en vernuwe’ 
(spiritu sancto movente et regenerante voluntatem hominis’). 
Desondanks is dit ook nodig dat gelowiges deur vermaning en 
dreigement aan hulle morele opdrag herinner word. Maar nou weer 
Luther (WA 39(1), 203; [1535-37] 2006h) se punt: 


Hierdie werke self regverdig nie voor God nie, maar dit word deur ’n 
geregverdigde gedoen sodat ’n mens met reg van ’n geregtigheid 
van die werke kan praat, wat vir God deur Christus aanneemlik is. ’n 
Mens moet loop en wil, maar nogtans gaan dit nie oor die loop en die 
wil nie, maar oor God se erbarming. ’n Mens moet ’n rein gewete hê, 
maar moet egter weet dat jy nie daardeur geregverdig word nie. ’n 
Mens moet na die ewige lewe strewe deur volhardend goeie werke 
te doen, nogtans gaan dit nie oor hierdie strewe nie maar om God se 
erbarming.“ (p. 436, Il. 22-28) 


Samevatting: Volgens Luther doen gelowiges goeie werke. Dit is 
hulle algemene sedelike plig, maar hulle doen dit ook outomaties 
omdat hulle goeie bome gemaak is wat goeie vrugte lewer. Hoe 
belangrik die werke van die gelowige ook al kan wees - hierop 
word nie vertrou nie; vertroue is gerig op die barmhartigheid van 
God, en dít is die kern van sy teologie. 


E 6.3. Die regverdigingsleer: 
`n Argiefstuk? 


'n Mens soek tevergeefs na ’n hoofstuk oor die regverdigingsleer 
in die nuwere katkisasieboeke. Dit is 'n aanduiding dat dié tema 


143. Luther beklemtoon: ‘Nec illa ipsa opera iustificant coram Deo, sed fiunt a iustificatis, Licet 
recte, dicantur iusticia operum, Deo grata per Christum. Currere et velle oportet, Nec tamen 
est currentis aut volentis, sed miserentis Dei. Nihil sibi conscium esse oportet, et tamen scire, 
non in hoc se esse iustificatum. Quarere opertet per patientiam boni operis vitam aeternam, 
Nec est tamen quaerentis, sed miserentis Dei.’ 

'n argiefstuk geword het. Die tema wat die identiteit van ’n 
Reformatoriese kerk in die verlede bepaal het, is vandag totaal 
onbekend. Die vraag is net: Het begrippe soos ‘sin en betekenis’, 
‘spiritualiteit en die ‘doen van die geloof werklik bygedra tot 
dieper insig van die Woord en die aktiewe deelname van lidmate 
aan kerklike aktiwiteite? Aangesien die antwoord ontkennend 
moet wees, is die versoek dat Luther (Calvyn en Melanchthon) se 
besinnings oor die regverdigingsleer heroorweeg sal word - of 
dalk vir die eerste keer gelees sal word. 'n Hervormde, 
Gereformeerde of Reformatoriese kerk kan tog nie aan die Skrif 
getrou wees indien die kernteksverse van die Nuwe Testament 
nie meer oordink word nie. 


E 6.4. Oorsig 


Hierdie hoofstuk handel oor die hart van Luther se teologie, 
naamlik die ‘regverdigingsleer’. Die kernuitsprake oor geloof, 
regverdiging en werke geniet aandag. Aangesien die tema van 
die regverdiging deur die geloof alleen, nog altyd moeilik 
begryp is, word daar aan Luther se eie poging aandag gegee om 
dit te aktualiseer. Die estetiese omvertaling van die Christelike 
geloof is nog selde in die Luther-navorsing belig. Danksy die 
Finse navorsing is nuwe perspektiewe geopen. Geskrifte van 
Luther waarin drie gestaltes van geregtigheid en sonde, en die 
twee gestaltes van regverdiging uiteengesit word, geniet aandag. 
Aangesien Luther se verstaan van God se geregtigheid en sy 
barmhartigheid onlosmaaklik saamhang, word ’n hele paragraaf 
aan hierdie tema afgestaan. Ook in dié hoofstuk word daar 
aandag gegee aan die onderskeid en die samehang tussen geloof 
en werke omdat die heersende moralistiese teologiebeoefening 
die noodsaaklikheid van die onderskeiding nie kan begryp nie. 
Die hoofstuk word afgesluit met die pleitrede dat die artikel 
‘waarby die kerk staan en val’ nie tot ’n argiefstuk verlaag moet 
word nie. 

N 7.1. Inleiding 


Suider-Afrika, waar die meeste Afrikaanssprekendes hulle nog 
bevind, word gekenmerk deur uiterste vlakke van armoede en 
ellende, sowel as rykdom en praal. Suid-Afrika is een van die 
lande met die hoogste vlakke van ongelykheid in terme van 
inkomste, besittings, behuising, gesondheidsorg en algemene 
welstand. Die redes vir hierdie toestand is kompleks. Feitlik 
elke faset van menswees kan betrek word ter verklaring van 
dié werklikheid. Historiese, kulturele, etniese, ekonomiese, 
geografiese en politieke redes kan genoem word. In hierdie boek 
kan daar nie aan die debat deelgeneem word nie. Die bedoeling 
is om die tekste van Luther, in die lig van die hoë werkloosheidsyfer, 
die gebrek aan groei in die ekonomie, die skokkende vlakke van 
korrupsie en bedrog, bekend te stel. Al lewe ons 500 jaar later, in 
totaal ander sosio-ekonomiese en politieke omstandighede, 


How to cite: Van Wyk, IW.C., 2019, ‘Regverdiging en geregtigheid in die ekonomie’, in ‘Martin 
Luther: 'n Inleiding tot sy lewe, denke en geskrifte’, HTS Theological Studies/Teologiese Studies, 
suppl. 13, 75(5), pp. 177-201, AOSIS, Cape Town. https://doi.org/10.4102/aosis.2019.BK91.07 

bly dit die moeite werd om hierdie ou geskrifte te lees en te 
oordink. Nieteenstaande al die geografiese, politieke en 
ekonomiese verskille, bly die basiese probleme dieselfde. Mense 
steel ander se geld, grond en besittings. Die magtiges in die 
politiek en ekonomie verryk hulleself dikwels ten koste van die 
swakkeres. Boere kul soms die markbestuurders en op die mark 
betaal mense té duur vir produkte. Intussen verarm mense, en die 
vraag is hoe kan hulle gehelp word; en is dit die taak van die kerk 
om oplossings te help soek? Luther het met dieselfde vraagstukke 
geworstel. Vanselfsprekend kan Luther nie antwoorde verskaf op 
vrae oor hedendaagse rentekoerse en belasting op noodsaaklike 
produkte nie, maar dit is insiggewend dat hy hom as teoloog, wel 
500 jaar gelede oor soortgelyke vraagstukke uitgelaat het. 
Die aktualiteit van kerkhistoriese dokumente moet nie onderskat 
word nie. Dalk kan ons tog belangrike insigte by Luther ontdek. 
Dat die Lutherse Reformasie ’n Europese gebeure was (Kaufmann 
[2016] 2017:9-12) kan nie betwis word nie, maar die nawerking 
kan en moet ook nie tot daardie wérelddeel beperk word nie. 


N 7.2. Biografie 


7.2.1. Die sosio-ekonomiese werklikhede 
van Middel-Duitsland 


Die sentrale gedeeltes van die Heilige Romeinse Ryk van die 
Duitse Nasie, waar die Lutherse Reformasie afgespeel het, het 
ongeveer twaalfmiljoen inwoners gehad. Die grootste deel van 
die bevolking (tussen 70%-80% volgens Bünz 2017:26) het 
vöör die Reformasie op die platteland gewoon en was boere. 
In die laat 15de en vroeë 16de eeue het 'n omvangryke 
verstedelikingsproses in Sentraal-Europa begin. Ten tye van die 
Reformasie het bykans elke vyfde persoon al in 'n stad gewoon. 
Daar was talle redes vir die verstedeliking. Een belangrike rede 
was die beter regsverhoudinge in die stede. 'n Bekende 
regspreuk van die Laat Middeleeue lui, 'stadslug maak vry’. In 
die stede het die arbeiderstand gebaat by die regsontwikkeling 

van daardie tyd. Die mondelings oorgelewerde gewoontereg 
wat op die platteland gegeld het, moes plek maak vir regspraak 
wat groter geregtigheid nagestreef het. ’n Ander rede was die 
verbouing van gewasse binne die stadsmure. Groter erwe en 
selfs plotte is beskikbaar gestel vir die aanplant van graan, 
druiwe en aartappels. Vanselfsprekend is daar ook gekonsentreer 
op allerlei vleisprodukte. 'n Verdere rede vir die verstedeliking 
het met die armoede op die platteland te make gehad. Misoeste 
was 'n aanhoudende probleem, die plaasbewoners is gereeld 
besteel deur soldate wat deur 'n bepaalde gebied getrek het 
en die adel het die boere onredelik belas. Onredelike belastings 
sou ’n belangrike rede wees vir die boere-opstande (waaraan in 
die volgende hoofstuk aandag geskenk word). Die groot getalle 
mense wat ewe skielik in dorpe en stede saamgetrek het, het 
'n voedselnood veroorsaak. Weens gebrekkige en swak gehalte 
voedsel het siektes toegeneem wat spanning, aggressie en 
geweld veroorsaak het (vgl. Van Wyk 2015:1-2 van 7 vir 
volledigheid). Een rede vir die ontdekkingsreise het met die 
soeke na voedsel en speserye te make gehad, aangesien die 
Europese ekonomie nie in die aanvraag na voedsel kon voorsien 
nie. Die uitbreiding van markte het meegebring dat 
ondernemingsgees en krediethandel (hiervoor was die familie 
Fugger bekend) ontwikkel het. 'n Vroeë vorm van kapitalisme 
het begin ontwikkel. Vir die navorsing oor Luther is die druk- en 
boekhandel van belang. Luther self het 'n groot bydrae tot die 
groei en ontwikkeling van hierdie industrie gemaak. Die 
akkumulering van besittings, wins en prestasie het as menslike 
eienskappe sterk na vore getree. Daar was ’n sosiale bewussyn, 
maar die meeste versorgingstrukture was nog swak ontwikkel 
en korrupsie het gereeld voorgekom. Mynbou het in die 
Reformasietyd sterk na vore getree. Luther se pa het 
vermoedelik 'n fortuin uit die mynbou (koperontginning) 
verdien. Die kerk het ook 'n groot bydrae tot die ontwikkeling 
van die ekonomie gelewer. Pelgrimstogte (onder meer 
na Wittenberg) het die gastebedryf laat ontwikkel. 
Vervoerondernemings kon ontwikkel danksy rondbewegende 

kerklike aktiwiteite. Familiebesighede wat kerse, kiste en ander 
godsdienstige gebruiksartikels vervaardig het, het in die tyd 
ook floreer (vgl. Bünz 2017; Kaufmann 2016:54-61, [2016] 
2017:26-28). Omvangryke, gedetailleerde inligting hieroor in 
Preisendörfer ([2016] 2017). 


Om die ekonomiese werklikhede van daardie tyd te begryp, 
moet in gedagte gehou word dat die samelewing in drie stande 
verdeel was, te wete die geestelike stand, die regerende stand 
en die arbeiderstand. Elke stand is veral in die skilderkuns van 
die 16de eeu bekendgestel onder die spreuke ‘jy bid in 
nederigheid’ (‘tu suplex ora’), ‘jy beskerm’ (‘tu protege’) en ‘jy 
verrig arbeid’ (‘tu labora’). Elke stand het inkomste op ’n eie 
unieke manier bekom. Die geestelike stand kon bedel, aflate 
verkoop, kunswerke verkoop, erflatings kry en betaling vir 
bepaalde dienste ontvang. Die stand van regeerders het weer 
geld en eiendomme geérf, dit in oorlo& vermeerder en belastings 
gehef. Die belangrike punt is dat daar groot verskille in welvaart 
in die gemeenskappe was, en dat dit sö aanvaar en geduld is - 
tot op ’n sekere punt. Die welvaartsvlakke het ook van gebied 
tot gebied en stad tot stad verskil. In terme van inkomste en 
welvaart was die Duitse gebiede ’n radikaal pluralistiese 
samelewing (vgl. Kaufmann [2016] 2017:28-35). 


Wittenberg, ‘die dorp aan die rand van die beskawing’, het 
tydens Luther se leeftyd ongeveer 2500 inwoners gehad. Op 
grond van beriggewing uit tye na Luther se dood, moet die 
afleiding gemaak word dat die infrastruktuur tydens Luther se 
leeftyd uiters swak was. Daar was nie lopende water en ’n 
higiëniese rioolstelsel nie. Slegs enkele wonings het badkamers 
gehad. Die begraafplaas, buite die stadspoort, was onversorg, 
met ’n onaangename reuk. Die paaie was deels onbegaanbaar en 
rommel het orals rondgelê. Geen wonder dat die pes en ander 
siektes nou en dan uitgebreek het nie. Danksy die kombinasie 
van Reformasie en humanisme is Wittenberg stelselmatig 
omskep in 'n groot dorp waarop die keurvorste van Sakse trots 
sou kon wees - met skole, 'n universiteit, stadsraadskantore, 
pleine en parke (vgl. Hennen 2017:143-146). 

7.2.2. Katharina von Bora as beroepsvrou 


Daar is in Hoofstuk 1 aandag gegee aan Luther se huwelik met 
Katharina van Bora en hulle gesinslewe. In hierdie hoofstuk word 
gekyk na haar rol as ‘beroepsvrou’, aangesien dié aspek in ons 
tyd van aktuele belang is. Katharina, wat sestien jare jonger as 
Martin was, het tien jaar in afsondering in 'n klooster gewoon. 
Ondanks hierdie agterstand het sy vinnig tot 'n suksesvolle 
'beroepsvrou”* ontwikkel. Die voedselnood in die ‘Swart 
Klooster’, waar sy vir tientalle mense'* kos moes gegee het, het 
haar gedwing om planne te beraam om kos op die tafel te sit. 
Wat het sy alles gedoen om hierdie reuse-huishouding te bedryf? 
In die eerste instansie moes sy in die finansieel onbekwame 
Luther se lewe ingryp (rekenkunde was byvoorbeeld een van 
Martin se tekortkominge). Nä hulle troue het Luther se lui 
huisbediende Wolfgang Seberger en sy vrou tot 1532 in die 
klooster aangebly. Sy het keurvors Johann versoek om die gesin 
uit haar huishouding te verwyder nadat Martin op O4 Februarie 
1532 die klooster as besit van die keurvors ontvang het. In 1536 
het sy keurvors Johann Friedrich oortuig om Luther ’n 


144. Katharina was 'n kind van haar tyd. Met die gebruik van die woord ‘beroepsvrou’ moet 
hier nie aan die betekenisvelde van die 21ste eeu gedink word nie. Katharina word hier 
voorgestel as 'n vrou wat binne die konteks van die vroeë 16de eeu uitgestyg het bokant 
die gevestigde kulturele verwagtinge (al betwyfel Roper 2016:283-285 dit. Volgens haar het 
Katharina maar net Martin se bediende gebly). Binne daardie konteks moet ‘beroepsvrou’ 
verstaan word. Katharina bly egter ’n indrukwekkende en geloofwaardige voorloper in die 
stryd om gelykberegtiging. Volgens Treu ([2003] 2016:46) moet Katharina vergelyk word 
met die bestuurder van 'n middelklas-besigheid. Sy kan vandag nog, deur veral arm vroue, 
as 'n rolmodel beskou word. Nieteenstaande die reuseverskille, moet die ooreenkoms tussen 
Katharina en arm vroue in Suider-Afrika nie misgekyk word nie. 


145. Die Luther-egpaar het vyf kinders gehad vir wie hulle moes sorg. Dan het hulle ook nog 
vier weeskinders van Luther se oorlede suster ingeneem. In Oktober 1539 het hy die vier 
weeskinders van die juris, Sebald Münster, ook ingeneem. Daar was verder tot 20 inwonende 
studente en in 'n stadium tot 10 diensmeisies, met gesinne in sommige gevalle. Verder 
was daar gereeld internasionale gaste wat by Luther oornag het. Bedenklike figure soos 
die 'prostituut' Rosina von Truchseß en die volgeling van Thomas Münster, naamlik Simon 
Haferitz en sy groot gesin het vir langer tye by die klooster kom plak. In 1545 het Johann 
Agricola, sy vrou en nege kinders ook hulle intrek in die klooster geneem (vgl. Dehnerdt 
2015:99; Roper 2016:302). 

behuisingstoelaag te gee sodat die klooster opgeknap en 
uitgebou kon word (deur byvoorbeeld stalle aan te bou). Sy het 
die 20 inwonende studente verder gedwing om losies te betaal 
(onder meer om diensmeisies te kon bekostig). In die laaste 
instansie het sy sover moontlik toegesien dat Luther nie links en 
regs aan mense geld skenk en/of leen nie, en om die koop van 
geskenke vir onbekendes te staak. Luther, wat soos Melanchthon, 
200 gulde per maand as professor verdien het, moes ook ’n 
inkomste- en uitgawestaat saam met sy vrou opstel sodat daar 
spaarsaam gelewe kon word. Die tweede groot stap wat Katharina 
geneem het om haar groot huishouding te bestuur, was om klein 
ondernemings te ontwikkel. Haar bekendste onderneming was ’n 
klein bierbrouery - hoofsaaklik ter wille van gesuiwerde drinkwater 
omdat water meestal vuil was en siektes veroorsaak het. Sy het 
verder groentetuine'* aangelê (waarvan die eerste by die klooster 
self was) en vee begin aanhou sodat haar etes deur melk en vleis 
aangevul kon word. Haar boerderyprojekte was so suksesvol dat 
Luther in Mei 1540 vir haar die landgoed Zülsdorf'* gekoop het 
waar Sy op 'n groter skaal kon boer. In 1541 het Katharina 
byvoorbeeld maande lank saam met die kinders op Zülsdorf 
gebly. Sy het haar as 'n baie vernuftige entrepreneur en 
sakebestuurder bewys, en daarom het Luther op O6 Januarie 
1542 sy boedel op grond van haar bedrywighede, afgesien van sy 
liefde vir haar, aan haar bemaak. Hy het geglo dat sy na sy dood, 
op 'n bekwame wyse, na die welwese van die kinders sou omsien. 


146. Katharina het eerstens die verwaarloosde tuin van die klooster in 'n groentetuin omskep. 
In 1530 het Martin vir haar ’n tuin van 90 Gulde by Eichenpfuhl, buite die stadsmuur, gekoop. 
'n Rukkie later koop hy die tuin van die houtkapper, Klaus Heffner, in Zahnaerstraat vir 
900 Gulde. In 1544 het hy 'n derde tuin buite die Elster Hek van Jakob Geheman gekoop. 
In 1541 het hy ook die huis van Bruno Bauer, die sekretaris van die klooster, gekoop vir 
ontwikkelingsdoeleindes. Agter al hierdie transaksies het die entrepreneursdrang van 
Katharina gesit (Treu [2003] 2016:54-55). 


147. Die landgoed Zülsdorf (ook bekend as die ‘klein dakkie van die voorvaders’), het aan 
Katharina se voorouers uit die adelstand behoort. Haar broer, Hans, wat dit van sy tante geérf 
het, kon dit nie finansieel suksesvol ontwikkel nie. Luther het dit vir 610 Gulde gekoop. Die 
landgoed was naby haar geboortedorp Lippendorf en twee dagreise ver vanaf Wittenberg 
(vgl. Dehnerdt 2015:91-114). 

'n Rewolusionére stap - 'n reusestap ter erkenning van vroue se 
menswaardigheid! (vgl. Köpf 2015:161-162; Leppin [2006] 
2010:245-246; Treu [2003] 2016:46-61). 


7.2.3. Die aflaatstelsel: Onetiese 
welvaartsgodsdiens 


Dit is nie onder Afrikaanssprekendes algemeen bekend dat Die 95 
stellings teen die aflaat 'n hele aantal uitsprake oor finansiële sake 
bevat nie. In hierdie hoofstuk word aandag geskenk aan dié 
aspek. Dit gaan met ander woorde hier om die finansiële en 
ekonomiese problematiek wat indirek te make gehad het met 
Luther se kritiek teen die aflaatstelsel. Die finansiële uitbuiting 
van die armes en die bedrog van die magtiges was nie die 
hoofrede vir Luther se kritiek nie, maar was nogtans ’n belangrike 
element (vol. Leppin 2016:55-60). Die soteriologiese dimensies 
van die aflaatpraktyk (wat in Hoofstuk 2 behandel is) het min 
relevansie vir Afrikaanssprekendes, wat oorwegend uit ’n 
Calvinistiese agtergrond kom en ver verwyderd staan van die 
religieuse problematiek van die Laat Middeleeue. Die finansiële 
en ekonomiese dimensies, daarenteen, het weer baie relevansie. 
In Suider-Afrika is groot rykdom, maar ook groot armoede. 
Armoede is 'n baie komplekse aangeleentheid. Daar is egter min 
twyfel dat sekere tipes van armoede deur, onder meer, 
godsdienstige praktyke veroorsaak word. Hoe daar met armoede 
omgegaan moet word, en wat gedoen kan word om die vlakke 
daarvan te verlaag, is vrae wat nie so maklik beantwoord kan 
word nie. Ek meen dat ons tog belangrike insigte uit Luther se 
stryd teen die aflaatstelsel, wat duidelik groot maatskaplike 
ellende veroorsaak het, kan ontwikkel. Die verband tussen die 
aflaatstelsel en finansiële misbruik het nie met gedwonge 
aktualisering te make nie. Luther self het na hierdie samehang 
verwys. In sy Voorwoord tot die eerste band van die Wittenbergse 
uitgawe van die Latynse geskrifte (1545), vertel hy iets van die 
menslike verhaal agter die aflaatstryd. Hy beweer dat Johannes 
Eck (en andere), wat die pous met sy lewe verdedig het, dit 'ter 


183 


Regverdiging en geregtigheid in die ekonomie 


wille van sy maag gedoen het’, terwyl die kritiek op die aflaatstelsel 
vir hom, Luther, ‘as iemand wat die eindoordeel gevrees het, 
en nogtans van ganser harte begeer het om salig te word, ’n 
ernstige saak was’ (Luther WA 54, 179; [1545] 2006b:492,1.30-494, 
|. 3).48 Hy wys ook daarop dat die verkondiging en die verkoop 
van aflate in hulle gebied in 1517, om ‘die mees onsedelike 
winsbejag’ gegaan het. Aanvanklik het hy gemeen dat hy die 
pous aan sy kant gehad het, aangesien hy aan hand van kerklike 
wette die ‘mateloosheid van die belastinggaarders’ veroordeel 
het. Toe hy geen ondersteuning van die pous vir sy kritiek op die 
aflaatstelsel ontvang het nie, het hy ’n brief ([1501-20] 1931) aan 
aartsbiskop Albrecht von Mainz en aan biskop Hieronymus Schulz 
(sy direkte hoof) gestuur. In dié briewe het hy die twee biskoppe 
versoek om die ‘kerklike winsbejag’ te staak en die geld eerder 
aan te wend vir naasteliefde (vgl. WA 54, 180; [1545] 2006b:494). 
Luther het die stryd teen die aflaatstelsel dus baie duidelik, onder 
meer, as 'n stryd teen die onetiese ‘welvaartsgodsdiens’ gesien. 
Om geld te maak uit genade en vergewing wat gekoop kan word, 
is nie verdedigbaar nie. Volgens Luther (WA 181; [1545] 
2006b:496, Il. 3-6) kon hy op ‘alle Duitsers’ se steun staatmaak in 
sy stryd teen die 'uitbuiters, verkullers en grenslose bedrieërs’ 
van goedgelowige Christene. Luther het met sy kritiek teen die 
aflaatstelsel die murmureringe van die man op straat opgeneem 
en teologies verwoord. Die biskop van Merseburg, Adolf von 
Anhalt, het byvoorbeeld in die openbaar erken dat Luther in Die 
95 stellings ‘die arm mense teen Tetzel se finansiële bedrog 
wou beskerm’ (verwysing by Kaufmann [2016] 2017:114). 
Aangesien Die 95 stellings teen die aflaat so 'n belangrike moment 
in die Reformatoriese geskiedenis is, word hier méér historiese 
inligting verskaf oor die finansiéle uitbuiting en oneerlikheid wat 
met die aflaatstelsel te make gehad het. Die inligting is nodig om 


148. Volgens die Latyn: ‘Non eram ita glacies et frigus ipsum in defend Papatu, sicut fuit 
Eckius et sui similes, Qui mihi verius propter suum ventrem Papam defendere videbantur, 
quam quod serio rem agerent, Imo ridere mihi Papam adhuc hodie videntur, velut Epicuraei. 
Ego serio rem agebam, ut qui diem extremum horribiliter timui, et tamen salvus fieri ex intimis 
medullis cupiebam.’ 

die komplekse akademiese, kerklike en finansiéle spel rondom 
Die 95 stellings te verstaan. 


Luther was nie die eerste teoloog wat kritiek teen die 
aflaatstelsel uitgespreek het nie. Jan Hus en Erasmus van 
Rotterdam het al vöör Lutherkritiek uitgespreek oor die misleiding 
van die aflaatstelsel. Die Spaanse teoloog Petrus Martinez van 
Osma uit Salamanca was egter die eerste teoloog wat op die 
sosiaal-ekonomiese uitbuiting van die aflaatstelsel gewys het 
(vgl. Spehr 2017:32). Die feit dat Luther op die argumente van 
ander bekende persoonlikhede kon steun, het sy saak versterk. 


Luther is alreeds tydens sy eerste verblyfperiode in Wittenberg 
(1508) gekonfronteer met die ineenstrengeling van godsdiens en 
finansiéle winsbejag. Wittenberg was een van die plekke wat 
bevoorreg was om aflate te verkoop. Die ‘ad-instar-aflaat’ wat op 
pad na Portiuncula Cn klein kerkie van Franciscus van Assisi) aan 
pelgrims aangebied is, is in 1298 aan die kasteelkerk oorgedra om 
te administreer. Naas hierdie bron van inkomste het Frederik die 
Wyse oor ’n baie groot skat van relikwieé beskik wat in die 
kasteelkerk bewaar is. Een manier hoe daar vir aflate betaal is, 
was om op ’n pelgrimstog te gaan en dan teen betaling in die 
nabyheid van die relikwieé in gebed te verkeer. Talle persone en 
instansies het finansiéle voordeel uit hierdie praktyk getrek soos 
die keurvors, die familie Fugger in Augsburg wat banke besit en 
geld aan die pelgrims geleen het, asook die biskoppe van hierdie 
gebied. Verder moes die helfte van die inkomste aan Rome betaal 
word - Duitse geld aan ’n Italiaanse pous - ’n resep vir opstand! 
(vgl. Leppin [2006] 2010:119-120; Schwilk 2017:126). 


Die tweede gebeurtenis waar die aflaatpraktyk met 
omkopery en bedrog ineengestrengel geraak het, het met 
Albrecht von Brandenburg,“ die aartsbiskop van Mainz 


149. Aartsbiskop Albrecht von Mainz-Magdeburg is op 28 Junie 1490 in Cölln gebore as 
markgraaf Albrecht von Brandenburg. Hy was die jonger broer van keurvors Joachim 
| van Brandenburg (1484-1535). Hulle was deel van die skatryk en polities invloedryke 
Hohenzollern-familie (sedert 1061). In 1513 word hy aartsbiskop van Magdeburg en 
biskop-administrateur van Halberstadt. In 1514 word hy verkies tot keurvors-aartsbiskop 

te make. Luther was met die opstel van Die 95 stellings nog nie 
ten volle bewus van al die detail nie, maar hy het geweet dat 
hier sprake van korrupsie en bedrog was (Schwilk 2017:126). Hy 
sou die hele verhaal eers later hoor. Die aflaatkampanje deur 
Johannes Tetzel'®° in die omgewing van Wittenberg was 
gedeeltelik ’n fondsinsamelingsprojek vir die bou van ’n basilika 
in Rome oor die graf van Petrus. Die ander gedeelte van die 
geld wat vir die aflate betaal is, het beland in die sak van Albrecht 
se skuldeisers die familie Fugger in Augsburg. Die jonger broer 
van keurvors Joachim von Brandenburg is op 30 Augustus 1513, 
op 24-jarige ouderdom, tot aartsbiskop van Magdeburg verkies. 
Op O9 September is hy ook tot administrateur van die 


(voetnota 149 gaan voort...) 

van Mainz. Vir hierdie akkumulasie van bisdomme moes hy 'n reusebedrag aan die pous 
in Rome betaal. As fondsinsamelingsprojek het hy binne sy regeergebiede die 'Petrus- 
aflaat' toegelaat waarmee geld ingesamel is vir die bou van Die ‘Vatikaan’, soos dit vandag 
bekendstaan. Luther het teen hierdie kampanje met die 95 Stellings gereageer. Albrecht was 
'n verkleurmannetjie. Hy het dikwels van mening en posisie verander. In 1518 het hy tekens van 
toenadering tot die Reformasie getoon, net om later weer teen Luther te draai. Merkwaardig 
was sy weiering om persoonlik die Edik van Worms (1521) te onderteken, maar om dan in 
dieselfde jaar aflaathandel in Halle toe te laat. In 1525 het hy aan Luther ’n groot trougeskenk 
gestuur, maar hom nie openlik gesteun nie. Hy en sy broer se paaie het geskei toe hy by die 
verkiesing van die nuwe keiser vir die Habsburger Karel V gestem het en sy broer vir die 
Franse koning, Frans |. Albrecht het tog ’n belangrike rol gespeel om die Godsdiensvrede 
van Nürnberg (1532) te laat realiseer. Luther het hom egter as 'n ‘kind van die duiwel beskryf, 
aangesien hy kerkpolities op verskillende stoele gesit het. Vanweë die Reformasie verloor 
hy Magdeburg, Halberstadt en Halle (waar hy gewoon het). Hy sterf op 24 September 1545 
in Mainz. Sy intellektuele vermoëns was beperk en hy kon nie 'n bydrae tot die stryd oor 
dogma lewer nie. Nogtans het hy die wetenskap en die kunste bevorder. Uiteindelik het daar 
'n vraagteken oor sy morele integriteit gehang. Hy is van ontug beskuldig. (vgl. Kaufmann 
2016:866-867; Winterhager 2015). 


150. Die Dominikaanse priester Johannes Tetzel (gebore 1465 in Pirna), studeer in Leipzig en 
werk tussen 1504 en 1510 as aflaatprediker in Sakse. Hy verkondig die ‘Albrecht-aflaat’ 1516 in 
Mansfeld, en 1517 in Leipzig, Merseburg, Halle, Jüterbog, Dessau, Magdeburg, Brandenburg en 
Berlyn. Hierna werk hy in Oostenryk waar hy weens ontug en bedrog ter dood veroordeel is. 
Hy sou deur verdrinking sterf. Die keurvors van Sakse pleit egter namens hom om vrylating. 
Hy keer terug na Sakse en verkoop namens Albrecht von Brandenburg, as ‘algemene sub- 
kommissaris’, Petrus-aflate in Halberstadt en Magdeburg en lok die bevolking van Wittenberg 
ook na sy geleenthede. In 1518 promoveer hy tot doktor in die teologie in Frankfurt (an der 
Oder) oor die aflaatpraktyk. Tydens die Leipzig- disputasie (Julie 1519) skryf Luther aan hom 
’n troosbrief voor sy dood. Hy sterf op 11 Augustus 1519 in Leipzig aan die pes (vgl. Kaufmann 
2016:894; Kühne, BUnz & Wiegand 2017:37-41). 

bisdom Halberstadt verkies. Ten einde oor twee bisdomme te 
beskik moes hy ’n reusebedrag aan die pous betaal. Vir die 
skatryk en invloedryke Hohenzollern-familie en die bisdom was 
dit nie’n probleem nie. Op 09 Februarie 1514 sterf die aartsbiskop 
van Mainz Uriel von Gemmingen onverwags. Albrecht doen 
aansoek om ook oor hierdie bisdom te mag beskik. Die 
aartsbiskop van Mainz is tegelyk ook ’n keurvors en voorsitter 
van die kieskollege wat die keiser kies. Vir hierdie pos moes 
Albrecht persoonlik baie geld aan Rome betaal. Hy leen die 
geld by die familie Fugger in Augsburg wat private bankiers 
was. Jakob Fugger alleen, het hom 21000 Dukaten geleen. 
Verder moes Albrecht onderneem om die ‘Petrus-aflaat’ binne 
sy gebiede toe te laat. Die helfte van die inkomste moes aan die 
pous betaal word vir die voltooiing van die basilika in Rome, 
terwyl die ander helfte gebruik kon word vir die afbetaling van 
sy skuld. Op 09 Maart 1514 word Albrecht tot aartsbiskop van 
Mainz verkies, en het hy as 'n jong onervare politikus beheer oor 
twee aardsbisdomme en een bisdom. Rome het dit nie as ’n 
probleem gesien nie, maar eerder as ’n geleentheid. Hulle was 
oortuig dat Albrecht en Joachim sou sorg dat ’n keiser verkies 
word wat vir Rome aanvaarbaar sou wees (vgl. Schwilk 
2017:126-130). 


E 7.3. Stellings, preke en geskrifte oor 
ekonomiese vraagstukke 


7.3.1. Die 95 stellings teen die aflaat 


Luther het reeds vroeg in 1517 begin om in preke kritiek uit te 
spreek teen die aflaatstelsel. Sy vraag was of die moontlikheid 
om jou vry te koop van die straf op sondes, werklik ’n 
'genademiddel van die kerk kan wees soos wat die 
aflaatpredikers verkondig het? Die verkoop van aflate in sy 
gebied het aan hom die geleentheid gegee om die kerklike 
praktyke met sy genadeteologie te konfronteer. Om dit te kon 
doen, moes hy hom intensief met hierdie omstrede finansiële 
bron van die kerk bemoei. Hy moes op hoogte kom van die 

historiese ontwikkeling van die aflaat (indulgentia - bewys van 
genade, vryspreking van straf), aangesien dit 'n eeueoue 
aangeleentheid was. Die geldelike problematiek het na vore 
getree met die onderskeid tussen die ewige straf in die hel en 
die tydelike straf in die vaevuur. Van die straf in die hel kan slegs 
Christus se vergewing, op grond van werklike berou, red. Van 
die straf in die vaevuur kan die kerk red, op voorwaarde dat 
daar ‘satisfaksie aangebied word’, of dat daar stappe gedoen 
word om die versteurde verhouding met God te herstel. Hierdie 
stappe kan wees: Vas, gebed, die gee van aalmoese, die 
deelname aan pelgrimstogte, die deelname aan kruistogte of 
die skenk van geld vir die kruistogte. Die vraag is egter: Hoe is 
hierdie ‘heilige handel’ (Schwilk 2017:125) teologies geregverdig? 
Hoe kon die kerk sondes vergewe op grond van geldelike 
skenkings? Die teologiese regverdiging wat aangebied is, berus 
op die gedagte van die ‘skat van die kerk’. Luther se kritiek op 
die argument rakende die ‘skat van die kerk’ het in Hoofstuk 2 
paragraaf 3.2 aandag gekry. Ons gaan dus oor na die opmerkings 
in Die 95 stellings wat verband hou met geldsake en armoede: 
Minstens die volgende is van belang (WA 1, 235, 237; [1517] 
2006a): 

43. 'n Mens moet die Christene leer: Wie vir 'n arm mens gee en aan 


'n behoeftige leen, tree beter op as wanneer daar ’n aflaat gekoop 
sou word. 


44. Deur 'n werk van die liefde groei die liefde, en word die mens 
verbeter. Maar deur aflate verbeter hy [hulle] nie, maar word slegs 
vryer van die straf. 


45. 'n Mens moet die Christene leer: Wie 'n behoeftige sien en nie oor 
hom begaan is nie, maar geld uithaal vir aflate, ontvang [uiteindelik] 
nie aflate van die pous nie, maar God se veragting. 


46. 'n Mens moet Christene leer: Wie nou nie juis in oorvloed lewe 
nie, is juis verplig om na die huisgesin om te sien. Niemand mag die 
[gesinslewe] verwaarloos ter wille van aflate nie. 

86. Weereens: Waarom bou die pous, wie se rykdomme vandag veel 


meer is as dié van die rykste van die rykes, die basilika van die heilige 

Petrus nie met sy eie geld nie, in plaas van die geld van die arm 
gelowiges nie?” (pp. 6, Il. 33-34; 8, Il. 1-2; 8, Il. 3-5; 8, Il. 6-8; 14, Il. 1-3) 


In Die 95 stellings maak Martin Luther dus minstens die volgende 
belangrike opmerkings oor geldsake: 


e ’n Mens kan jou verlossing nie koop nie. Jy kan dit nie koop 
deur groot bedrae geld vir die kerk te gee nie. Verlossing 
Kom deur God se genade, en dit moet geglo word. 

e Beskikbare geld moet aangewend word om goed te doen aan 
minderbevoorregtes. 

e Geld moet oordeelkundig aangewend word. Veral diegene 
wat dit nie breed het nie, moet nie ondeurdag geld uitdeel nie. 


7.3.2. Die preek oor die aflaat en die 
genade 


Die inhoud van Die 95 stellings het die algemene bevolking nie 
deur die Latynse weergawes bereik nie, maar wel deur 'n Preek 
oor die aflaat en genade (WA 1, 243-246; 2012d), een jaar later 
(vgl. Schilling 2017). Luther het in hierdie preek enkele belangrike 
opmerkings oor finansiële en ekonomiese aangeleenthede 
gemaak. Hy (WA 1, 244, 40-43; [1518] 2012d:6) begin sy argument 
met die oortuiging dat die aflaatstelsel mense ontmagtig om te 
handel - met ander woorde, om goeie dade te doen. Dit 
veroorsaak dus 'n fatalistiese lewenshouding waarin daar nagelaat 
word om te doen wat in die lewe gedoen moet word. Die aflate 


151. Die oorspronklike woorde: 

(43) ‘Docendi sunt christani. Quod dans pauperi: aut mutans egenti: melius facit: guam si 
venias redimeret’. 

(44) ‘Quia per opus charitatis crescit charitas: et fit homo melior. Sed per venias non fit 
melior: sed tantummado a pena liberior’ 

(45) ‘Docendi sunt christiani. Quod qui videt egenum: et neglect eo. Dat pro veniis non 
indulgentias Pape: sed indignationem dei sibi vendicat.’ 

(46) ‘Docendi sunt christiani: quod nisi superfluis abundant: neccessaria tenentur domui sue 
retinere: et nequaquam propter venis effundere.’ 

(86) ‘Item. Cur Papa cuius opes hodie sunt opulentissimis crassis crassiores: non de suis 
pecuniis magis quam pauperum fidelium struit unam tantummodo Basilicam sancti Petri.’ 

word toegelaat ter wille van die lui Christene wat nie vreugde kan 
vind in die doen van die goeie nie, en daarom nie kan bydra tot 
die stryd teen die lyding nie. Hy (WA 1, 245; [1518] 2012d:8, Il. 6-7 
sé: ‘Want die aflaat dien niemand ter verbetering nie, maar duld 
die onvolkomenheid en laat dit toe.’ Dit is volgens hom ’n onding 
om reusebedrae geld vir die bou van die Petrusdom te gee. In 
plaas daarvan moet die geld eerder vir behoeftiges gegee word. 
Dit is veel beter om geld vir armoedeverligting in die eie omgewing 
te gee as vir die bou van ’n onnodige gebou (WA 1, 246; [1518] 
2012d:8, Il. 27-31): 


Wie nie goed doen aan die huisgenote nie, is geen ware Christen nie, 
maar is erger as 'n heiden. Wie iets anders sê, mislei jou en soek jou 
siel in jou beursie. (p. 8, Il. 27-31) 


Die aflaatstelsel is vir Luther geen werk van gehoorsaamheid nie, 
maar die weerhouding van gehoorsaamheid - en gehoorsaamheid 
is om die armes te help (WA 1, 246: [1518] 2012d:8, II. 38-40). 


7.3.3. Die preek oor die onregverdige 
Mammon 


Luther het sy stellings oor finansiële sake opgevolg met ’n ‘preek’ 
oor geldsake.'” Hy koppel egter die besinning oor finansies aan 
sy groeiende verstaan van die regverdiging deur die geloof alleen. 
In 1522 lewer Luther (WA 10(ID, 283-292; [1522] 20126) sy Preek 
oor die onregverdige Mammon (Ein Sermon von dem unrechten 
Mammon). Volgens Luther stel die optrede van die oneerlike 


152. Hier is nie ruimte om aandag te gee aan 'n ander belangrike geskrif van Luther oor 
ekonomiese sake nie, naamlik Oor handels- en rente-aangeleenthede (Luther [1524] 2016). 
Kyk egter na my onlangse artikel (Van Wyk 2015) vir 'n oorsig oor hierdie geskrif. 


153. Op 17 Augustus 1522, die 9de Sondag na Trinitatis (die Sondag na die hemelvaart van 
Maria), lê Luther Lukas 16:1-9 in die prediking uit. In November publiseer Luther 'n verwerkte 
weergawe van die preek in Wittenberg, wat ook op ander plekke 11 keer afgedruk is. Hierdie 
preek ontstaan nä sy afsondering in die Wartburg. In die tyd het hy besef dat dit nodig is om 
die bevolking die evangelie te leer deur gereelde leerprediking. Hy het soggens, binne die 
raamwerk van die liturgiese kalender, die tekste van die Nuwe Testament leermatig uitgelê. 
Hierdie spesifieke preek is 'n goeie voorbeeld van sy daaglikse eksegetiese en homiletiese 
arbeid. Die spesifieke preek is deur die Engelse reformator, William Tyndale (1491-1536), 

bestuurder in Lukas 16:1-9 die oortuigings aangaande die 
regverdiging deur die geloof alleen in gevaar. Daar is drie 
oortuigings: (a) Dat 'n mens alleen deur die geloof geregverdig 
word en van sonde vrygespreek word, (b) dat alle goeie werke 
voortspruit uit vrye liefde wat die naaste sonder beloning wil 
dien, en (c) dat ons ons nie op ander verdienstes soos dié van die 
heiliges moet verlaat nie. Die optrede van die onregverdige 
bestuurder impliseer: (1) Dat jy vriende moet maak deur ou 
vyande oneerlik finansieel te bevoordeel, (2) dat oneerlike werke 
jou aardse voordeel kan verskaf en (3) dat die aardse voordele 
eventueel in ewige voordele sal uitloop. Op grond van die teks 
meen Luther dat Jesus wil sê: 


(D Dat 'n mens slegs deur geloof regverdig en tot vriend van 
God gemaak kan word. Volgens Luther is die probleem dat 'n 
mens nie tot goeie werke in staat is alvorens jy nie tot ’n nuwe 
mens gemaak is nie. Hy verwys na Jesus se woorde in Matteus 7 
oor die goeie boom wat goeie vrugte oplewer en sy woorde in 
Matteus 12 dat 'n slegte boom slegte vrugte oplewer. Slegte mense 
kan met ander woorde nie goeie dinge gedoen kry nie. Dit is om 
dié rede futiel om vir jou regverdigmaking op goeie dade staat 
te maak. Die boom, die mens, moet eerder deur die geloof goed 
gemaak word - en die goeie mens sal dan outomaties goeie 
dinge gedoen kry. Volgens Luther (WA 101), 284; [1522] 
2012e:506, Il. 17-29) moet daar dus iets groter en kosbaarder 
wees as goeie werke, en dit is die 'edele Woord van God wat in 
die evangelie van God genade in Christus preek en aanbied’. 
Hierdie Woord is nie staties of dood nie. Dit is lewend, regverdig- 
makend, waarlik rein en goed.”*4 Luther (WA 10(IID, 285-286; 
[1522] 2012e) maak dan in hierdie verband een van sy belangrikste 
uitsprake: 


(voetnota 153 gaan voort...) 

in 1528 vertaal onder die opskrif 'Parable of the wicked Mammon'. Dit sou die eerste 
Reformatoriese teks oor die regverdigingsleer in Engels wees (vgl. inleidende opmerkings 
van A. Dembek in Luther 2012e:503). 


154. Luther (WA 10(IID, 284; [1522] 2012e:506, II. 28-29) sê oor die Woord: ‘Nun ist das wortt 
lebendig / rechtfertig / wahrhafftig / reyn vnd gutt etc.’ 

Maar die regte geloof, waaroor ons praat, word nie deur ons denke 
gemaak nie, maar is suiwer ’n skepping van God in ons sonder ons 
toedoen, soos Paulus in Rom 5 s&: Dit is God se gawe en genade, 
wat deur Christus verwerf is. Daarom is dit ook 'n heel magtige, 
daadkragtige, beweeglike, skeppende ding, wat die mens gelyktydig 
vernuwe, asook om die mens tot 'n hele nuwe lewenswyse en 
bestaan te voer sodat dit onmoontlik is dat die geloof nie goeie 
dinge doen nie, behalwe as dit nagelaat word. Net soos dit natuurlik 
is dat ’n boom vrugte dra, net so volg die goeie werke op die geloof 
op 'n natuurlike wyse. En soos 'n mens nie nodig het om die boom 
te beveel om vrugte te dra nie, so is die geloof ook onder geen wet 
geplaas [om vrugte te dra nie] (soos Paulus in 1 Timoteus 1 sê). Dit is 
ook nie nodig nie, aangesien dit [outomaties] goed doen, vry en 
ongedwonge - soos wat hy sonder ’n wet vanself slaap, eet, drink, 
klee, sien, hoor, praat, gaan en staan.” (p. 508, Il. 19-33) 


Die gelowige wat outomaties goeie werke doen, is vir seker 'n 
gelowige. Die werke is 'n uiterlike bewys van die geloof. Wie nie 
goeie werke oplewer nie, is nie besig met ware geloof nie. ’n 
Boom word mos aan sy vrugte geken. In die lig van alles wat tot 
hiertoe gesê is, tref Luther dan 'n onderskeid tussen ‘regverdig 
wees en om as geregverdigde erken te word’. Die geloof maak 
regverdig, maar die werke is 'n bewys van geloof en regverdig 
wees. Net soos God barmhartig is, verwag Hy van gelowiges om 


155. Luther se oorspronklike woorde: ‘Aber der recht glawb / da wyr von reden / lest sich 
nicht mit vnszern dancken machen / szondern ehr ist eyn lautter gottis werck / on alles vnzer 


tzuthun ynn vns. Wie Paulus sagt tzu den Romern. am funfften. Es ist gottis gab vnnd gnad / 
durch Christum erworben. Darumb ist er auch gar eyn mechtig / thettig / vnrugig / schefftig 
ding / der den menschen gleych vrneuwert / anderweitt gepyrtt / vnd gantz ynn eyn new 
weysze vnnd weszen furet / alszo / vnmuglich ist / das der selb nicht sollt on vnterlas gutts 
thun. Denn alzso naturlich der bawm fruecht tregt / szo naturlich folgen dem glawben gutte 
werck. Vnnd gleych wie keyn nott ist dem bawm tzu gepieten / das er fruecht tragt / alszo 
ist dem glewbigen keyn gepott (wie Paulus am 1 Thimotheo am ersten) gesetzt. Ist auch keyn 
nott dazu / das ehr guttis thu /Szondern er thutts von yhm selber / frey vnnd vngetzwungen/ 
gleych wie ehr on gepott von yhm selber schlefft / yszet / trinckt / kleydet / sihet / horet / 
redet / gehet / vnnd stehet.’ 


156. Luther (WA 10(IID, 286; [1522] 2012e:510, Il. 21-24) sê: ‘Ausz dem sihestu nu / das eyn 
grossz vnterscheydt ist / frum seyn vnd frum erkandt seyn odder frum werden / vnd frumkeytt 
beweyssen, Der glawb macht frum / aber die werck beweyszen den selben glawben vnd 
frumkeytt.’ 

ook barmhartig te wees, om só te bewys dat hulle andersoortige 
mense is. SO kan Luther (WA 10(IID, 287; [1522] 2012e:512, Il. 13-25) 
uiteindelik van twee tipes geregtigheid praat. Die mens word 
innerlik, deur die Gees, voor God alleen deur die geloof 
geregverdig. Uiterlik, in die openbaar, voor mense, word die mens 
deur werke geregverdig. Dit impliseer dat die gelowige op grond 
van die werke sekerheid kan hê oor die innerlike geloof, terwyl 
die werke die gelowige in die openbaar, voor mense regverdig of 
aanvaarbaar maak. 


(2) Luther (WA 1011), 288-290; [1522] 2012e:512-516) is 
tweedens van mening dat Jesus bedoel dat alle goeie werke vry 
en sonder die verwagting van beloning moet wees. Goeie werke 
behoort tot eer van God te wees en tot nut en voordeel van die 
naaste. Jesus wil op grond van hierdie gelykenis sê dat die ewige 
beloning outomaties op die geloof volg, en dat goeie werke dit 
nie kan bewerkstellig nie. Net soos die boosdoener sy verdiende 
loon sal ontvang, sal dié een wat uit die geloof goed doen, ook sy 
loon ontvang. 


(3) Luther (WA 'T10(ID, 290-291; [1522] 2012e:516-518) is 
laastens van mening dat Jesus argumenteer dat dit net God is 
wat die ewige lewe kan skenk. Die heiliges, of jou vriende kan dit 
nie doen nie. Die begunstigdes van jou barmhartigheidswerk kan 
jou ook nie met die ewige lewe beloon nie. 


Luther (WA 10(IID, 291-292; [1522] 2012e:518-522) sluit sy 
betoog af met ’n paar opmerkings oor die ‘onregverdige 
Mammon’. Die vraag is: Wat wil Jesus nou eintlik in hierdie 
gelykenis sê oor geld en etiek? Mammon is 'n omskrywing van 
rykdom of aardse besittings. Dit het ten diepste te make met 
alles wat iemand in oorvloed het - besittings wat nie gebruik 
word vir die daaglikse bestaan nie en wat tot voordeel van ander 
aangewend kan word. 'Onregverdige Mammon' is dus geld en 
besittings wat in onregverdige gebruik is - ’n gebruik nie tot 
dienste van die naaste nie. Daar kan in dié verband slegs verwys 
word na Matteus 5 en 1 Johannes. Jesus leer dat wie het, maar nie 
die broer en suster help wat gebrek ly, nie 'n Christen kan wees nie. 

Mense moet ook nie dink dat wanneer ander nie besteel en 
bedrieg word nie, daar aan Christus se verwagtinge voldoen 
word. Christus se verstaan van die oortreding van die liefdesgebod 
het ook te make met die ontduiking van dade van hulp en 
mededeelsaamheid. Laastens: Jesus hou aan ons die onregverdige 
bestuurder as voorbeeld voor; nie omdat hy oneerlik was nie, 
maar omdat hy in 'n noodsituasie aan ander goed gedoen het. Dit 
gaan dus nie oor sy slinksheid nie, maar oor sy wysheid. Dit gaan 
met ander woorde nie in hierdie gelykenis om deug en ondeug 
nie, maar wat van Christene verwag word. Hulle moet uit oorvloed 
goed doen aan ander. 


7.3.4. Die uitleg van die Sewende Gebod'?7 


Armoede het dikwels, direk of indirek, met diefstal te make. 
Luther se verduideliking van die Sewende Gebod laat blyk dat hy 
'n besonder goeie begrip gehad het van die maatskaplike gevolge 
van diefstal. Die rugkant van die argument was vir hom eweneens 
belangrik. Eerlikheid en die respek vir ander se eiendom, dra weer 
by tot welvaart en die welwese van die samelewing. 


In 1518 skryf Luther ’n Kort verklaring van die Tien Gebooie. In 
hierdie geskrif (WA 1, 251; [1518] 2012b) gee hy die volgende kort 
en bondige uitleg van die Sewende Gebod: 

Jy mag nie steel nie [beteken]: Om beslag te lê op vreemde goed is 

die vrug van hebsug en begeerlikheid, daarom word die boom met 


sy vrugte hier verbied, [naamlik] hebsug en wat dalk uit hebsug kan 
voortkom. (p. 16, Il. 32-34) 


Twee jaar later, in 1520 gee hy ’n lang interpretasie van die 
Sewende Gebod in sy Kort vorm van die Tien Gebooie, die 
geloof en die Onse Vader. Volgens hom het die Sewende 
Gebod te make met persone wat die volgende dinge doen 
(WA 7, 211; [1520] 2012c): 


157. Volgens die Hervormde of Gereformeerde tradisie is dit die Agste Gebod. Vergelyk 
byvoorbeeld enige weergawe van die Heidelbergse kategismus in hierdie verband. 

Wie steel en roof en woeker. 

Wie valse gewigte en mate gebruik of wie slegte ware 

as goeies uitgee. 

Wie ten onregte erfporsies en rente opeis. 

Wie verdiende loon terughou en skulde ontken. 

Wie die behoeftige naaste nie borg of geld leen sonder afslag 
nie, wie hebsugtig is en hebsug nastreef om ryk te word - en wie 
gewoonlik vreemde eiendom en besittings behou wat in hulle besit 
gekom het. 

Wie nie keer dat 'n ander benadeel word nie. 

Wie 'n ander nie van benadeling waarsku nie. 

Wie die naaste van voordeel verhoed. 

Wie weens ander se gewin misnoeë openbaar. (p. 330, Il. 12-25) 


Middel Mei verskyn Luther se Klein kategismus in druk. Soos 
reeds genoem, was daar alreeds in Januarie en Maart gedeeltes 
van die kategismus op een foliobladsy beskikbaar vir die hoofde 
van huisgesinne vir gebruik by tuisonderrig. Al is die Groot 
kategismus eers 'n maand later gepubliseer was die Klein 
kategismus dus eerste gereed vir gebruik (Van Dülmen [1983] 
2017:166-167). In hierdie geskrif, wat deel is van die korpus van 
wérelderfenis-literatuur, het hy (WA 30(D, 288; [1529] 2012a) die 
volgende oor die betekenis van die Sewende Gebod geskryf: 
Ons moet God eerbiedig (fürchten) en liefhê sodat ons nie ons naaste 
se geld of goed vat nie, of met valse ware of handel in die hande 


kry, maar ons moet hom [eerder] help om sy goed en voedsel te 
vermeerder en te beskerm. (p. 582, Il. 13-19) 


Op 23 April 1529 is Luther se Deutsch Catechismus, wat sedert 
1541 bekend staan as die Groot kategismus, bekendgestel (Van 
Dülmen [1983] 2017:165). In hierdie leergeskrif het hy as Bybelse 
teoloog ’n aantal uitsprake oor diefstal gemaak wat nie in ander 
geskrifte voorkom nie. Hiér het hy veral klem gelê op die verband 
tussen diefstal en die straf van God. Hy begin met ’n kort definisie 
van diefstal: Dit is om 'n ander mens se goed in enige 
handelsonderneming ten onregte te bekom - tot jou voordeel en 
sy nadeel. Dit geld nie net die ooglopende leegmaak van huise en 
kaste nie, maar oral waar geld ter sprake is by die verhandeling van 
ware of arbeid. Luther se argument gaan na beide kante toe. Dit 
raak die besitter en die arbeider, die werker en die arbeidsverskaffer. 

Die dienskneg steel wanneer die eienaar se goed verwaarloos, 
beskadig of verduister word, en die werksverskaffer steel 
wanneer die arbeider nie regmatig vergoed word nie. Dagloners 
steel wanneer hulle nie behoorlik werk nie, en die arbeidsverskaffer 
steel wanneer vergoeding nie aan die einde van die dag betaal 
word nie. Volgens Luther raak diefstal ook alles wat op die markte 
en in die algemene handel gebeur. Daar, waar daar met valse 
ware, mates, gewigte en munte gekoop en verkoop word, is daar 
sprake van diefstal. Wanneer daar so na diefstal gekyk word, is 
dit duidelik dat die hele land ’n rowersparadys is. Leunstoeldiewe, 
diewe op plase en op die strate is oraloor. Daar word openlik 
gesteel en daar word skelm gesteel (WA 30(1), 163-165: [1529] 
1983:58-60). Die groot vraag is nou, watse bydrae kan die 
teoloog tot hierdie debat maak? Volgens Luther kan daar slegs 
vanuit die Woord vermaan en gewaarsku word. Die vermaning 
word aan die vors en die regeringsinstansies gerig. Diewe moet 
gestraf word! Wanneer daar nie vervolg en gestraf word nie, sal 
die samelewing in chaos verval. Die waarskuwing geld alle 
diewe - die diewe van die dag, sowel as die diewe van die nag, 
die sigbare plunderaars en die onsigbare, gesofistikeerde skelms. 
Albei groepe moet weet dat hulle nie God se toorn en oordeel 
sal vryspring nie. Hulle kan moontlik die wéreldse reg systap, 
maar God sien alle diefstal raak. Luther verduidelik God se straf 
in terme van konkrete voorbeelde. Mense wat ander se goed 
steel, kan verwag dat daar ook van hulle (as straf) gesteel sal 
word. Diegene wat ander nie betaal nie, kan (as straf) ervaar dat 
ander hulle ook nie sal betaal nie. Diegene wat goedere so duur 
maak dat die armes dit nie kan bekostig nie, kan (as straf) 
aanskou hoe hulle landerye verdroog en hulle krale afbrand. 
Diegene wat hulle op nie-ooglopende maniere verryk om hulle 
kinders groot somme geld te laat erf, kan miskien (as straf) 
toekyk hoe dié kinders die geld uitmors. Luther waarsku: God 
kan diewe gebruik om diewe te straf, en niemand moet dink dat 
hulle God se straf kan ontduik nie (WA 30(D, 166-167; [1529] 
1983:60-63). Na hierdie vermaning, laat Luther die saak met die 
argument dat hy as teoloog niks meer kan doen nie. Almal wat 
God se gebod nie wil gehoorsaam nie, moet dan maar onder 

God se toorn kom. Dan sluit hy met nog ’n samevatting af wat 
diefstal beteken. Diefstal kom daarop neer dat jy die naaste 
skade en onreg aandoen, van besittings ontneem en verhinder 
dat hulle besittings bekom. Diefstal beteken ook ’n mens laat na 
om ander te help om hulle sosiale posisie te verbeter, te help 
waar mense ly en om middele te verskaf om hulle weer op die 
been te help. Hy herinner aan Spreuke 19:17, ‘LWJie hom oor ’n 
arm mens ontferm, gee ’n lening aan die Here. En Hy sal hom ten 
volle vergoed’ (WA 30(), 168; [1529] 1983:63-64). 


7.3.5. Gemeentelike finansies en die eise 
van die liefde 


Luther moes nie net teoreties oor finansiéle sake nadink nie, maar 
moes ook aan praktiese sake aandag gee. In sy nadenke oor hoe 
gemeentes hulle geldsake moes hanteer, het hy uiteindelik met 
duidelike prinsipiële oortuiginge na vore gekom wat 
rigtinggewend was vir sy ekonomiese etiek. In 1523 skryf hy 
(WA 12, 11-15; [1523] 2015) 'n voorwoord’® tot 'n geskrif 
Die strukturering van 'n gemeentekas. 'n Aanbeveling hoe die 
geestelike besittings hanteer moet word (die Leisnigse 
finansiële orde). Die voorwoord is 'n klassieke voorbeeld hoe hy 
met praktiese en beginselsake in die ekonomie omgegaan het. 


In sy voorwoord van die handleiding van die gemeente Leisnig 
aangaande die hantering van die gemeentelike finansies, 


158. Die nuwe gestaltegewing van die Reformatoriese gemeentes het ook nuwe maatreëls 
ten opsigte van finansiële sake geverg. Dit het gou geblyk dat die verskillende skenkings, 
nalatenskappe en beleggings in één kas (ons sal sê één bankrekening) gekonsolideer moes 
word sodat daar op 'n geordende wyse geld spandeer kon word op sake van belang. Die 
sluit van kloosters, die opheffing van stigtings en die verbod op bedel het meegebring dat 
gemeentes hulle hele finansiële model moes aanpas. Die gemeente Leisnig was een van die 
eerste gemeentes wat diepgaande oor die herstrukturering van hulle finansies nagedink het. 
Die twee predikante Heinrich Kind en Johann Gruner het meegewerk aan 'n handleiding in 
die verband. Luther was beindruk deur hierdie handleiding en het daarvoor 'n voorwoord 
geskryf, in die hoop dat ander gemeentes die goeie voorbeeld sou navolg. Dit is in 1523 vir 
die eerste keer in Wittenberg gedruk. Daarna volg ses Hoogduitse en een Nederduitse druk 
(vgl. inleiding van Korsch en Schilling by Luther ([1523] 2015:405). 

konsentreer Luther op die vraag wat met die groot bedrae geld 
gemaak moet word wanneer kloosters gesluit en stigtings 
ontbind word? Dit is ’n komplekse probleem, aangesien dit om 
veel meer as geldsake gaan. Dit raak mense en daarom moet 
daar met groot wysheid gehandel word. Binne Protestantse 
kringe was daar eenstemmigheid dat die kloosters gesluit moes 
word. Geen persoon moes verder in so ’n instelling opgeneem 
word nie. Kloosterbewoners wat na familie of vriende geskuif 
kon word, moes soontoe gaan. Persone wat egter op 
gewetensgronde of ouderdom geweier het om die kloosters te 
verlaat, moes egter goed versorg word tot by afsterwe. Die 
gesindheid is vir Luther belangrik, aangesien daar gewys moet 
word dat dit vir die Protestante nie om blote geldgierigheid gaan 
nie. Die vyandskap teen die kloosterwese is duidelik, maar daar 
kan nie vyandskap teen die inwoners van die kloosters wees nie. 
Wanneer mense instem om die kloosters te verlaat moet daar 
ook regverdige en billike kompensasie wees. Diegene wat geld in 
die klooster belé het, moet eerlik terugbetaal word sodat hulle ’n 
bestaan in die burgerlike samelewing kan bekostig. Ten opsigte 
van die problematiek stel Luther (WA 12, 13; [1523] 
2015:410, Il. 10-13): ‘Hier moet die Christelike liefde en nie die 
skerpheid van die menslike reg oordeel nie’ sodat niemand 
benadeel word wanneer hulle die kloosters verlaat nie. Weereens 
beklemtoon Luther dat dit in die spandering van die vergaderde 
fondse om die liefde moet gaan. Hy (WA 12, 13; [1523] 
2015:410, Il. 20-22) beweer: ‘Daar bestaan geen groter erediens 
as die Christelike liefde nie, wat die behoeftiges help en dien 
nie’? By die aanwending van gemeentelike fondse is daar 
uiteindelik een deurslaggewende beginsel, en dit is die liefde wat 
niemand kwaad aandoen nie, en menslikheid wil bevorder. Op 
hierdie wyse sal geldgierigheid en plundering beveg word. Met 
die biskoppe wat in kloosters en ander kerklike eiendomme woon, 
het Luther geen simpatie nie. Volgens hom (WA 12, 14; [1523] 


159. Luther sê: 'Nu ist keyn grosser gottis dienst den Christliche liebe / die den duorfftigen 
hilfft vnd dienet. 

2015:412, |. 15) is hulle ‘wêreldlike heersers met 'n geestelike titel’. 
Hulle eiendomme en besittings moet gewoon onteien word en 
die geld moet ten behoewe van die armes aangewend word,'©° 
Die kloosters het groot bedrae geld uitgeleen met die verwagting 
dat rente daarop verdien word. Vir hierdie komplekse probleem 
behoort die gemeente regsadvies in te win, aangesien die liefde 
in hierdie saak nie sonder die reg sal regkom nie. Wetlike 
ooreenkomste tussen die kloosters en leners van geld sal met 
omsigtigheid hanteer moet word. Ten opsigte van die bedelorde- 
kloosters het Luther weer ’n harde benadering. Hierdie kategorie 
van kloosters moet volgens hom in seun- en meisieskole 
omgeskakel word. Die euwel van bedelary moet dadelik gestop 
word, terwyl die eiendomme tot voordeel van die samelewing 
aangewend moet word (WA 12, 14-15; [1523] 2015:412-414). 


Luther se denke oor armoede en finansies het die totale 
hervorming van die sosiale orde ingelui. Die aflaatstelsel wat 
gevoed is deur die denke oor werkgeregtigheid het die gee van 
aalmoese heils egoisties geinstrumentaliseer en gemonetariseer; 
met ander woorde, dit is uit die speelveld van wedersydse 
naasteliefde gehaal en deel van ’n finansiéle ruiltransaksie vir 
heil gemaak. Aangesien hierdie hele stelsel uitgeloop het op 
onsekerheid oor redding, het die Roomse Kerk as kerk misluk - 
nie net ten opsigte van heilsbemiddeling nie, maar ook ten 
opsigte van barmhartigheidsdiens. Luther, daarenteen, 
argumenteer vanuit die sekerheid oor die genade. Dié 
sekerheid bevry die gelowige om diensbaar te wees aan sy 
naaste. Die steun van arm mense op aalmoese verdwyn ook in 
die proses. Die gemeente word 'n ruimte van sorgsame liefde 
wat armes met menslikheid en deernis versorg. Luther se 
kerkhervorming wat met teologiese kwessies begin het, loop 
uiteindelik uit op 'n radikale hervorming van kerk en samelewing. 
Deur goeie werke (in die gestalte van die gee van aalmoese) 


160. In Suid-Afrika heers daar tans ’n groot debat oor grondonteiening sonder vergoeding! 
Alhoewel dit oor 'n totaal ander probleem handel, moet daar minstens besef word dat die 
gedagte van onteiening nie nuut is nie. 

te desakraliseer, word die gee van wedersydse hulp deel van die 
vryheid van ’n Christenmens. Wie vry is van onsekerheid oor 
die verlossing, is vry om die arm gemeentelid met oorgawe te 
dien. Om hierdie rede het Luther geoordeel dat bedelary 
mettertyd sal verdwyn, aangesien die gemeente vir sy armes 
sal sorg - en dit dra by tot die beter funksionering van die 
samelewing (vgl. Volz 2015). 


N 7.4. Armoede in Suider-Afrika: 
Diakonale kerkwees? 


In die lig van die grootskaalse werkloosheid en armoede in 
Suider-Afrika is die vraag of kerkwees nie grootliks op die 
diakonaat moet konsentreer nie? Daar is ook teoloë wat meen 
dat die enigste relevansie wat vir die kerk oorgebly het te midde 
van die groeiende ateisme en agnostisisme, pogings is ‘om ’n 
verskil te maak’. Die doen van goeie werke word dus gesien as 'n 
manier waarop die aansien van die kerk gered kan word. Hiermee 
is ons terug in die Laat Middeleeue. Regverdiging word weereens 
aan 'n juridiese oordeel - en hierdie keer van die gemeenskap - 
gekoppel. Binne 'n kapitalistiese, wedywerende samelewing moet 
die kerk nou wedywer met welsynsorganisasies om erkenning en 
lof by die skenker-industrie. Só lewer die kerk hom uit aan die 
genadeloosheid van die maatskaplike oordeel - en dié keer gaan 
dit oor die reg op bestaan (vgl. Nüssel 2017:63-67). In hierdie 
(en vorige hoofstukke) is dit duidelik dat Luther naasteliefde, 
die diens van barmhartigheid en die finansiële opheffing van 
mense as uiters belangrik geag het. Volhoubare diens aan die 
naaste is egter slegs dän moontlik wanneer mense vanuit die 
regverdiging deur die geloof lewe. Slegs die nuwe bome kan 
volhoubaar goeie vrugte lewer. Kerkwees kan dus nie net oor die 
diakonaat gaan nie, maar sonder die diakonaat kan die kerk ook 
nie wees nie. Die geskrifte van Martin Luther vertel genoeg wat 
aan armoede gedoen kan word, en hdé dit gedoen moet word. 

N 7.5. Oorsig 


Hierdie hoofstuk handel oor die regverdiging en die geregtigheid 
in die ekonomie. Die sosio-ekonomiese omstandighede van 
Luther se leefwêreld kom onder die loep, met die vraag hoe hy as 
teoloog op die uitdagings gereageer het? Voordat daar by Martin 
Luther se geskrifte gekom word, word daar eers aan sy vrou, 
Katharina von Bora, aandag gegee. Sy word geskilder as ’n 
rolmodel vir arm vroue, haar entrepeneurskap word voorgehou 
as 'n deug wat nagevolg kan word. Die aflaatstelsel, as die 
gestalte van onetiese welvaartsgodsdiens, geniet aandag. Die 
stellings, in Die 95 stellings, wat oor finansiële aangeleenthede 
handel, word belig. Luther se preek oor die aflaat en genade, 
waarin uitsprake gemaak word oor ekonomiese onreg, kry 
aandag. Só ook sy preek oor die onregverdige Mammon en sy 
uitleg van die Sewende Gebod. Ten slotte word gekyk na sy 
hantering van gemeentelike finansies en die eise van die liefde. 

E 8.1. Inleiding 


Martin Luther het nie binne ’n lugleegte opgetree nie, maar binne 
'n ruimte wat gekenmerk is deur komplekse politieke realiteite. 
Keisers en keurvorste, adellikes en biskoppe met politieke mag 
het die daaglikse lewe van die mense in die Heilige Romeinse Ryk 
van die Duitse Nasie bepaal. Die politieke toneel van daardie tyd 
word gekenmerk deur religieuse magspolitiek, opstand deur die 
boerebevolking en die onsekerheid of die tradisionele konsepte 
soos owerheid en onderdanigheid nog gehandhaaf kan word. 
Om Luther se denke oor owerheid, politiek en burgerskap te 
verstaan, word hier kursories inligting verskaf oor diehoofkarakters 
van die politieke spel. Aan hand van sy geskrifte word sy 
standpunte oor die owerhede en verset uiteengesit. Sy begronding 
van sy tweeregimente-leer en die amp van soldaat geniet ook 
aandag. Ten slotte word Luther se uitleg van die Vyfde Gebod 
bekendgestel, met die wete dat naas baie ander aspekte in hierdie 
hoofstuk, die bede relevant is vir die politieke problematiek in 
Suider-Afrika. 


How to cite: Van Wyk, 1.W.C., 2019, ‘Kerk en politiek’, in ‘Martin Luther: ʼn Inleiding tot 
sy lewe, denke en geskrifte’, HTS Theological Studies/Teologiese Studies, suppl. 13, 75(5), 
pp. 203-229, AOSIS, Cape Town. https://doi.org/10.4102/aosis.2019.BK91.08 

E 8.2. Biografie 


Die Lutherse Reformasie kan nie totaal los van die politieke 
werklikhede van daardie tyd verstaan word nie. Veral in hierdie 
hoofstuk, is oorsigtelike inligting oor die politieke konstellasies 
en rolspelers nodig. Dit is egter onmoontlik om in hierdie boek 
gedetailleerde inligting oor die politieke magskonstellasies te 
verskaf - dit is gewoon t& omvattend en gekompliseerd. Basiese 
inligting, ter verheldering van die politieke krisisse en Luther se 
sosiaal-etiese uitsprake, behoort voldoende te wees. 


8.2.1. Luther, die Ryk, die keisers en die 
vorste 


Sedert die 15de eeu was dit gebruiklik om na die Duitssprekende 
gebiede van Europa te verwys as die Heilige Romeinse Ryk van 
die Duitse Nasie. Dit was hoofsaaklik binne dié gebied wat die 
Lutherse Reformasie plaasgevind het. Die naam bevestig die 
gemeenskaplike wortels met die antieke Romeinse Ryk. Hierdie 
wortels verteenwoordig die godsdienstige, nasionale en 
regskomponente van die lewe. Die hartland van die Ryk was 
min of meer die grondgebied van die huidige Duitsland. Die 
grense was egter nie taalgrense nie, aangesien al die inwoners 
van die Ryk nie Duitssprekend was nie. In Luther se denke was 
hierdie Ryk die ryk van die Duitsers. Al was die huidige België 
deel van die Ryk, het hy hulle as Nederlanders beskou wat nie in 
geheel deel was van sy Ryk nie. Kleiner Franssprekende gebiede 
was wel deel van die Ryk, terwyl die grootste deel van die huidige 
Frankryk nie deel was nie. Luther het die Ryksdae as belangrike 
samekomste beskou, en die geleenthede benut om sy saak te 
bevorder (vgl. Kohnle 2015c; Stollberg-Rilinger [2006] 2013). 


Drie Habsburgse keisers het tydens Luther se leeftyd oor 
hierdie Ryk regeer, naamlik Friedrich III (1452-1493),'°' Maximilian | 


161. Oor Friedrich II! (1452-1493) word daar min in teologieboeke geskryf, aangesien hy nie 
gereken word as 'n keiser van die vroeë moderne tydperk nie. Hy was keiser tydens Luther se 

(1459-1519)'% en Karel V (1500-1558).'% In die Laat Middeleeue is 
die mag van die keisers ingeperk deur die groeiende mag van die 
keurvorste. Tydens Luther se leeftyd was hulle mag beperk tot ’n 
paar stede, gebiede, die kerke en sekere aspekte van die reg. Die 
keisers was in die meeste gevalle afhanklik van die samewerking 
en ondersteuning van die keurvorste. Luther het die titel ‘keiser’ 
nie net vir die Romeinse en Duitse keisers gebruik nie, maar ook 
vir die belangrikste regeerders van die Turke en Tartare. Vir Luther 
was die keisers nie ‘wêreldheersers’ nie, maar slegs ‘opperheersers’ 
van 'n bepaalde gebied. Die Middeleeuse gedagtes dat die keiser 
beskermheer van die Christelike geloof en voog van die kerk 
moet wees, was vir hom onaanvaarbaar. Hy het daarom ook nie 
geglo dat die keiser 'n plig het om godsdiensoorloë teen die 
Turke te voer nie. Tot en met 1530 het Luther nog die hiërargie 
van keiser, keurvorste en onderdane gerespekteer. Hy was 
byvoorbeeld in Maart 1530 nog gekant teen 'n gewelddadige 
opstand teen die keiser, maar word in Oktober in Torgau by 


(voetnota 161 gaan voort...) 
kinderdae en het weinig, indien enige, invloed op sy denke uitgeoefen (vgl. Stollberg-Rilinger 
[2006] 2013:121). 


62. Maximilian | (1459-1519) was die seun van Friedrich III uit die geslag van die Habsburgers. 
Hy heers sedert 1486. Hy was die Romeinse koning en keiser. Hy trou met Maria, die prinses 
van Boergondié en vestig sö die Habsburgse heerskappy in Boheme en Hongarye. Sy seun 
Philipp en dogter Margerete se huwelike met die Spaanse troonopvolgers verseker dat hy 
ook beheer oor Spanje kry. Hy bevorder die humanisme en die nasionale gevoel. Die 95 
Stellings teen die aflaat is tydens sy heerskappy gepubliseer (vgl. Kaufmann 2016:885). 


63. Karel V (24 Februarie 1500 - 21 September 1558) was vanaf 1519 keiser van die Heilige 
Romeinse Ryk van die Duitse Nasie. Hy was aanvanklik koning van Spanje. Na die dood van 
sy vader, Phillip von Habsburg, en die siekte van sy moeder, Johanna (die ‘waansinnige’) von 
Kastilien, het hy by sy tante Margarete in Vlaandere grootgeword. Danksy die ambisieuse 
huwelikspolitiek van sy oupa, keiser Maximilian |, het hy ’n reusagtige heersersgebied geérf, 
naamlik Spanje, koloniale gebiede in Suid-Amerika en die hertogdom Boergondié. As keiser 
was hy voortdurend vasgevang in konflikte met Frankryk en die Osmaanse Ryk (Turkye) en 
daarom het hy hom min gesteur aan Luther en die Reformasie. Hy het slegs in vredetye (1521, 
1530-32 en 1546) aandag aan die Reformasie gegee. Sedert 1521 het hy ’n konsekwente anti- 
Reformatoriese houding ingeneem. Hy het die Edik van Worms uitgevaardig waarin Luther 
tot ketter verklaar is. Hy en Luther het mekaar nooit weer na die Ryksdag van Worms in 
1521 gesien nie. In 1547 het hy wel na Luther se graf in Wittenberg gaan kyk (vgl. Kaufmann 
2016:882; Kohnle 2015b; Stollberg-Rilinger [2006] 2013:51-63). 

die samekoms van die vorste en juriste van Sakse van die teendeel 
oortuig - maar weier dat die kerk aan sê ’n opstand deelneem. 
Nogtans was die weg geopen vir die stigting van die Smalkaldiese 
Bond (vgl. Kohnle 2015a). 


Drie Saksiese keurvorste, te wete Frederik!“ (Ill) die Wyse van 
Sakse,'® sy broer Johann van Sakse (die ‘Bestendige’),'©© en sy 


164. Sy Duitse naam was Friedrich. Aangesien die naam Frederik die Wyse bekend is onder 
Afrikaanssprekendes, gebruik ek die Afrikaanse weergawe van sy naam. In ander gevalle, 
behalwe Karel V (Karl V), gebruik ek die Duitse name om verwarring uit te skakel. 


165. Friedrich (III) van Sakse (17 Januarie 1463 Torgau-O5 Mei 1525 Lochau by Torgau) was 
die magtigste Duitse keurvors van die 15de-16de eeu. Saam met sy broer en opvolger regeer 
hy die Ernestiniese gebiede van Sakse. Hy ontwikkel Sakse tot ’n ekonomies suksesvolle 
vorstedom. Hy was verantwoordelik vir die groeiende mag van die keurvorste binne die 
Ryk. In 1519 wys hy die keiserskap, as navolger van Maximilian |, van die hand (alhoewel die 
nuutste navorsing aantoon dat hy moontlik omgekoop is om van die troon afstand te doen 
nadat hy tot keiser verkies is - vgl. Kohnle 2019). Hy is opgevoed in die humanistiese gees 
en hy beywer hom vir die bevordering van die wetenskappe. Hy stig in 1502 die Universiteit 
van Wittenberg. Hy staan in noue kontak met Erasmus van Rotterdam en Albrecht Durer. 
Johannes von Staupitz en Georg Spalatin was sy vriende en raadgewers. In 1517 verbied hy 
die aflaathandel in sy gebied. Hy was Luther se beskermheer en verhinder sy uitlewering aan 
Rome. Hy bly vasgevang in die Laat-Middeleeuse spiritualiteit (pelgrimstogte na Jerusalem 
en die versameling van relikwieë), maar het 'n goeie aanvoeling vir Luther se teologie 
ontwikkel. Hy het Luther se teologiese oordeel vertrou en hom aangemoedig om Bybelse 
teologie te beoefen. Deur sy beskerming van Luther, bevorder hy die Reformasie indirek. 
Sonder sy politieke mag en ondersteuning sou Luther nie kon vermag wat hy wel vermag 
het nie. Dit is ongelooflik dat hy en Luther nooit persoonlik ontmoet het nie. Hulle het deur 
Spalatin met mekaar gekommunikeer. Na sy dood het Spalatin Luther en Melanchthon se 
advies ingewin om vir die keurvors 'n ‘Protestantse begrafnis’ te gee (vgl. Köpf 2015:152-153). 
Frederik lewer ook 'n groot bydrae tot die ontwikkeling van die staatsadministrasie en bou en 
ontwikkel biblioteke en argiewe (vgl. Kaufmann 2016:876; Rudersdorf 2015a). 


166. Johann die Bestendige (30 Junie 1468 Meißen - 16 Augustus 1532 Wittenberg) was 
volgens die testament van sy vader sedert 1486 saam met sy ouer broer Frederik Ill die 
Wyse verantwoordelik vir die regering van die Ernestiniese gebiede in die Ryk. Sedert 1513 
het hy alleen oor Thüringen regeer met Weimar as hoofstad. Hy huiwer nie om hom by die 
Reformasie aan te sluit nie. Sedert 1522 nooi hy Luther meermale uit na Weimar en moedig 
hom aan om die geskrif Oor die wêreldlike owerheid (WA 11, 245-281; [1523] 20169) te skryf. 
In 1524 verbied hy Karlstadt en Müntzer binne sy regeergebied. Weens die dood van sy 
broer word hy op 57-jarige ouderdom alleenheerser in die keurvorstedom Sakse en trek na 
Torgau. Hy stel die visitasiesisteem in (1527 - 1529) waaruit 'n kerkordelike raamwerk vir die 
Reformatoriese gemeentes ontwikkel het. In 1529 'protesteer' hy op die 2de Ryksdag van 
Speyer saam met die ander Reformatoriese gebiede teen die gebrek aan godsdiensvryheid. 
Op sy aandrang word die Artikels van Torgau ontwerp wat die grondslag van die Confessio 

seun Johann Friedrich | van Sakse (die ‘Grootmoedige’)'” het 
verseker dat die Lutherse Reformasie geslaag het. Hulle 
positiwiteit jeens Luther en sy beweging het verseker dat die 
keiser en die Roomse Kerk die Reformasie nie kon smoor nie. 


Om Luther se politieke uitsprake te begryp, is kursoriese 
inligting oor Die Smalkaldiese Bond (Der Schmalkaldischer Bund) 
ook nodig. Hierdie bond van Protestantse gebiede en regente 
het op twee oorkondes berus, naamlik die Bondsverdrag (Notel 
der Verstentnus van 31 Des. 1530-27 Febr. 1537) en die 
Bondsgrondwet (Verfassung zur Gegenwehr van 23 Des. 1535). 
Dit was die belangrikste politieke formasie van die Protestantisme 
in die Ryk tydens die vroe& tydperk van die Reformasie. Die 
samewerking in die Bond bestaan uit twee periodes: 1530-1536 
en 1536-1546. Die volgende lede was die stigters van die Bond: 
Die keurvorstedom van Sakse, die landgraafskap van Hesse, die 
vorstedomme Braunschweig-Lüneburg-Celle en Braunschweig- 
Lüneburg-Grubenhagen, die vorstedom Anhalt-Bernburg-Köthen, 
die graafskappe van Mansfeld, die stede Strasbourg, Konstanz, 
Ulm, Reutlingen, Memmingen, Lindau, Biberach, Isny, Magdeburg 
en Bremen. Tot en met 1538 het die volgende Rykstede toegetree: 


(voetnota 166 gaan voort...) 

Augustana sou vorm. Hy was ten gunste van die vorming van die Smalkaldiese Bond. In Julie 
1532 bereik hy tog 'n ooreenkoms met Karel V wat groter vryheid aan die Protestante verleen 
het. Die bestendiging van die Reformasie is tot 'n groot mate aan Johann te danke. Polities 
gesproke, is hy die held van die Reformasie (vgl. Rudersdorf 2015b). 


167. Johann Friedrich (I) die Grootmoedige (30 Junie 1503 Torgau - O3 Maart 1554 Weimar) 
was sedert 1532 die keurvors van Sakse. Hy was die laaste van die drie Ernestiniese 
keurvorste wat die Wittenbergse Reformasie ondersteun het. Hy ontvang sy opleiding in 
Torgau en Weimar. Hy trou in 1527 met ’n dogter uit die ridderstand, Sibylla von Jülich- 
Cleve-Berg. Hy sit die werk van sy vader voort rondom die bestendiging en uitbou van 
die Evangeliese Kerk. Hy sorg vir die eerste Protestantse kerkgebou in Torgau. Saam met 
Philipp van Hesse was hy leidinggewend in die Smalkaldiese Bond. By die slag van Mühlberg, 
24 April 1547, verloor hy teen die troepe van die keiser en word hy tronkstraf opgelé. 
Op 19 Mei 1547 kapituleer Wittenberg en die keurvors verloor groot dele van sy regeergebied. 
Die Universiteit Wittenberg word verander in ’n Albertiniese inrigting. In 1552 word hy uit 
die tronk vrygelaat en sterf in 1554 as ‘gebore keurvors’. Hy is begrawe in die stadskerk 
(Petrus en Paulus) in Weimar en word nog steeds geéer as die vors aan wie die Reformasie 
baie dank verskuldig is (vgl. Rudersdorf 2015c). 

Esslingen, Lübeck, Braunschweig, Goslar, Göttingen, Einbeck, en 
dan die vorste van Anhalt-Dessau, Württemberg, Pommern, 
Frankfurt, Augsburg, Kempten, Hamburg, Hannover, Minden, die 
graaf van Nassau-Saarbrücken en Schwarzburg-Arnstadt, die 
hertog van Sakse, die markgraaf van Brandenburg-Küstrin, 
hertogin Elizabeth van Rochlitz, Heilbronn en Schwäbisch-Hall, 
en die graaf van Tecklenburg. Die bedoeling van die bond was 
om lede wat deur die troepe van die keiser aangeval word, ultima 
ratio, met wapengeweld te verdedig. Wedersydse regshulp was 
ook van wesenlike belang. Die leiersfigure van die Bond was 
Johann Friedrich van Sakse en Philipp van Hesse. Die Bond het 
na die militére nederlaag teen die keiser in 1547 tot ’n einde 
gekom (vgl. Haug-Moritz 2015). 


8.2.2. Die boere-opstand 


Luther se uitsprake oor die politiek het in ’n baie groot mate met 
die boere-opstande te make gehad. ’n Groot aantal van sy 
‘politieke geskrifte’ kan nie volledig begryp word sonder 
kursoriese inligting oor hierdie opstande nie. Dit is veral die 
leiersfiguur Thomas Müntzer wat aandag verdien, aangesien sy 
optredes Luther gedwing het om uitsprake oor die politiek, 
opstand en geweld te maak. 


Thomas Müntzer'® was ’n charismatiese bekeringsprediker 
wat deur die mistiek beinvloed is. Hy was aan die voorpunt van 


168. Thomas Müntzer (1490-1525) is in Stolberg gebore en studeer in Leipzig (sedert 1506) 
en Frankfurt an der Oder (vanaf 1512). Na sy priesterwyding in 1514 werk hy in Braunschweig. 
Sedert 1518 is hy in kontak met die Wittenberg-teoloé. In 1519 preek hy as ‘Lutheraner’ in 
Jüterbog teen Tetzel. Na 'n kort verblyf in Praag verskuif hy in 1523 na Allstedt waar hy begin 
werk aan die verandering van die liturgie. Hy doen voorspraak vir die hernuwing van die kerk 
in navolging van die Vroeé Kerk. Hy word egter ontslaan. Hy trou met die gewese non Ottile 
von Gerson. Sedert 1525 is hy predikant in Mühlhausen in Thüringen. Hy stig ’n ‘ewige bond 
van uitverkorenes’. Dáár ondersteun hy die boere-opstand. Hy sien in hierdie opstand God se 
oordeel oor die goddeloses en wil graag daaraan deelneem. Hy sterf 'n wrede marteldood na 
die slag van Mühlhausen op 27 Mei 1525. Sy geskrifte vertoon 'n apokaliptiese karakter en is 
deurtrek van sosiaal-utopiese ideale wat met geweld afgedwing moes word. Hy propageer 
'n afgesonderde lewensruimte vir ware gelowiges en 'n lydingsnavolging van Christus 
(vol. Hasse 2015; Kaufmann 2016:886). 

'n sosiaal-politieke beweging wat groter geregtigheid vir die 
boere en ambagsmanne geëis het. Sy program was nie 
reformasie nie, maar rewolusie. Volgens Müntzer was 
die twintigerjare van die 16de eeu aan die vooraand van die 
“duisendjarige vrederyk van Christus' en moes die sosiaal- 
politieke werklikhede dienooreenkomstig verander word. Hy 
interpreteer die gewelddadige opstande van die boere as deel 
van die eindoordeel en meen dat die ‘ware uitverkorenes’ 
hieraan moet deelneem. Die spoedige wederkoms en oordeel 
van Christus is dus programmaties tot die sentrum van die 
teologie gemaak. Luther het gou besef dat MUntzer 'n gevaarlike 
mens is wat net moord, opstand en bloedvergieting gaan 
veroorsaak. Hy het hom as 'n ‘valse profeet? en “n wolf in 
skaapsklere’ beskryf (Schwilk 2017:300). Luther was met reg 
bekommerd oor die invloed van Müntzer (en Karlstadt), 
aangesien die sosiaal-politieke omstandighede gunstig was 
vir 'n algehele sosiale opstand. Die boere, dagloners, 
ambagsmanne en selfs slawe is genadeloos uitgebuit. Hulle 
was blootgestel aan 'n totaal onredelike belastingkoers. 
Die nuwe 'sterftebelasting' (die familiehoof se familie moes 
by sy afsterwe sy beste koei en sy vrou se bed as 
belastingheffing oorhandig) vir hierdie sosiale stand, was die 
laaste strooi. Deel van die ongelukkigheid was die verbod op 
jag en visvang. Dit was slegs vir die adel beskore, terwyl die ou 
Germaanse publieke reg dit verbied het. Die opstandiges het 
in Luther ’n vriend gesien. Daar is geglo dat sy weerstand teen 
die aflaatstelsel en sy vryheidsgeskrif die begronding verskaf 
vir gewelddadige verset teen onreg en uitbuiting. Begin April 
1525 was Luther in Eisleben om 'n kerkskool te open. 'n 
Afvaardiging van die boere in Schwaben het hom daar 
ontmoet en aan hom ’n beswaarskrif met 12 eise oorhandig wat 
opgestel is deur die stadspredikant van Memming Christoph 
Schappeler en ’n gesiene stadsamptenaar Sebastian Lotzer. 
Hulle eise sluit in: Die vryheid om hulle eie predikante te 
kies, die vryheid van prediking, die reg om die ‘tiende koringbelasting’ 
te gebruik om die predikante te betaal, die afskaffing van slawe- 
arbeid, die reg om te jag en te hengel, verlaging van belasting, 

regsekerheid en die afskaffing van die ‘sterftebelasting’. 
Die afvaardiging wou gehad het dat Luther sy volle steun aan 
hulle pleidooie moes gee, aangesien hulle geglo het dat al die 
eise Bybels begrond is. Die boere het hulle Twaalf Artikels nie 
as die politieke verlenging van Die 95 Stellings gesien nie, maar 
die manifes nogtans as ’n produk gesien wat uit ‘die gees van 
die evangelie’ gebore is, aangesien daar verset teen die 
‘Goddelike reg’ by die adel te bespeur is. Luther ([1523] 2016c) 
antwoord hulle met ’n eie geskrif met die titel Vermaning 
tot vrede as antwoord op die Twaalf Artikels van die 
boeregemeenskap van Schwaben. Hy stem nie met hulle saam 
dat hulle politiek aan die evangelie gestalte gee nie. Hy vermaan 
hulle om nie gewelddadig in opstand te kom nie en om hulle 
geduldig tot gebed te wend. Hy spreek egter heftige kritiek 
teen die adel en die Roomse klerus uit en vermaan hulle om 
geregtigheid te herstel. Hy waarsku hulle ook dat God se gerig 
hulle gaan tref, sou hulle met hierdie onreg voortgaan. Luther 
maak belangrike uitsprake in sake die ‘twee regimente-leer’. 
Volgens hom loop aardse geregtigheid nie uit in die koninkryk 
nie. Aardse reg en die koninkryk bly twee onderskeie sake en 
mag nie vermeng word nie. Een rede hoekom hierdie twee 
sfere nie vermeng kan word nie, is dat die aardse realiteit nie 
op algehele gelykheid kan berus nie. Toe hierdie Vermaning 
begin Mei 1525 na die drukker gestuur is, het geweld al klaar 
uitgebreek (vgl. Schwilk 2017:301-306). 


In Mei 1525 sterf Frederik die Wyse by sy jagkasteel in Lochau. 
Hy is wel deur Luther oorreed om van sy relikwieé ontslae te raak, 
maar hy het nooit amptelik tot die Reformasie oorgegaan nie. 
Op sy sterfbed het hy wel die nagmaal in Protestantse gestalte 
ontvang. Luther kon nie betyds by sy sterfbed uitkom nie, maar 
het hom wel begrawe. Frederik se opvolger, sy broer Johann die 
Bestendige, het hom openlik aan die Reformasie verbind en na 
die boere-opstande het hy meegewerk aan die bestendiging en 
uitbou van die Reformasie. 

Luther moes inderhaas seker maak dat hy nie met 
opstandige boere geidentifiseer word nie. Dit het einde Mei 
bekend geword wat op verskeie plekke gebeur het. Een 
belangrike berig het gehandel oor die ‘bloedbad van 
Weinsberg’ op 16 April naby Heilbron. Tydens die ‘bloed- 
Paasfees’ is ’n hele aantal families (onder andere die van graaf 
Ludwig von Helfenstein) saam met alle werkers en bywoners 
wreedaardig vermoor. Toe Luther ook nog hoor dat sy 
kloostervriend, Heinrich von Zütphen, na ’n erediens deur 
dronk boere soos ’n dier vermoor is, het hy ([1523] 2016d) ’n 
bekende vlugskrif Teen die moorddadige en roweragtige 
hordes van boere die lig laat sien. Hy beskryf die opstandelinge 
as ‘kinders van die duiwel’ en hulle leier, Thomas Müntzer, as 
die ‘aartsduiwel’. Hy versoek die owerhede om streng teen 
die gewelddadige oproermakers op te tree en om hulle hard 
te straf weens die wrede moorde op mense. Luther meen dat 
die liefdesgebod weer plek moet maak vir die Ou Testamentiese 
vergeldingswette en dat die swaard in die plek van geduld en 
barmhartigheid moet kom. Hy regverdig die optrede op grond 
van die amp van die owerheid (Rom 13). Luther se traktaat 
was egter reeds te laat. Die maghebbers het intussen met alle 
geweld teen die boere opgetree. Op 12 Mei het Müntzer en sy 
soldate vir oorlog na Frankenhausen opgetrek. Die nuwe 
keurvors Johann, die twee grawe van Mansfeld en die 
landgraaf van Hesse het teen Müntzer opgetree. Op 15 Mei 
1525 begin die finale slag. Feitlik die hele weermag van 
Müntzer word afgemaai. Twee weke lank word Müntzer 
gemartel en op 27 Mei 1525 word hy en sy adjudant, Heinrich 
Pfeiffer, onthoof en hulle koppe op spiese rondgedra. Dit blyk 
dat Luther van beide kante verkeerd verstaan is, en na die 
tragedie verkeerd beskuldig is (vgl. Schwilk 2017:308-317). 
Om Luther se verstaan van die owerheid en sy politieke 
uitsprake te begryp, wend ons ons tot enkele belangrike 
geskrifte. Die geskrifte vertel die verhaal baie beter as ’n 
klompie historiese inligting. 

N 8.3. Geskrifte 


8.3.1. Hervorming van die Christendom: 
Adelgeskrif 


Op 05 Augustus 1520 vertel Luther vir Georg Spalatin,'®? dat hy 
van plan is om die tirannie van die Roomse Antichris te beveg.”79 
Middel Augustus word sy 'adelgeskrif”” ofte wel Aan die 


169. Georg (Burkhardt) Spalatin (17 Januarie 1484 - 16 Januarie 1545) was 'n lewenslange 
vriend en vertroueling van Luther. Hy het sy skoolopleiding in Nürnberg ontvang. Hy studeer 
teologie (veral kerkreg) en regte in Erfurt en Wittenberg sedert 1498. In Erfurt is hy lid van 
die 'Humaniste-kring' van Conrad Mutian. Hy behaal die Magister Artium in 1503. In 1505 word 
hy ’n huispredikant in Erfurt en begeleier van nuwelinge (Novizenmeister) by die klooster 
Georgental in Gotha. In 1508 word hy tot priester gewy en in 1512 word hy aangestel as 
opvoeder van die prinse aan die hof van keurvors Frederik III van Sakse. Hy werk terselfdertyd 
as historikus, vertaler en as sekretaris van die keurvors. Hy beklee ook die belangrike pos van 
bibliotekaris van die vorstelike universiteitsbiblioteek. Hy word later ook die minister van 
jeugsake in Sakse. Sedert 1514 is hy in enge korrespondensie met Luther. Hy word Luther se 
stem by die keurvors. Na dié se dood word hy in 1525, na die keurvors se dood, predikant in 
Altenburg. Spalatin het aan talle visitasies deelgeneem en belangrike kerkregtelike invloed 
op die jong gemeentes uitgeoefen. Hy het 'n omvattende brieweversameling nagelaat van 
korrespondensie met teoloë, predikante en gemeentes (vgl. Kaufmann 2016:893). 


170. Luther se 'adelgeskrif is 'n voortsetting van die ‘gravamina nationis 
germanicae' [die besware van die Duitse nasie'] van die eerste helfte van die 15de eeu 
waarin besware van die regente van Duitse adellike gebiede teenoor die Roomse kurie 
geopper is. Dieselfde besware is later weer tydens die Ryksdae van Augsburg (1510-1518), 
onder keiser Maximilian |, geopper. Daar was hoofsaaklik drie besware: (1) Dat die kurie 
belangrike poste gevul het met persone wat sy eie Roomse belange bevorder het, (2) dat 
die kurie al meer en meer geld verwag het om hulle eie belange te bevorder, en (3) dat 
kerklike verhore na Rome verwys is, waar daar op bedenklike wyse met die reg omgegaan 
word. Fiskale en regsaangeleenthede vorm dus die hart van die Duitse besware. Alhoewel 
daar nie soos in Spanje, Frankryk en Engeland vir die opsie van 'n nasionale kerk gevra is 
nie, was die Duitsers ontevrede met die kurie wat hulle finansieel en regstegnies uitgebuit 
en mislei het. Luther self was ook nie geinteresseerd in die nasionalisering van die kerk 
nie, aangesien dit vir hom om 'n algemene hervorming van die Christendom gegaan het 
(vgl. Aulinger 2017; Schwarz [1986] 2014:98). 


171. Die eerste oplaag van 4000 eksemplare van hierdie groot Reformatoriese programskrif 
wat in Junie 1520 geskryf is, is binne 'n week verkoop. Tussen 1520 en 1521 is talle nuwe oplae 
verkoop. Aangesien hy oortuig was dat die pous die Antichris was en dat die geestelikes die 
talle misstande in plek hou, wend hy hom tot die wêreldlike owerhede, as verteenwoordigers 
van die gewone burgers, om te help om die Christendom van totale verrotting te red 
(vgl. inleiding van Zschoch tot Luther [1520] 2016a:3). 

Christelike adel van die Duitse nasie: In sake die hervorming 
van die Christendom gepubliseer. Hierdie publikasie (WA 6, 
404-469; [1520] 2016a) bevat twee afdelings. Die eerste handel 
oor die teologiese begronding waarom die wéreldlike owerheid 
die reg en verantwoordelikheid het om in onaanvaarbare 
kerklike praktyke in te gryp. Die tweede afdeling handel oor 
omvangryke voorstelle vir die hervorming van die kerk, die 
universiteitswese en die sosiale en politieke lewe. Die eerste 
afdeling is vir ons konteks van belang in die lig van die 
wanpraktyke”? in sekere kerke in ons wêrelddeel. Die regering en 
die staat het die verantwoordelikheid en die plig om met 
regsmaatreëls die wanpraktyke te bekamp. 


In die eerste uitgawe van hierdie publikasie is 'n brief aangeheg 
aan Nikolaus von Amsdorff,73 waarin Luther hom versoek om 
kritiese kommentaar te lewer ter verbetering van die teks. In die 
brief stel Luther homself voor as ’n hofnar. Naas 'n nar, is hy egter 
ook ’n doktor in die teologie - met ander woorde iemand wat 
veel meer kennis en insig in die Woord het as die maghebbers in 
kerk en staat (vgl. WA 6, 404-405, 10; [1520] 2016a:4). Die keuse 
om na homself as hofnar te verwys, moet goed begryp word. Die 
hofnar was iemand wat 'n bespotting van die magtiges en hulle 
oortuigings gemaak het. Omdat die hofnar geduld is en vryheid 
van spraak geniet het, gee Luther dus te kenne dat hy ook ’n 
bespotting van die heersende magspolitiek wil maak, en spreek 
die vertroue uit dat ook hy vryheid van spraak sal geniet. 


172. In die Suid-Afrikaanse dagpers word daar gereeld berig oor finansiële wanbestuur, 
belastingontduiking en selfverryking van die 'pastore', 'priesters' en 'profete' van sekere 


kerke. Die misbruik van mag om 'geestelike mag' te vertoon en verwronge demonstratiewe 
vorms van verlossing van die bose is 'n klad op die naam van die kerk van Jesus Christus. 


173. Nikolaus von Amsdorff (1483-1565) was 'n vriend, kollega en vertroueling van Luther. 
Hy studeer teologie in Leipzig en Wittenberg. Hy behaal die Magister Artium in 1502 en die 
lisensiaat in teologie in 1511. Sedert 1516 was hy fakulteitskollega van Luther. Hy vergesel 
hom in 1519 na die Disputasie van Leipzig en in 1521 na die Ryksdag van Worms. In 1524 
word hy predikant in Magdeburg en in 1542 word hy die biskop van Naumburg. Hy het die 
stigting van die Universiteit van Jena in 1548 bepleit, en was verantwoordelik vir die Jena- 
uitgawe van Luther se werke’ (vgl. Kaufmann 2016:867). 

Hierdie lang traktaat word gerig aan die keiser en die Christelike 
adel in die hoop dat hulle iets positiefs vir die ‘Duitse nasie’ sal 
kan doen, aangesien die Christendom onder die Rooms-Katolieke 
Kerk verval het. Hy verwag nie van hulle om op grond van hulle 
mag en/of hulle wéreldlike wysheid (rede) iets te probeer doen 
nie, maar slegs op grond van hulle ‘vertroue in God’ en in ‘nederige 
gebed’ (WA 6, 405-406; [1520] 2016a:6-8, |. 15). Volgens Luther 
het die verteenwoordigers van die Roomse Kerk drie mure om 
hulle gebou, wat dit onmoontlik maak om die kerk van binne te 
hervorm, naamlik (a) die argument dat die wéreldlike reg aan die 
geestelike reg onderdanig is en geen regsbevoegdheid het om in 
geestelike sake in te gryp nie, (b) dat niemand die reg het om die 
Skrif gesaghebbend uit te lê nie, buiten die pous en (c) dat 
niemand behalwe die pous die reg het om ’n konsilie byeen te 
roep waar kerklike wanpraktyke krities gedebatteer kan word nie. 
Luther het die bedoeling om hulle vanuit die Skrif te oortuig dat 
die drie mure nie legitiem is nie, en dat die adel daarom die reg 
het om mee te werk aan die hervorming van die Christendom 
(vgl. WA 6, 406-407; [1520] 2016a:8, |. 16-10, |. 4). 


In die lig van die groter argument wat in hierdie hoofstuk 
gevoer word, word daar slegs op die kritiek teen die eerste muur 
gekonsentreer. Luther se kritiek teen die eerste muur, dat die 
‘wéreldlike stand’ (vorste, ambagsmanne, boere en geleerdes) 
aan die ‘geestelike stand’ (pous, biskoppe en priesters) 
onderdanig is, berus op sy verstaan en benutting van die 
‘priesterskap van die gelowiges en of gedooptes.” Volgens Luther 
is alle gelowiges deel van die 'geestelike stand'. Daar is geen 
onderskeid tussen gelowiges nie, behalwe dat sekere van hulle 
geroep word om die amp van verkondiger van die Woord te 
vervul. Op grond van 1 Korintiërs 12 bewys hy dat daar slegs één 
doop, één evangelie en één geloof is wat 'geestelik maak’. Op 
grond van 1 Petrus 2 bewys hy dat op grond van die doop almal 
priesters is. 'n Biskop is binne die Christendom nie belangriker as 
die gelowige boer nie. Hy het slegs ’n ander funksie in die kerk. 
Die gedagte van die 'geestelike stand' het die gedagte van die 
‘priesterskap van die gelowige’ in die vergetelheid gedruk, en dit 

is een rede hoekom hierdie ‘mure’ in stand gehou word (WA 6, 
407-408; [1520] 2016a:10, |. 5-14, |. 2). Luther verwys ook na ʼn 
probleem wat vandag nog selde voorkom. In die Roomse 
Kerk was daar die gedagte dat iemand vir altyd deel van die 
‘geestelike stand’ bly, selfs al word die persoon uit die amp onthef. 
Volgens Luther is dit ’n onhoudbare standpunt. Wanneer ’n 
ampsdraer onthef word, word die persoon deel van die 
burgerlike samelewingsorde en kan daar nie aan die 
ampsvoorregte vasgeklou word nie (WA 6, 408; [1520] 
2016a:12, Il. 8-27). Om terug te keer tot die hoofargument: Binne 
die ‘geestelike stand’, eerder die Christendom genoem, is daar 
geen rangonderskeidings nie. Daar is slegs die funksionele 
onderskeidings tussen die ampsdraers en die lidmate. Daar is 
egter ’n onderskeid tussen die geestelike amp en die wéreldlike 
amp. In die kerk sorg die ampsdraer vir Woord en sakrament, 
terwyl die ampsdraer in die wéreld - die wéreldlike owerheid - vir 
die hantering van die swaard sorg. Die ‘swaard’ beskerm die reg 
en straf die boosdoener. Almal wat deel is van die wéreldlike orde 
of burgerlike samelewing bly altyd ook nog priesters. Op hierdie 
wyse sorg almal op een of ander manier vir die welwese van die 
samelewing en die sieleheil van die burgers. Geen amp heers 
oor die ander amp nie. Alhoewel die gekose en aangewese 
ampsdraers elkeen 'n funksie het om te vervul, dra die 
ampsdraers ook by tot die bevordering van geregtigheid en 
die beskerming van die reg, en ook die bevordering van goeie 
Skrifverkondiging en die instandhouding van die sakramente. 
Belangrik is egter ook die gedagte dat kerklike ampsdraers in 
wêreldlike howe rekenskap moet gee oor hulle verkeerde doen 
en late. ‘Geestelikes’ is dus nie bo die reg verhewe nie, en kan nie 
regter wees in hulle eie onreg nie. Die wêreldse howe is dus ook 
diensknegte van God wat sorg dat almal aan die reg onderdanig 
bly, en diegene straf wat dit nie wil doen nie. Die gedagte dat 
burgerlike howe aan die mag van die pous en die biskoppe 
onderdanig moet wees, is dus nie op Bybelse gronde 
verdedigbaar nie. Almal is gelyk en nie 'n ander se onderdaan nie, 
behalwe wanneer skuld en sonde jou onderdanig maak aan die 

howe (vgl. WA 6, 409-411: [1520] 2016a:14-18). Luther sluit sy 
argument oor die drie mure met ’n insiggewende opmerking oor 
mag en bevoegdheid af. Hy (WA 6, 414; [1520] 2016a) argumenteer: 
Niemand in die Christendom het volmag om skade aan te rig, öf om 
die verhindering van skade te verbied nie. Daar bestaan nie so iets 


soos volmag in die kerk, buiten die volmag van diegene wat die kerk 
wil verbeter nie. (p. 24, Il. 24-25) 


8.3.2. Christelike regering 


Daar is reeds in Hoofstuk 3 aandag gegee aan Luther se 
vertaling en uitleg van Maria se loflied (Magnificat) in 
Lukas 1:46-55. Daar is gefokus op die bydrae wat hierdie 
teksgedeelte gelewer het om Luther tot ’n nuwe Godsbegrip te 
help. In hierdie hoofstuk word aandag gegee aan sy advies 
aan die 17-jarige Johann Friedrich (die toekomstige keurvors van 
Sakse, aan wie hierdie traktaat opgedra is) oor hoe 'n Christenvors 
veronderstel is om te regeer. Dit is nodig om dié advies uit te lig, 
aangesien dit 'n balans skep in Luther se verstaan van die 
owerheid. In ander geskrifte moes hy voortdurend konsentreer 
op die swaardmag van die staat. Om slegs hierop te konsentreer, 
skep 'n onakkurate voorstelling van Luther se ‘staatsbegrip’. 


Luther (WA 7, 578; [1521] 2012a:432-434) herinner aan 
Jeremia 9 wat dit stel dat mense nie op hulle wysheid, mag en 
rykdom moet roem nie, aangesien die Here eerder wil sien dat 
barmhartigheid en regverdigheid in regspraak en geregtigheid in 
die lewe sal seëvier. Hierdie eienskappe van God kan en moet in 
waardes vir die magspolitiek omskep word. Die waardes moet 
die riglyne wees waarvolgens die toekomstige keurvors gaan 
regeer. 'n Goeie verstand en skerpsinnige nadenke is 
vanselfsprekend ook belangrik, maar nie die belangrikste aspekte 
van die regeeramp nie Luther (WA 7, 579-585; [1521] 
2012a:434-446) brei breedvoerig uit oor barmhartigheid. God 
wat barmhartig is wil hê dat sy owerhede ook barmhartig sal 
wees. 'n Regent kan nie goed regeer deur dreigemente van straf 
en veroordeling nie. Barmhartigheid teenoor onderdane skep 

welwillendheidenvrede.’n Belangrike element van barmhartigheid 
is die reg. Waar daar onreg is, kan daar nie sprake van 
barmhartigheid wees nie. Om met die swaard onreg te verdedig, 
lewer geen bydrae tot vrede nie en verhoog slegs die spanning in 
die samelewing. Volgens Luther is barmhartigheid ‘God se 
edelste werk’ en moet dit aan owerhede en onderdane voorgehou 
word as ideaal wat binne die gebroke werklikheid nagestreef 
word. Luther (WA 7, 585-589; [1521] 2012a:446, |. 30-454, |. 18) 
gee ook uitvoerig aandag aan Maria se uitspraak dat ‘die Here 
met sy arm die geestelik hoogmoedige verstrooi’. Diegene wat 
God nie wil eer en nie volgens sy wet wil lewe en regeer, bly nie 
staande nie aangesien hulle die mense is wat die armes en 
swakkes vertrap. Op ’n verborge manier, ruk die Here sulke mense 
met sy arm van hulle troon af en help die swakke op. Slegs die 
geloofsoog sien dit, raak aangesien die Here se arm nie 
sensasioneel werk nie. Johann Friedrich (en die ander 
maghebbers) moet dit in gedagte hou indien hy soos ’n Christen 
wil regeer. Weereens stel Luther - alles kom neer op die doen van 
barmhartigheid in nederigheid voor God. In aansluiting hierby 
herinner Luther (WA 7, 589-591; [1521] 2012a:454, |. 19-458, |. 24) 
aan die uitspraak van Maria dat ‘die Here die magtige geweldenaars 
van die troon ruk en die nederiges verhoog’. Owerhede wat 
skade, pyn en dood veroorsaak, regeer net vir kort periodes 
voordat hulle van hulle trone afgestamp word. Magmisbruikers, 
geweldenaars en uitbuiters word nie lank deur God geduld nie; 
hulle word van hulle mag ontneem en hulle slagoffers word weer 
opgehelp. 


Luther (WA 7, 601-604; [1521] 2012a:476, |. 39-482, |. 35) sluit 
sy traktaat af met ’n nawoord wat aan die jeugdige Johann 
Friedrich gerig word. Hy waarsku hom teen hoogmoed, die 
neiging om God te vergeet onbedagsaamheid, onreg en 'n 
gebrek aan barmhartigheid. Hy wys hom daarop dat daar talle 
Bybelse voorbeelde is van konings wat van hulle trone afgeruk is, 
en versoek hom om op die wil van God ag te slaan. Hy moet 
gereeld sy ‘eie hart ondersoek’ en in gebed verkeer. Hy moet nie 
sy eie rede volg nie, maar bid dat God sy rede sal stuur en lei. 


217 


Kerk en politiek 


Sy voorbeeld moet ’n heenwysing wees na God se genade, 
barmhartigheid en geregtigheid en daarom moet hy voor die 
Woord buig. In hierdie geskrif leer ons dus ’n ander kant van 
Luther se ‘staatsbegrip’ ken wat op die positiewe aspekte van die 
regeeramp konsentreer en nie die strafelement verabsoluteer nie. 


8.3.3. Die plig van owerheid en onderdaan 


In Desember 1521 skryf Luther (WA 8, 676-687; [1522] 2016b) 
tydens sy verblyf in die Wartburg 'n belangrike boekie 'n Opregte 
vermaning van Martin Luther aan alle Christene om hulle van 
opstand en rebellie te weerhou.” In hierdie geskrif reageer hy op 
die onreg van die kerklike en politieke owerhede, asook die 
dreigende gevaar van opstand en rewolusie. 


Luther, wat in Desember 1521 in Wittenberg goed ingelig is 
oor die ekonomiese en politieke onreg binne die Duitse gebiede, 
reageer met drie argumente: (a) die owerhede moet reg en 
geregtigheid herstel, (b) die bevolking moet nie in opstand 
kom nie, en (c) die onreg moet deur die verkondigde Woord 
beveg word. Enkele argumente verdien vermelding. Luther 
(WA 8, 677-679; [1522] 2016b:140-146) meen dat die 
verkondigde Woord magtiger as die swaard is. Deur die 
verkondiging moet die leuen van die Pouskerk ontbloot word. 
Die kloosters, stigtings, opleidingsinstansies en kerkgeboue 
kos geld, en die gewone lidmate betaal daarvoor, sonder dat dit 
vir hulle vertel word. Die leuen kan egter nie standhou nie; 
dit gaan ten gronde onder God se oordeel. Deur nie 


174. Nadat Luther begin Desember 1521 Wittenberg in die geheim besoek het, besluit hy 
om in die Wartburg ’n boekie te skryf na aanleiding van die broeiende ongelukkigheid 
van gewone mense sowel as sy volgelinge. Oproer het gedreig, aangesien die Roomse 
Kerk en die adel wat hulle gesteun het, mense genadeloos uitgebuit en hulle van hulle 
godsdiensvryheid ontneem het. Dit was veral die drakoniese belastingmaatreëls wat die 
bevolking tot opstand en rewolusie gedryf het. Luther vermaan sy volgelinge om slegs met 
die Woord te veg. Die owerhede word vermaan om geregtigheid te herstel. Hy het die boekie 
binne enkele dae geskryf. Die eerste druk het vroeg in Februarie 1522 by Melchior Lotter in 
Wittenberg verskyn (vgl. inleiding van Zschoch tot [1522] 2016b:139). 

verbruikersitems by die kerk te koop en nie vir alles en nog wat 
geld te skenk nie, kan die kerklike struktuur geknak word. Deur 
die leuen op hierdie manier te ontbloot, kan God se gereg in 
werking tree. Geweld is hiervoor nie nodig nie. Luther hoop dat 
hierdie aksies die kerklike en wéreldlike owerhede tot 
herbesinning sal dwing sodat geregtigheid herstel sal word en 
geweld vermy kan word. Terselfdertyd is gebed baie belangrik - 
gebed dat die owerhede sal insien dat hulle nie volgens God se 
wil handel nie. Luther is oortuig dat gebed ’n veel beter wapen 
is as die swaard (vgl. WA 8, 682-684; [1522] 2016b:150-156). 


8.3.4. Gehoorsaamheidsplig en die ‘twee 
regimente-leer’ 


Luther se geskrif van 1523 (WA 11, 245-281; [1523] 20169) ‘Oor 
die wêreldlike owerheid: In hoeverre ’n mens daaraan 
gehoorsaamheid moet betoon’,”° is sy belangrikste publikasie 
oor die owerheid. Twee argumente in die geskrif is na my mening 
nog steeds vandag relevant en bruikbaar, naamlik sy teologiese 
begronding vir die noodwendigheid en noodsaaklikheid van 
wêreldlike owerhede en sy verduideliking van die noodwendigheid 
van 'n ‘twee regimente-leer’. 


175. Op 24 en 25 Oktober 1522 het Luther twee preke in die kasteelkapel in Weimar 
voor die broer van die keurvors, hertog Johann en sy seun gelewer oor die verhouding 
tussen die evangelie en die wéreldlike reg. In Desember het hy hierdie twee preke verwerk 
tot die publikasie wat in Maart 1523 gepubliseer is. Die oorspronklike titel lui: Von welltlicher 
oberkeytt wie weytt man yhr gehorsam schuldig sey. Die agtergrond van die geskrif het te 
make met die reformator se beroep op die Skrif, en die verbod van Roomse vorste op die 
verspreiding van Luther se vertaling van die Nuwe Testament. In die publikasie het Luther 
’n onderskeid getref tussen ‘wéreldlike regsgeweld’ (die regsbevoegdheid van wéreldlike 
owerhede) en ‘geestelike Woordgeweld’ (die regsbevoegdheid van die kerk om die Woord 
sonder politieke inmenging te verkondig). Hierdie onderskeid het die Protestantse politieke 
etiek diepgaande beinvloed, en het uiteindelik die triomf van toleransie, godsdiensvryheid 
en die neutraliteit van die staat verseker (vgl. in die inleiding van Zschoch tot Luther [1523] 
20169:219 en in Schwarz [1986] 2014:156 is kort notas en in Spehr, Haspel & Holler 2016 
omvattende inligting oor die agtergrond en nawerking van hierdie geskrif). 

Luther (WA 11, 245-248; [1523] 20169:220-226) begrond die 
regmatige bestaan van owerhede met argumente oor Romeine 
12 en 13. Paulus se argument dat verontregte mense die oordeel 
aan God moet oorlaat, beteken nie dat mense nie aarde 
boosdoeners mag straf en moet sorg dat die samelewing ordelik 
funksioneer nie. Daar kan in hierdie sake nie individuele willekeur 
wees nie. 'n Instansie genaamd die owerheid (of die staat) is 
hiervoor verantwoordelik. Paulus noem dit volgens Luther die 
‘wil en verordening’ (willen vnd ordung’) van God. Ons sou 
vandag na die “instelling van God’ verwys. Hiermee bedoel hy dat 
die samelewing nie sonder die owerheid ordelik kan funksioneer 
nie, aangesien ongeregtigheid en wraak dit in 'n wolweparadys 
sal omskep. Hy verwys in hierdie verband na die verhaal van Kain 
en Abel en die wetgewings van Moses. Die vorste (owerhede of 
die staat) mag egter nie dink dat hulle willekeurig kan doen en 
gebied wat hulle wil nie, en die onderdane kan nie die houding 
openbaar dat hulle in niks onderdanig hoef te wees nie. Matteus 
5, waar Jesus sy volgelinge versoek om geweldloos deur die lewe 
te gaan, is ook nie 'n argument teen die instelling van die owerheid 
nie. Om Jesus se bergrede te begryp en toepaslik vir hierdie lewe 
te maak, moet daar onderskei word tussen die ryk van God en die 
ryk van die wêreld. 


Luther (WA 11, 249-253; [1523] 20169:228, |. 7-236, |. 21) 
verdeel die kinders van Adam in twee groepe. Die een behoort 
aan die 'ryk van God’ en die ander groep aan die ‘ryk van die 
wêreld'. Diegene wat aan die ryk van God behoort, is die gelowiges 
terwyl die ongelowiges aan die ryk van die wêreld toegedeel is. 
Die ryk van God het nie ’n wêreldlike owerheid nodig nie, sou 
almal ware gelowiges wees. In die ware kerk van Christus is daar 
niks vir regsgeleerdes en soldate te doen nie. Gelowiges weet 
wat om te doen, en doen veel meer as wat die wet kan voorskryf. 
Goeie appelbome lewer goeie vrugte; dit is die swak bome wat 
nie goeie vrugte kan oplewer nie. Omdat alle mense sondaars is 
(selfs die gelowiges bly sondaars) moet daar owerhede wees wat 
wette vir die gemeenskap maak. In elk geval is Christene in die 
minderheid in die samelewing, en daarom moet die swaard 

regeer om die bose in bedwang te hou. Om hierdie rede het God 
‘twee regimente verorden’; die ‘geestelike regiment’ waardeur 
die Heilige Gees Christene onder die heerskappy van Christus 
hou, en die ‘wéreldlike regiment’ wat die boosheid van die 
ongelowiges in bedwang hou en die Christene beskerm ter wille 
van die algemene vrede. Indien iemand beweer dat die wéreld 
volgens die evangelie regeer kan word, met die konsekwensie 
dat daar nie meer op die reg en die swaard gesteun sal word nie, 
sal die gevolg wees dat mense soos ‘bose wilde diere uit hulle 
kettings sal losbreek en ander verskeur en opeet. Sö sal 
boosdoeners, in die naam van die evangelie, die vryheid 
misbruik om wreedhede teen ander pleeg. Al is die meeste 
mense gedoop, bly ware gelowiges ver van mekaar af en is ’n 
algemene Christelike orde (Regiment) nie moontlik nie. Luther 
(WA 11, 252; [1523] 20169) konkludeer: 


Daarom moet ’n mens beide hierdie regimente sorgvuldig 
onderskei en beide bestaansreg gun: die een wat regverdig maak, 
en die ander een wat uiterlike vrede skenk en die bose dade 
keer. In die wéreld kan die een nie sonder die ander bestaan nie. 
Sonder die geestelike regiment van Christus kan niemand deur die 
wéreldlike regiment voor God geregverdig word nie. Die regiment 
van Christus heers egter nie oor alle mense nie, aangesien die 
Christene altyd ’n minderheid onder die nie-Christene is. Waar die 
wêreldlike regiment of die [staats-]Jwette egter alleen regeer, 
gaan dit om suiwer huigelary, selfs wanneer daar volgens God se 
gebooie regeer word. Niemand word sonder die [werking van die] 
Heilige Gees in die hart werklik regverdig [voor God nie], maak 
nie saak hoe voortreflik hulle werke dalk kan wees nie. Waar die 
geestelike regiment egter alleen oor die land en sy mense regeer, 
daar word die boosheid losgelaat en ruimte geskep vir allerlei 
skandalighede, aangesien die wéreld as sodanig [die evangelie] nie 
kan aanneem en of verstaan nie. (pp. 232, |. 35-234, |. 8) 


Luther keer terug na die bergrede (Matt 5) en herinner dat 
Christus wel die swaard ingestel het, maar dit self nie gebruik 
het nie. Die rede: Christus regeer nie deur die wet nie, maar deur 
die Heilige Gees. Ondanks hierdie waarheid is alle Christene ook 
nog aan die swaard onderhewig, aangesien hulle in die wéreld 
nie sonder die beskutting van die swaard kan oorleef nie. 

Luther (WA 11, 253; [1523] 20169) voeg egter tot hierdie 
argumentvoering ’n belangrike perspektief by, wat in sy geheel 
aangehaal moet word. 


Omdat ’n ware Christen op aarde egter nie vir homself maar 
vir die naaste lewe en hom dien, doen hy op grond van sy 
geestesingesteldheid ook dit wat hyself nie nodig het nie, maar wat 
vir sy naaste nuttig en noodwendig is. Vir die ganse wéreld is die 
swaard noodwendig van groot nut, aangesien die vrede daardeur 
bewaar, die sonde gestraf en die boosheid gekeer word. Daarom 
onderwerp die Christen homself heel vrywillig aan die regiment van 
die swaard, betaal belasting, eer die owerheid, dien, help en doen 
alles wat hy kan om die regstaatlikheid (Rechtsgewalt) te bevorder 
sodat dit [die staat] funksioneel kan bly en gerespekteer kan word, 
alhoewel hy dit vir homself nie nodig het nie, aangesien hy daarop 
ag slaan wat vir ander goed en nuttig is, soos wat Paulus in Efesiärs 
5 leer. (pp. 236, Il. 10-21) 


8.3.5. Vrede ten alle tye! 


In April 1525 reageer Luther (WA 18, 291-334; [1523] 2016c) op 
die 25 Artikels van die boere in Schwaben (huidige Beiere) met 
'n geskrif onder die titel Vermaning tot vrede as antwoord op 
die Twaalf Artikels van die boeregemeenskap in Schwaben.”® 
Luther lig die onredelike belastinglas uit as die rede vir die 
dreigende opstand en geweldpleging. Hy dring aan op ’n 
vreedsame oplossing vir die probleme, aangesien al die rolspelers 
'n ‘plig tot broederliefde’ het. Indien die wedersydse broederliefde 
nie triomfeer nie, sal ‘beide ryke’, die hemelse en die aardse ryk 


176. In hierdie geskrif neem hy hulle artikels ernstig op, aangesien hulle voorgee dat hulle 'n 
Bybelse standpunt verdedig en dat hulle in die gees een is met die Wittenbergse Reformasie. 
In die eerste gedeelte van die traktaat wend hy hom tot beide die regente en die boere. 
Hy versoek dat daar 'n regverdige bestel tot stand sal kom en dat die boere nie in opstand 
moet kom nie sodat daar ’n vreedsame oplossing kan kom. In die tweede gedeelte tree hy 
krities met die boere in gesprek; hy betwyfel die Bybelse begronding van hulle aksies en 
meen dat hulle nie regter in hulle eie saak kan wees nie. Hy handhaaf sy standpunt dat die 
owerhede deur God ingestel is en dat hulle gerespekteer moet word. Die opklaring van die 
ekonomiese en regskwessies verwys hy na die regsgeleerdes sodat hulle kan meewerk aan 
'n vreedsame oplossing. Hierdie traktaat het 19 drukke beleef (vgl. inleiding van Zschoch tot 
[1523] 2016c:455). 

ten gronde gaan. Opstand en geweld kan die hele Duitsland 
verwoes, en daarmee saam die ‘regiment wat die Woord moet 
verkondig’ (WA 18, 292; [1523] 2016c:456, |. 12-458, 1.10). Volgens 
Luther is die hart van die probleem, die geldgierigheid van 
die sekulére en geestelike adel. Hy waarsku hulle dat God se 
toorn hulle gaan tref en dat hulle alle aansien en mag gaan 
verloor. Die boere moet egter nie dink dat hulle opstand die ‘arm 
van God’ is nie. Hulle het ’n vredesplig en moet God in sy toorn 
vertrou (WA 18, 294; [1523] 2016c:458). Hy oordeel dat die boere 
reg het deur voor te stel dat hulle self predikante moet kan 
beroep en betaal, aangesien predikante nie ampsdraers van 
die owerheid mag wees nie. Die ander kwessies, meen hy, 
moet die regsgeleerdes hanteer, aangesien teoloé nie die 
kompetensie het om daaroor te onderhandel nie (WA 18, 299; 
[1523] 2016c:464). Hy kritiseer die boere se dreigement van 
gewelddadige opstand met die argument dat hulle die 
Tweede Gebod oortree deur te meen dat hulle in God se naam 
politieke doelwitte kan najaag. Weereens stel hy dat die 
oordeel God toekom en dat die boere se opstand nie as God 
se oordeel voorgehou moet word nie. Hy vermaan hulle om 
hulle saak in gebed aan die Here voor te lê en te vertrou dat 
Hy aan hulle reg sal laat geskied (WA 18, 302-306. 318; [1523] 
2016c:466-470, 482). 


8.3.6. Die verwerping van geweld en straf 
vir geweldenaars 


Luther het ’n weersin in geweld gehad, aangesien hy oortuig was 
dat dit niemand baat nie. Hy skryf tussen 06 en 10 Mei 1525 ’n 
traktaat met die titel 7een die rower- en moordbendes van die 
ander boere!” (WA 18, 357-361: [1525] 2016d). Hy skroom nie om 


177. Direk na die dood van keurvors Frederik die Wyse op O5 Mei 1525, reis Luther deur 
Thüringen en kom onder die indruk van die omvang van afskuwelike wreedhede wat deur 
die boere gepleeg is. Tussen 06 en 10 Mei skryf hy aan die derde oplaag aan sy Vermaning 
tot vrede, en heg as 'n aanhangsel 'n nuwe gedeelte aan met bogenoemde titel. In die 
oorpronklike teks praat hy egter van Teen die aanstormende boere. Later verskyn daar 

die owerhede te versoek om die gewelddadige roofbendes hard 
te straf nie. Hy het telkens hulle regverdige saak onder die aandag 
van die adel gebring, maar tegelyk versoek dat die boere 
geweldloos moet protesteer. Aangesien hulle wreedaardig 
opgetree het, en ander se besittings geplunder het, moet hulle 
hard gestraf word. Volgens Luther kan sosiaal-politieke probleme 
nie met geweld opgelos word nie. Dit moet vreedsaam, deur 
onderhandelinge opgelos word. 


Luther is deur die boere en hulle simpatiseerders skerp 
veroordeel vir sy oproep dat hulle genadeloos gestraf moet word. 
Middel Julie 1525 was hy verplig om ’n regverdigingsgeskrif die 
wêreld in te stuur. Hy doen dit onder die titel 'n Omsendbrief oor 
die harde geskrif teen die boere (WA 18, 384-401; [1525] 2016F).'7® 
Luther toon berou dat die owerhede wraakgierig opgetree het en 
die opstandelinge soos diere afgemaai het. Hy herhaal egter sy 
standpunt dat hulle die reg het om vir sosiale vrede en orde te 
sorg. Hy toon nogtans geen begrip vir die onbarmhartige optrede 
van die owerhede nie, met die argument dat die boere self geen 
barmhartigheid betoon het nie. Hulle moes geweet het dat 
geweld teengeweld ontlok. Met hierdie heen en weer gepratery 
het Luther aansien ingeboet onder die boere en werkersklas. 


(voetnota 177 gaan voort...) 

talle aparte uitgawes van die teks. Luther meen dat die bendes vir die wreedhede hard 
deur die owerhede gestraf moet word. Die teks word ook in Roomse stede versprei en gee 
aanleiding tot hardhandige optrede teen die opstandige boere. Die strafmaatreéls eindig 
in die slag van Frankenhausen op 15 Mei 1525. Luther word verwyt dat hy die boere verloén 
het (vgl. inleiding van Zschoch tot [1525] 2016d:503). 


178. Na sy huwelik met Katharina von Bora, kon Luther eers teen middel Julie 1525 weer aan 
die boere-opstande aandag gee. Hierdie omsendskrywe of openbare brief is opgedra aan sy 
swaer, die kanselier van die graaf van Mansfeld, Kaspar Müller. Hy veroordeel die optrede van 
die adel as ’n aksie wat deur wraak aangedryf is. Nogtans herhaal hy dat die owerhede die 
plig het om vir orde te sorg en dat hulle die reg het om die swaard te gebruik. Hy verwerp 
die aanklag dat die owerhede nie barmhartigheid betoon het nie omdat die boere self geen 
barmhartigheid getoon het nie. Hy argumenteer dat die herstel van orde en vrede as sodanig 
'n daad van barmhartigheid is. Hierdie brief het slegs enkele drukke beleef. Die afleiding moet 
gemaak word dat Luther aansien onder die bevolking verloor het (vgl. inleiding van Zschoch 
by [1525] 2016f:517). 

8.3.7. Christenskap en oorlog 


Na afloop van die boere-opstande is Luther van alle kante 
beskuldig. Die boere beskuldig hom van verraad en dat hy ten 
diepste slegs ’n ‘kneg van die vorste’ is. Die soldate wat in die 
weermagte teen die opstandelinge geveg het, beskuldig hom 
weer dat hy hulle in 'n gewetenskrisis gedompel het. Na 'n gesprek 
met die hoofman Assa von Kram,”? besef Luther dat hy aan die 
Christen-soldate se gewetenskrisis aandag moet gee. In 1526 
reageer Luther (WA 19, 623-662; [1526] 2016e) in die geskrif? OF 
die beroep van soldaat God kan behaag? 


Volgens Luther, moet daar onderskei word tussen amp en 
persoon of tussen die beroep en die beoefening van die beroep. 
Die amp van soldaat is ’n eerbare amp, aangesien dit deel is van 
die swaardmag van die owerheid. Ter wille van die vrede moet 
oortredings en boosheid gestraf word. Oorlog bedreig die vrede 
en het meestal met boosheid te make. Oorlog, as die herstel van 
orde en vrede, is daarom ’n aardse noodwendigheid, en moet 
selfs as 'n ‘daad van liefde' beskou word (WA 19, 625; [1526] 
2016e:564, Il. 12-13). Soldate beskerm vrou en kind, en oorlog is ʼn 
euwel wat groter ellende afweer. Die feit dat soldate moet optree, 
bring die regmatigheid van die amp egter nie in gevaar nie. 
Nogtans erken Luther (WA 19, 627; [1526] 2016e:566) dat soldate 
wat vir die genot moor en roof, nie volgens die wil van God handel 
nie. Die misbruik van die swaard is nie regverdigbaar nie, maar dit 
bring die regmatigheid van die swaard nie in gedrang nie. 


179. Assa von Kram het as 'n soldaat aan die slag van Frankenhausen deelgeneem. 
Die brutaliteit tydens en nä die slag het hom laat twyfel of sy deelname aan die oorlog die 
wil van God kon wees? Sy aanvoeling was dat ’n Christen hom nie met oorlogvoering, in die 
lig van die brutaliteit daarvan, kan identifiseer nie. Luther vra hom om te onderskei tussen 
persoon en amp, wêreldlike geregtigheid en geregtigheid voor God en om in te sien dat 
sosiaal-etiese vraagstukke met behulp van die ‘twee regimente-leer' hanteer moet word. 


180. Die titel moet interpreterend weergegee word ter wille van beter begrip vir die tema. Die 
oorspronklike titel lui (in ’n direkte vertaling), Of mense wat oorlog voer in die salige stand 
kan wees? Die titel in die nuwe Duits-Duitse studieuitgawe van 2016 lui, Of soldate in terme 
van hulle beroep God kan behaag? 


225 


Kerk en politiek 


Die swaard wat onreg straf en vrede bewaar, is vir Luther 
(WA 19, 628; [1526] 2016e:568, |. 37) die ‘toorn van God’, en 
verdien daarom die hoogste respek. Hierdie onderskeid tussen 
amp en persoon het die gevolg dat daar tussen wéreldlike 
geregtigheid en geregtigheid voor God onderskei moet word. 
Die onderskeid tussen die twee gestaltes van geregtigheid het 
die implikasie dat daar ingesien moet word dat God met twee 
onderskeie regimente aan die werk is. Die volgende aanhaling vat 
alles goed saam (WA 19, 629-630; [1526] 2016e): 


Die amp van die swaard is op sigself reg en ’n nuttige verordening 
van God, wat Hy nie wil hê verag moet word nie, maar gevrees, geëer 
en gehoorsaam sal word, en diengevolge sal [mense] nie ongestraf 
bly nie, soos wat Paulus in Romeine 13 sê. God het twee soorte 
van regimente onder mense opgerig. Die een is geestelik, deur die 
Woord en sonder die swaard - hierdeur sal mense regskeppend 
en regverdig gemaak word sodat hulle danksy dié geregtigheid 
die ewige lewe sal ontvang. Hierdie geregtigheid bewerk Hy deur 
die Woord, wat hy aan die predikante opgedra het. Die ander is 
'n wêreldlike regiment deur die swaard, waarmee diegene wat nie 
deur die Woord regskeppend en geregverdig wil word vir die ewige 
lewe nie, nogtans deur die wêreldlike regiment gedwing kan word 
om voor [die oë van] die wêreld regskeppend en geregverdig te 
lewe. Dié geregtigheid bewerk Hy deur die swaard, en alhoewel Hy 
hierdie geregtigheid nie met die ewige lewe beloon nie, wil Hy dit 
nogtans hê sodat vrede tussen mense bewaar sal word, en hulle met 
tydelike dinge beloon kan word [...] So is God self vir beide gestaltes 
van geregtigheid, vir die geestelike sowel as die liggaamlike, die 
stigter, Heer, leermeester, bevorderaar en beloner. En dit is geen 
menslike verordening of heerskappy nie, maar 'n suiwer Goddelike 
aangeleentheid. (p. 570, Il. 14-34) 


Luther gaan voort om dan spesifieke gevalle te bespreek 
waar mense in die weermag opgeneem is en dan teen hulle sin 
deel aan wandade gehad het. In hierdie verband maak hy 'n 
opmerking wat vandag, in ander kontekste, steeds nuttig 
kan wees. Dit handel oor die beginsel van billikheid 
(Gr. epieikeia, Lat. aeguitas). Volgens Luther (WA 19, 631-633; 
[1526] 2016e:574-576) kan daar nie in alle gevalle slegs met 
regsbeginsels gewerk word nie. In sekere gevalle kan skuld 
nie eenduidig op grond van 'n wet bepaal word nie. In sulke 

gevalle moet die harde wetsreél plek vir billikheid maak. Luther 
argumenteer dus dat 'n regsreël alleen, nie noodwendig 
geregtigheid laat seëvier nie. Billikheid, wat op redelike 
argumente berus, moet soms die botoon voer in sake van 
skuld en onskuld. Volgens Luther is die lewe 
té gekompliseerd om mense net aan abstrakte wette uit 
te lewer. Billikheid - die gesonde menslike oordeel, moet 
soms die deurslag gee in tug- en hofsake. 


Luther se standpunt oor geweldlose verset het egter ’n grens 
gehad. In Maart 1531 rig hy (WA 30(IID, 276-320; [1531] 2016h) ’n 
Waarskuwing aan sy liewe Duitsers nadat die besluite van die 
Ryksdag van Worms op 19 November 1530 in gedrukte vorm 
beskikbaar gestel is. Aangesien die keiser en die Roomse Kerk nie 
bereid was om godsdiensvryheid toe te laat nie, het hy gewaarsku 
dat dit uiteindelik tot gewelddadige verset aanleiding gaan gee. 
Hy was oortuig dat godsdienspluralisme ’n noodwendigheid was, 
en dat die weiering van hierdie reg tot geweld en teengeweld, 
met ander woorde tot oorlog, aanleiding gaan gee. Geweld teen 
die geweldenaars wat nie godsdiensvryheid wil toelaat nie, was 
vir Luther nie ’n probleem nie. Die geskiedenis vertel die verhaal 
dat Luther se profetiese woorde werklikheid geword het tydens 
die Smalkaldiese Oorlog van 1546-47." 


E 8.4. Teologiese verband: Skuld 
en skuldvergewing volgens die 
vyfde bede 


Die Suider-Afrikaanse politieke toneel word al vir eeue gekenmerk 
deur onreg en wraak, die soeke na geregtigheid en die pleeg van 
nuwe onreg. Skuld, skuldontkenning en skuldtoewysing is ’n 
daaglikse bedryf in ons wêrelddeel. Luther se uitleg van die 
vyfde bede is, merkwaardig genoeg, uiters relevant in ons situasie. 


181. Wie eerder kort, deeglike oorsigte oor Luther se verstaan van die owerheid en aanverwante 
vraagstukke wil lees, kan kyk na Härle (2017); Schmidt (2017) en Wolgast (2017). 

Dit is nie net relevant nie, maar ook skerpsinnig. Sy analise bring 
'n nuwe perspektief na die soeke na reg en geregtigheid. 


In sy uitleg van die vyfde bede van die Onse Vader in sy Klein 
en Groot kategismusse van 1529, het Luther daarop gewys dat 
alle mense daagliks sondig en van God se genadige vergifnis 
afhanklik is. Luther se waarneming van die algemene sondigheid 
van die mensdom berus op die feit dat ons tussen en saam met 
ander mense lewe - mense wat by ons gevoelens van ongeduld, 
woede en wraak wek. Nadenkende mense besef dat hulle skuldig 
voor God se gereg staan. Die enigste troos vir hulle gekwelde 
gewetens is dat God hulle om Christus wil reeds vergewe het - ja, 
voordat hulle om vergewing bid, is hulle alreeds op grond van 
God se barmhartigheid vergewe. God verwag egter dat die 
begunstigdes van sy genade, diegene wat hulle skade, geweld en 
onreg aandoen, ook sal vergewe. Dit is waar die groot uitdaging 
lê. Om Christus hierin na te volg, is nie maklik nie. Mense wat 
verontreg is en verontreg word, soek op een of ander manier 
wraak, en kry dit ook reg om wraak te neem, al is dit op ’n 
onskuldige derde party (vgl. WA 30(D, 306; [1529] 2012b:588, 
Il. 26-35; WA 30(D, 206-208; [1529] 1983:109-112). Luther het 
nege jaar tevore, in 1520, die probleem van skuld goed geanaliseer. 
Hierdie analise is uiters relevant vir die mense van Suider-Afrika 
met hulle geskiedenis wat deurdrenk is van skuld en wraak. 


In sy Kort verklaring van die Onse Vader van 1520 het Luther 
twee belangrike opmerkings oor die vyfde bede gemaak. In die 
eerste instansie wys hy daarop dat die vergewing van sondes 
teen die agtergrond van die eindoordeel verstaan moet word. 
Vergewing van sondes beteken ten diepste 'n bede dat die Here 
ons nie met sy harde oordeel sal tref nie, maar dat Hy ons in sy 
grondelose barmhartigheid tegemoet sal tree sodat ons die dood 
met gemoedsrus en vreugde kan inwag (vgl. WA 7, 226-227, 
[1520] 2012c:356, Il. 11-23). In die tweede instansie gaan hierdie 
bede, volgens Luther, om die ‘duiwel die stilswye op te lê. 
Onder ‘duiwel’ verstaan hy die 'bose naprater van hulle wat ons 
sondes opblaas' sodat ons in groter angs voor God se gerig te 

staan kan kom. Vergewing beteken dus bevryding van die 
demonisering van ons bestaan. Vergewing beteken volgens 
Luther die vryspraak van die oordrewe beskuldigings van ander. 
Trouens, dit beteken om glad nie meer ag te slaan op die gemene 
aanklagte van ons opponente nie, en om slegs oog en oor te hê 
vir die barmhartige oordeel van God. Omdat hierdie bede ook 
veronderstel dat ons ander hulle skuld sal vergewe, impliseer dit 
dat ook ons sal ophou om ander mense se sondes booswillig op 
te blaas met die bedoeling dat hulle swaarder gestraf sal word. 
Ook ons teenstanders moet in ons daad van vergewing verseker 
word dat ons nie verder hulle skuld aanblaas nie (vgl. WA 7, 227; 
[1520] 2012c:356, |. 24-358, |. 6). 


E 8.5. Oorsig 


Hierdie hoofstuk handel oor kerk en politiek in Luther se sosiale 
etiek. Daar word begin met kort stukke inligting oor die Heilige 
Romeinse Ryk van die Duitse Nasie (Luther se lewensruimte), 
die keisers en keurvorste met wie Luther te make gehad het, 
asook die Smalkaldiese Bond en die boere-opstande. Aan die 
hand van die daarstelling van Luther se geskrifte wat met opstand 
en geweld en die staatswese te make het, word daar verduidelik 
wat Luther se standpunte oor sosiaal-politieke kwessies was. 
Sy verstaan van die staatswese en sy tweeregimente-leer geniet 
besondere aandag. Die hoofstuk word afgesluit met sy uitleg van 
die vyfde bede wat relevant is vir die voortslepende politieke 
konflikte in Suider-Afrika. 

E 9.1. Inleiding 


Volgens Gunther Wenz (2015:18) behoort elke dogmatiek van 
agter na voor gelees te word. Hierdie aanbeveling geld in die 
besonder vir Martin Luther. Die kern van sy teologie is in 'sy 
eskatologie’ te vinde. Wat Luther oor die dood, die eindoordeel 
en die ewige lewe gesê het, is bepalend vir die verstaan van die 
ander aspekte van sy teologie. Om hierdie rede is die laaste 
hoofstuk ook ietwat langer as die ander hoofstukke, aangesien 
ons sy totale leer nou in 'n neutedop het. 


Luther se eskatologie kan moontlik in talle opsigte vreemd 
wees, aangesien dit 'n produk van die Laat Middeleeue is. Die 
voorstellingswêreld en die taalgebruik is ver verwyderd van die 
huidige leefwêreld. Ondanks die aanvanklike vreemdheid, bly dit 
van groot waarde. Luther se Christologiese benadering bly 
leersaam en bruikbaar. Die lesers van hierdie boek bevind hulle in 
omgewings waar die dood in talle gestaltes alewig teenwoordig 
is. Moord, selfdood, siektes, padslagtings en 'n vinnig verouderende 


How to cite: Van Wyk, |.W.C., 2019, ‘Oudword, siekte en die dood’, in ‘Martin Luther: ’n 
Inleiding tot sy lewe, denke en geskrifte’, HTS Theological Studies/Teologiese Studies, 
suppl. 13, 75(5), pp. 231-276, AOSIS, Cape Town. https://doi.org/10.4102/aosis.2019.BK91.09 

gemeenskap veroorsaak dat mense voortdurend met die dood 
gekonfronteer word. Luther se troosryke eskatologie bied baie 
om oor nate dink, pastorale werk mee te verrig en begrafnispreke 
voor te berei. 


E 9.2. Biografie 


Luther was reg deur sy lewe gekonfronteer met siekte, lyding en 
dood. Hy het alreeds as seun met siekte en dood in sy familie 
kennis gemaak deur minstens twee jonger broers aan die dood 
af te staan. Daar bestaan ’n vermoede dat hy dalk nie die oudste 
seun was nie, en dat hy daarom in die ouerhuis van 'n ouer broer 
gehoor het wat nie lank gelewe het nie (Treu 2015b). In 'n tyd 
toe die kindersterftesyfer geweldig hoog was, was Luther 
voortdurend gekonfronteer met die dood van kinders. Die 
lewensverwagting het nie veel verder as 6O jaar gestrek nie en 
daarom moes hy van die dood van talle familielede, vriende en 
kollegas kennis neem. Die dood van sy eie ouers was vir hom ’n 
smartlike ervaring. Daar word aan sy troosbriewe aan sy ouers 
in paragraaf 9.3.3 aandag gegee. Daar was talle redes vir al 
die sterftes, maar die dood weens die pes verdien spesiale 
vermelding. 


9.2.1. Die pes 


Die ‘pes’ was permanent op Luther se hakke. Wat die ‘pes’ werklik 
was, weet niemand presies nie. Oorspronklik het die woord ‘pes’, 
slegs ‘epidemie’ (‘Seuche’) beteken. Met die pesepidemie van 
1348 is daar vermoed dat nagdiere die draers van die aansteeklike 
siekte was, wat deur vlieë en muskiete na mense oorgedra is. Dit 
moes iets soos klierontsteking gewees het, met geweldige 
gevolge, aangesien een derde van die bevolkings van Europa, 
Noord-Afrika en die Nabye Ooste gesterf het. Die mense van 
daardie tyd was in alle opsigte totaal magteloos teenoor hierdie 
siekte, en die besef het ontstaan dat die mensdom slegs op grond 
van groot hervormings in godsdiens en die mediese wetenskap 

toekomstige aanslae sal kan oorleef. Luther het drie groot 
pesepidemies beleef ’n in 1505, 1511 en 1520. Hy is verder met 
'n kleiner aanslag in 1527 in Wittenberg gekonfronteer. Sy 
briefwisseling tussen 19 Augustus en 14 Desember 1527 met 
Georg Spalatin en Nikolaus Hausmann bevat heelwat inligting 
oor hierdie ramp (vgl. Riha 2015). In die tyd het Luther ook ’n 
belangrike geskrif die lig laat sien wat gehandel het oor die vraag 
of mense uit Wittenberg moes vlug en die sterwendes moes 
agterlaat? Aan hierdie geskrif word aandag gegee in Afdeling 3 
van hierdie hoofstuk. 


9.2.2. Die dood van sy eie kinders 


Luther se pynlikste ervaring met die dood, was die dood van 
sy twee dogtertjies. Sy tweedeoudste kind, Elisabeth (die 
naamgewing van die kind was na aanleiding van Johannes die 
Doper se moeder), het slegs ongeveer sewe maande gelewe 
(10 Desember 1527 - 03 Augustus 1528). Sy was 'n slagoffer van 
die pesepidemie van 1527 in Wittenberg. Sy is op 03 Augustus 
in die begraafplaas voor die ingangshek (Elstertor) begrawe. Die 
dood van hierdie kind was die eerste pyn wat Luther as vader sou 
ervaar. 'n Grafsteen in die stadskerk in Wittenberg herinner 
besoekers tot vandag aan die afsterwe van die dogtertjie. Die 
geboorte van die derde kind, Magdalena, is as trooskind en 
plaasvervanger vir Elisabeth beskou. Sy sou slegs 13 jaar lank 
lewe (04 Mei 1529 - 20 September 1542). Luther het dikwels na 
haar in sy briewe verwys. ’n Klein skilderytjie van haar het Luther 
tydens sy verblyf in Coburg (1530) staande gehou. Hy het baie 
tyd aan haar opvoeding spandeer. Sy moes saam met haar ouer 
broer Johannes die kategismus leer. Naas die onderrig deur 
private onderwysers, het Luther self tyd spandeer om haar onder 
meer musiek en Latyn te leer. Sy sterf onverwags aan 'n siekte 
wat nooit beskryf is nie, en word langs haar sussie begrawe. 
Die optekening van Luther se smart vöör en tydens haar dood in 
‘tafelgesprekke’ is van die mees aangrypende literatuur oor die 
mens Luther (vgl. Barenfanger 2015:342-343). 

9.2.3. Sy eie siekte en dood 


Luther self het sy hele lewe lank aan talle kwale en siektes gely. 
Hieroor het hy hom dikwels in briewe en tafelgesprekke uitgelaat. 
'n Mens kan maklik tot die gevolgtrekking kom dat Luther se hele 
lewe ’n lewe van siekte en pyn moes gewees het. In die lig van sy 
magdom publikasies en sy werk as dosent en kerkleier kan dit nie 
waar wees nie. Een van die probleme van die navorsing is dat 
Luther se siektes en kwale nie maklik in hedendaagse mediese 
terminologie beskryf kan word nie. 'n Ander probleem is dat die 
byna 'primitiewe godsdienstigheid' van daardie tyd vir ons baie 
vreemd is. Duiwelbesetenheid en die magiese aansteeklikheid 
van siektes is nie meer deel van die verwysingsraamwerk van 
moderne mediese navorsing nie (vgl. in Treu 2015a en Schwindt 
2013, inligting oor sy moontlike siektes). 


Luther het byna 'n vroeë dood in Schmalkalden gesterf. 
Biografies en teologies is hierdie gebeure van groot belang vir 
die navorsing. In Junie 1536 het pous Paulus Ill keurvorste en 
teoloë uitgenooi om op 23 Mei 1537 in Mantua byeen te kom vir 'n 
konsilie. Die doel van die konsilie sou wees om besluite te neem 
op grond van die bul Ad Dominici gregis curam waardeur 
die nuwe ketterye binne die Christendom uitgeroei kon word. Die 
keurvors van Sakse Johann Friedrich was van mening dat die 
Protestante nie die uitnodiging moes aanneem nie. Luther was 
egter van mening dat hulle nie summier moes wegbly nie, 
aangesien dit die indruk sou skep dat hulle skuldig sou wees. 
Na meningswisseling, gee Johann Friedrich aan Luther op 
11 Desember die opdrag om 'n reeks kort artikels op te stel waarin 
daar gestel word in watter leeraangeleenthede hulle met die 
Roomse Kerk saamstem en in watter sake hulle verskil sodat 
die artikels aan die konsilie as verweerskrif voorgelê kon word. 
Luther het Johann Agricola, Georg Spalatin en Nikolaus von 
Amsdorf uitgenooi om saam met hom aan die artikels te werk. 
Op 18 Desember kry Luther 'n ligte hartaanval, wat hom 
gedeeltelik buite aksie plaas. Hy kon egter vanuit sy siekbed 
dikteer wat opgeteken moes word. Op 27 Desember 1536 was die 

opdrag afgehandel. Enkele dae daarna versoek Luther Johannes 
Bugenhagen, Caspar Cruciger, Justus Jonas en Melanchthon om 
die kernkomitee by te staan om die teks te verbeter en te verfyn. 
Die finale teks, wat later as die Schmalkaldische Artikel? bekend 
sou staan, word dan op O5 Januarie 1537 aan die keurvors 
oorhandig. Hy besluit om ’n ‘bondsdag van Protestantse vorste 
en teoloë’ op 07 Februarie 1537 in Schmalkalden byeen te roep 
om amptelike goedkeuring aan die teks te verleen en om verdere 
strategieë te bespreek. Op 30 Januarie 1537 vertrek Luther, 
Bugenhagen en Melanchthon na Schmalkalden. In Altenburg sluit 
Justus Jonas hom by die geselskap aan. Nä drie weke, bereik 
hulle Schmalkalden op 07 Februarie. Luther het tuisgegaan 
aan huis van ’n sakeman Balthasar Wilhelm. Hierdie pragtige, 
nuwe dubbelverdiepingwoning op die markplein was egter 
klam en koud. Daardie aand het ’n niersteen losgekom, en kon 
Luther weer urineer - al was dit net die ene bloed. Nadat Luther 
genoegsaam herstel het, word die 'bondsvergadering' op 10 
Februarie geopen in die teenwoordigheid van 20 gebiedsvorste, 
die verteenwoordigers van 28 handelstede, verteenwoordigers 
van die konings van Frankryk en Denemarke, asook die pous en 
30 Protestantse teoloë. Van die begin af was dit duidelik dat 
niemand buiten Luther kans gesien het om die konsilie by te 
woon nie. Weens siekte, lewer Luther (WA 45, 11-24; [1537] 1911: 
11-24) op 11 Februarie ’n ‘huispreek’, waarin hy die Apostoliese 
Geloofbelydenis uitl&. Hy besef dat hy kan sterf, maar sé dat al is 
hy in die kake van die dood, hy danksy God se wil, nog steeds aan 
die lewe is, en dat geen gerommel in sy maag hom vir die dood 
laat vrees nie. Die volgende dag word hy weens koliek en nierstene 
nog sieker. Vir die volgende vyf dae word daar vir sy lewe gevrees. 
Intussen gaan die vergadering voort. Luther se ontwerp van 
die Smalkaldiese Artikels, is sonder enige wysiging aanvaar. 
Die volgende Sondag was Luther weer op die kansel, met ’n 
preek oor Jesus se versoeking in die woestyn (Matt 4:1-11). 


182. Die Smalkaldiese Artikels is een van die Lutherse Kerk se belydenisskrifte (vgl. Beutel 
2013 vir verdere historiese inligting). 

Op 19 Februarie versleg sy toestand dramaties. Aangesien hy nie 
in die ‘Hessiese buiteland’ wou sterf nie, dring hy daarop aan dat 
hulle Schmalkalden moet verlaat. Op 26 Februarie verlaat hy en 
sy geselskap die dorp, met allerlei medisyne in die wakis. Nadat 
nog nierstene uitgekom het, begin hy beter voel, en besef hy dat 
hy letterlik uit die dood opgestaan het. Eers op 14 Maart bereik 
die reisgeselskap Wittenberg. In die teenwoordigheid van sy vrou 
en kinders, sou Luther volkome herstel.'®® Hierdie ontmoeting 
met die dood, sou Luther laat besef het hoe belangrik sy vrou en 
kinders is. Naas die genade van God, was die liefde van vrou en 
kinders sy motivering om teen die dood te veg.'* Aangesien die 
pous besef het dat die Protestante nie sy voorgestelde konsilie 
sou bywoon nie, het hy verdere beplanning gestaak. Eers nege 
jaar daarnä, in Desember 1545, sou die Konsilie van Trente begin 
om oor die Protestantse krisis te beraadslaag (vgl. vollediger in 
Beutel 2013). 


Luther se laaste siekbed en dood is ’n verhaal van historiese en 
teologiese belang. Op 23 Januarie 1546 reis Luther met sy seuns 
Hans, Martin en Paul na Eisleben om te bemiddel in die erftwis 
van die adellikes van Mansfeld. Saam met hulle reis Johannes 
Aurifaber, sy famulus Cn mediese student in sy praktiese jaar wat 
ook as sy sekretaris opgetree het), ook Ambros Rudtfeld sy 
dienskneg, en vanaf Halle sy vriend Justus Jonas. In Eisleben is hy 
soos ’n keiser ontvang, terwyl sy gesondheid kwyn. Dáár gaan hy 
tuis by die stadsekretaris Johann Albrecht Drachstädt. Naas die 
pogings om tussen die adellikes te bemiddel, preek hy ook in die 
Andreaskerk oor Matteus 11:29 en waarsku teen die gevare van 
die Jode, Turke en die pous. Op 17 Februarie slaag hy daarin om 


183. Volgens Leppin (2019:53-55) het Luther se worsteling met die dood in hierdie tyd die 
volgende teologiese insigte vir die reformator opgelewer: Die dood is 'n gawe van God, die 
lewe is ’n stryd teen die duiwel (waarby die pous ingesluit is) en dat die troos in Christus 
genoeg bied om tevrede te sterwe. 


184. In ’n tafelgesprek (WA TR 4, 504, 4-10, Nr. 4786; [1531-46] 1916:504) vertel Luther van 
sy doodservaring by Schmalkalden. Hy stel dit dat die verlange na, en sy liefde vir sy vrou en 
kinders, hom die wil tot lewe gegee het, en dat die liefdesband van ’n gesin ’n bolwerk teen 
die dood is. 

die strydende partye tot ’n ooreenkoms te lei. Luther was egter 
té siek om die ondertekening van die ooreenkoms deur graaf 
Gebhard en graaf Albrecht by te woon. Hy gaan staan voor die 
venster en sê in Latyn: ‘In u hande beveel ek my gees, U het my 
verlos, Here God van die waarheid’ (In manus tuas commendo 
spiritum meum, redimisti me, Domine Deus veritatis’). Hy is 
tevrede om in die stad van sy doop te sterwe, en geniet ’n 
afskeidsmaal saam met sy vriende. Michael Coelius, die 
stadspredikant, sluit hom aan by die reisgeselskap om die 
sterfbed. Later kom graaf Albrecht en gravin Anna ook die kamer 
binne. Aanhoudend dank Luther God dat Hy aan hom die liefde 
van Christus geopenbaar het. Om drie-uur die oggend van 18 
Februarie neem Coelius by hom ’n geloofsbelydenis af. 'n Hele 
reeks roubeklaers kom ook die vertrek binne. Justus Jonas se 
bedoeling daarmee was om aan al dié getuies te wys dat die 
reformator nie van die laaste oliesalwing' en die 'sterfsakrament' 
gebruik gemaak het nie, maar in die Protestantse geloof, in 
vreugde, dankbaarheid en sekerheid gesterf het (vgl. Roser 
2019:12-13; Schwilk 2017:424-430). 


Na Luther se heengaan is daar vinnig gehandel. Die Roomse 
vyande was reg vir'n verdere propaganda-oorlog. Die veroordeelde 
ketter wat op sy sterfbed die sakramente van die Roomse Kerk 
verwerp het, kon net in die hande van die duiwel gewees het, en 
sou tot op die laaste met die duiwel geworstel het. Om in hierdie 
oorlog te veg moes Luther se liggaam die glans van 'n aura vertoon. 
Die lyk is gewas en 'n wit doodskleed is aangetrek. ’n 
Tekenkunstenaar uit Eisleben het onmiddellik die tevrede, byna 


85. In 1548 is leuenagtige inligting oor Luther se dood deur 'n Roomse skrywer die wêreld 
ingestuur. Hierdie onbekende outeur het hom voorgedoen as Johann Landau, 'n apteker van 
Eisleben, wat ooggetuie sou gewees het van Luther se laaste ure. Volgens dié 'berig' sou 
Luther se dokters, pas na sy heengaan, 'n poging aangewend het om hom weer aan die lewe 
e kry. Hulle sou 'n prosedure uitvoer waartydens sy ingewande uitgespoel sou word (‘Klistier 
in Duits). Dit was een metode om iemand wat aan duiwelbesetenheid gely het, van die bose 
te bevry. Die dokters sou met ander woorde die Roomse aanklag geglo het dat Luther 
'n handlanger van die duiwel was. Sou die ‘duiwel uitgewas’ word, sou hy weer kon lewe. 
Die onware berig het deur die eeue deel van die Roomse kritiek op Luther gebly. Volgens 
Birkenmeier (2012) kan daar wetenskaplik bewys word dat dit van waarheid ontbloot is. 

glimlaggende gesigsuitdrukking van Luther in sketse vasgevang. 
Die skilder Lukas Furtenagel is die volgende dag uit Halle gebring 
om 'n skildery te maak van die reformator met sy tevrede 
gesigsuitdrukking - ja, sy uitdrukking getuig van magiese 
verlossing. Lucas Cranach jr. sou Furtenagel se skildery gebruik 
om ’n wéreldberoemde skildery van Luther se lyk te maak. Dit is 
histories onseker of daar ook van Luther se gesig en hande 
wasbeelde gemaak is. Die wasbeelde wat tans in die Marktkirche 
in Halle uitgestal word, is produkte van die 17de eeu en nie 
oorspronklik nie. Justus Jonas het die keurvors, Melanchthon, 
Bugenhagen en Von Amsdorf per brief in kennis gestel van Luther 
se dood. Saam met Coelius het hy ’n noukeurige berig opgestel 
van Luther se laaste ure, wat alreeds in Maart 1546 gedruk en wyd 
versprei is. Die titel Oor die Christelike afskeid [...] van die 
eerwaardige heer, dr Martin Luther (vol. Nieden 2017:11) getuig van 
die polemiese aard van hierdie 'doodsberig'. Luther, wat die twee 
sakramente van die Roomse Kerk nie vöör sy dood wou gebruik 
nie, maar eerder in gebed, geloofsbelydenis en in die aanhoor van 
die Bybel gesterf het, het sag, sonder enige vrees en worsteling 
gesterf - en daarom kon daar geen sprake gewees het van ’n 
worsteling met die duiwel nie. 'n Laaste opmerking oor die 
aangeleentheid: Jonas wys in sy doodsberig daarop dat Luther 
hom vir ’n jaar lank intensief voorberei het op sy eie dood deur 
daaroor te praat, te preek en te skryf. Sy dood was dus nie ’n 
verrassing nie - iets wat kenmerkend is van die dood van die 
‘kinders van die duiwel (Nieden 2017:12). Op 19 Februarie 1546 is 
die liggaam na die Andreaskerk verskuif waar duisende roubeklaers 
respek betoon het. Tien burgers het die lyk in die nag opgepas. 
Justus Jonas het die volgende dag 'n strydlustige preek gelewer 
en aan Jan Hus herinner wat soos ’n 'gebraaide gans’ gesterf het, 
maar danksy Luther soos ’n ‘sierlike swaan’ verder lewe."®® Coelius 
het ook die geleentheid gekry om 'n preek te lewer, en hy het 
Luther vergelyk met die profete Elia en Johannes die Doper. Luther 


186. Vergelyk in Van Wyk (2018a), volledige inligting en beeldmateriaal oor die band tussen 
Luther en Hus, die swaan en die gans. 

is op hierdie wyse geinterpreteer as die persoon met wie die 
eindtyd aangebreek het. Hierby sou Bugenhagen later aansluit. 
Die mense van Eisleben wou hom graag in sy geboortestad 
begrawe, maar keurvors Johann Friedrich het beveel dat hy in die 
kasteelkerk in Wittenberg begrawe moes word. Op 20 Februarie is 
die kis na Halle geneem waar Jonas weer ’n preek gelewer het. Die 
volgende dag is die reis voortgesit en op 22 Februarie om nege- 
uur het 50 (65 volgens Roser 2019:15) perderuiters die 
begrafnisstoet die dorp binnegelei. Die keurvors het intussen vir 
Katharina en haar dogter in kennis gestel van die dood van hulle 
geliefde. Naas die rouproses, moes Katharina begin beplan hoe sy 
en die vier kinders sou oorleef. Alreeds in 1542 het Martin ’n 
testament opgestel waarin hy al sy besittings en die toesig oor die 
kinders aan Katharina oorgedra het. Sy het egter geweet dat dit in 
daardie tyd nie regtens toelaatbaar sou wees nie.” Die begrafnis 
was gesamentlik deur die hof van die keurvors en die Universiteit 
gereël. In die begrafnisstoet was honderde mense uit die politiek, 
universiteitswese en kerk en onder hulle die rektor van die Leucoria, 
Hieronymus Schurff, Philipp Melanchthon, Justus Jonas, Johannes 
Bugenhagen en Caspar Cruciger wat elkeen ’n bydrae sou lewer 
tydens die begrafnis. Die keurvors het die graf onder die preekstoel 
laat grawe, Johannes Bugenhagen het die begrafnisrede gehou 
terwyl Melanchthon voor die teraardebestelling in Latyn ’n 
gedenkrede (letterlik 'n ‘lyksrede’) gelewer het (vol. Kohnle 


187. Volgens Lück (2019) was daar eintlik drie testamente. Die eerste ‘testament’ (Confessio 
et Testamentum venerandi Patris nostri Dfoctoris] Lutheri) het Luther se wense in breë trekke 
verwoord. Dit is op 28 Februarie 1537 in Gotha deur Johannes Bugenhagen neergeskryf 
toe daar vrese was dat hy nie lewend uit Schmalkalden sou terugkeer nie. Die tweede of 
‘groot’ of ‘laaste’ testament is op 06 Januarie 1542 in Wittenberg opgestel, en is deur Philipp 
Melanchthon, Caspar Cruciger en Johannes Bugenhagen as getuies onderteken. In hierdie 
testament het Luther al sy besittings en die toesig oor sy kinders aan Katharina bemaak. Die 
derde ‘testament’ is 'n inskrywing in die regsafdeling van die stadsraad van Wittenberg wat 
bepaal hoe Luther se huise, plotte en plase verder benut en verhuur kan word. Nä Luther 
se dood het keurvors Johann Friedrich hierdie testamente bekragtig, behalwe Katharina se 
reg om alleen voog oor die kinders te wees. Hy het Luther se broer Jacob, die huisdokter 
Matthäus Ratzenberger, die burgermeester Ambrosius Reuter, asook Melanchthon en 
Cruciger aangewys om Katharina by te staan. Die wetgewing rakende die reg van 'n weduwee 
om alleen voog vir die kinders te wees, is eers in 1998 finaal in Sakse geskrap (Lück 2019:84). 

2019:23; Schwilk 2017:432-435). Bugenhagen het Coelius se 
argument van Luther as ‘profeet’ verder gevoer en hom 
geidentifiseer met die engel van Openbaring 14:6-7 wat die goeie 
boodskap bring en die eindoordeel aankondig. Die oudste 
beeldepitaaf Cn grafskrif in beeld) wat van ’n Luther-motief 
gebruikgemaak het, 'n werk van Lucas Cranach jr. in 1546, het 
hierdie perspektief van Bugenhagen opgeneem, en sê is die 
perspektief op Luther in die kuns verewig (vgl. Nieden 2017:13-15). 


E 9.3. Tafelgesprekke, geskrifte, 
briewe, gesange en preke 


In hierdie afdeling word gekyk na Luther se verstaan van die 
eskatologie. Daar word doelbewus uitvoerig aandag gegee aan 
enkele tafelgesprekke, troosbriewe, traktate en voorwoorde. In 
dié literatuur kom Luther se meelewende menslikheid en sy vaste 
geloof na vore. Dit gee ons 'n ander blik op Luther se eskatologie 
as wat 'n sistematiese oorsig stellig kan bied. Aangesien 
sistematisering ook noodwendig is, word enkele aanvullende 
perspektiewe uitgelig in die vertroue dat 'n gebalanseerde oorsig 
oor Luther se eskatologie voorgelê kan word. 


9.3.1. Tafelgesprekke 


Die dood van Luther se dogtertjies Elisabeth en Magdalena het ’n 
groot eksistensiële invloed op hom gehad. Die berigte oor 
Magdalena se dood wat in die vorm van 'tafelgesprekke' 
oorgelewer is, skets 'n beeld van Luther wat nie algemeen bekend 
is nie. Dit gee ook insae in sy verstaan van die dood en die lewe 
nä die dood. Die volgende aanhalings dien as goeie illustrasie vir 
hierdie stelling: 
Toe dit met die siek dogter slegter gegaan het, het hy gesê: 'Ek het 
jou baie lief. Maar as dit u wil is, liewe Vader, dat U haar wil neem, wil 
ek die versekering hê dat sy by U sal wees.” Toe het hy vir die dogter 
op die bed gevra: 'Magdaleentjie, my dogtertjie, jy wil graag hier by 
jou vader bly, maar wil jy ook graag na die Vader gaan?' Die siek 

kind het geantwoord: ‘Ja, liefste vader, net soos God wil.’ Die vader 
antwoord: Jou liewe dogtertjie! Die gees is sterk, maar die vlees 
is swak. Ek het jou so oneindig lief’ (WA TR 5, 189-192, Nr. 5494; 
[1531-46] 1919:189-192; Dithmar 2010:35). 


Toe sy vrou [by die sterfbed van Magdalena] bedroef gehuil het, het 
Luther haar soos volg getroos: ‘Dink daaraan waarheen sy op pad is! 
Sy gaan volkome geborge wees. Die vlees verval [maar] die gees haal 
asem. Die kinders het geen [ge/oofs-]bewyse nodig nie. Hulle glo 
wat ’n mens hulle vertel. Alles is vir die kinders eenvoudig; hulle sterf 
sonder angs, twyfel, aanvegting van die dood en het skaars enige pyn 
wanneer hulle die [/ang] slaap binnegaan’ (WA TR 5, 187, Nr. 5491; 
[1531-46] 1919:187; Dithmar 2010:35). 


Toe die einde vir die dogter ingetree het, het hy op die knie voor 
die bed neergeval; het bitterlik geween en gebid dat God haar moet 
verlos. Sy het toe haar gees uitgeblaas - in die hande van die Vader. 
Ook die moeder was in die kamer, maar omdat sy so gely het, was sy 
nie direk langs die bed nie. Dit het kort na nege-uur gebeur, op die 
Dinsdag vóór die 15% Sondag na Trinitatis van die jaar 1542 (WA TR 5, 
192-193, Nr. 5496; [1531-46] 1919:192-193; Dithmar 2010:35). 


Luther was nie net ’n robuuste kampvegter vir die Bybelse 
waarheid nie, maar ook ’n sagte, liefdevolle vader met ’n ‘vroulike 
hart’8® (Roser 2019:16). Die dood van sy dogters het hom diep 
geraak, aangesien hy baie lief was vir sy kinders. Dit is merkwaardig 
dat Luther se hartseer en sy troos oor 'n sterwende kind as ’n 
narratief behoue gebly het. Dit is nog meer merkwaardig om 
eskatologiese insigte te abstraheer uit die dood van ’n kind. Die 
pastorale waarde van hierdie tafelgesprekke spreek vanself. 


Vanselfsprekend was die aardse familiale bande vir Luther van 
groot belang. Belangriker is die troos dat 'n gelowige na afsterwe 
geborge by God sal wees. Luther stel die ‘tussentyd’ voor as ’n 
‘lang slaap’. Hierdie metafoor is ten diepste ’n troosmotief - die 
troos dat pa, ma en kind saam in God se teenwoordigheid sal 
lewe. Luther spits Jesus se woorde ‘dat 'n mens soos 'n kind moet 


188. Kyk in Leppin (2019:56-60) , talle aanhalings en verwysings na Luther se sagte, vroulike 
kant. 

glo’ (Mark 10:15) toe op die sterwensproses. Om met kinderlike 
geloof te sterf bevry die mens van debatvoering oor bewyse vir 
die lewe nä die dood, asook angs vir en worsteling tydens die 
dood. Luther se eskatologiese insigte berus dus onder meer op 
die ervarings met die dood van kinders. Dit sal hier onder bevestig 
word wanneer daar na die troosbriewe gekyk word. 


9.3.2. Geskrifte 


(1) In 1519 het Luther op versoek'® ’n ‘preek’ Cn kort traktaat) 
geskryf oor hoe mense hulle op die dood moet voorberei. Hierdie 
geskriffie, 'n Preek ter voorbereiding op die dood (Ein Sermon 
von der Bereitung zum sterben) bied insae in die vroeë Luther'% 
se denke oor die dood en sterfte. 


Luther het 20 stukke advies vir mense wat hulle op die dood 
wil voorberei. Hy begin sy advies aan lidmate om hul aardse 
besittings vroegtydig te verdeel sodat daar nie nä die persoon se 


189. Vroeg in 1519 het Marx Schart, ’n raadslid van die hof van die keurvors van Sakse, Luther 
versoek om ’n dokument op te stel wat handel oor voorbereiding op die dood. Luther het 
eers in Oktober tyd gevind om die skryfwerk te doen, aangesien hy besig was met die 
Leipzig-disputasie (Johannes Eck). Hy het Schart versoek om Johannes von Staupitz (1515) 
se Oor die navolging van die gewillige sterwe van Christus intussen te lees en te versprei. Met 
hierdie literatuur betree Luther die tradisie van die ars moriendi, 'n geestelike literatuursoort 
kenmerkend van die Laat Middeleeue wat handel oor die voorbereiding op die dood, en die 
kuns om goed te sterf. Hierdie literatuursoort het sy ontstaan gehad teen die agtergrond 
van die massasterftes wat deur die pes veroorsaak is. Die soort literatuur is ingelui deur die 
Fransman Jean Gerson (t 1429) se De arte bene moriendi (1403) en het 'n hoogtepunt bereik 
met die blokboeke wat tydens die sterfproses gebruik is. Die hart van die teks het te make 
met die voorbereiding op die ontmoeting met God. Die konteks het te make met die Laat- 
Middeleeuse angs en vrees vir die sonde, bose, hel en die dood. In Christus kan al hierdie 
vrese oorwin word. Heel versigtig breek Luther met die Roomse hantering van die vrese. Hy 
begin ’n totale nuwe pastorale teologie wat 'n ander benadering volg tot die hantering van 
menslike probleme. Die feit dat hierdie 'preek' 22 herdrukke beleef het, en in 1520 in Latyn, 
Deens en Nederlands vertaal is, getuig van die waardering wat daar vir Luther se poging was 
(vgl. Korsch se inleiding tot WA 2, 685-697; [1519] 2012a:47; Lasogga 2014:140-141; Leppin 
2019:50-51; Schwillus 2019). 


190. Luther was as jong teoloog sterk beinvloed deur die mistiek en die vroomheidsteologie 
van die Laat Middeleeue. Volgens Leppin (2019:51) is hierdie geskrif ’n klassieke bewys vir 
die teorie. 

dood onderling getwis sal word nie. Tweedens vermaan hy hulle 
om betyds ‘geestelik afskeid te neem’. Dit beteken dat ander wat 
hulle beledig en te na gekom het, ‘vriendelik en opreg vergewe 
moet word, as ’n laaste daad van Christelike liefde’ (WA 2, 685; 
[1519] 2012a:48, Il. 8-15). Nadat daar van die mense rondom jou 
afskeid geneem is, moet daar geheel en al op God en sy dinge 
gekonsentreer word. Volgens Luther behoort ’n gelowige uit te 
sien na die lewe na die dood. Hy vergelyk dié lewe met ’n ‘nuwe 
geboorte’. Hy sien die aardse lewe as ’n ‘nou poort’, en die lewe 
saam met Christus as “n groot ruimte gevul met vreugde’. As 
voorbereiding op die nuwe lewe, behoort ’n Christen ware berou 
te betoon oor skuld en sonde, en te bid om vergewing. Om 
verseker te word van skuldvergewing, moet die gelowige nagmaal 
ontvang. Die ontvangs van nagmaal sal mense weerhou van ’n 
aanhoudende geworstel met hul skuldgevoelens en hulle verseker 
dat die drie groot krisisse van die lewe, naamlik sonde, dood en 
hel, nie meer in hul pad staan nie (WA 2, 685-686; [1519] 2012a:48, 
l. 16-50, |. 20). Volgens Luther leer 'n mens die krag van die 
sakramente ken wanneer jy die 'teenkragte' of die 'ondeugde' 
(‘vntugent’) ken waarteen die sakramente opgewasse is. Die 
eerste teenkrag of ondeug is die ‘verskriklike beeld! van die 
dood’, die tweede is die 'menigvuldige beelde van die sonde’, en 
die derde is die ‘ondraaglike beeld van die hel of die ewige 
verdoemenis.” Binne ons verbeeldingsvlugte is hierdie drie 


191. Die gebruik van die woord 'beeld' is nie toevallig nie, en dit is belangrik om die agtergrond 
te ken. Sedert die middel van die 15de eeu is 'blokboeke' met beelde (sketse en skilderye) 
gebruik om analfabetiese sterwendes te begelei. Die hoofmotief was die geveg tussen die 
engel en die duiwel om die siel van die sterwende. Die blokboek het oorspronklik uit elf 
beelde bestaan waarin die versoekinge van die sterwende uitgebeeld is. Die elfde beeld 
het die geluksalige triomf van die engel aangedui. Pedagogies handel die beeldpare om 
die konflik tussen aanvegting en vertroosting - met die voordeel dat daar gesien kan word 
dat die duiwel en die dood verslaan word. Luther breek met die tradisie op twee maniere: 
Volgens hom begin die kuns om goed te sterf reeds vroeg in die lewe. Daar kan nie tot die 
laaste lewensuur gewag word nie. Verder reduseer Luther die elf beelde tot slegs drie (plus 
die drie troosbeelde). Die drie onheilsbeelde is sonde, hel en die dood, terwyl die drie beelde 
van heil met genade, hemel en lewe te make het. Hy laat dus aanvegtinge soos ongeloof, 
lewensvertwyfeling, ongeduld, hoogmoed en die verknogdheid aan aardse besittings buite 
berekening (Lasogga 2014:141-142; Schwillus 2019:38-39). 

voorstellings van die werklikheid iets geweldigs en daarom vrees 
ons die dood, aangesien ons by die dood met hierdie werklikhede 
in hul brutale verskrikking te make kry. Beskou vanuit die 
perspektief van die sakrament van die nagmaal, is die dood, 
sonde en hel eintlik niks nie, aangesien dit reeds deur Christus 
van hul kamstige krag ontneem is. ’n Sterwende behoort glad nie 
met dié verskrikkings te worstel nie (WA 2, 686-688; [1519] 
2012a:50, |. 21-54, 1. 11). Binne hierdie konteks maak Luther (WA 2, 
688; [1519] 2012a) dan die volgende treffende uitspraak: 
Die kuns [om te sterf] is om dit [naamlik die geworstel met die dood] 
geheel en al te laat en om jou glad nie daaroor te verknies nie. Maar 
hoe is dit moontlik? Jy moet die dood vanuit [die perspektief van] 
die lewe, die sonde vanuit die [perspektief van die] genade en die hel 


vanuit die [perspektief van die] hemel beskou, en nie toelaat dat jy 
van hierdie perspektiewe weggedryf word nie [...].” (p. 54, Il. 23-27) 


Luther verduidelik vir sy lesers dat daar geen rede bestaan om in 
angs en benoudheid te sterf nie, aangesien die genade en 
barmhartigheid van die Here veel sterker is as enige 
voorstelling van pyn, straf of verwerping wat op die sterfbed in 
die verbeelding kan opkom. Die beeld van die nagmaal moet in 
die verbeelding van die sterwende opkom, aangesien hy of sy 
dan angsloos en rustig sal kan sterwe. Sterwendes behoort nie 
op hul eie sterwe te konsentreer nie, maar eerder op die sterwe 
van Christus, aangesien sy sterwe ons van angs en vrees bevry. 
Luther raai die gelowiges aan om ook nie té veel met hul sonde 
op die sterfbed te stoei nie. Dink eerder aan die kruis, aangesien 
die kruis die heenwysing is na die genade en barmhartigheid van 
die Here! Dink eerder aan die genade as aan die sonde van jou 
bestaan! Oor die hel, óf die ewigheid van lyding, óf die verwerping 
deur God, óf die uitverkiesing'® moet 'n sterwende ook nie 


192. Luther stel: ‘Die kunst ists gantz vnd gar / sie fallen lassen / vnd nichts mit yhn handeln/ 
Wie geht aber das zu? Es geht alszo zu / Du must den tod / yn dem leben / die sund / yn der 
gnadenn / die hell /ym hymell ansehen / vnd dich von dem ansehen odder blick / nit lassen 
treyben [...].’ 


193. Daar is reeds in Hoofstuk 3, paragraaf 3.1 in hierdie geskrif aandag gegee aan sy uitspraak 
oor die uitverkiesing. 

begaan wees nie. Die genade in Christus bied genoeg sekerheid. 
Om die sekerheid van die uitverkiesing in Christus nogmaals te 
bevestig, is dit nodig vir sterwendes om die nagmaal te gebruik. 
Volgens Luther (WA 2, 693; [1519] 2012a) word daar in hierdie 
sakrament vir ons die teken gegee: 
[D]at Christus my dood in sy dood oorwin het, sy gehoorsaamheid 
my sonde in sy lyding verdelg het, sy liefde my hel in sy verlatenheid 
vernietig het. Die teken, die toesegging van my saligheid, sal my nie 


belieg of bedrieg nie; God het dit gesé en God kan nie lieg nie, nie 
met woorde en ook nie met werke nie.’ (p. 64, Il. 3-7) 


Luther (WA 2, 695-696; [1519] 2012a:68, |. 13-70, |. 19) sluit sy 
betoog oor die nagmaal af met ’n interessante, dog ongewone 
stuk vertroosting. Hy wys daarop dat gelowiges nie alleen sterf 
nie. As deelnemers aan die nagmaal is die o& van God, Christus, 
die engele, die heiliges en ander gelowiges op hulle gerig. Aan 
die nagmaaltafel kyk ons mekaar in die oë, en ons oë bly op 
mekaar gerig, selfs deur die dood heen. Hierdie onophoudelike, 
nieverbale kommunikasie is ’n troosvolle element van die nagmaal. 
As nagmaalganger sterf jy nie alleen nie. Die tafelgenote hou die 
oog op jou tot daar aangesit word aan die hemelse feesmaal. 


Ten slotte beveel Luther aan dat 'n sterwende moet bid voordat 
die laaste asem uitgeblaas word. Die Christelike gebed staan in 
die lig van die amen - die sekere wete dat God jou gebed aanhoor. 
Wat deur God gehoor moet word, is jou vreugde oor sy genade 
en barmhartigheid in Christus, wat ook aan jou geskenk word. Die 
vreugde van die geloof wat in die gebed tot uiting kom, verdryf 
die vrees vir die dood. Sonder die vrees vir die dood, kan ons ons 
liefde vir die barmhartige Heer laat blyk. 'n Mens wat met lof en 
liefde op die lippe sterwe, het die evangelie gehoor en geglo! 
(WA 2, 696-697; [1519] 2012a:68-72). 


194. Luther sê oor die nagmaal: ‘[DJas Christus leben meynen tod yn seynem tod vberwunden 
hab / seyn gehorsam / meyne sund yn seynem leyden vortilget / seyn lieb meyn hell ynn 
seynem vorlassen zustort habe / das tzeichen / das zusagen meyner selickeit wirt myr nit 
liegen noch triegen / Gott hat es gesagt / gott mag nit ligen / noch mit worten noch mit 
wercken [...].’ 

In hierdie vroe& geskrif het Luther se grondoortuigings oor die 
eskatologie reeds begin gestalte kry. Hy het ingesien dat 
eksistensiéle angste van mense nie vanuit die mens self, deur 
gerusstellende slagspreuke, oorkom kan word nie, maar dat die 
bedreigings van buite, deur 'n reddende ‘buite-mag’, Christus, 
oorkom word. Die mens moet van homself wegkyk, om Christus 
extra nos raak te sien. Sy ars moriendi kan daarom met reg die 
'bewysveld vir die reformatoriese regverdigingsleer’ (Lasogga 
2014:143) genoem word. Dit kan ook as ’n ‘kort dogmatiek vir 
leke' (Schwillus 2019:45) verstaan word. 


Daar kan met reg gevra word of hierdie stuk literatuur nog enige 
relevansie in 'n (post-moderne samelewing het? Dit het inderdaad 
wel relevansie, aangesien die beelde van bedreiging en dood wel 
verander het, maar dat ons nog steeds vanuit onsself nie in staat is 
om die angs te oorkom nie. Nog steeds is die dialektiek van 
eksistensiële nood en kruisgeloof nodig om vreedsaam te sterwe. 
In ons mediatiseerde samelewing word ons permanent aan 'n 
vloedgolf van beelde van die dood blootgestel. Ons eie sterfte, 
met 'n worsteling oor sonde, oordeel en hel, maak nie deel uit van 
hierdie storm van beelde nie. Ons sien egter hoe massas mense in 
oorloë en rampe sterf. Ons sien die lyke van hulle wat deur terroriste 
vermoor is, of wat selfmoord gepleeg het. Die vraag na ‘saligheid’, 
'hemel en ‘verlossing’ vir hierdie hordes word nie meer gevra nie, 
maar die angs en vrees vir die dood bly egter staan. In die 'Westers 
tegnologiese' deel van ons samelewing, is daar grootliks angs om 
bekwame verplegingsdienste voor sterfte, aangesien die geheime 
oor die dood tot ’n groot mate verdwyn het. Die dood word as die 
noodwendige afsluiting gesien van 'n lewe wat hopelik geluk het. 
Ondanks die wonder van tegnologie en goeie verpleging, bly die 
dood vir talle Westerlinge 'n onbegryplike en onberekenbare 
misterie. Ook die skuldvraagstuk het nie verdwyn nie. Die oënskynlik 
gelukte lewe is vol mislukkings en oordeelfoute. Die sogenaamde 
gelukte lewe is nie 'n harmonies geslote kunswerk nie. Die 
deurlopende angs om erkenning tydens die aardse lewe intensiveer 
voor afsterwe. Die angs om 'n laaste genadige oordeel is ook deel 
van die moderne mens se lewe. Ook hy en sy het angswekkende 

beelde oor die dood, en om hierdie rede kan daar nog steeds baie 
by Luther geleer word (vgl. Lasogga 2014:144-148; Roser 2019:20). 


(2) In November 1527 skryf Luther (WA 23, 323-386; [1527] 
1901) teen die agtergrond van die pesepidemie'® 'n aktuele 
geskrif Of 'n mens van die dood mag wegvlug (Ob man vor dem 
Sterben fliehen möge). Die vraag is of ’n mens, ter wille van eie 
oorlewing, uit 'n gebied mag wegvlug waar die pesepidemie 
woed? Mag jy siek en sterwende mense agterlaat in 'n gebied 
waar die epidemie woed sodat jyself aan die lewe kan bly? 
Volgens Luther het die beantwoording van hierdie vraag met die 
regte verstaan van Christelike liefde te make. 


Volgens Luther moet daar onderskei word tussen die 
verpligting van die gewone publiek (die priesterskap van 
die gelowige) en die verpligting van mense wat besondere 
ampte vervul. In die kerk is daar die amp van pastor (ons sal 
vandag van die hospitaalpredikant praat) en in die wêreld is daar 
die amp van burgermeester (ons sal vandag verwys na die 
Superintendent van die hospitaal en uitvoerende amptenare in 
die gesondheidsbedryf) wat elkeen op eie terrein verantwoordelik 
is vir pasiënte. Die owerhede (met hulle uitvoerende amptenare) 
is verantwoordelik vir die orde en welwese van die samelewing. 
Hierdie ampte is God se dienaars, en dit is sy wil dat hulle daar sal 
wees om vir die vrede en goeie funksionering van die samelewing 
te sorg. Dit is vanselfsprekend dat hierdie amptenare nie uit 
krisisgebiede mag wegvlug nie. Dit is hulle plig om daar te bly ’n 


195. Hierdie geskrif moet gelees word teen die agtergrond van die pesepidemie wat eers in 
Breslau, en toe in Wittenberg uitgebreek het. Johannes Hess, reformator van Schleswig, het 
Luther genader met die vraag, hoe gelowiges in hierdie krisis moet optree? Luther skryf die 
traktaat op ’n tydstip toe hyself siek en depressief was. In Julie 1527 wou hy graag eerder sterf. 
Die hele Universiteit van Wittenberg het uit die stad gevlug, en net Luther en Bugenhagen het 
agtergebly om die siekes te versorg. Luther se geskrif getuig nie van iemand wat heldhaftig 
wou wees nie, maar slegs aan die Woord getrou (vgl. Van Dülmen [1983] 2017:150-157). 
Volgens Aland (1991:338) moet die titel eerder weergegee word as ‘dürfe’ en nie as ‘möge’ 
nie. Nogtans meen hy dat die titel gelaat moet word soos dit sedert 1883 weergegee word. 
Almal verstaan dat dit om die vraag handel of gelowiges die stad mag verlaat, en nie of hulle 
die stad moet verlaat nie. Hierdie geskrif handel spesifiek oor die pes, maar gaan ten diepste 
oor die algemene vraagstelling of ’n mens van doodsgevaar mag wegvlug? 

net soos dit die plig van dokters en ander mediese personeel is 
om, te midde van lewensgevaarlike omstandighede, daar te bly 
en voort te gaan met hulle diens (WA 23, 338-343; [1527] 
1901:338-343). Die publiek is, in die meeste van die gevalle, 
eweneens verplig om siek en sterwende mense by te staan. Die 
rede is dat ons deur diens en plig aan mekaar verbonde is. ’n Man 
kan nie sy sterwende vrou agterlaat en vlug nie. Ouers kan dit 
ook nie aan hulle kinders doen nie. Bure het ook ’n plig teenoor 
mekaar om te help waar hulle kan. Volgens Luther is daar egter 
geen wet wat mense verhinder om te viug nie, maar die vraag 
bly: ‘wat is my plig op grond van my verpligting teenoor die 
gebod van die naasteliefde?’ (WA 23, 346, 2-15; [1527] 1901:346). 
Die vraag is dus nie wat mag ek vermy of ontduik nie, maar 
waartoe verplig die gebod van die naasteliefde my? Om te vlug 
is nie noodwendig verkeerd nie, maar die vraag is uiteindelik, 
waartoe verplig die naasteliefde my? 


Luther (WA 23, 350-356; [1527] 1901:350-356) bespreek dan 
een van die argumente van sy tyd wat nie meer vandag deel vorm 
van baie mense se verstaanshorison nie, naamlik die vraag na die 
straf van God. In sy tyd het Christene gedink dat die pesepidemie 
God se straf is en dat daar van hulle verwag word om hierdie straf 
te verduur. Niemand mag dus uit die besmette gebiede vlug nie, 
aangesien dit ’n daad van ongeloof sou wees. Hy verwerp hierdie 
argument met die teenargument dat vuur ook dikwels as God se 
straf gebruik word, maar niemand sal sé dat wanneer jou huis 
afbrand, jy in die huis moet bly om God se straf te verduur nie. 
Die normale menslike reaksie is om jou kinders te red en te vlug. 
In hierdie situasie gaan dit om wat menslike plig is en nie om in 
gehoorsaamheid straf te verduur nie. ’n Ander mening is dat 
pestilensies deur die duiwel veroorsaak word en dat 'n mens 
daarom uitgelewer is aan magte groter as jyself. Jou enigste 
redding is dat God self die bose sal oorwin. Ook binne dié 
denkraamwerk gaan dit uiteindelik om pligsontduiking - die plig 
om self te doen wat menslik moontlik is. Luther breek weg van 
die Middeleeuse fatalisme en verwag van Christene om self 
handelend op te tree, maar om tegelyk op God te vertrou. Vir hom 
gaan dit om die kombinasie van die 'vrees van die Here' en 

menslike plig. Hy (WA 23, 358, 18-20; [1527] 1901:358) sé: ‘Die 
vrese van die Here is niks anders as Godsdiens nie; Godsdiens 
[diens aan God] is ’n werklikheid wanneer mens die naaste dien. 
In die lig hiervan vermaan Luther mense om nie té vinnig van die 
pesepidemie af weg te vlug nie. Die plig tot naasteliefde is 'n 
belangriker deug as om te vlug ter wille van die behoud van die 
eie lewe. Naas die morele pligspleging is gesonde menslike 
verstand ook nodig. Aangesien die pes 'n aansteeklike siekte is, 
moet mense sorg dat kinders nie in die omgewing van peslyers 
speel nie, en die siekes moet hulle eenkant hou om te keer dat 
hulle gesonde mense aansteek. Gesonde menslike oordeel is net 
so 'n belangrike Christelike deug soos die liefde. 


Luther (WA 23, 370; [1527] 1901:370) sluit sy betoog af met 
'n vermaning oor Woord en sakrament. Die kerklike ampsdraers 
het die plig om selfs in gevaarlike situasies die Woord te 
verkondig. Siek en sterwende mense moet nooit die gevoel kry 
dat hulle uit die gemeenskap van die gelowiges uitgesluit word 
nie. Die beste manier om daarvoor te sorg is om aan sterwendes 
die nagmaal te bedien. Belangrik is egter dat die nagmaal nie 
aan 'n ieder en elk bedien sal word nie, maar slegs aan die 
gelowiges. Die nagmaal moet nie die magie en bygeloof versterk 
nie, maar diegene troos wat in Christus wil sterf (WA 23, 372; 
[1527] 1901:372). 


(3) In 1542 het Luther (WA 35, 478-483; [1542] 1923) ’n 
Voorrede tot die versameling van begrafnisliedere (Vorrede zur 
Sammlung der Begräbnislieder) geskryf. In hierdie voorrede s& 
Luther hoe ’n Christelike begrafnis moet verloop en hoe die grafte 
moet lyk. Hy begin met ’n verwysing na 1 Tessalonisense 4:13-14 
waar Paulus sê dat Christene nie treur soos diegene wat geen 
hoop het nie. Diegene buite Christus het niks waarop hulle kan 
hoop nie en gaan God se toorn en die hel tegemoet. En (WA 35, 
478, 12-16; [1542] 1923): 

Christene, daarenteen, wat deur die duur bloed van die Seun van God 

verlos is, behoort hulle daarin te oefen en moet daaraan gewoond 

raak om die dood te verag en dit as 'n diepe, sterk, soete slaap aan te 


sien; die kis as niks anders as die skoot van ons Heer Christus, of die 
paradys; die graf as niks anders as 'n sagte rusbed nie. (p. 478) 

Op voetspoor van Paulus behoort Christene die aaklige 
voorstellings van die dood uit hulle gedagtes te kry. Hulle behoort 
eerder op die vreugdevolle vooruitsig op die nuwe lewe te 
konsentreer. Aangesien die Protestantse kerke van die aaklige 
gedagtes rondom die vaevuur ontslae geraak het, moet die 
kerkgeboue waaruit die begrafnisse plaasvind, ook nie langer as 
plekke van vrees beskou word nie. Hy (WA 35, 478, 37-480, 20; 
[1542] 1923) stel dan verder: 


Ons sing ook nie treurliedere en Iydensgesange by ons dooies en 
grafte nie, maar troosvolle liedere wat handel oor die vergewing van 
sondes, van rus, van slaap, lewe en opstanding van die gestorwe 
Christene sodat ons geloof daardeur versterk en die mense tot die 
regte nadenke aangespoor kan word. Dit is dus ook noodwendig en 
reg dat ’n mens die begrafnisse eerlik hou en afhandel, tot eer van die 
vrolike artikel van ons geloof, naamlik die van die opstanding van die 
dooies [...] daartoe hoort ook dat die liggame versier en die graf met 'n 
grafsteen versier word [...] 'n mens kan die grafte ook verder eer deur 
aanhalings uit die Skrif op die grafstene aan te bring. (pp. 478-480) 


9.3.3. Troosbriewe en -gesange 


Om ander mense te troos is volgens Luther 'n opdrag van God. In 
'n brief van 07 Oktober 1534 skryf hy aan Matthias Weller ‘dat dit 
'n opdrag van God is om ander mense te troos’ (WA Br 7, 104, 6; 
Nr. 2139; [1534] 1937:104). Hy het hierdie opdrag, sy hele lewe 
lank, getrou uitgevoer. Daar bestaan konsensus in die navorsing 
oor Luther dat die troosmotief die kern uitmaak van sy ‘sielsorg’ 
of ‘pastoraat’ (vgl. Weyel 2017). 


Op 19 Mei 1530 skryf Luther (WA Br 5, 323-324, Nr. 1571; [1530] 
1934a:323-324) ’n troosbrief aan sy vriend en kollega Justus 
Jonas.’ In ’n tyd waarin talle kinders gesterf het, sterf Jonas se 


196. Justus Jonas (Jodocus Koch) lewe tussen O5 Junie 1493 en O9 Oktober 1555. Hy kom uit 
die humanistiese kringe van Erfurt. Aanvanklik studeer hy regte en word in 1516 ’n priester 
met preekreg. In 1518 behaal hy ’n doktorsgraad in die Regte. In 1519 ageer hy as rektor. In 
1520 sluit hy hom by die Reformasie aan en werk vanaf 1521 in Wittenberg. Hy vergesel Luther 
na die Ryksdag in Worms. Hy word professor in Kerkreg in Wittenberg. Op 14 Oktober 1521 

seuntjie ook. Jonas het Wittenberg op 03 April 1530, as deel van 
die afvaardiging na die Ryksdag van Augsburg, verlaat. Sy 
seuntjie is twee weke later gebore, maar sterf nä drie dae aan 
pes. Justus was nie hiervan bewus nie. Luther het Philipp 
Melanchthon (die woordvoerder van die Protestante op die 
Ryksdag) gevra om die slegte nuus aan hom oor te dra. Voordat 
Luther hierdie brief aan Jonas geskryf het, het hy op 24 April 
vanuit sy kamer in Coburg ’n kort briefie aan Jonas se vrou, 
Katharina, gestuur waarin hy sy medelye betoon het. Katharina 
(Käthe) Luther wat by die bevalling teenwoordig was, het haar 
man van die dood van die kind in kennis gestel. Katharina Jonas 
was vier keer swanger, en slegs een kind het oorleef. Luther het 
daarom besef dat Justus en Katharina Jonas tot die uiterste 
beproef is. Sy brief aan Justus was dus vir Katharina se oë bedoel. 
Hierdie brief is verder van belang omdat dit in die dae van 
politieke, kerklike en teologiese hoogdrama geskryf is. Te midde 
van al die spanning rondom die Ryksdag, moes die drie belangrike 
figure van die Reformasie aandag gee aan die dood van ’n kind. 


Die woorde waarmee Luther vir Jonas groet, is alreeds van 
groot teologiese betekenis. Op grond van Filippense 4:7 groet hy 
(WA Br 5, 323, 1-2; [1530] 1934a:323) Jonas soos volg: ‘Genade 
en vrede in die Heilige Gees, wat alle denke en gevoelens oorstyg; 
mag Christus dit aan jou skenk, my liewe Jonas.’ Hierdie woorde 
behoort voldoende te gewees het, maar ons is mense wat die 
inhoud van sulke groetwoorde medemenslik moet ervaar. Luther 
besef dat hy hierin tekort skiet. Hy is nie in staat om die belofte 
van Christus gevoelsmatig met sy vriend te deel nie. Wat hy wel 


(voetnota 196 gaan voort...) 

promoveer hy ook in die teologie en word lid van die Fakulteit Teologie. Tussen 1523 en 1533 
is hy dekaan van die Fakulteit Regte. In 1526, 1530 en 1536 ageer hy as rektor in Wittenberg. 
In 1522 trou hy met die 22-jarige Katharina uit Halle. Die egpare Jonas, Luther, Melanchthon en 
Bugenhagen het die kerklike en teologiese toneel in Wittenberg oorheers. Hy vertaal talle van 
Luther se teologiese geskrifte in Duits. In 1541 neem hy 'n beroep aan na die Marktkirche in Halle 
en voer die Reformasie däär deur. In 1543 skryf hy 'n kerkorde vir die stad Halle. Hy was ooggetuie 
van Luther se sterfte in 1546 in Eisleben. Nä die Smalkaldiese Oorlog moes hy uit Halle vlug. Hy 
sterf enkele dae na die Godsdiensvrede van Augsburg in Eisfeld (vgl. Dingel 2015:322). 

vir Jonas kan s& is dat ‘Christus se krag is in ons swakheid magtig 
(2 Kor 12:9)’ - met ander woorde, dat die krag en oorwinning van 
Christus in ons swakheid groei. Hierdie troos wil hy met Justus 
deel. Baie, gevoelvolle woorde is dus nie nodig nie, aangesien 
Christus deur die Heilige Gees ons in smart vertroos. 


Luther besef dat ongelowiges bevestiging vir hulle ongeloof 
vind in tragiese gebeurtenisse soos die dood van kinders. Daarom 
moet Jonas verstaan dat ‘alles sö moet gebeur dat die Skrif ook 
in ons lewens tot vervulling kan kom’ (WA Br 5, 323, 9-10; [1530] 
1934a:323). Dit kom dus daarop neer dat die lyding ons voorlopig 
opgelê word as noodlot, wat ons moet verduur, maar dat dit 
uiteindelik oorwin sal word. Dit klink na boedel oorgee, maar dit 
is nie, aangesien die klem op die laaste gedeelte val. Die kind wat 
in Christus gesterf het, deel reeds in die nuwe lewe ’n en sê gaan 
die Skrif in vervulling. Die verbondenheid aan die lyding van 
Christus laat die Skrif se beloftes in ons lewens van smart in 
vervulling gaan. 


3 


Luther herinner Jonas daaraan dat hy deel is van ’n 
‘troosgemeente’. Hulle almal troos mekaar in hierdie tyd van 
beproewing (die Ryksdag en die dood van die kind). Hulle troos 
mekaar op grond van die wete dat hulle beskermer nie slaap nie 
(WA Br 5, 323, 11-14; [1530] 1934a:323). In die daaropvolgende 
reéls herinner hy hom dat hy, as deel van hierdie troosgemeente, 
nogtans baie het om oor dankbaar te wees. Die belangrikste is 
dat hy ’n deugsame vrou het wat hom (en die hele Protestantse 
gemeente)” in alles bystaan. 


Luther (WA Br 5, 324, 13-15; [1530] 1934a:324) sluit sy 
troosbrief af met ’n vergelyking tussen die seuntjie en Jesus 
Christus. Hy wys daarop dat die kind gebore is en na drie dae 
gesterf het. Christus het gesterf en na drie dae gelewe. Daar 
is dus ’n tyd vir alles: 'n Tyd om te rou en 'n tyd om te jubel. 


197. Volgens Ebeling (1997:362) het Luther met die afsterwe van Katharina Jonas, in 'n brief 
aan Justus gesê dat sy verlies die hele Protestantse/Evangeliese Christendom raak. Sy was 
een van die moeders van die troosgemeente. 

Te midde van die rou moet Justus ook jubel, aangesien Christus 
ook hierdie kind aangeneem het. 


Op 15 Februarie 1530 skryf Luther (WA Br 5, 238-241, Nr. 1529: 
[1530] 1934b) ’n troosbrief in Duits aan sy liewe vader! Hans 
Luder in Mansfeld’ wat dodelik siek was. Hy bied verskoning aan 
dat hy fisiek nie langs die sterfbed kan staan nie (aangesien hy in 
Coburg moes skuil), maar vertrou dat sy predikant hom beter sal 
begelei as wat hy dit self sou kon doen. In die lig van die Vierde 
Gebod (volgens die Lutherse telling) wil hy sy dankbaarheid en 
respek teenoor sy vader betoon. Hy glo dat die Skepper hom op 
grond van sy grondelose liefde sal versterk en hom met sy Gees 
sal verlig en bewaar sodat hy met vreugde en dankbaarheid die 
leer oor Jesus Christus sal omarm en in vrede sal sterwe. Hy wys 
hom daarop dat ons in Christus 'n getroue voorspraak het wat vir 
ons plek in die Vaderhuis voorberei en dat die toekomstige lewe 
veel beter as hierdie jammerdal’ met al sy lyding en swaarkry sal 
wees. Hy verseker hom dat al sy sondes om Christus se ontwil 
vergewe is en dat hy geen vrees vir die dood moet hê nie. Hy 
verseker hom ook dat hulle mekaar weer in vreugde en 
blymoedigheid in Christus se teenwoordigheid gaan sien. Daar 
gaan net "n uur se slaap’ wees voordat hulle mekaar weer 
ontmoet. Hy sluit af met die belofte dat hy, sy vrou en al die 
Kinders vir hom en sy gade bid, en onderteken die brief as 'u 
liewe seun, Martinus Luther’. 


198. Op O5 Junie 1530 skryf Luther (WA Br 5, 351; [1530] 1934c:351) in 'n brief aan Melanchthon 
die volgende aangrypende woorde oor sy vader: 'Hans Reinicke [sy kindervriend uit Mansfeld] 
het my vandag per brief ingelig dat my liefste vader, die bejaarde Hans Luder, op Sondag 
Exaudi om eenuur in die nag van hierdie lewe afskeid geneem het. Die dood het my in diepe 
rou gedompel, terwyl ek nie alleenlik aan sy natuurlike geaardheid terugdink nie, maar ook 
aan sy hartlike liefde, aangesien my Skepper my deur hom geskenk het wat ek vandag is en 
het [...]. Ek is werklik verheug dat hy tot hier kon lewe sodat hy die lig van die waarheid kon 
sien [d.i. die evangeliese geloof]. 


199. Volgens Leppin (2019:63) moet hierdie brief ook verstaan word as Luther se 
gehoorsaamheid aan die Vierde Gebod. Dit was met ander woorde sy plig as kind om sy 
vader in sy oomblikke van angs en nood by te staan. 

Op 20 Mei 1531 (die aand nä die hemelvaart van Christus) skryf 
hy (WA Br 6, 103-106, Nr. 1820; [1531] 1936b:103-106) ’n troosbrief 
aan sy moeder, kort voor haar dood. Sy moeder kon waarskynlik 
nie lees nie, maar die verwagting was seker dat iemand dit vir 
haar sou voorlees. Uit hierdie brief is daar ook heelwat oor die 
eskatologie en sterwensbegeleiding te leer. Hy begin die brief 
aan sy moeder met die toesegging van seén: ‘Genade en vrede in 
Christus Jesus, ons Heer en Heiland! Amen. Hiermee gee Luther 
te kenne dat sy trooswoorde aan sy moeder méér is as familiale 
simpatie. Dit is niks minder as verkondiging nie. Hy maak 
verskoning dat hy nie self by haar sterfbed teenwoordig kan wees 
nie, maar bied hiermee sy ‘geestelike teenwoordigheid’ aan. Hy 
aanvaar met dankbaarheid dat sy deur die prediking en pastorale 
versorging genoegsaam vertroos is. Aangesien hulle beide 
skepsels van God is, en aangesien sy sy moeder is, is hy 'verplig 
om die troos te vermeerder'. Waarmee hy haar dan troos is ’n 
sistematiese besinning oor die dood. 


Eerstens: Op grond van God se genade weet beide van hulle 
dat haar siekte, 'God se Vaderlike, genadige roede is (Ps 44:23; 
Rom 8:36)’. Aangesien ons danksy ons sonde daagliks sterf, moet 
sy hierdie siekte met dank aanneem as genade uit die hand van 
God. Sy moet weet dat haar lyding niks is in vergelyking met die 
lyding van Jesus Christus nie. Sy lyding was erger, maar dit was 
ook ter vergewing van ons sondes. Tweedens: Sy moet weet dat 
die basis van haar saligheid en troos Jesus Christus is (Rom 9:33; 
1 Pet 2:6). Hy is die Heiland van die sondaars (1 Tim 1:4). Hy troos 
ons self met die woorde: 'Wees getroos, want kyk Ek het die 
vorswêreld met al sy mag oorwin.” Wat bedoel word, is dat 
Christus die sonde en die dood oorwin het, en daarom kan ons 
met vreugde sy troos met danksegging aanneem. Met 'alle 
sekerheid en vrolikheid kan ons met vreugde' aan die dood en die 
sonde vra ‘weet julle dan nie dat julle reeds oorwin is nie?’ met 
danksegging aanneem. 'n Mens moet na niks anders luister as na 
die woorde van ons Heiland wanneer Hy sê: 'Wees getroos, Ek 
het die wêreld oorwin! Die valse skrikbeelde van die dood en die 
leuenagtige dreigemente oor die dood moet ons daarom nie 

bangmaak nie. Hou vas aan die woorde van Paulus in 1 Korintiérs 
15:44-49! Hy vermaan sy moeder om haar op haar sterfbed met 
hierdie troosvolle gedagtes besig te hou en nie met allerlei vrese 
nie. Sy moet ook dankbaar wees oor die feit dat God haar tot 
hierdie kennis gelei het, en haar bevry het van die dwalings van 
die pous wat beweer dat ’n mens sekerheid kan verkry oor jou lot 
deur goeie werke te doen. Die God van hierdie godsdiens is ’n 
genadelose en grusame regter en tiran. Sy weet gelukkig iets 
anders, naamlik dat God ten diepste goed en barmhartig is. Sy 
ken die ‘genadestoel’ van Christus en ken God daarom nie as 
regter nie, maar as barmhartige Vader. As ‘seéls’ vir hierdie kennis 
het ons die evangelie, die doop en die nagmaal. Haar aanhoor 
van die prediking en haar deelname aan die sakramente moet 
haar met vreugde en groot genade vervul, en nie toelaat dat die 
twyfel haar oorval nie. Hy (WA Br 6, 106; [1531] 1936b) sluit sy 
brief met die volgende woorde af: 


Die Vader en God van alle troos, verleen aan u deur sy heilige Woord 
en Gees ’n vaste, vrolike en dankbare geloof sodat u dié, en alle 
ander nood, salig mag oorkom, en uiteindelik kan smaak en ervaar, 
dat dit die waarheid is wat Hy ons toebid: ‘Wees getroos, Ek het die 
wéreld oorwin en [daarom] beveel Ek jou liggaam en siel aan my 
barmhartigheid toe. Amen. Al u kleinkinders en my Kethe bid vir 
u. Sommige huil en ander eet en sê: Ouma is baie siek; mag God 
se genade met haar en ons almal wees. Amen. U liewe seun, Martin 
Luther. (p. 106) 


Op 27 November?°° 1532 skryf Luther (Schilling 2010)? 
troosbriewe aan Jonas von Stockhausen en sy gade (wie se 
voornaam hy nie geken het nie), woonagtig in Nordhausen. 
Luther verneem van ’n vriend dat Jonas die aanvegting van 
lewensmoegheid (Lebensüberdruss; taedium vitae) beleef en 


200. Luther dateer sy briewe as ‘Woensdag na die dag ter ere van Katharina’ (25 November 
1532). In daardie tyd was dit nog gebruiklik om die kalender vir die verering van die heiliges 
as tydsaanduiding te gebruik. Wanneer daar ’n belangrike datum uit die liturgiese kalender 
gebruik kon word, het Luther dit eerder gebruik (vgl. Schilling 2010:65). 


201. Ek steun op die nuwe geredigeerde tekste van Schilling (2010). Die oorspronklike 
weergawes in WA Br 6, 386-388, Nr. 1974; [1532] 1936a is nie betroubare tekste nie. 

selfdood oorweeg. Lewensmoegheid is in die Middeleeue beskou 
as 'n waarskuwingsteken (arbores) van swaarmoedigheid 
(tristitia) met die gevaar van selfdood as 'n konsekwensie van 
totale vertwyfeling (desperatio). As genesing vir hierdie 
‘geestessiekte’ bied Luther die ‘hoor van die evangelie’ aan. Net 
soos die geloof uit die hoor van die evangelie kom (fides ex 
auditu), so groei die troos uit die hoor van die Woord (consolatio 
ex auditu), danksy iemand wat dit namens God doen. Om hierdie 
rede versoek Luther (Schilling 2010:62) Stockhausen om die 
volgende te doen: ‘Bind u ore vas aan ons mond, en laat ons 
woord in u hart ingaan; op hierdie wyse sal God u deur ons woord 
vertroos en versterk” Volgens Luther moet die man se 
lewensmoegheid en selfmoordneigings teruggevoer word na die 
aanvegtings van die ‘duiwel’. Die ‘duiwel’ is vir hom die reéle mag 
wat teen die heilswil van God veg. Die ‘mag’ is lewensvyandig, en 
wil die mens van sy geloof en lewe ontneem. ‘Hy’ wil die mens 
van sy vryheid ontneem sodat die mens met homself in geveg 
gaan. Dit gebeur wanneer die mens vertroue in God verloor (vgl. 
Schilling 2010:66). Om hierdie man as pastor te help, maak Luther 
'n reeks opmerkings. Eerstens wys hy daarop dat God sy skepper, 
die God van lewe is. Hy wil dat mense lewe en dat diegene wat 
lewe wil vernietig, nie aan sy wil gehoorsaam is nie. 'n Mens moet 
ondanks die oormag van eise van die lewe, met wil en daadkrag 
lewe. Jonas Stockhausen wat swaarkry onder die eise van die 
lewe, moet teen die ‘duiwel’, die vernietiger van die lewe, in 
opstand kom, met die wete dat God hom hierin sal help. Sy beste 
raad is dat hy permanent in gebed met God sal verkeer, aangesien 
swaarmoedige mense in en deur die gebed triomfeer. Hy teken 
die brief as 'Doctor Martinus Luther' (Schilling 2010:64). Hiermee 
wil hy aandui dat hy kenner van die Woord is en met gesag vanuit 
die Woord troos aanbied. 


Die kort briefie wat hy (Schilling 2010:64) gelyktydig aan 
Stockhausen se vrou geskryf het, bevat praktiese raad. Hy raai 
haar aan om gedurig by haar man te wees en om aanhoudend 
met hom te praat. Eensaamheid is die stekste gif vir swaarmoedige 
mense. Sy moet hom laat lag deur voortdurend te skerts oor die 

fasette van die lewe. Sy moet egter onthou dat sy ‘God se 
oogappel is - iemand wat op ’n besondere wyse namens God 
optree. Sy moet dus nie vir een oomblik twyfel aan God se 
ondersteuning nie. Die twee briewe, die eerste as ‘kerugmatiese 
pastoraat’ en die tweede as ‘praktiese raadgewing’ moet as 'n 
eenheid gelees word. Die twee aspekte hoort saam. Duidelik het 
Luther ‘sukses’ met hierdie strategie gehad, aangesien Jonas von 
Stockhausen moedig gestry het en die ‘depressie’, op grond van 
die vertroosting van die evangelie, tot die einde beveg het. 


9.3.4. Preke 


Hoe Luther oor die dood en die lewe na die dood gedink het, 
word die beste in sy preke uitgespel. Drie preke is gekies waarin 
Luther se kernoortuigings na vore kom. (1) Die eerste preek (WA 
32, 39-47; [1530] 1906:39-47) is op Paassondag, 17 April 1530, in 
die vesting Coburg gelewer. Alhoewel dit nie in die bronteks 
aangedui word nie, moes die preek uit Lukas 24 en/of ’n parallelle 
teks gekom het. Luther verwys slegs na die vreugde van die 
eerste ooggetuies van die leé graf en diegene wat die opgestane 
Heer ontmoet het. Luther het geen belangstelling getoon in 
vraagstellings wat met die historiese betroubaarheid van hierdie 
verhale verband hou nie. Sy belangstelling was eksistensieel van 
aard. Blote kennisname van die historiese inligting is vir Luther 
nie voldoende nie. Hy (WA 32, 39, 19-24; [1530] 1906:39) wil weet 
hoekom hierdie inligting ‘vir my en vir jou nuttig en dienlik is, en 
hoe ons hierdeur gehelp en geadviseer’ kan word? Vir Luther wys 
die opwekking van die gekruisigde heen na die oorwinning oor 
die ‘sonde, dood, duiwel en al die boosheid van hierdie wêreld’. 
Op hierdie 'nut' van die opstanding wil Luther konsentreer. Vir 
Luther is die 'duiwel' die 'vors van die dood'. Hy stoot mense oor 
die afgronde van die sonde, en kan hulle selfs in die hel laat 
beland. Christus self was ook 'n slagoffer van die wurggreep van 
die duiwel. Ook Hy was bestem vir die ewige dood. Christus is 
egter die Heer oor die duiwel, sonde, dood en hel 'n en daaroor is 
daar vreugde by sy volgelinge. Christus se oorwinning oor hierdie 

magte van die dood het, volgens Luther, nie met geweld te make 
nie, maar met ‘reg’. Luther verduidelik die stryd tussen Christus 
en die magte van vernietiging in terme van ’n regstryd. Christus 
het die duiwel aangekla en voor die Regter gedaag. Die duiwel 
moes verduidelik waarom hy die Seun van God wat lewe wil skep, 
tot die ewige dood wou laat veroordeel. Op grond van die feit dat 
die duiwel die regsargument verloor het, moes hy sy heerskappy 
en mag prysgee. Hy het dus geen reg meer om ons as mense tot 
die dood toe te wurg nie. Die opstandingsfees is dus die fees van 
die triomf van Christus se reg - sy reg om ons te laat lewe. Danksy 
Christus se regsoorwinning is daar lewe in plaas van die dood, 
genade in plaas van die heerskappy van die sonde en hemel in 
plaas van hel. Ook die sonde was in ’n regstryd met Christus 
gewikkeld. Dit het Christus voor Pilatus aangekla. Onder die 
sonde waarvan Hy aangekla is, was die ewige geregtigheid egter 
versteek. Christus se geregtigheid kon die regstryd oorleef. 
Pilatus se strafoplegging kon dus nie die laaste woord gewees 
het nie. Christus se regsoorwinning oor die aanklagte van die 
duiwel, sonde en die dood is die rede vir die vreugde van die 
kerk. Paasfees is dus die viering van Christus se regsoorwinning 
oor die magte van vernietiging. Op Paasfees is daar eintlik niks te 
doen nie. Die boodskap van Christus se oorwinning moet aanvaar 
en gevier word. Die geskenk moet in dankbaarheid aangeneem 
word; dit moet nie eers handelend geskep word nie. Die 
opstandingsboodskap word deur die prediking aangebied, en dit 
moet met die hart aanvaar word. Dit is 'n geskenk, en vir 'n 
geskenk word nie betaal nie (ook nie betaling in die gestalte van 
goeie werke nie). 


(2) Die tweede ([1532] 1991:177-183) is ’n preek op Paasaand, 
31 Maart 1532, oor 'n gedeelte van die Apostoliese Geloofbelydenis. 
Luther behandel die uitsprake oor die ‘neergedaal het na die hel’ 
en ‘op die derde dag opgestaan het uit die dood’ as twee 
onlosmaaklike aspekte. Luther begin sy preek deur te stel dat hy 
nie geleerd oor Christus se 'hellevaart' wil probeer praat nie, 
aangesien hierdie misterie nie met die menslike verstand verklaar 
kan word nie. Hy wil dus eerder soos ’n kind daaroor praat - dit 

beteken - wat Christus vir ons däär in die hel gaan doen het. Die 
‘hellevaart’ van Christus beteken dat Christus getoon het dat Hy 
Heer is oor die hel en die duiwel. Die Heer, Christus, het die mag 
wat hulle oor mense het, finaal gaan breek. Hoe Christus dit 
gedoen het, is nie ter sake nie; dis belangrik dat daar geglo word 
dat Christus dit vir ons gedoen het. Die geloof moet die angs en 
vrees vir die bose verdryf sodat daar in vryheid gelewe kan word. 
In die tweede gedeelte van die preek, konsentreer Luther dan op 
die opwekking van Christus uit die dood. Hierdie artikel is vir hom 
die hart van die Christelike geloof. Hy verwys na Romeine 4:25; 
Efesiérs 2:5 en 1 Tessalonisense 4:14 wat oor die samehang van 
sonde, dood en opstanding handel. Weereens beklemtoon Luther 
dit dat Christus die dood ‘vir ons’ oorwin het. Die implikasie is 
dat die ewige lewe vir ons alreeds begin het. Hy moedig die 
gemeente aan om hulle beeld van die dood en begraafplase 
dienooreenkomstig aan te pas. Hulle moet ’n tuin sien van vrolike 
mense wat vreugde in die lewe vind. Hy argumenteer verder dat 
aangesien Christus, as die hoof van die kerk, alreeds in die hemel 
is, die lidmate moet weet dat hulle alreeds halfpad in die hemel is. 
Die belofte van die nuwe lewe gaan eers later in volle vervulling, 
maar dit is alreeds ’n werklikheid. Daar moet geglo word dat 
dieselfde God wat Christus uit die dood opgewek het, ons ook uit 
die dood sal opwek. In sy laaste argument verwys hy na die 
betekenis van die doop. Danksy die doop, aldus Luther, het die 
gelowige alreeds begin met die opstanding. Danksy die doop 
deel lidmate reeds in die dood en die opwekking van Christus. 
Danksy die doop kan lidmate reeds juig oor hulle deelname aan 
die tuin van lewe. Elke dag staan hulle alreeds op om aan die 
belofte van die ewige lewe deel te hé. 


(3) Die derde preek (WA '17(D, 264-268; [1527] 1927b: 
264-268) waaraan aandag gegee word, is ’n ‘feespostille’ van 
1527 wat oor die tien maagde (Matt 25:1-13) handel. Dit handel 
dus oor die onverwagse wederkoms van Christus. Luther 
beklemtoon ’n paar belangrike sake wat kenmerkend is van sy 
'eskatologie'. Die eerste handel oor die dialektiek van genade en 
toorn. Die vyf verstandige meisies het genade gevind, terwyl die 


259 


Oudword, siekte en die dood 


vyf onverstandiges met die gebrek aan genade verder moes 
lewe. Die tweede het met sy verstaan van die ‘koninkryk’ te make. 
Onder ‘koninkryk’ verstaan hy nie ’n plek of ’n sosiaal-politieke 
toestand nie, maar waar daar sprake is van die evangelie, geloof, 
hoop en liefde. Die vyf wyse maagde versinnebeeld deelname 
aan die ‘koninkryk’. Die vyf onverstandiges versinnebeeld vir hom 
diegene, binne die koninkryk, wat goeie werke wil doen sonder of 
buite die Christelike geloof - met ander woorde hulle wil goed 
doen, slegs ter wille van menslike erkenning. Vir Luther 
versinnebeeld die 10 maagde dus die twee groeperings in die 
Christendom - die evangeliese Christene en die volgelinge van 
die pous. Die eerste groepering vertrou slegs op die genade van 
die barmhartige God, terwyl die tweede groepering op hulle 
eie voortreflikheid vertrou. Sy laaste opmerking konsentreer op 
die feit dat al die meisies aan die slaap geraak het. Almal het in 
die sonde versink. Die verskil is egter dat vyf van hulle op die 
vergewing van Christus gesteun het. Die gebed om vergewing en 
genade is dus die finale woord in die lig van die komende 
eindoordeel. 


E 9.4. Sistematiese opheldering van 
enkele eskatologiese vraagstukke 


9.4.1. Die dood as ‘slaap’ 


Luther deel die tradisioneel dualistiese mening dat liggaam en 
siel by die dood geskei word. Hy het egter besef dat hierdie 
mening nie kritiekloos nagepraat kan word nie In die 
‘Promosiedisputasie van Petrus Hegemon’ (1545) het hy (WA 
39(ID, 354, 10-15; [1542] 1932) krities gevra: 
[By die dood] keer die gees terug na die Here. Dit leer die ganse kerk, 
naamlik dat siel en liggaam by die dood geskei word, maar dit is ’n 


ander vraag of die liggaam en die siel geheel en al onderskeie dinge 
is [...].207 (p. 354) 


202. Luther vra: ‘Spiritus redit ad dominum. Hoc tota ecclesia dicit, et quod in morte separator 
anima a copere. Sed alia quaestio est, an corpus et anima sint distinctae res [...].’ 

Dit is hierdie kritiese vraag wat Luther by die beeldspraak 
uitgebring het dat die gestorwene tussen hemel en aarde ‘slaap’, 
en by die wederkoms nuut opgewek sal word. Die dooies sal by 
die opwekking nie weet hoe lank hulle geslaap het nie, en daarom 
kon hy (WA 17(D, 235, 16-20; [1525] 1927a) op Sondag Judica, 
oor Johannes 8 sé: 


Daarom word die dood in die Skrif 'n slaap genoem. Net soos niemand 
weet wat met hom gebeur wanneer hy aan die slaap raak nie, weet hy 
ook nie wanneer hy opgewek is nie. Daarom sal ons ewe skielik op die 
jongste dag opstaan, sonder om te weet hoe ons in die dood gekom 
het of wat daar gebeur het.?° (p. 235) 


Dit kan nie betwis word dat Luther wel die leer oor die liggaam- 
siel-dualisme ondersteun het nie. Hy het dit egter anders as die 
skolastiek begrond. Hy het dit streng teologies gedoen. In die 
kerkpostille oor Johannes 1:1-14 van 1522 skryf hy (WA 10(1/1), 
200, 6-8; [1522] 1910a): 


[D]iegene wat glo en Hom ken uit wie hulle lewe, sterf nooit nie, maar 
die natuurlike lewe word tot in die ewige lewe gestrek, met die gevolg 
dat die dood nooit gesmaak sal word nie, soos dit in Johannes 8[:25] 
gestel word: ‘Wie aan my woord vashou, sal die dood nooit smaak 
nie’. (p. 200) 


In 'n preek oor Lukas 7 uit die jaar 1533 stel hy (WA 37, 149, 19-21: 
[1533] 1910b) dit weer soos volg: 


Wanneer ons dood is, is ons vir Hom [God] nie dood nie, aangesien 
Hy nie ’n God van die dooies is nie, maar die God van Abraham en 
andere wat lewe, soos wat dit in Matteus 22 [vers. 32] staan dat hulle 
nie dood is nie, maar vir my lewe.?%* (p. 149) 


203. Luther se eie woorde: ‘Drumb heyst auch der tod ynn der schrifft eyn schlaff. Denn gleich 
wie der nicht weys, wie yhm geschicht, wer eynschlefft und kompt zu morgen unversehens, 
wenn er auffwacht. Also werden wyr plötzlich aufferstehen am Jüngsten tage, das wyr nicht 
wissen, wie wyr ynn den tod und durch den tod komen sind.’ 


204. Luther sé: ‘Quando sumus mortui, non sumus mortui coram eo. Quia ipse non est deus 
mortuorum, sed deus Abrahae etc. qui vivunt, ut Matth. 22 q.d. non sunt mortui, sed vivunt 
mihi? 

In sy Genesisvoorlesing maak hy (WA 43, 481, 32-35; [1538-42] 
1912) die volgende insiggewende opmerking by hoofstuk 26: 
24-25: 
Hy [God] praat in alleenheid met die mens. Waar ook al en met wie 
God praat, of dit in toorn en/of genade is, dit is beslis onsterflik. Die 
persoon van die redevoerende God en die Woord maak dit duidelik 


dat ons sodanige skepsels is met wie God tot in ewigheid en op ’n 
onsterflike wyse wil praat.?° (p. 481) 


Luther argumenteer dus dat God sy gesprek met sy skepsels nie 
wil beéindig nie, en dit kan selfs die dood nie verhinder nie. Daar 
is dus nie ’n moontlikheid dat daar tussen die dood en die 
wederkoms geen gesprek tussen God en die gelowige skepsel 
kan wees nie - en daarom kan daar nie sprake wees van ’n 
‘sieleslaap’ by Luther nie. Hy het dalk wel die terminologie van die 
skolastiek hier en daar gebruik, maar nie die leer oorgeneem nie. 


Luther verstaan die ‘sieleslaap’ nie eng individualisties nie. 
Ook in hierdie opsig breek hy weg van die skolastiek. Hierdie 
aspek van sy eskatologie het ook ’n sosiale dimensie. Dit is 
nie vreemd nie, aangesien ons hierdie sosiale verstaan van 
die eskatologie ook elders teëgekom het: Die oë van die 
nagmaalgangers bly op mekaar gerig - selfs tot in die hemel (vgl. 
par. 3.2). By die dood van ’n geliefde is die treurende ingebed in 
die kerk as ‘troosgemeenskap’ - en hierdie ‘troosgemeenskap’ 
leef voort tot in ewigheid (vgl. par. 3.3). In die voorwoord van ’n 
geskrif van die gestorwe Urbanus Rhegius (1542), skryf Luther 
oor hierdie sosiale dimensie van die lewe direk na die dood. 
Hy argumenteer dat Urbanus gewoon binne ‘hemelse 
gemeenteverband' voortgaan met sy verkondigingstaak. Hy 
(WA 53, 400, 14-19; [1542] 1920) stel: 


Daarom moet ons weet dat ons Urbanus wat standvastig in die ware 
aanroeping van God en in die geloof in Christus gelewe, en die kerk 
getrou gedien het, en die evangelie met die kuisheid en vroomheid 


205. Luther se opmerking: ‘Cum solo homine loguitur. Ubi igitur et cum quocunque loguitur 
Deus, sive in ira, sive in gratia loquitur, is certo est immortalis. Persona Dei loquentis et 
verbum significant nos tales creaturas esse, cum quibus velit logui Deus usque in aeternum 
et immortaliter’ 

van sy wandel ge&er het, salig is en die ewige lewe, sowel as die ewige 
vreugde in die gemeenskap met Christus en die hemelse kerk ervaar, 
waar hy tans heel duidelik leer, waarneem en hoor, in ooreenstemming 
wat hy hier [op aarde] in die kerk volgens die Woord van God gedoen 
het.?° (p. 400) 


Luther het wel hier en daar na die dood as ‘sieleslaap’ verwys, 
maar dit beteken nie dat hy dit met die skolastiek eens was nie. 
Luther het probeer om aan die veelkantigheid van die Nuwe 
Testament reg te laat geskiet. Die kern van sy leer kom neer op 
die oortuiging dat die band tussen God en mens nie by die dood 
ophou nie ’n juis aangesien God nie die gesprek met die mens by 
die dood staak nie. Dit moet egter gesé word, wel wetende dat 
die koninkryk nog nie finaal aangebreek het nie. In die lig hiervan 
moet daar ook ’n paar gedagtes oor die laaste oordeel en die 
regverdiging deur die geloof gewissel word. 


9.4.2. Die laaste oordeel en die 
regverdiging deur die geloof 


Die laaste oordeel het in die jong Luther se teologie ’n sentrale 
plek ingeneem. Dit kan dalk lyk of die belangrikheid van hierdie 
tema vir Luther algaande afgeneem het, maar dit is nie waar nie. 
Dit is wel waar dat daar in die K/ein kategismus slegs terloops aan 
hierdie tema geraak is, maar talle aspekte van sy teologie kan nie 
verstaan word sonder die verwysings na die laaste oordeel nie. 
Hierdie tema is ’n grondliggende bestanddeel van sy teologiese 
denke (Danz 2013:133). 


Ook ten opsigte van hierdie tema sluit Luther by die tradisie 
aan. Hy bely saam met die kerklike tradisie die volgende oor die 
eindtyd (WA 26, 509; [1528] 2012b): 


206. Luther argumenteer: ‘Quare et Urbanum nostrum, qui in vera invocatione Dei et fide 
Christi assidue vixit et fideliter servivit Ecclesiae et Euangelium castitate et pietate morum 
ornavit, sciamus beatum esse et habere vitam et laeticiam aeternam in societate Christi et 
Ecclesiae coelestis, in qua nunc ea coram discit, cernit et audit, de quibus hic in Ecclesia iuxta 
verbum Dei disseruit.’ Hierdie woorde volg op ’n verwysing na Openbaring 14:13: ‘... salig is 
diegene wat van nou af in die Here sterwe’. 

Ten slotte glo ek aan die opstanding van al die dooies op die jongste 
dag; die vromes [gelowiges], sowel as die booswilliges [ongelowiges], 
sodat elkeen aan sy eie lyf kan ervaar wat hy verdien, sodat die 
vromes tot in ewigheid met Christus kan lewe en die booswilliges vir 
ewig saam met die duiwel en sy engele kan sterwe. Ek deel nie die 
mening dat selfs die duiwel uiteindelik in die saligheid sal deel nie. 2% 
(p. 568, Il. 25-30) 


Hy glo dus aan die algemene opstanding en die dubbele uitgang 
van die geskiedenis, maar verwerp die gedagte van die 
‘alversoening’ of die verlossing van almal (insluitend die duiwel). 
Luther het egter nie by die tradisionele uitleg van die Christelike 
hoop stilgestaan nie. Hy het met verskeie innoverende gedagtes 
die nadenke oor die eskatologie verryk. Die een aspek wat hier 
vermelding verdien, is Luther se verstaan van God se gerigsdaad. 
Hy stel God nie voor as ’n wreedaardige monster wat mense wil 
vernietig nie, maar as ’n regter wat mense oorlaat aan die 
konsekwensies van hulle eie wil en besluit. Na aanleiding van 
Romeine 2:15 het Luther, so vroeg as in sy eerste voorlesing 
oor Romeine in die jare 1515-1516, die volgende insiggewende 
opmerking oor die God van die eindoordeel gemaak. 
Hy ([1515-1516] 1960) sé: 


So sal God ook alle mense se diepste gedagtes op grond hiervan 
oordeel; wanneer ons binneste [geheime] onthul word, sodat daar 
geen moontlikheid meer is om na een of ander verskuilde hoekie 
te vlug nie, maar dit word onafwendbaar voor alle o& ontbloot en 
sigbaar gemaak, soos wat God sal wil sé: ‘Kyk Ek oordeel jou nie, Ek 
ondersteun slegs jou oordeel oor jouself, en bekragtig dit. Aangesien 
jy nie anders oor jouself kan oordeel nie, kan Ek dit ook nie doen nie. 
Daarom verdien jy volgens die getuienis van jou eie denke en gewete, 
óf die hemel of die hel.’2°8 (p. 115) 


207. Luther bely: ‘Am letzten gleube ich die aufferstehung aller todten am luengsten tage / 
beyde der frumen vnd boesen / das ein iglicher daselbs empfahe an seinem leibe / wie ers 
verdienet hat / Vnd also die frumen ewiglich leben mit Christo / vnd die boesen ewiglich 
sterben mit dem teuffel vnd seinen engeln / Denn ichs nicht halte mit denen / so da leren / 
das die teuffel auch werden endlich zur seligkeit komen.’ 


208. Luther argumenteer: ‘/deo et Deus secundum easdem omnes ludicabit et reuelabit 
intima nostra, ita vt intorsum et intimius fugiendi non sit locus. Sed necessario nuda erunt 
omnibus et aperta, Vt si diceret Deus: Ecce ego te non ludico, Sed tuo de te ludicio assentior 

Luther het ook tot 'n groot mate weggebreek van die apokaliptiese 
voorstellingswêreld waarin die 'eindoordeel verpak is. As die 
grondlegger (Barth 2009:504) van die teenwoordige eskatologie 
Cpräsentische Eschatologie') kon Luther die verstaan van 
motiewe soos ‘hemel’ en ‘hel’ eksistensieel uitlê, en sodoende 
verhoed dat die debat oor die eskatologie vervlak tot 'n debat 
oor wêreldbeelde. In hierdie verband staan sy argumente oor die 
‘gewete’ sentraal. Volgens Luther (WA 10(III), 191-192; [1522] 
1905:191-192) 'slaap' die gelowige in die 'skoot van Christus’ en/of 
die 'skoot van Abraham' tot en met die eindoordeel. Met dié 
metafoor bedoel hy dat die gelowige, vanweë die aanname van 
die Woord, veilig in die 'skoot van Christus' bewaar word tot en 
met die eindoordeel. Die gelowige word met ander woorde nie 
weens die dood en begrafnis van Christus geskei nie. Die 
ongelowige word egter, weens die verwerping van die Woord, nie 
op dieselfde wyse bewaar nie. In die graf het diegene geen 
eenheidsband met Christus nie. Na aanleiding van die gelykenis 
van die ryk man en Lazarus, stel Luther (WA 10(IID, 192, 12-18; 
(1522) 1905) die volgende: 


Die ryk man se liggaam is beslis nie in die hel begrawe nie, maar in 
die aarde. Daar moet egter ’n plek wees waar die siel sonder enige 
berisping kan wees; en dit kan nie 'n plek vir die liggaam wees nie. 
Daarom oordeel ons dat hierdie ‘hel’ die bose gewete moet wees, wat 
sonder geloof en Gods Woord is, waarin die siel begrawe is en daar 
bly tot by die jongste dag, wanneer die mens met liggaam en siel in 
die ware liggaamlike hel gestoot sal word.?° (p. 192) 


Die skeiding van die Woord binne die gewete loop dus uiteindelik 
uit in die ‘hel’ - en ‘hel’ is die gebroke band tussen mens en God. 


(voetnota 208 gaan voort...) 
et confirmo, cum aliter tuipse de te non possis ludicare, ideo neque ego. Ergo tuis testibus 
cogitationibus et conscientia dignus es Vel celo vel inferno.’ 


209. Luther argumenteer: ‘Denn des reychen leychnam ist on zweyffel nicht ynn die helle, 
Bondern ynn die erden begraben. Es muß aber eyn ortt seyn, da die seele seyn kann unnd 
keyne ruge hatt, der selbe kan nicht leyplich seyn. Darumb achten wyr, dieße helle sey das 
böße gewissen, das on glawbe und Gottis wort ist, ynn wilchem die seele vergraben ist unnd 
verfasset biß an iungsten tag, da der mensch mit leyb und seele ynn die rechte leypliche helle 
verstossen wirtt.’ 

Die ‘gewete’ is vir Luther die plek waar die eindoordeel plaasvind 
en waar die lot van hel en hemel bepaal word, aangesien hy 
‘gewete’ verstaan as die antropologiese plek waar die verhouding 
tot God bepaal word. Die ‘gewete’ is vir hom die ‘eksentriese, 
forensiese instansie’ waar die oordeel oor geloof en ongeloof 
gevel word (Slenczka 2015:258). ‘Gewete’ is by Luther nie die 
‘handelingsbegeleidende instansie’ (conscientia antecedens) nie, 
maar die instansie waar die oordeel voltrek word oor volbragte 
handelinge (conscientia subsequens). In die lig hiervan praat 
Luther dikwels van die ‘geknelde gewete’ en die ‘gewete wat rus 
vind’. Die gewete vind rus wanneer die boodskap van vergewing 
gehoor en aanvaar word, en die gewete bly ongetroos wanneer 
die belofte van verlossing verwerp word. As illustrasie, 'n verdere 
aanhaling uit die preek oor Lazarus en die ryk man (WA 10(ID, 
192, 18-23; [1522] 1905): 
Net soos wat Abraham se skoot God se Woord is waarin die gelowiges 
deur die geloof rus, slaap en bewaar word tot by die jongste dag, sê 
moet, omgekeerd, die hel däär wees waar God se Woord afwesig is, 
waarheen die ongelowiges weggestoot word tot by die jongste dag: 


Dit kan niks anders wees as 'n leë, ongelowige, sondige, bose gewete 
nie.” (p. 192) 


Luther se gebruik van die woord ‘gewete’ is dus baie uniek en 
moet nie met die hedendaagse betekenisse verwar word nie. 
‘Gewete’, volgens Luther, het met die posisie voor God te make in 
die lig van die aansprake van die wet. Die ‘gewete’ kan dus 'hemel' 
of ‘hel’ wees. Die ‘gewete’ ervaar óf die toorn van God, óf die 
genade van God. Op grond van geloof en/of ongeloof kan 'n mens 
in jou ‘gewete’, of in jou diepste wese, alreeds hemel en/of hel 
smaak. Die hemel en die hel is dus nie verborge ruimtelike plekke 
nie, maar die oordeel wat die ‘gewete’ aanhoor oor instemming 
tot die evangelie of verwerping van die evangelie. Die ‘gewete’ 


210. Volgens die moderne weergawe van Slenczka (2015:259) sê Luther: ‘Denn gleich wie 
Abrahams Schoß Gottes Wort ist, darinnen die Gläubigen durch den Glauben ruhen, schlafen 
und bewahrt werden bis an den Jüngsten Tag, so muss ja umgekehrt die Hölle da sein, wo 
Gottes Wort nicht ist, wohin die Ungläubigen verstoßen sind bis an den Jüngsten Tag: Das 
kann nicht anders als leeres, ungläubiges, sündiges, böses Gewissen sein.’ 


266 


Hoofstuk 9 


beleef nou alreeds öf die barmhartigheid, öf die toorn van God - 
en so is die ‘gewete’ óf ’n getrooste gewete, óf 'n verskrikte 
gewete; en hierdie gewete bepaal ‘hemel’ en ‘hel’ (vgl. in Joest 
1967:335-347, talle verwysings). Met hierdie argumentvoering 
het Luther weg die apokaliptiese voorstellingswéreld gebreek 
en sê nuwe weë in die teologie geopen (Danz 2013:134). 


N 9.5. Teologiese verband: 
Herinneringskultuur 


Luther verdien om onthou te word - ook byna 500 jaar nä sy 
dood - in 'n wêrelddeel geografies, kultureel en polities ver 
verwyderd van Duitsland. Hy bly die vader van die Protestantisme, 
en sonder basiese kennis oor sy lewe en werk gaan ons in ’n 
tradisielose Christendom verval, wat gaan sukkel met fundamentele 
geloofsvraagstukke. Die vroeë Duitse herinneringskultuur bied 
baie stof tot nadenke. 


Luther se kollegas, bondgenote, familie en vriende het direk 
na sy afsterwe begin met die proses om sy lewe en werk in 
gedagtenis te hou. Die Europese herinneringskultuur het, danksy 
al hierdie pogings, aan nuwe dimensies gewen. Sekere pogings 
om Luther lewend te hou in die gedagtes van mense is 
prysenswaardig en leersaam. Ander pogings het weer heeltemal 
skeef geloop, tot groot skade van die Reformasie en die Duitse 
volk. Hier word aandag gegee aan 'n seleksie van voorbeelde 
uit die Lutherse herdenkingsgeskiedenis wat leersaam kan wees 
vir Afrikaanssprekende mense. 


9.5.1. Melanchthon se lyksrede 


Daar is in die loop van 500 jaar duisende boeke oor Luther en 
sy nalatenskap geskryf. Dit is vanselfsprekend onmoontlik om 
binne die ruimte van enkele bladsye reg te laat geskied aan die 
uitgebreide navorsing oor Luther in hierdie verband. Ek oordeel 
dat die eerste huldeblyk aan Luther, nie net van historiese belang 
is nie, maar ook van aktuele belang. Om die rede lei ek hierdie 
gedeelte in met Philipp Melanchthon ([1546] 201b) se 

huldigingsrede tydens Luther se begrafnis. Niemand het Luther 
beter geken as Melanchthon nie, en daarom is sy oordeel oor 
Luther se lewe en werk van besondere historiese en akademiese 
waarde. 


Melanchthon begin deur te stel dat hy nie ’n lofrede oor Luther 
wil lewer nie, maar sy bydrae, as werktuig van Christus, tot die 
leiding van die kerk, wil aantoon. Hy wys daarop dat mense wat 
wérelds oor die lewe dink, glo dat alles maar blindelings en 
toevallig gebeur. Gelowiges glo egter dat die kerk deur God gelei 
en bewaar word, en dat Hy dus sorg dat daar begaafde mense 
kom wat die kerk volgens sy wil kan lei - en een van hulle was 
Martin Luther. Die taak van Luther, die uitverkorene, was om die 
kerk terug te lei na ware aanbidding, die Skrif reg uit te lê en om 
die evangelie van Jesus Christus te verkondig. Luther het die 
taak gehad om die ‘ware en noodwendige leer’ weer aan die lig 
te bring. Hy het daarop gewys dat die kerk nie sonder 
voortdurende bekering kan gedy nie. Hy het aangetoon dat 
diegene wat in vrees vir God se toorn lewe, die God van 
barmhartigheid in die Bybel kan leer ken. Hy het geleer dat die 
mens deur die geloof regverdig word, en dat daar tussen wet en 
evangelie, geestelike en wêreldlike geregtigheid onderskei moet 
word. Hy het die dwaasheid ontbloot dat 'n mens God nog steeds 
kan aanroep, al word jou gemoed oorheers deur twyfel en 
onsekerheid oor die waarheid van die evangelie. Hy het geleer 
dat God slegs in die geloof, ‘met 'n goeie gewete’, aangeroep 
kan word. Hy het geleer dat gebed tot die lewende en 
teenwoordige Christus gerig word, en dat gebed niks met 'n 
gepraat met beelde van dooie mense te make het nie. Hy het 
geleer dat die samelewing nie sonder goeie owerhede kan 
funksioneer nie, maar ook dat gehoorsaamheid aan staatswette 
en -ordinansies niks met jou saligheid te make het nie. Hy het 
daarop gewys dat die nakoming van kerkordelike reëlings weinig 
met lewende geloof te make het. Laastens het hy die Bybel in 
Duits vertaal sodat elkeen self kan lees en die prediking 
beoordeel. Deur sy pastorale adviese het hy talle mense in 

krisismomente gehelp. Hy was ’n vriendelike en empatiese 
mens - nieteenstaande sy ongeduld en woede-uitbarstings oor 
lui en onbekwame mense. Hy het die kunste bevorder. Musiek en 
skilderkuns was, naas die teologie, vir hom die belangrikste 
aspekte van die lewe. Hy was lief vir sy vrou en kinders en ’n 
goeie buurman. Hy het daagliks vir hulle en die hele kerk 
voorbidding gedoen. Hy het die kerk geleer dat die tyd op aarde 
min is. Hardwerkendheid en pligsbesef was deugde wat hy 
bevorder het. Melanchthon ([1546] 2011b:175-176) sluit sy rede af 
met die sekere wete dat Luther wel gered is. Hy moedig die 
gemeente, en die nageslag, aan om Luther in herinnering te hou. 
Sy deugde, sy weldade en sy leer moet bewaar word. Sy 
voorbeeld moet ook deur volgende geslagte nagevolg word: 
Sy voorbeeld van volharding in gebed, weetgierigheid, 
hardwerkendheid en sorg vir armes en weeskinders. Tipies van 
Melanchthon, sluit hy sy rede met ’n gebed af. Hy dank die 
barmhartige Vader dat Luther die amp van predikant kom 
herstel het sodat die suiwer leer van die evangelie gehoor, 
geleer en bewaar kan word, aangesien die kerk hiermee in stand 
gehou word. 


Melanchthon het dus ’n nugter en beskeie oordeel oor 
Luther gevel. Hy is nie verheerlik as ’n volksheld nie, maar 
geéer as ’n dienskneg van Christus. Die beeld van die man met 
die hamer ontbreek geheel en al, terwyl die man van gebed in 
die middelpunt van hierdie voordrag staan. Van ’n veglustige 
rebel is daar nie sprake nie, maar ons hoor van sy 
hardwerkendheid, pligsbesef en weetgierigheid - deugde wat 
op 'n groot skaal uit die Suid-Afrikaanse samelewing verdwyn 
het. Hierdie beeld van Luther moes binne een honderd jaar 
plek maak vir ander voorstellings van die kerkhervormer - en 
só sou dit deur die eeue aanhou. Elke eeu het min of meer ’n 
eie beeld van Luther opgelewer - beelde wat dikwels belangrike 
aspekte van hierdie man se werk belig het, maar beelde 
wat hom ook later (20ste eeu) in 'n demoon sou verander 
(vol. Wendebourg 2017). 

9.5.2. Uitgawes van Luther se 
versamelde werke 


Om Luther in die gedagtes van volgende generasies lewend te 
hou, was dit belangrik om sy geskrifte byeen te bring en nuut uit 
te gee. Hierdie projek het alreeds tydens Luther se leeftyd begin. 
In 1539 is die eerste band van sy Duitse geskrifte en in 1545 is die 
eerste band van sy Latynse geskrifte in Wittenberg uitgegee. 
Luther se dienskneg en sekretaris (famulus) Georg Rörer het 
hierdie projek in 1559 voltooi. Die twaalf bande Duitse geskrifte 
en die sewe bande Latynse geskrifte was egter deurspek van 
onnoukeurighede - onder meer is daar van Melanchthon se werke 
onder Luther se naam uitgegee en is sekere formulerings met dié 
van Melanchthon vervang. Na sy vrylating uit gevangeskap weens 
die Smalkaldiese Oorlog (1546 - 1547) in 1552, het keurvors 
Johann Friedrich van Sakse, met behulp van die teoloé van die 
Universiteit van Jena, begin om ’n wetenskaplik betroubare 
uitgawe van Luther se werke saam te stel. Tussen 1555 en 1558 is 
die werk voltooi, met agt bande Duitse geskrifte en vier bande 
Latynse geskrifte. Hierdie uitgawe het uiteindelik nie net op 
suiwer histories kritiese navorsing berus nie, maar is beklad met 
die binne-Lutherse teologiese stryd om die ‘ware Luther’, gedryf 
deur Matthias Flacius. Die teleurstelling in die ‘wetenskaplike 
pogings’ om 'n outentieke uitgawe van Luther se teologiese 
geskrifte saam te stel, het in die volgende dekades daartoe 
aanleiding gegee dat daar hoofsaaklik op Luther se pastorale en 
vroomheidsliteratuur gekonsentreer is. So het die beeld van 
Luther binne enkele dekades vanaf die genadelose voorvegter 
om die ware leer na die saggeaarde pastor verskuif (vol. Nieden 
2017-19-21). Een van die doelwitte van hierdie boek is om die 
balans te handhaaf tussen hierdie twee beelde van Luther. 


9.5.3. Die behoefte aan ’n biografie 


Herinneringskulture lewer biografieë op. Die Reformatoriese 
herinneringskultuur het alreeds in Luther se sterfjaar die eerste 
biografie opgelewer. Melanchthon ([1546] 2011a) se Geskiedenis 

van die lewe en werk van Martin Luther (Historia de vita et actis 
Martini Lutheri) het die weg gebaan vir duisende biografie& wat 
in die volgende 500 jaar die lig sou sien. Een van die doelwitte 
van Melanchthon ([1546] 2011a:179) met die biografie was om 
‘die vroomheid van die lidmate te bevorder’ - met ander woorde, 
om navolging van Christus op grond van Luther se voorbeeld in 
leer en lewe te bevorder. Die volgende invloedryke biografie oor 
Luther kom uit die pen van Johannes Mathesius, predikant in 
Joachimsthal, en ’n leerling van Melanchthon wat gereeld Luther 
se tafelgesprekke bygewoon het. Tussen 1562 en 1565 het hy 17 
preke gelewer wat uiteindelik verwerk is tot ’n biografie met die 
titel Vertellings oor die eerwaardige, salige, geliefde man van 
God, doktor Martin Luther wat in 1566 gepubliseer is. Hierdie 
werk was spesifiek op die jeug gerig. Hulle moes bewus bly van 
Luther se lewe en werk. Mathesius stel Luther voor as 'n apolitiese 
pastoor wat mense getroos en bemoedig het. Teen 1600 was 
13 oplaes van die boek reeds verkoop. Hierdie biografie beinvloed 
tot vandag toe die populêre beeld van Luther in Duitsland 
(vgl. Nieden 2017:24). 


9.5.4. Gedenkdae en die Luther-jubileum 
van 1617 


Daar is baie vroeg in die Reformasiegeskiedenis besef dat Luther 
en sy medewerkers besig was met wéreldveranderende aktiwiteite 
en dat ’n tradisie gevestig moes word wat hierdie gebeure jaarliks 
kon herdenk. Danksy Johannes Bugenhagen,”" die opsteller van 
talle kerkordes, is daar besluit om jaarliks 'n dankdag vir die 
Reformasie binne gemeenteverband te hou. Daar was aanvanklik 
geen vaste datum vir hierdie fees nie. Volgens die kerkorde van 
Braunschweig (1528) het die fees in die begin van September 
plaasgevind, volgens die kerkordes van Hamburg (1529) en 
Lübeck (1531) op Sondag Trinitatis en volgens die kerkorde van 
Pommern (1568) op 11 November, Luther se doopdatum en die 


211. Vergelyk in Van Wyk 2018b, 'n oorsig oor Johannes Bugenhagen se kerkordes. 

fees ter ere van die heilige Martin van Tours. In die suide van 
Duitsland was 25 Junie die dag van die oorhandiging van die 
Confessio Augustana gewild. Op 12 November 1548 het 
Melanchthon in die kasteelkerk in Wittenberg ’n voordrag gelewer 
met die titel 'n Besinning oor Luther en die tydsgewrig van 
die kerk (Declamatio de Luthero et aetatibus ecclesiae) wat 
wegwysend sou wees vir universiteit en kerk in die toekoms. In 
1561, 'n jaar na Melanchthon se dood, besluit die senaat om jaarliks 
op 19 April (sterfdatum van Melanchthon) herdenkingsvoordragte 
te hou oor Luther en Melanchthon. Aangesien daar so ’n noue 
band tussen kerk en universiteit in Wittenberg bestaan het, het 
die lidmate van die kerk hierdie universiteitsgeleentheid in groot 
getalle bygewoon. Een-en-dertig Oktober sou tot en met 1617 
liturgies geen belangrike rol speel nie, hoofsaaklik omdat die 
stryd teen die aflaatstelsel deur die eerste reformasiegenerasie 
nie aan 'n dramatiese vertoning met 'n hamer gekoppel is nie. 
Soos reeds voorheen daarop gewys is, was min tydgenote van 
Luther bewus van ’n 'hamer-episode' op 31 Oktober 1517. 


Talle Reformatoriese kerke in Suider-Afrika handhaaf ’n diep 
verbondenheid met die Reformasie. Hierdie verbondenheid is 
ten diepste 'n liturgiese verbondenheid. Volgens dié kerke se 
kerkordes word die Reformasie jaarliks op 31 Oktober in 'n 
erediens herdenk. Die kerkordelike reëling, as sodanig, is 
merkwaardig. Kerklike feesdae word normaalweg kerkordelik 
vasgestel en gereël onder die rubriek ‘liturgiese kalender’ of 
gewoon ‘liturgie’. 'n Kerklike gebeurtenis wat saam met 
gebeurtenisse soos die geboorte, kruisiging en opstanding van 
Christus op 'n kalender geplaas word, moet nie net van 
uitsonderlike historiese waarde wees nie, maar moet ook met die 
hart van die evangelie te make hê. Vir méér as 400 jaar word daar 
geglo dat die Reformatoriese wending wat deur Martin Luther, 
Philipp Melanchthon en andere teweeggebring is, in só 'n mate 
met die evangelie van Jesus Christus verbind kan word dat hulle 
arbeid jaarliks liturgies aandag moet geniet. Die vraag is egter 
nou, wie het en wanneer is besluit dat 31 Oktober die datum vir 
die Reformasiefees sal wees? Eers nä die 30-jarige Oorlog 

(1618-1648), in 1667, het keurvors Johann Georg Il van Sakse 
beslis dat die herdenking van die Reformasie, jaarliks op 
31 Oktober moet plaasvind. Hierdie beslissing is egter beinvloed 
deur vroeére besluite aangaande ’n jubileum in 1617. 


Sedert 1617 is daar naas die jaarlikse dankdiens, ook elke 
100 jaar ’n jubileum gevier wat aan 31 Oktober 1517 gekoppel is. 
Die ‘eerste Luther-jubileum’ (primus jubilaeus Lutheranus) is 
deur die Universiteit van Wittenberg georganiseer en nie deur 
die kerk nie, aangesien hulle die ‘leerkateder van Luther’ (cathedra 
Lutheri) wou gedenk. Eeufees-jubileums was bekend binne die 
Duitse universiteitswese en daarom was 'n Luther-jubileum 
nie onvanpas nie. In 1577 is die 10-jarige bestaan van die 
Universiteit van Tübingen, in 1587 die 200-jarige bestaan van 
die Universiteit van Heidelberg en in 1602 die 100-jarige 
bestaan van die Universiteit van Wittenberg herdenk. Omdat 
daar binne die universiteite ervaringskennis oor eeufeesvierings 
was, verbaas dit nie dat die Universiteit van Wittenberg in 1617 
die eerste jubileum aangebied het nie. 


Aangesien daar ’n baie noue band tussen kerk en universiteit 
in Wittenberg was, was dit vanselfsorekend dat die kerk aktief 
aan die jubileum sou deelneem. Die vraag bly egter: Hoekom was 
31 Oktober die gekose datum vir die jubileum? Een ooglopende 
antwoord sou wees dat die stryd teen die aflaatstelsel aanvanklik 
binne die universitére disputasiestelsel gevoer is. Een-en-dertig 
Oktober, en eintlik 01 November, was bestem vir 'n akademiese 
strydgesprek en nie vir demonstratief kerklike vertoon nie. 
Nogtans bly die vraag hoekom die aflaatpraktyk soveel argwaan 
onder die bevolking uitgelok het? 


Die ontsteltenis oor die aflaatpraktyk het ’n lang historiese 
aanloop gehad. Pous Bonifatius VIII het in 1300, op grond van 
Deuteronomium 25, 'n jubeljaar uitgeroep. In hierdie jaar is die 
sondes van pelgrims in Rome wat die kruistogte finansieel 
ondersteun het, deur die pous vergewe. Hierdie ‘voorreg’ is 
aanvanklik elke honderd jaar herhaal. Gedurende die 14de eeu is 
die wagtydperk van 100 jaar algaande verkort sodat daar al 

vinniger meer geld gemaak kon word. In die 15de eeu het die 
pouse hierdie geleenthede ingekort tot periodes van 25 jaar. Die 
bedoeling was dat elke gelowige een keer in sy of haar lewe 
Rome as ’n pelgrim moes besoek sodat alle sondes vergewe 
kon word - natuurlik teen ’n prys. Hierdie ‘plenaaraflaat’ Cplena 
remissio peccatorum’) - die afkoop van alle sondes teen betaling 
was natuurlik teologies skandalig. Hierdie aflaatteologie sou 
Wittenberg in 1516 in al sy aakligheid tref. Die openbare begin van 
die stryd teen die aflaatstelsel (31 Oktober 1517) was dus vir die 
Protestante die vanselfsprekende gebeure wat herdenking 
verdien. In die lig hiervan het die gemeentes in Wittenberg, naas 
die Universiteit se feesvieringe, in 1617 'n herinnerings- en 
jubileumkultuur geinisieer wat tot vandag voortduur. Wat prakties 
gebeur het, was dat Luther se preke weer voorgelees is in die 
gemeentes en dat viugskrifte en skilderye van Luther uitgestal is 
(argiefmateriaal is met ander woorde uitgestal). Luther is ook 
tydens hierdie jubileum nie net voorgestel as die man wat die 
Bybel aan die Duitsers teruggegee het nie, maar ook as ’n profeet 
uit die hemel wat die kerk uit die tirannie van die pous kom red 
het. Die besluit van die Wittenbergse gemeentes om die stryd 
teen die aflaatstelsel tot herinneringsplig te verhef, het die 
Roomse Kerk diep geraak. Pous Paulus V het, as ’n teenvoeter, ’n 
‘heilige jaar’ in 1617 uitgeroep, net soos dit in 1983 (500-jarige 
herdenking van Luther se geboorte) gedoen is. Nieteenstaande 
die feit dat die aflaatstryd altyd 'n belangrike tema tydens die 
volgende jubileums gebly het, was daar elke eeu ook ander 
klemtone, aangesien daar ander uitdagings was. 


9.5.5. 1717-1917 


Die jubileum van 1717 was gekonfronteer met die stryd tussen die 
Piëtisme (Spener en Francke uit Halle) en die Ortodoksisme 
(Leipzig). Die primêre oogmerk van die jubileum was om die 
Duitse Lutherane te verenig. Daar is verder ook geargumenteer 
dat die Reformasie die land bevry het van die tientalle Roomse 
feesdae, en dat die vermeerdering van die werksdae bygedra het 

tot die ekonomiese vooruitgang van daardie tyd. Vanselfsprekend 
is daar tydens kongresse oor Luther se arbeidsetiek gerefereer. 
Hierdie jubileum was ook ’n belangrike stimulus vir kerklike 
eenheid tussen Lutherane en Calviniste. 


Die jubileum van 1817 sou geheel en al in die lig staan van die 
kerklike eenheid in Pruise. Luther is uitgebeeld as ‘vader van die 
Duitse nasie’. Hy is voorgestel as die voorloper van Bismarck. Die 
Duitse Bybel was vanselfsprekend die middelpunt van die aandag. 
Sy lied ’n Vaste burg is onse God is tot die ‘volkslied’ van die 
Duitsers verhef. 


Die jubileum van 1917 het voortgebou op die een van 1817. 
Luther is uitgebeeld as die ‘vader van die vaderland’. Hy is 
voorgehou as die trotse fondament van die volk. Sy liedere het al 
meer en meer politieke betekenis gekry - totdat selfs die Rooms- 
Katolieke Nazi’s teen 1933 (die 450-jarige Luther-jubileum) met 
gemak 'n Vaste burg kon gebruik vir hulle ideologiese propaganda. 
Die 1917-jubileum het midde in die Eerste Wêreldoorlog (Julie 
1914 - November 1918) en die ineenstorting van die Pruisiese Ryk 
plaasgevind. Teoloë soos Karl Holl (1866-1926) het besef dat 
Luther opnuut nagevors en uitgelê moes word, aangesien die 
verstaanshorison waarbinne Luther geinterpreteer is, verdwyn 
het. Die Luther-Renaissance wat deur Holl geinisieer is, wou die 
waarde van Luther ontdek vir die nuwe politieke en sosiale 
werklikhede wat ontvou het. Holl kon sy kollegas oortuig om 
opnuut terug te keer na Luther se primêre geskrifte sodat daar 
op 'n vars manier verduidelik kon word waaroor temas soos die 
regverdigingsleer handel (vgl. Bauer 2017; Kaufmann [2016] 
2017:373-424; Lorentzen 2017; Wendebourg 2017). 


N 9.6. Oorsig 


In hierdie hoofstuk oor Luther se eskatologie word daar aandag 
gegee aan die redes vir die hoë sterftesyfer soos die pes. Sy eie, 
aanhoudende siektes geniet ook aandag. Die sagte menslikheid 
van Luther word geillustreer aan hand van sy smart oor sy dogters 

se dood. Luther se verstaan van die dood en sy troosvolle 
eskatologie word daargestel volgens sy tafelgesprekke, geskrifte, 
troosbriewe, gesange en preke. In die lig van die belangrikheid 
van sy eskatologie word daar kortliks en sistematies aandag 
gegee aan sy verstaan van die dood as ‘slaap’ en die laaste 
oordeel en die regverdiging deur die geloof. As teologiese 
verband word aan Luther en die herinneringskultuur aandag 
gegee. Veral die Luther-jubileums geniet aandag. 

oor Luther se lewe 


1483-1502 


1483 


10 November 1483 
Martin Luder word as oudste seun van Hans en Margarethe Luder 
in Eisleben gebore. 


11 November 1483 

Martin word deur Bartholomäus Rennebecker in die St. Petrikirche 
in Eisleben gedoop. Die naam Martin is ontleen aan die heilige 
Martin wat op daardie dag vereer is. 


1484 


Die familie verhuis na Mansfeld, waar Martin tussen 1488 en 1496 
skoolgaan. 


1497 


Skoolonderrig aan die Latynskool in die dom van Magdeburg. 

1498-1501 


Skoolonderrig aan die Latynskool in St. Georg in Eisenach. 


1501 


Luther begin met algemene universiteitsonderrig aan die ‘Fakulteit 
Lettere en Wysbegeerte’ (Artistenfakultät) van die Universiteit Erfurt. 


1502 


29 September 1502 
Luther ontvang ’n Baccalaureus in die Vrye Kunste. 


1505-1509 
1505 


Na afhandeling van die Magister Artium, begin hy regte studeer. 
02 Julie 1505 


Luther sterf byna in ’n storm by Stotternheim en belowe die 
heilige Anna dat hy ’n monnik sal word. 


17 Julie 1505 
Luther neem sy intrek by die Augustynse Eremiten-orde. 


1507 


04 April 1507 

Luther word tot priester gewy en nadat hy sy eerste Mis op 2 
Mei bedien het, begin hy op 24-jarige leeftyd op O2 Julie met 
sy teologiese studie. 


1508 


Luther studeer teologie en doseer moraalfilosofie in Wittenberg. 

1509 


09 Maart 1509 
Luther behaal die graad Baccalaureus Biblicus. 


Augustus 1509 
Luther word Baccalaureus Sententiarius. 


1510-1511 


Reis na Rome ter wille van administratiewe aangeleenthede van 
die Augustynse orde. 


September 1511 
Luther neem sy permanente intrek in die klooster in Wittenberg 
en woon daar tot sy dood. 


1512 


18-19 Oktober 1512 
Luther promoveer tot doktor in die teologie. 


Hy word as opvolger van Johannes von Staupitz aangestel as 
professor in Bybelse eksegese in Wittenberg. 


Hy word ook onderhoof van die klooster in Wittenberg. 


1513-1515 


e Eerste voorlesings oor die Psalms.?'? 


1513 


11 Maart 1513 
Leo X (t 01 Des. 1521) word tot pous verkies. 


212. Al die kursiewe gedeeltes dui op (eventuele) publikasies. In die meeste van die 
gevalle word ’n verkorte titel aangegee. 

1514 


Luther word deur die stadsraad van Wittenberg beroep as 
prediker van die stadskerk. 


1515 


Luther word verkies tot distrikshoof van die Augustynse orde en 
toesighouer oor 10 kloosters in Thüringen en Meißen. 


1515-1516 


e Voorlesings oor Romeine. 


1516-1517 


e Voorlesings oor Galasiërs. 


1517-1518 


e Voorlesings oor Hebreërs. 


Februarie 1517 
e (Uitleg van die sewe Boetpsalms as eerste Duitse publikasie. 


04 September 1517 
e Disputasie teen die skolastieke teologie. 


31 Oktober 1517 

Volgens legende sou Luther op hierdie dag Die 95 stellings teen 
die aflaatstelsel aan die kerkdeur van die kasteelkerk in Wittenberg 
vasgespyker het. Wat wel seker is, is dat hy op dié dag ’n 
uitnodiging tot disputasie aan aartsbiskop Albrecht van Mainz, 
met as aanhangsel Die 95 stellings teen die aflate, gestuur het. 


Desember 1517 
e Die 95 stellings word in die openbaar versprei. 

1518-1521 


e Tweede voorlesing oor die Psalms. 


Maart 1518 
e Publisering van die Preek oor die aflaat en die genade. 


26 April 1518 
e Die Heidelberg Disputasie. 


07 Julie-14 Oktober 1518 
Die Ryksdag van Augsburg. 


25 Augustus 1518 
Melanchthon kom in Wittenberg aan en hou sy intreerede op 28 
Augustus. 


12-14 Oktober 1518 

Luther word op die Ryksdag van Augsburg deur kardinaal 
Thomas Cajetan van kettery aangekla. Luther weier om sy 
geskrifte terug te trek. 


Desember 1518 
Keurvors Frederik die Wyse weier om Luther aan Rome uit te lewer. 


1519 


e Preek oor die heilige lyding van Christus. 
« Voorbereiding op die dood. 


Publikasies oor die Onse Vader bieg, boetedoening, doop, 
nagmaal en woeker. 


27 Junie-16 Julie 1519 
Luther en sy kollega Karlstadt disputeer in Leipzig met Johannes Eck. 


28 Junie 1519 

Karl V (t 1558) word in Frankfurt deur die keurvorste tot koning 
verkies. Nä die kroning in 1520 verwys hy na homself as die 'verkose 
keiser van die Heilige Romeinse Ryk van die Duitse Nasie’. 


281 


Chronologiese oorsig oor Luther se lewe 


September 1519 
e Latynse kommentaar oor Galasiërs. 


Augustus -November 1519 
Die universiteite Keulen en Leuven veroordeel Luther se leermenings. 


1520 


April 1520 
e Preek oor die goeie werke. 


Junie 1520 
e Oor die pous in Rome. 


15 Junie 1520 
Die pous dreig Luther met die ban (Exurge Domine) op grond 
van 41 leerveroordelings. 


Augustus 1520 
e Aan die Christelike adel van die Duitse nasie oor die verbetering 
van die Christendom. 


Oktober 1520 
e Oor die Babiloniese gevangeskap van die kerk. 


November 1520 
e Oor die vryheid van 'n Christenmens. 


November-Desember 1520 
Luther publiseer 'n begronde weerwoord op die 41 aanklagte in 
Latyn en Duits. 


10 Desember 1520 
Luther verbrand die ‘bul’ of ban-dreigement saam met die Korpus 
van kanonieke reg by die ingangspoort (Elstertor) van Wittenberg. 


1521-1522 


e Die magnificat: Vertaal en uitgelê. 

e Oor die geloftes van monnike. 

e Oor die misbruik van die mis. 

e Vermaning aan alle Christene om af te sien van oproer en 
sosiale verset. 

03 Januarie 1521 
Die pouslike ban ‘Decet Romanum Pontificem’ word oor Luther 
uitgespreek. 


06 Maart 1521 
Uitnodiging van Karel V om die Ryksdag van Worms by te woon. 


17/18 April 1521 
Op die Ryksdag van Worms eis Luther weerlegging van sy 
standpunte op grond van die Skrif alleen. 


26 April 1521 

Luther verlaat Worms. Keiser Karel V wil hom in hegtenis neem, 
maar keurvors Frederik die Wyse laat hom ontvoer en versteek 
hom in die Wartburg as Junker Jörg. 


04 Mei 1521 
Aanvang van sy verblyf in die Wartburg. 


O8 Mei 1521 
Edik van Worms. Luther en sy aanhangers word voélvry verklaar. 


Desember 1521-Februarie 1522 
Werk aan die vertaling van die Nuwe Testament. 


09 Januarie 1522 
Hadrianus VI (t 14 September 1523) word tot pous verkies. 


01 Maart 1522 
Verlaat die Wartburg en keer terug na Wittenberg om die oproer 
te keer. 


09-16 Maart 1522 

Aanroepingspreke (/nvocavitpredigten) in Wittenberg. In die 
volgende maande preek hy in Borna, Altenburg, Zwickau, Erfurt 
en Weimar. 


September 1522 
Publikasie van die Duitse vertaling van die Nuwe Testament 
(Septembertestament). 


283 


Chronologiese oorsig oor Luther se lewe 


1523 


23 Februarie 1523 
Hervat nieamptelik voorlesings in die Wittenbergse klooster. 


April 1523 
Luther help 12 nonne naby Grimma om die klooster te ontvlug. 
Nege vind verblyf in Wittenberg. 


01 Julie 1523 

Twee Luther-aanhangers uit die Augustynse orde word in Brussel 
op die brandstapel tereggestel. Luther reageer met ’n bekende 
lied Ons sing 'n nuwe lied. 


18 November 1523 
Clemens VII (t 25 September 1534) word tot pous verkies. 


Geskrifte uit 1523 


e Oor die wêreldlike owerheid. 

e Dat Jesus Christus 'n Jood van geboorte is. 

« Dat 'n gemeente die reg en die mag het om predikante te beroep. 
e Die orde van 'n erediens. 

e Duitse doopliturgie. 


1524 


- Aan die burgermeesters van alle stede [...] dat hulle Christelike 
skole moet oprig. 

e Eerste Wittenbergse versameling van 32 Duitse gemeentegesange. 

e Strydgesprekke met Müntzer en Karlstadt. 


09 Oktober 1524 
Luther trek sy priestergewaad uit en bedank uit die Augustynse orde. 


1525-1526 


e Duitse Mis en die erediensorde. 

1525 


Mei 1525 
Hy poog om die boereopstande te stuit. 
e Teen die rooflustige en moorddadige boerehordes. 


15 Mei 1525 
Die slag van Frankenhausen. Thomas Müntzer word gevange 
geneem. 


13 Junie 1525 
Hy trou met die gewese non Katharina von Bora. Die egpaar het 
ses kinders. 


1526 


Die Reformasie word in Hessen aanvaar. 
e Of soldate ook die hemel kan beërwe? 


Junie 1526 
Luther ly aan nierstene. 


07 Junie 1526 
Sy seun Johannes word gebore. 


1527-1528 


Nagmaalstryd met Zwingli. 
e Oor die Nagmaal van Christus. 'n Belydenis. 


1527 


06 Julie 1527 
Ernstige depressie. 


10 Desember 1527 
Sy dogter Elizabeth word gebore. 

1528 


Maart 1528 
e Onderrig van die visitatore. Gesamentlike projek van Luther en 
Melanchthon. 


03 Augustus 1528 
Sy dogter Elizabeth sterf. 


1529 


April 1529 
e Die groot kategismus. 


19 April 1529 
Tweede Ryksdag van Speyer Die protestation deur die 
evangeliesgesindes. 


Mei 1529 
e Die klein kategismus. 
e Oor oorlog teen die Turke. 


04 Mei 1529 
Sy dogter Magdalena word gebore. 


01-04 Oktober 1529 

Vergader met ander Reformatore in Marburg oor leerkwessies. 
Ooreenstemming oor 14 kwessies. Geen ooreenstemming oor die 
nagmaal nie. 


1530 


e ’n Preek dat 'n mens kinders op skool moet hou. 
- Omsendbrief oor die vertaalkuns (Dolmetschen). 
e Uitleg (confitemini) van Psalm 118. 


24 Februarie 1530 
Karel V word in Bologna deur pous Clemens VII as keiser gekroon. 

23 April-O4 Oktober 1530 
Luther skuil in die Coburg-kasteel tydens die Ryksdag van 
Augsburg. 


20 Junie-19 November 1530 
Die Ryksdag van Augsburg. 


25 Junie 1530 
Die Confessio Augustana, hoofsaaklik deur Melanchthon opgestel, 
word voorgelees en aangebied. 


29 Junie 1530 
Luther se vader, Hans Luder, sterf. 


1531 


e Waarskuwing aan sy liewe Duitsers na afloop van die Ryksdag 
van Augsburg. 


30 Junie 1531 
Sy moeder, Margarethe, sterf. 


07 November 1531 
Geboorte van sy seun Martin. 


1532 


e Brief aan die dwepers en onbevoegde predikers. 


28 Januarie 1533 
Geboorte van sy seun Paul. 


1534 


Die Reformasie word in Württemberg deur hertog Ulrich ingevoer. 


September 1534 
Die eerste volledige vertaling van die Bybel (Lutherse Bybel) 
word gepubliseer. 

13 Oktober 1534 
Paulus III (t 1549) word tot pous verkies. 


17 Desember 1534 
Sy dogter Margarethe word gebore. 


1535-1546 


Luther is dekaan van die Fakulteit Teologie in Wittenberg. 

Hy neem deel aan die ordening van predikante. 

Hy tree op as voorsitter by die disputasies wat sedert 1533 weer 
ingestel is. 


1535 


e Aan 'n goeie vriend: 'n Eenvoudige manier om te bid. 


1536 


Denemarke word onder koning Christian Ill Protestants. 


Mei 1536 
Die Wittenbergse konkordie oor die nagmaal, doop en bieg, kom 
tot stand. 


Desember 1536 
Luther stel op aandrang van die keurvors die Smalkaldiese 
Artikels (n geloofsbelydenis) op. 


1537 


31 Januarie-26 Februarie 1537 

Luther, Bugenhagen en Melanchthon neem in Schmalkalden deel 
aan die vorming van die Smalkaldiese Bond. 

Luther word siek weens nierstene. 


Desember 1537 
Begin van die stryd teen die antinomiste. 

1538 
e Die Christelike geloofsbelydenis. 


1539 


Sakse, onder leiding van hertog Heinrich, en Brandenburg onder 
leiding van keurvors Joachim word Protestantse gebiede. 


e Teen die antinomiste. 
e Oor die konsilies en kerke. 


1540 


e Skrywe aan die predikante om teen woeker te preek. 


1541 


e Teen Hans Worst. 

« Aanmoediging tot gebed teen die Turke. 

« Voorbeeld om 'n ware Christelike biskop te kies. (Nikolaus von 
Amsdorff as biskop van Naumburg). 


1542 


06 Januarie 1542 
Luther stel sy tweede testament op. 


20 September 1542 
Luther se dogter Magdalena sterf. 


1543 


e Oor die Jode en hulle leuens. 
e Oor die laaste woorde van Dawid. 


1544 
e ’n Kort belydenis oor die heilige sakrament. 


19 September 1544 
Laaste sitting van die Bybelhersieningskomitee. 

05 Oktober 1544 
Luther wy die kasteelkerk in Torgau in as die eerste kerk wat deur 
Protestante self gebou is. 


1545 


e Outobiografiese voorwoord tot die eerste Wittenbergse 
uitgawe van sy Latynse geskrifte. 
e Teen die pous in Rome en sy duiwelse oorsprong. 


17 November 1545 
Laaste universiteitslesing. 


28 Julie-16 Augustus 1545 
Besoeke aan Leipzig, Zeitz, Merseburg, Halle en Torgau. 


1546 


28 Januarie 1546 
Aankoms in Eisleben. 


14 Februarie 1546 
Laaste preek in Eisleben. 


17 Februarie 1546 
Bemiddeling tussen graaf Albrecht en graaf Gebhard von 
Mansfeld. 


18 Februarie 1546 
Luther sterf in Eisleben. 


22 Februarie 1546 
Luther word deur sy kollegas Melanchthon en Bugenhagen in die 
kasteelkerk in Wittenberg begrawe.?% 


213. ’n Volledige chronologiese oorsig is te vinde by Van Dülmen ([1983] 2017) 
terwyl verkorte oorsigte by Gretzschel (2017:267-273), Leppin en Schneider- 
Ludorff (2015:799-801) en Schwarz ([1986] 2014:267-271) te vinde is. 

In this book, Natie van Wyk presents the reader with a first full-length and 
comprehensive introduction to the life and publications of Martin Luther in Afrikaans, 
as well as thorough historical and theological analysis of the major themes in Luther’s 
theology. It is presented in a unique manner, in as much as the author placed important 
themes within the framework of Luther's personal life and the history of the 16" century 
Reformation. The themes chosen are extremely relevant to the situation in South 
Africa (and worldwide), for instance the role of women, the role of the university and of 
theology, church and politics, a just society and several more. 


Prof. Dr Wim A. Dreyer, Department of Systematic and Historical Theology, 
Faculty of Theology and Religion, University of Pretoria, 
Pretoria, South Africa 


Natie van Wyk se boek Martin Luther: n Inleiding tot sy lewe, denke en geskrifte maak ‘n 
besondere bydrae tot die versameling van Afrikaanse teologiese werke. Van Wyk doen 
navorsing uit die oorspronklike Duitse en Latynse geskrifte van Luther om sy lewe en 
werk te beskryf en dan die kernaspekte daarvan toe te pas op die kontemporére Suid- 
Afrikaanse samelewing en kerklike konteks. Aangaande die lewe van Luther bespreek hy 
die teoloog se kinderjare, opvoeding, latere universiteitstudie, sy kloosterlewe, sy lewe 
as vlugteling, sy Bybelvertaling, sy gesinslewe, sy geestelike wroegings en sy eie lyde. 
Hy stel ook die fynsinnige en kunssinnige Luther bekend en wys op sy bydrae tot gewyde 
kerkmusiek. Luther se gereelde disputasies en tafelgesprekke onthul ook ‘n baie begaafde 
en toegewyde persoon. Met oorspronklike en genuanseerde navorsing beskryf Natie van 
Wyk Luther se ontdekking van die “regverdigheid deur die geloof alleen” wat hom op ‘n 
heel nuwe teologiese en kerklike koers plaas. Die belangrike idees van Luther word telkens 
toegepas op die sosiale en kerklike lewe in Suid-Afrika en in die boek word oortuigend 
daarop gewys hoe hierdie idees bydra tot samelewingsreformasie en tot `n spiritualiteit 
wat die essensie van kerkwees kan herstel in ons milieu van sekularisering aan die eenkant 
en oppervlakkige popularisering van die Christelike godsdiens aan die anderkant. 


Prof. Dr J.M. (Koos) Vorster, Unit for Reformational Theology, Faculty of Theology, 
North-West University, Potchefstroom, South Africa 


AE 
DIO 
AOSIS u „ln ke A 


aosis.co.za Open access at ISBN: 978-1-928523-07-9 
https://doi.org/10.4102/ 
aosis.2019.BK91 


